
Introducere 


A. Autorul şi conţinutul scrierii 


Autorul scrierii numite «Scara», pe care o publicăm într-o traducere nouă în acest 
volum, s-a născut scurt timp înainte de anul 579 şi a trăit până în jurul anului 649. 
A fost deci contemporan cu Sfântul Maxim Mărturisitorul. 


Autorul «Vieţii» lui pe scurt, călugărul Daniil din Mânăstirea Raith, declară că nu 
se cunoaşte patria de origine a Sfântului loan Scărarul, dar Meletie, arhiepiscopul 
Atenei, în «Istoria Bisericească» spune că ar fi fost de obârşie din Palestina. 


După Daniil din Raith, tânărul loan a intrat în Mânăstirea din Muntele Sinai la 
vârsta de 16 ani. Din faptul că până la vârsta aceea îşi făcuse o educaţie solidă în 
toate ştiinţele timpului, Veniamin Costache deduce că trebuie să se fi născut dintr-o 
familie mai înstărită. 


Aleasa lui pregătire în ştiinţele vremii i-a adus numele de loan Scolasticul; iar 
petrecerea în muntele Sinai, numele de loan Sinaitul. Insă cu vremea, numele de 
Scărarul, provenit de la calitatea de autor al «Scării», le-a copleşit pe celelalte 
două. 


În mânăstire a avut ca povăţuitor pe bătrânul Martirie, vreme de 19 ani. După 
moartea acestuia, loan s-a retras într-un loc izolat, numit Thola, la cinci mile de 
mânăstire, unde s-a închinat vieţii de liniştire vreme de 40 de ani. Spre sfârşitul 
vieţii a fost rugat să primească postul de egumen al Mânăstirii Sinai. În timpul 
cât conducea şi îndruma pe monahii din mânăstire pe calea desăvârşirii a alcătuit 
scrierea «Scara», la rugămintea egumenului loan al Mânăstirii Raith, aflată la 60 
de mile de Mânăstirea Sinai, lângă Marea Roşie, la locul celor 12 izvoare şi 70 de 
finici, lângă care şi-au aşezat pentru o vreme tabăra izraelitenii, după ieşirea din 
Egipt. 


loan de Raith a cerut lui loan Scărarul să dea monahilor o regulă scrisă după care 
vieţuind să urce spre cer ca pe o scară asemenea celei văzute de patriarhul Iacov în 
vis. Dar autorul «Scării», descriind urcuşul ca trecând prin treizeci de trepte, s-a 
gândit cu deosebire la cei treizeci de ani de viaţă ai Mântuitorului dinainte de 
începerea activităţii publice. De aceea ea e împărţită în 30 de «Cuvinte». 


> Primele trei «Cuvinte» sunt ca un fel de introducere în care se descrie 
lepădarea călugărului de lume prin intrarea în viața monahală, dezlipirea 
lui sufletească de lume (despătimirea) şi înstrăinarea de ea. 

> În Cuvântul IV se descrie prima virtute a călugărului, care este ascultarea. 

> Cuvintele V, VI şi VII sunt închinate pocăinței şi anume: Cuvântul YV, 
pocăinţei în general, Cuvântul VI, necontenitei gândiri la moarte, ca 
susținătoare a pocăinței, iar Cuvântul VII, plânsului neîncetat pentru 
păcate, pricinuitor al unei bucurii înalte. 


Încă din aceste Cuvinte, se vede că Ioan Scărarul nu priveşte treptele urcuşului 
ca nişte stări care pot fi lăsate în urmă, ci ca nişte stări permanente. Aceste stări 
sufleteşti alcătuiesc un tot şi el trebuie adâncit continuu toată viaţa. Sau fiecare din 
aceste stări trebuie menţinută şi adâncită şi în măsura în care e mai adâncită, le 
cuprinde tot mai mult şi pe celelalte. 


Aşa, despre ascultare, autorul zice: 






De aceea aproape despre fiecare treaptă autorul 
spune că cel ce o menţine şi o desăvârşeşte se poate desăvârşi chiar şi numai prin 
ea. Astfel autorul nu tratează aproape nici una din trepte, fără să pomenească şi de 
altele, despre care "va trata în mod special în «Cuvinte» ulterioare sau despre care 
trata în «Cuvinte» anterioare. Vorbind despre ascultare, el vorbeşte totodată despre 
smerenie şi critică, slava deşartă (Cuv. IV, cap. 4; Cuv. IV, cap. 39), despre care se 
va vorbi mai special în următoarele «Cuvinte» (Cuv. XXV, Cuv. XXI). 


De aceea, deşi în general scrierea descrie cele opt patimi şi modul de a le veşteji şi 
de a le înlocui cu virtuțile contrare, totuşi nu le descrie nici în ordinea clasică 
cunoscută şi nici nu le reduce numai la caracterul lor general, ci le tratează într-o 
ordine întrucâtva schimbată şi sub diferite aspecte. Creşterea duhovnicească are 
caracterul unui urcuş mai mult în sensul unei intensificări în spiritualitatea totală şi 
caracterul unui urcuş pe trepte diferite în sensul unei treptate ieşiri în relief când a 
unora, când a altora din aspectele diferite ale virtuților cuprinse potenţial în starea 
totală a sufletului ce se mişcă spre Dumnezeu. 


Se poate spune că autorul socoteşte că preocuparea principală a călugărului în ce 
priveşte trecutul trebuie să fie pocăința pentru păcate, iar grija lui în prezent şi în 
tot viitorul trebuie să fie ascultarea, singura care îl fereşte de alte păcate. 

Păcatele reprezintă coborârea spiritului la lume şi la trup, căderea din legătura cu 
Subiectul dumnezeiesc, nesfârşit în viaţă şi în iubire; adică, căderea lui la 


preocuparea cu obiectele şi îngustarea şi îngroparea lui potrivit cu mărginirea şi 
grosimea lor. 


În toată scrierea e o mare credinţă în suflet şi o valorificare a înfrânărilor şi 
durerilor trupeşti, inclusiv a morţii, ca mijloace ale creşterii duhovniceşti. 
Desprinderea de păcatele din trecut şi ferirea de cele viitoare e temelia pe care 
are să se clădească toată creşterea spirituală a omului. Ea constă propriu-zis 
într-o curăţire sufletească şi trupească, care face pe om transparent pentru 
Dumnezeu, capabil de legătura cu Dumnezeu. 


După cele 7 «Cuvinte», care se ocupă cu lepădarea de lume, cu ascultarea şi 
pocăinţa pentru păcate, urmează câteva «Cuvinte» care tratează despre virtuțile 
legate de ascultare şi de pocăință: 


> despre nemâniere şi blândeţe (Cuv. VIII), 

> despre neţinerea de minte a răului (Cuv. LX), 

> despre clevetire (Cuv. X), 

> despre vorbărie şi tăcere, care stau în legătura pozitivă sau negativă cu 
clevetirea (Cuv. XI), 

> despre minciună, care stă şi ea în legătură cu clevetirea şi cu multa vorbire 
(Cuv. XII), 

> în sfârşit despre trândăvie (Cuv. XIII), care e ca un fel de cauză a vorbăriei, 
a clevetirii şi a minciunii. Toate acestea sunt opuse ascultării şi pocăinţei 
pentru păcate, sunt ghiulele legate de picioare în mersul «spre curățirea 
spirituală, care pozitiv se înfăptuieşte prin smerenia ascultării şi prin 
pocăință. 


In ordinea obişnuită a patimilor, după lăcomia pântecelui e pusă desfrânarea, iar 
după ea iubirea de arginți, apoi mânia, întristarea şi trândăvia, după care urmează 
slava deşartă şi mândria. 


In «Scara», precum am văzut, trândăvia e pusă inaintea lăcomiei pântecelui şi a 
iubirii de arginţi, la fel mânia (şi opusă ei, nemânierea), pentru că sunt văzute în 
legătura lor negativă cu ascultarea, care e virtutea de căpetenie a călugărilor. 


Când se au în vedere creştinii în general, se poate pune înainte lăcomia pântecelui, 
desfrânarea, iubirea de arginţi, mânia, pentru împiedicarea de la satisfacerea 
acestora şi întristarea pentru lipsa materiilor lor şi apoi trândăvia ca descurajare de 
pe urma silinţelor fără succes de a le satisface. 


> În «Scara» deci, abia după trândăvie e pusă ca efect lăcomia pântecelui 
(Cuv. XIV). 

> Imediat după ea se vorbeşte despre curăţie, înţeleasă în mod principal că 
neprihănire trupească, dat fiind că lăcomia pântecelui aduce după ea 
desfrânarea (Cuv. XV). 

> În «Cuvântul» următor (XVI) se vorbeşte apoi despre iubirea de arginţi şi 
tot în el despre milostenie, care trebuie opusă patimii lăcomiei de bani şi de 
avuţie. Iubirea de arginţi nu se opune, în calitatea ei de iubire de obiecte 
materiale şi trecătoare, numai legăturii cu Dumnezeu ca Persoană de 
nesfârşită iubire, ci şi legăturii nestingherite cu subiectele omeneşti, cu 
semenii noştri. 


Aici autorul arată că lepădarea de lume şi aspra înfrânare şi suportarea bucuroasă a 
greutăților nu înseamnă o dispreţuire a oamenilor şi nici măcar a lumii, ci o 
legătură curată cu oamenii şi o privire curată a lucrurilor, ca făpturi ale lui 
Dumnezeu, în orizontul sensului lor infinit şi a valorii lor netrecătoare în 
Dumnezeu. «Bărbatul neagonisitor e curat în rugăciune. Dar cel iubitor de 
agoniseală se roagă chipurilor materiale». Cel din urmă nu intră cu mintea 
dezmărginită în legătură cu Subiectul dezmărginit în puterea şi în iubirea Lui, ci se 
mărgineşte între graniţele obiectelor şi toate le atrage în mărginirea sa egoistă, 
creând ziduri şi duşmanii între sine şi semenii săi. 


> Iubirea de arginţi e poarta închisă în faţa oricărei spiritualizări, înțeleasă 
ca relaţie iubitoare cu Dumnezeu şi ca pătrundere adâncă şi iubitoare în 
sensul şi în realitatea tuturor făpturilor, persoane şi lucruri. 






> Îndată după iubirea de arginţi şi de opusă ei, milostenia, se vorbeşte în 
«Cuvântul» XVII despre nesimţire, sau despre moartea sufletului. Căci 
iubirea de arginţi învârtoşează de fapt sufletul, îl împietreşte, îi ia 
mobilitatea simţirilor de milă, de înțelegere, de zbor în iubirea de 
Dumnezeu şi de deschidere spre semeni, alte izvoare actuale sau potenţiale 
ale iubirii. 

> Nu fără rost, după această închidere în nesimţire se tratează despre un 
mijloc de a o birui, care e «cântarea bisericească împreună cu alţii» (Cuv. 
XVIII). 

> Aceasta ajută la priveghere (Cuv. XIX). 


> Iubirea de arginţi asociată cu alipirea pătimaşă la lume, la viața de plăceri, 
dacă nu e înfrânată, naşte laşitatea sau laşitatea o naşte pe aceea. De 
aceea despre ea se tratează în «Cuvântul» imediat următor (XX). 


Se poate spune astfel că până aici scrierea s-a ocupat cu 2 teme sau mai bine zis cu 
2 grupe de teme: 


> în primul rând cu desprinderea generală de lume în ceea ce are ea păcătos, 
cu pocăinţa pentru păcatele săvârşite din alipirea la lume şi cu ascultarea 
pentru evitarea păcatelor viitoare, dar şi cu un şir de păcate mai parţiale, 
care se opun pocăinţei şi ascultării. 

= În al doilea rând, cu modul trupesc al alipirii la lume, adică cu lăcomia 
pântecelui, cu iubirea de avuţie, cu nemilostenia şi cu nesimţirea, provenite 
din cele dintâi şi cu milostenia şi cântarea în comun lui Dumnezeu, care se 
opun egoismului trupesc al acelor patimi. 


Urmează ca o a treia temă sau grup de teme, încântarea omului de sine însuşi: 

> slava deşartă, mândria, hula (Cuv. XXI, XXII, XXIII), care sunt o altă formă 
mai subţire, mai diavolească a egoismului, a desprinderii din legătura cu 
Dumnezeu şi cu semenii ca izvoare ale iubirii şi deci ale vieţii. 

> Acestora li se opune blândeţea şi la o treaptă mai înaltă, simplitatea şi 
nevinovăția (Cuv. XXIV), 

> dar mai ales smerita cugetare (Cuv. XXV). 

> Se tratează în sfărşit ca o a patra temă sau grup de teme, despre darul 
deosebirii sau al dreptei socoteli, la care ajunge omul eliberat de patimi 
(Cuv. XXVI). Aceasta e o intuiţie clară a binelui ce trebuie făcut în fiecare 
împrejurare şi a răului ce trebuie evitat, care de multe ori se maschează în 
bine. Ea se naşte din faptul că sufletul şi-a câştigat o stare de nepătimire, de 
judecată  cumpănită, obiectivă, nelăsându-se înşelat de cine ştie ce 
preferință pătimaşă ascunsă, în judecarea şi alegerea faptei ce trebuie 
făcută. 

> Ea stă, de aceea, în legătură cu o linişte a sufletului, cu o netulburare a lui 
de vreo ispită sau pasiune (Cuv. XXVII). 

> Numai în liniştea aceasta se poate menţine sufletul într-o rugăciune curată 
şi prelungită (Cuv. XĂVIII). 

> Liniştea aceasta e un aspect al nepătimirii, care la rândul ei e o inundare a 
sufletului de lumina şi de curăţenia cerească (Cuv. XXIX). 

> Acum ies la iveală în toată puterea lor: credința, nădejdea şi dragostea ca 
legături culminante ale sufletului cu Dumnezeu (Cuv. XXX). 


Cu deosebire iubirea reprezintă treapta prin care scara se reazimă pe 
deschizătura cerului, prin care primeşte Hristos pe cei ce S-au curăţit şi S-au 
pocăit în braţele Sale sau la pieptul iubirii Sale nesfârşite. Căci în iubire, ei sunt 
deplin uniţi cu Hristos pentru totdeauna. 


Deci ultimele cinci trepte reprezintă umplerea sufletului de lumină, de pacea, de 
puterea şi de iubirea lui Dumnezeu, ca roduri ale eforturilor de pe treptele 
inferioare, prin care s-a desprins în general de lume, de alipirea la ea prin lăcomia 
de toate felurile, ca şi de închiderea în sine prin mândrie. 


Despre iubire, autorul «Scării» zice: 


Iar despre nepătimire zice: 





Nepătimirea este «cerul pământesc» (Cuv. XXIX), adică pământul umplut de 
lumina şi de lucrarea cerească a Sfântului Duh, este fiinţa omenească schimbată la 
față, ca trupul Domnului pe Tabor. Ea e «desăvârşirea fără capăt» a celor 
desăvârşiți, ea nu ajunge niciodată la o margine, căci sporeşte neîncetat în 
nepătimirea sau în curățirea nesfârşită a bunătăţii şi iubirii lui Dumnezeu. 


Intr-un cuvânt, urcuşul spre Dumnezeu al omului credincios e un urcuş spre 
delicateţea şi sensibilitatea fără sfârşit a omenescului din el. 


Dacă în celelalte scrieri duhovniceşti ale sfinților părinţi sfaturile privitoare la 
curățirea de patimi sunt în general risipite în sentințe amestecate cu reflexiuni 
despre înălțimea puterii şi iubirii lui Dumnezeu, despre contemplarea Lui în natură, 


despre dulceaţa unirii cu EI, «Scara» constă, în partea covârşitoare a ei (în 27 de 
Cuvinte), în orânduirea sistematică a acestor sfaturi, potrivit urcuşului duhovnicesc 
al omului credincios şi într-o foarte concretă precizare a lor. Ea este prin aceasta o 
călăuză concretă a celui ce vrea să crească duhovniceşte. Poate de aceea ca lasă 
impresia unei povăţuiri foarte riguroase sau chiar este foarte riguroasă. Totuşi ea 
nu e lipsită nici de o largă înţelegere a neputinței omeneşti şi a marii varietăți a 
gradelor de putere cu care sunt înzestrate fiinţele omeneşti. 


Să dăm un exemplu: «Unii fericesc pe cei ce s-au lepădat de lume, cu o simţire de 
fameni din fire, ca pe unii ce s-au izbăvit de tirania trupului; dar eu fericesc pe 
cei ce se fac fameni în fiecare zi, care se taie împrejur pe ei înşişi cu gândirea ca 
cu un cuţit»( Cuv. AV, cap. 167), adică îi fericeşte pe cei ce sunt mereu ispitiți şi 
mereu biruiesc ispita, mai mult decât pe cei ce nu mai simt ispita. Sau mai mult: 
«Am văzut pe unii căzând fără de voie şi am văzut pe alţii voind să cadă cu voia, 
dar neputând. Și i-am deplâns pe aceştia mai mult decât pe cei ce cad în fiecare 
zi ca pe unii ce doresc mirosul urât, dar nu-1 pot simţi» (Cuv. XV, cap. 18). 


Ea asigură şi pe mireni că se pot mântui printr-o viaţă moderată, dar cinstită: 
«Toate lucrurile bune ce le puteţi face, faceţi-le. Nu defăimaţi pe nimeni, nu 
furaţi de la nimeni, nu vă înălțaţi faţă de nimeni, nu urâţi pe nimeni, nu minţiţi 
pe nimeni..., pătimiţi cu cei lipsiţi, nu pricinuiţi nimănui Sminteală... De veţi face 
aşa, nu veţi fi departe de Împărăţia cerurilor» (Cuv. 1, cap. 38). 


În general, «Scara» e o îmbinare între asprimea sfaturilor pentru cei tari şi înaintați 
duhovniceşte şi blândeţea contrară pentru cei mai puţin tari şi pentru începători. 
Această îmbinare le arată şi în expresiile paradoxale în care autorul e mare meşter. 
Astfel, în ea se vorbeşte de «plânsul pricinuitor de bucurie» (Cuv. VII), de «ura 
nepătimaşă» a lumii (Cuv. III, cap. 19), de «nevoinţa aspră, Strâmtorată şi 
uşoară» (Cuv. 1, cap. 18), de «trista şi strălucitoarea smerită cugetare» (Cuv. 1, 
cap. 3), de «nefricoasa simţire a morţii» (Cuv. VI, cap. 16), de «pocăinţa ca 
lipsirea neîntristată de orice mângâiere trupească» (Cuv. VII, cap. 5). 


În general autorul se dovedeşte un subtil cunoscător al complicatelor stări 
sufleteşti la care ajung feluritele firi ale oamenilor. Scrierea lui este o 
extraordinar de bogată analiză a tuturor acestor Stări. Ea întrece tratatele 
moraliştilor francezi, prin bogăţia, profunzimea analizelor, dar mai ales prin 
puterea de angajare a sufletelor pe calea îndreptării şi a desăvârşirii. 


Caracterul practic, precis, complex şi în general aspru şi eficient al remediilor 
recomandate pentru desăvârşirea omului de această scriere, a făcut să fie 


considerată ca cel mai potrivit ansamblu de reguli pentru normarea vieţii 
monahale. In cele mai multe din practicile vieţii călugărești se străvăd dispoziţiile 
«Scării». 


Să menţionăm că la cele 30 de «Cuvinte», adresate călugărilor, autorul adaugă un 
«Cuvânt către păstor», adică către părintele povăţuitor al călugărilor, mai ales al 
celor începători, dat fiind că în toate cele 30 de «Cuvinte» adresate călugărilor se 
presupune călăuzirea lor de către un astfel de povăţuitor sau de egumenul 
mânăstirii. Acest «Cuvânt» poate fi în multe privinţe o călăuză pastorală şi pentru 
orice preot. 





Ultima parte a acestui «Cuvânt» e o laudă a lui loan, egumenul Raithului, care 
ceruse egumenului de la Sinai să întocmească această regulă pentru viaţa 
călugărească. 


Iată cum descrie EERO OIINOIRIIEIII, valoarea ei pentru 


viața călugărilor, ca şi polivalența sensurilor ascunse în cuvintele ei în 
«Cuvântul înainte» al traducerii româneşti a «Scării» tipărită de el la 1814: 
«Alcătuirea cărţii este foarte iscusită şi foarte înaltă şi subţire la noime 
(înţelesuri). Că născătorul ei, desăvârşit fiind întru toate învăţăturile filozofiei 
celei din afară, s-a făcut asemenea şi întru fapta bună (virtutea) cea lucrătoare 
şi întru cea văzătoare pe cât este cu încăpere (cu putinţă) firii omeneşti, după ce 
s-au dat la viaţa sihăstrească (isihastă, a liniştirii). De unde a cunoscut cu lucrul 
toate războaiele şi toate vicleşugurile şi toate măiestriile şi toate meşteşugurile 
dracilor şi toate lucrările patimilor, ale celor trupeşti şi ale celor sufleteşti. 
Aşijderea şi toată starea faptelor celor bune (a virtuţilor) şi aşezările şi 
îndemânările şi neîndemânările şi obiceiurile oamenilor prea cu de-amăruntul şi 
prea cu Ssubţirătatea. Pentru aceea ca un prea luminat întru amândouă şi prea 
iscusit a Scris învăţăturile sale aşa de subțiri şi cu greu de înţeles, urmând întru 
alcătuirea ritoricii pe Sfântul Grigorie, Cuvântătorul de Dumnezeu, cât şi cei ce 
au adăugat scoliile pe la multe locuri cu îndoială zic: «Mi se pare că aceasta zice 
părintele». Pentru aceasta văzând-o cât este de grea şi nelesne fieştecui de 
înţeles, ne-am silit în tot chipul cât s-a putut a se tălmăci mai luminat şi mai 
descoperit, uneltind limba potrivită vremii şi neamului românesc». 


«Că atâta de multe şi mult împistrite chipuri are întru dânsa şi atâta mulţime de 
noime şi de pricini (de teme), prin care poate să îndrepteze şi pe omul cel 


dinăuntru şi pe cel din afară al celui ce o va unelti (folosi) cu sârguinţă şi cu 
luare aminte, cât putem a zice: că mai cu lesnire este a număra cineva stelele 
cerului decât să le povestească pe acestea cu de-amăruntul. Pentru aceasta cu 
îndrăzneală zicem: că precum pâinea este decât toate celelalte bucate mai de 
nevoia trupului, aşa este cartea aceasta celui ce pofteşte mântuirea sa, decât 
toate alte cărţi părinteşti. Și precum luna pe stele, aşa şi aceasta pe acelea 
covârşeşte. Şi precum decât celelalte simţiri care sunt întru om, vederea este mai 
lucrătoare, aşa aceasta este mai lucrătoare decât acelea la mântuirea omului. Că 
aceasta povesteşte toate prea sfintele voi ale lui Dumnezeu, mult decât acelea 
mai minunat şi mai luminat. Şi este nu numai monahilor, ci şi mirenilor prea 
bun îndreptar şi canon prea cu de-amăruntul, care povăţuieşte pe toţi către cele 
cuviincioase. Şi aduce pe cei ce o citesc pe dânsa, prin învăţăturile ei cele 
înțelepte către umilinţă şi către plânsul cel curăţitor de toate întinăciunile cele 
trupeşti şi sufleteşti. Că nu este cu putinţă a povesti limba omenească după 
vrednicie darurile ei cele minunate cu care răsplăteşte ea cititorilor şi 
îndrăgitorilor ei». 

«Şi citiți-o des şi cu luare aminte, că negreşit ea este oarecare toiag mozaicesc, 
prin care veţi putea desface marea vieţii acesteia cea mult învăluite şi a patimilor 
celor înviforâtoare şi fără de primejdie o veţi trece şi pe faraon cel gândit, adică 
pe diavolul, întru dânsa îl veţi vedea cufundat, ca şi Israel cel de demult pe 
egipteni. Ea este mană Simţirilor sufletului celor amărâte de patimile şi de 
valurile vieţii acesteia; liman care izbăveşte pre cei ce scapă la cetirea ei şi-i 
slobozeşte de cufundarea în păcatele cele mult înconjurătoare şi-i face pe dânşii 
să înoate fără de primejdie apele vieţii acesteia cele mult tulburate spre pământul 
făgăduinţei întru care tot sufletul cel iubitor de Dumnezeu intrând poate să 
secere mănunchile fericirii cea de-a pururea vecuitoare; scara aceea pe care o a 
văzut Iacov cel de demult, al căreia căpătâi ajunge până la cer, întru care 
Dumnezeu este întărit, pre carea îngerii se pogoară ca nişte duhuri Slujitoare 
pentru cei ce vor Să moştenească mântuirea, iar sufletele celor ce se mântuiesc 
printr-însa Să suie şi Dumnezeu le primeşte şi întru împărăţia Sa le sălăşluieşte 
şi sorb ceresc este ea, care poate să tragă pe suflet dintru adâncul păcatelor, 
precum acela apa din fu-dul mării şi să le puie înaintea lui Dumnezeu curăţite 
de toată întunecimea». 


Însemnătatea pe care a avut-o «Scara» în viaţa călugărilor şi chiar a mirenilor, a 
făcut ca fragmente din ea să fie citite şi la slujbele dumnezeieşti, mai ales în Postul 
Mare. Obiceiul acesta a început în Sfântul Munte Athos. De aceea în Trioadele 
folosite acolo sunt presărate fragmente din «Scara». Acest obicei s-a întins apoi şi 
în mânăstirile româneşti. Lecturilor acestor fragmente li s-a acordat o importanţă 


atât de mare, încât textul lor a fost cu timpul inclus şi în colecţiile numite 
«Proloage». 


«Dar «Scara» a ieşit curând din biserici şi mânăstiri pentru a intra şi în casele 
clericilor şi credincioşilor», spune I. P. S. Mitropolit Nicolae Corneanu, întâi în 
manuscrise greceşti şi slavone, apoi în traduceri româneşti. «Manuscrisele slavone 
vechi, de pe la mijlocul veacului XV, unele întocmite cu deosebită artă, prezintă o 
importanţă deosebită». 


De aici se vede că «Scara» s-a copiat cu deosebită sârguinţă în lumea călugărească, 
dar şi a avut o răspândire şi în lumea largă a credincioşilor. 


B. Copierea, traducerea şi parafrazarea «Scării» în diferite limbi, inclusiv în 
cea românească 


1) «Scara» s-a copiat în primul rând mult în limba greacă, iar de la o vreme a 
început să fie tradusă şi în alte limbi. Apoi a fost şi tipărită în greceşte şi în diferite 
traduceri. 


Încă din sec. IX a fost tradusă în limba siriacă, apoi la 1280 a fost tradusă în limba 
latină de Angelus de Cingulo, iar la 1420 de Ambrosius Camaldulensis şi după 
aceea de alţii. 


Prima tipărire a textului grec, însoțit de o traducere latină, a făcut-o Matthaus 
Raderus S$. I., Paris, 1633. Fa a fost reprodusă în Migne, P.G. LXXXVIII, col. 634- 
1210. 


O nouă tipărire a textului lui Raderus din P.G., cu o traducere paralelă în limba 
italiană, a făcut Pietro Trevisan, sub titlul: S. Giovani Climaco, Scala Paradisi, vol. 
I-II, Torino, 1961; după ea şi-a făcut traducerea în româneşte mitropolitul Tit 
Simedrea. 


O traducere în limba veche italiană apăruse la 1875, la Bologna, în «Collezione di 
opere Inedite o rare dei primi tre secoli della lingua», t. 31. Ba cu mult înainte, la 
1532, se tipărise şi o traducere din limba latină în limba spaniolă, în Mexic. 


In limba slavonă «Scara» s-a tradus încă din sec. X-XII. Pe teritoriul Ţărilor 
Româneşti manuscrise slave ale «Scări» s-au păstrat din sec. XV. 


Dar foarte timpuriu «Scara» s-a răspândit şi în manuscrise, greceşti. Şi poate că nu 
mult după aceea ea s-a tradus şi în limba română şi a circulat şi în manuscrise 
româneşti. 


I. P. S. mitropolit N. Corneanu vorbeşte de marea circulație a «Scării» între 
români, încă din sec. XV. Dar deşi 1. P. S. Sa spune aceasta în legătură cu 
manuscrisele slavone, nu este exclus ca monahii, ierarhii, ştiutorii de carte, care 
citeau manuscrisele slavone şi cele greceşti, să fi încercat să aştearnă şi în cuvinte 
româneşti scrise sentinţele «Scării» din textul slavon şi grec, pe care desigur că le 
înțelegeau şi le şi traduceau în minte în cuvinte româneşti, pe care le foloseau şi în 
gral. 


I. P. S. mitropolit Corneanu spune: «Episcopi şi călugări, voievozi şi înalți 
demnitari, târgoveţi şi săteni, bărbaţi şi femei, au citit toți cu acelaşi nesaţ 
«stepenele» (treptele) suitoare către cer ale Lestviţei (Scări). 


De pildă în sfaturile pe care le dă fiului său, Teodosie, domnitorul Neagoe Basarab, 
de la începutul veacului al XVI-lea, de numele căruia se leagă zidirea celebrei 
mânăstiri Curtea de Argeş, se referă de câteva ori consecutiv la loan Scărarul. 


Familii creştine păstrau în casele lor «Scara» alături de Biblie. Cunoaştem astfel un 
manuscris păstrat în Biblioteca Academiei R.P.R., sub nr. 494, care a rămas câteva 
generaţii în sânul aceleiaşi familii». 


Cunoaşterea «Scări» pe teritoriul Țărilor Româneşti în sec. XVI, ca şi 
popularitatea ei în cercurile largi ale credincioşilor, e dovedită şi de zugrăvirea 
«Scări pe pereţii din afară ai mânăstirilor Suceviţa (pictată la sfârşitul sec. XVI) 
şi Rişca (pictată la mijlocul sec. XVI) - unde scara e îmbinată cu judecata din 
urmă. 


2) Prima traducere românească cunoscută a «Scării» e cea făcută de mitropolitul 
Varlaam , pe când era călugăr la Mănăstirea Secu, înainte de 1618. Ea e prima 
operă a lui Varlaam şi influenţa ei binefăcătoare asupra «Cazaniilon» sale se vede 
din faptul că el reprezintă în acestea o teologie pur ortodoxă în duh patristic (de ex. 
în învăţătura despre mântuire, ca lucrare transformatoare a omului), rămânând 
neinfluenţat de teologia catolică şi protestantă, cum au fost influenţaţi mulţi teologi 
greci ŞI ruşi din vremea sa. 


Pandele Olteanu susţine, contrar părerii de mai înainte, potrivit căreia Varlaam a 
tradus «Scara» după un text slavon, că traducerea lui e făcută în mod principal 


după un text neogrec, care parafraza prin explicaţii textul grec original; textul 
slavon pe care el îl pune pe coloanele de la dreapta coloanelor cu textul românesc, 
e un text slavon copiat în multe manuscrise după o traducere a «Scării» făcută 
probabil prin sec. XII la Sfântul Munte. Dar Varlaam a folosit şi o traducere 
slavonă a unei versiuni neogreceşti, parafrazate, într-o versiune ucraino-carpatică. 
În timpul lui Varlaam circulau mai multe versiuni neo-greceşti parafrazate. După 
cum a dovedit Pandele Olteanu, Varlaam a folosit parafraza neo-greacă a lui 
Maxim Margunios (1542-1602), care tipărită prima dată în 1580 la Veneţia, a avut 
o largă răspândire şi a fost tradusă în limbile latină, spaniolă şi slavonă. Că 
Varlaam a folosit şi o traducere slavă a textului lui Margunios îl deduce Pandele 
Olteanu din faptul că traducerea lui cuprinde şi unele slavonisme ucraino-carpatice. 
Pandele Olteanu dă chiar un exemplu din care se vede că Maxim Margunios a 
introdus două din scolule la Cuvântul IV al «Scări, puse în ediția din P. G. la 
sfârşitul Cuvântului IV, în text (scolule VI-VII P.G. cât. col. 729). Dar din textul 
lui Margunios şi din traducerea pasajului respectiv de către Varlaam, dată de 
Pandele Olteanu, se vede că Margunios a lărgit fraza «Scării» şi mai mult decât o 
lărgeau aceste scolii. 


Rămâne apoi o chestiune de cercetat: câte din scolile din P. G. sau din alte 
manuscrise greceşti ale «Scării» au fost introduse în textul «parafrazei» lui 
Margunios şi deci şi în traducerea lui Varlaam. Tot o chestiune de cercetat ar fi şi 
aceea în ce măsură «Răspunsurile la catehismul calvinesc», ale lui Varlaam, se 
resimt şi ele de «Răspunsurile» lui Ieremia II din Constantinopol către teologii din 
Tubingen, care se pare că au fost întocmite cu ajutorul lui Maxim Margunios. 
Margunios a scris el însuşi lucrări împotriva reformaţilor. 


«Scara» tradusă de Varlaam, deşi nu s-a tipărit, a avut o largă răspândire în formă 
de manuscrise copiate . 


I. P. S. Nicolae Corneanu trece în revistă, în studiul citat, la note şi o serie din 
traducerile ulterioare româneşti ale «Scări», întâi din slavonă, apoi din grecește. 


3)Traduceri din slavonă: 


a)Traducerea arhimandritului Vartolomeu Măzăreanu de la Mânăstirea Putna. 
Traducerea lui datează din 1766 şi e cuprinsă în ms, Acad. Rom. nr. 2959. Eaa 
urmărit o apropiere a conţinutului «Scări» de călugării şi de poporul din timpul 
său, precum făceau şi traducerile ruseşti care modernizau textul paleoslav. 

b) O altă versiune este cea cuprinsă într-un ms. din sec. XVIII, păstrat în Biblioteca 
Patriarhiei Române cu nr. 5, provenit de la Mânăstirea Căldăruşani prin Facultatea 


de Teologie din Bucureşti, unde avea nr. 224. Traducerea aceasta, urmând modelul 
său slav, «este structural deosebită de originalul grecesc», spune I. P. S. mitropolit 
Corneanu. De fapt, «Cuvintele» Scării sunt transformate în acest ms. în «Cazanii», 
adică sunt parafrazate pe larg în predici de un caracter pe de altă parte foarte fidel 
textului original. Fiecare expresie din textul original este explicată pe larg. Şi 
fiecare «Cazaniey» are un titlu foarte lung. Având caracter de predică, fiecare din 
aceste «Cazanii» e introdusă cu: «Blagosloveşte părinte». Nu ştim dacă s-a 
identificat textul slavon sau rus după care s-a tradus acest text românesc şi dacă nu 
cumva el a avut la bază o parafrază greacă. Dacă nu s-ar putea identifica sau s-ar 
identifica într-un text în parte diferit, aceste «Cazanii» ar putea reprezenta o scriere 
filocalică românească. 


Manuscrisul acesta, deşi dă în «Pinax» (în tabla de materii de la început) toate cele 
treizeci de titluri ale «Cuvintelor Scări, se încheie la f. 228 cu «Cuvântul» 
(Cazania) 22. Restul lipseşte. 


Dăm câteva exemple de felul cum lărgeşte parafraza aceasta textul original: 


Ed. gr. 1970: sfârşitul Cuv. II, cap. 17 şi cap. 18: «ca să nu se facă cele de pe urmă 
ale lor mai rele decât cele dintâi (Mt. 14, 45). Limanul se face pricinuitor al 
mântuirii şi al primejdiilor. Şi aceasta o cunosc cei ce navighează pe marea 
înţelegătoare. Şi e o privelişte jalnică să vezi pe cei ce au scăpat pe mare, că s-au 
înecat în port». 


Ms. 5 al Patriarhiei Rom.: «pentru ca să nu se facă cele după urmă ale lor mai rele 
decât cele dintâi.Căci liniştea şi scăparea la Mănăstire a călugărului pricinuieşte 
miîntuire şi cununi la cei ce sunt cu fire bună şi li se văd faptele. Dar la cei ce se 
îndărătnicesc şi nu gândesc nici grijesc de certarea iadului şi de necinste, acolo se 
înmulțesc patimile lor mai mult decât fiind în lume. ŞI aceasta o au cunoscut foarte 
bine corăbierii cei vechi ai vieţii călugăreşti şi ne-au însemnat cu multe feluri de 
mijlociri în cărțile lor pentru ca nu cumva să se sfărâme corabia vieţii noastre acolo 
unde nu nădăjduim. Căci multe corăbii pierzându-se în luciul furtunii scapă de 
primejdie, iar pe urmă sosind la liman şi nepurtând grijă a se lega şi a se întări cu 
anghire, se sfărâmă, care cu adevărat este un lucru ciudat şi un rău năpraznic şi o 
mare întristare, de care se îndem- nează a plânge neîncetat cineva văzând 
spărgându-se corabia în mijlocul limanului, ceea ce s-au trecut sau suferit cele 
îndelungate primejdii în luciul mării». 


Ed. gr. 1970, cap. 1 şi 2 din Cuv. XXII: «mândria este tăgăduirea lui Dumnezeu, 
născocirea dracilor, dispreţuirea oamenilor, maica osândirii, nepoata laudelor, 


semnul nerodirii, izgonirea ajutorului lui Dumnezeu, pricinuitoarea căderilor, 
pricina îndrăcirii, izvorul mâniei, uşa fățărniciei, întăritura dracilor, păzitoarea 
păcatelor, pricinuitoarea neîndurării, necunoaşterea milei, amarnică băgătoare de 
seamă, neomenoasă judecătoare, potrivnica lui Dumnezeu, rădăcina hulei». 


Ms. 5 al Patriarhiei Române: «Cea de Dumnezeu urâta mândrie este cu adevărat o 
lepădare de Dumnezeu şi de stăpânia Lui. Căci aceasta face pe măreț a se lepăda de 
Dumnezeu şi a zice cum că bunătăţile ce are nu le are de la Dumnezeu, ci de la 
dânşii. Aceasta este o aflare a dracilor, căci ei au aflat-o înaintea tuturor şi s-au 
încununat cu dânsa. Este ca o maică ce n-are părerea de rău şi pricina ce suge pe 
mărire şi pe laudă ca laptele din ţâţă. Este un semn al neroditorului suflet, depărtare 
a dumnezeiescului ajutor şi depărtare a sfântului dar, clătirea inimii, pricinuitoarea 
răutăţilor, căderea întru cele necuvioase lucrări, izmenirea mândreţii, izvorul 
mâniei, idolul fățăriei, întărirea cetei îndrăceşti lucrări, păzirea păcatului, vrăjmaşa 
spovedaniei, zid al netemerii, peşteră a nemilostivirii, necunoscătoare a 
milostivirii, luător de seamă straşnic celor străine, de-a pururea împotrivitor lui 
Dumnezeu şi slugilor Sale şi gură de grăire de rău şi de hulă». 

c) Din aceeaşi perioadă datează ms. nr. 163 din Biblioteca Academiei Române, 
copiat de ieromonahul Grigorie de la Mănăstirea Cozia la anul 1765. Al doilea este 
ms. 3543 din aceeaşi bibliotecă, datând din 1796. Amândouă sunt copii ale unor 
traduceri după texte slavone. Ultimul provine de la Mănăstirea Țigăneşti şi 
cuprinde doar treptele IV, XXV şi XXVIII, fiind copiat de monahia Micdonia. Un 
al doilea exemplar al acestui text, copiat de aceeaşi monahie, se află la Mânăstirea 
Țigăneşti. 


d) Ms. 2569 din Biblioteca Acad. Române, din 1773, scris de monahul Rafael de la 
Mânăstirea Horezu. 


e)Ms.2315, aparţinând Bibliotecii Acad. Române, din 1779, scris de ieromonahul 
Dorotei din Ţara Românească. 


£)Ms.3318, aparţinând Bibliotecii Acad. Române, din 1787, scris de ieromonahul 
Dorotei din Ţara Românească. 


8) Ms. 22 din Biblioteca Patriarhiei Române, miscelaneu de la începutul sec. XIX, 
cuprinde numai o treaptă (f.72 - f.75 v) şi anume a XVII-a, cores-punzătoare cu a 
XVIII-a din textul publicat de Veniamin Costache şi P. G. Dar cu nr. XVII e dată 
această treaptă şi în ed. gr. 1970. 


Dar traduceri ale «Scări din ruseşte au continuat să se facă până în timpul nostru. 
I. P. S. Mitropolit Nicolae Corneanu zice: «Până azi circulă numeroase tălmăciri, 
Serghieva din Zagorsc. Mitropolitul Gurie Grosu, apoi plecând de la un text rus dă 
în 1930 o prescurtare pe care a şi imprimat-o». 


Dintre aceste tălmăciri am cunoscut pe cea din ms. 154 din Bibl. Patriarhiei 
Române, tradus după traducerea rusă tipărită în ed. VI de Sihăstria Optina- 
Cozelesc în tipografia Sfântul Serghie, în 1901. Acest manuscris a fost scris la 
1961 şi 1962, în două volume (vol. ] în 219 pagini, vol. II în 112 pagini), la Casa 
Sanatorială a Patriarhiei Române de la Mânăstirea Dealu, de către Protosinghelul 
Gherasim Negulescu, venit acolo de la Mânăstirea Cheia, fără indicaţia 
traducătorului din limba greacă în cea rusă şi din cea rusă în cea română. 
Manuscrisul acesta este scris cu o literă frumoasă şi în rânduri ordonate ca de tipar. 
Nu redă totdeauna destul de fidel textul grec (ceea ce arată, poate că nici textul rus 
nu redă foarte fidel textul grec), dar se remarcă prin caracterul modern, fluent şi 
deplin inteligibil al frazei româneşti, deşi cuvintele folosite sunt cele ale limbii 
bisericeşti tradiționale, cu mici excepţii (ca de ex. expresia: propriu-zis sau 
cuvântul: în special etc.). 


Traducerea românească şi cea rusă se vede că au la bază textul paleogrec, dar 
scoliile date la urma tuturor «Cuvintelor» - scolii mai puţine ca în P. G. LXXĂVIII 
- sunt luate în parte din P. G. cât. - ceea ce autorul indică de fiecare dată - şi în 
parte din traducerea în limba greacă nouă a «Scării», făcută de ieromonahul 
Atanasie Criteanul, urmată de tâlcuirile lui şi tipărită la Veneţia la 1683. Dintre 
notele care nu sunt luate din P. G. menţionăm pe cea apreciabil de lungă la titlul 
Cuvântului VI, în care se dau dovezi istorice despre existenţa acelei «Mânăstiri a 
pocăinţei», în Tebaida Egiptului, (de ex. mărturia fer. leronim) şi se precizează că 
pentru asprimea canonului pe care îl suportau acolo monahii căzuţi în păcate grele 
nu trebuie învinuit proestosul, căci acele canoane şi le luau de bună voie înşişi 
călugării respectivi. 


La Cuvântul I, cap. 25 se dă următoarea notă care nu e nici în P.G., nici în 
traducerea românească publicată de Veniamin Costache, nici în ed. gr. din 1970. 





Un fapt care trebuie remarcat este că traducerea aceasta românească, deci ca şi cea 
greacă şi cea rusă care stau la bază, e împărțită în capete ca în ed. gr. din 1970, care 
a folosit unele manuscrise din Mânăstirea Dionisiu din Athos. Dar capetele în care 
se împart aceste două versiuni nu au acelaşi număr. O altă deosebire a textului 
acestuia de textul grec ed. 1970, este că în cel din urmă «Cuvântul către Păstor» nu 
are o împărțire în capitole, ci o împărţire în capete continue până la cap. 100, pe 
când în textul grec care stă la baza ms. din Bibl. Patr. Române nr. 154 se menţine 
împărțirea în cele XV capitole, dar fiecare capitol e împărțit şi în capete (de ex. 
capit. ], în cap. 1-11, capit. II, în cap. 1-23 etc.), cum nu e împărțit în P.G. 


4) 1. P. S. Mitropolit Corneanu menţionează apoi următoarele traduceri ulterioare 
ale «Scării» din limba greacă: 


a) «Cea dintâi care ne este cunoscută e reprezentată de ms. nr. 3024 aflător în 
Biblioteca Academiei Române. Traducerea aceasta, terminată în 1775, aparţine 
unui monah anonim şi este făcută după versiunea neo-greacă a lui Atanasie al 
Cretei, aşa după cum rezultă chiar din titlu». Dar această versiune are şi scolii şi 
aceste scolii au fost folosite şi de textul rus tipărit la Optina sau cel puţin de 
traducerea românească a lui. 


b) O încercare «de a da o traducere pe cât se poate de fidelă a «Scării» este cea a 
învățatului ieromonah Macarie de la Mânăstirea Cernica. Traducerea, însoţită şi de 
scolii, se vrea a fi «cuvânt din cuvânt, fără nici o prisosicioasă adăugare şi 
limpezire a mea»... Pentru o cât mai clară şi exactă redare a textului, cum şi 
pentru îmbogățirea scolilor recurge la versiunea neo-greacă a lui Maxim 
Margunios din 1790» . 


Macarie a isprăvit traducerea «Scării» în anul 1782 şi fără s-o fi putut tipări şi-a 
copiat-o el însuşi în câteva rânduri . El dădea astfel Mânăstirii Cernica, ce se 
reconstituia atunci sub starețul Gheorghe, temelia vieţii ei ascetice. Biblioteca 
Academiei Române posedă din acestea ms. nr. 1913 . Dar traducerea aceasta a fost 
copiată şi de alţii, cum atestă, ms. nr. 1901 din Bibl. Acad. Române 25. 


c) O altă traducere tot din greceşte reprezintă conţinutul ms. nr. 2324 din 
Biblioteca Academiei Române, acesta e scris de Gheorghe Dascălul în 1787, 
pentru egumenul Dosoftei de la Mânăstirea Câmpulung din Țara Românească. 


d) I. P. S. Mitropolitul Nicolae Corneanu spune că «aceste versiuni făcute după 
textul grec au stat la baza «Scării» romăneşti pe care a imprimat-o în anul 1814, în 


tiparnița Mânăstârii Neamţ, un alt vestit Mitropolit al Moldovei, Veniamin 
Costache. El nu traduce, ci doar îmbunătăţeşte o traducere existentă, corectând-o». 


Constatarea aceasta trebuie pusă de acord cu ceea ce spune mitropolitul Veniamin 
Costache, anume că traducerea publicată de el a fost deosebită de cele pomenite 
înainte. Căci în «Cuvântul înainte», mitropolitul Veniamin Costache găseşte 
nesatisfăcătoare toate traducerile de mai înainte şi spune că la stabilirea textului 
românesc publicat de el s-a luat ca bază textul greco-latin tipărit (foarte probabil 
cel al lui M. Raderus, publicat ulterior în P.G.), dar el s-a îndreptat după alte două 
manuscrise cu textul «Scării» în limba greacă veche. În plus el socoteşte că criticile 
ce s-ar îndrepta împotriva textului publicat de el s-ar îndrepta împotriva lui: « În 
cartea cea tipărită greco-latină, aflându-se multe greşale şi lipse şi nepotriviri pe la 
multe locuri şi prin cuvinte şi prin scolii, s-au îndreptat şi s-au adăugat şi s-au 
împlinit din celelalte două scrise cu mâna ellineşti care s-au uneltit (folosit) la 
tălmăcire împreună cu cea tipărită (a lui Raderus), care pe la multe locuri s-au aflat 
mai bine şi întocmai una cu alta». 


Deci Veniamin Costache afirmă că versiunile din cele două manuscrise greceşti 
folosite erau pe de o parte mai bune ca versiunea din P.G., pe de alta, consunau 
întru totul una cu alta, ceea ce i-a dat o asigurare că textul din ele este foarte bun. 


«Acestea socotindu-le noi că privesc spre oarecarea descoperire şi luminare spre 
înţelegerea cărţii şi spre a nu fi noi prihăniţi înaintea cititorilor celor cunoscători, 
cum că am fi adăugat de la noi ceva între sfintele şi de Dumnezeu insuflatele 
scripturi ale Sfântului şi Marelui Părinte, le-am adăugat aicea (aceste informaţii) la 
începutul cărţii, ca să ştie fieştecarele din cetitori, că cu toată amănunţimea şi luare 
aminte s-au tălmăcit cartea. 


Deci primiţi-o pe dânsa cu dragoste, o prea iubiţi cetitori, care s-a ivit acum, nu ca 
mai înainte întru îmbrăcăminte proaste, întinate, murdare şi străine, de tilmăcitorii 
cei mai dei înainte (aci nu se referă numai la traducerea lui Varlaam n.n.) cu 
acestea îmbrăcată fiind, ci întru ciucuri de aur îmbrăcată, împodobită şi împistrită 
cu porfira ei cea firească şi ca un soare cu totul luminos şi mult strălucit, 
fulgerându-şi înțelegerile noimelor sale prin limbă nouă lesne înţeleasă şi 
lepădându-şi toate încărcările şi întunecările şi ne nemeririle cele ce ca nişte nori 
întunecoşi îi întuneca fireasca strălucire şi frumuseţea cuvintelor ei». 


Unii cercetători socotesc că versiunile greceşti, de care spune Veniamin Costache 
că s-ar fi folosit, ar fi fost aduse de la Sfântul Munte Athos. Pe lângă ele, Veniamin 


Costache ar fi folosit şi unele versiuni neo-greceşti, ca de ex.: pe cea a lui leremia 
Sinaitul, apărută la Veneţia în 1774. 


Un merit deosebit al versiunii tipărite de Veniamin Costache este că pe de o parte 
ea caută să redea textul neparafrazat şi cât mai pur al «Scării», pe de alta, că 
adaugă la sfârşitul fiecărui «Cuvânt> un număr mare de «scolii», care-l explică şi 
anume un număr cu mult mai mare decât cele din P. G. După toată probabilitatea, 
Veniamin Costache a luat aceste scolii din manuscrisele greceşti folosite. 


e) «O altă traducere făcută probabil şi ea după originalul grec spre sfârşitul 
veacului XVIII aparține unuia din cei mai sârguincioşi traducători români ai vechii 
literaturi creştine. E vorba de Samuil Micu Clain (1745-1806). Acesta ne-a lăsat 27 
titluri de traduceri din sfinţii părinţi, cuprinzând aproape 7500 pagini de manuscris, 
unele transcrise de 2-3 ori». Într-un manuscris miscelaneu, care conţine mai multe 
scrieri filocalice, se cuprinde «traducerea uneia din treptele Scării şi este probabil 
că Samuil Clain să mai fi tradus şi alte câteva trepte». Un manuscris provenit de la 
biblioteca din Blaj, secția de manuscrise sub nr. 96, filele 160-169, conţine 
«Cuvântul către păstor» al lui loan Scărarul. 


f) O traducere a «Scării» a mai făcut |. P. S. mitropolit Nicolae Corneanu al 
Banatului, din care a publicat biografia Sfântului loan Scărarul în revista «Biserica 
Bănăţeană», Timişoara, an. VIII (1948), nr. 12-13, 28 martie, p. 3-6. 


g) Am amintit şi de traducerea făcută de mitropolitul Tit Simedrea, după textul lui 
Raderus din P.G., retipărit de Pietro Trevisan la Torino, dar fără scolii. Traducerea 
aceasta am văzut-o. Ea se distinge prin remarcabile frumuseți literare, dar redă 
adeseori mai liber textul original şi nu foloseşte în mod consecvent termenii 
filocalici tradiţionali ai limbii române, care e necesar să fie păstraţi, ca mijloace de 
comunicare între cei ce practică nevoinţele recomandate de «Scară» şi de scrierile 
filocalice în general, ca unii ce s-au imprimat în uzanţa acestei comunicări. 


De aceea, nu ne-am putut hotărî nici la o revizuire a acestei traduceri şi la o 
încadrare a ei în colecţia Filocaliei (cum nu ne-am hotărât nici la simpla revizuire a 
altor traduceri) - lucru pe care de altfel nu ni-l puteam îngădui şi ar fi implicat şi o 
muncă mai grea ca o nouă traducere - ci am preferat să purcedem la o traducere 
proprie, care era de altfel în bună parte făcută când am primit de la Părintele 
Arhim. Benedict Ghiuş pentru scurtă vreme traducerea mitropolitului Tit Simedrea 
sau când am cunoscut manuscrisele altor traduceri mai noi (a celor din rusește). 


În comparaţie cu traducerea mitropolitului Veniamin Costache, care e fidelă 
textului original până şi în aşezarea cuvintelor în fraza românească întocmai ca în 
fraza grecească - ceea ce face acest text foarte greu de înţeles pentru cititorul de azi 
- ŞI în comparaţie cu traducerea mitropolitului Tit Simedrea, care cum am spus, nu 
e totdeauna destul de fidelă textului originar, ne-am silit să dăm o traducere pe de o 
parte cât mai fidelă textului originar, pe de alta, într-o frază românească conformă 
sintaxei de azi a limbii române, însă în acelaşi timp într-o terminologie cât mai 
tradițional filocalică. Aceasta şi pentru a păstra unitatea de stil a întregii Filocalii 
româneşti. Desigur, nu pretindem să fi izbutit nici noi să dăm o traducere cu totul 
fidelă a «Scării». Bogăția de sensuri a fiecărui cuvânt sau densitatea cuprinsului 
fiecărei fraze, fac posibile şi chiar inevitabile diferite moduri de a le traduce, care 
sunt până la un grad tot atâtea interpretări. Dar sperăm că dintre aceste moduri 
variate de traduceri posibile, am ales pe unul din cele mai fidele cu putinţă textului 
original. 


Am preferat să facem o nouă traducere şi pentru faptul că am avut la îndemână un 
text grec publicat în 1970 de casa «Astir» din Atena, care e o reeditare a textului 
publicat la 1883 de Sofronie Pustnicul în tipografia Vretos din Constan- tinopol pe 
baza mai multor manuscrise din Mânăstirea Dionisiu din Athos, care avea ca text 
paralel parafraza «Scării» făcută de Ieremia Sinaitul din Creta, apărută prima dată 
la 1774 la Veneţia, pe care după afirmaţia lui E. Legrand, a folosit-o şi Veniamin 
Costache. 


Am folosit textul paleogrec publicat la 1883 de Sofronie Pustnicul şi reeditat în 
1970 la Atena, fără parafraza lui Ieremia Sinaitul, pentru că, fiind stabilit pe baza 
mai multor manuscrise din Mânăstirea Dionisiu din Athos şi dând la margine, unde 
e cazul şi variantele deosebite de cele alese în text, am socotit-o mai apropiată de 
textul originar al «Scării». Pe lângă aceea, am făcut traducerea după ed. greacă din 
1970 şi pentru faptul că în ea «Cuvintele» sunt împărţite în capete, fapt care poate 
face mai uşor de identificat diferitele citări ce se vor face din ea. Am consultat însă 
şi textul din P. G. 


C. Scoliile la «Scară» şi la textul pe care l-am tradus şi încadrat în colecţia 
prezentă a Filocaliei româneşti 


Cu scolile la «Scara» s-a ocupat la noi I. P. S. mitropolit Nicolae al Banatului. 

Datorită scurtimii lapidare a unor sentinţe ale «Scări» şi bogăției lor de înţelesuri 
sau indicării prin simple aluzii a unor evenimente biblice sau folosirii unor 
simboale cunoscute numai cititorilor din apropierea autorului, s-a ivit foarte de 


timpuriu trebuinţa explicării lor prin scolii, lucru care s-a făcut şi cu alte scrieri ale 
sfinților părinți. 


Incă loan, egumenul de Raith, care a cerut lui loan Sinaitul să alcătuiască această 
scriere, a simţit trebuinţa să scrie un comentariu la ea, probabil folosindu-se şi de 
convorbirile cu autorul «Scării». 


Câteva sute de ani mai târziu, mitropolitul Ilie al Cretei, trăitor în jumătatea a doua 
a sec. XI şi la începutul sec. XII, cunoscut prin comentariile sale la cuvântările 
Sfântului Grigorie de Nazianz şi prin alte scrieri, a scris o întinsă operă cuprinzând 
comentarii la «Scara». Ea a rămas până azi aproape în întregime inedită. Numai 
unele extrase din ea sunt date ca scolii la sfârşitul diferitelor «Cuvinte» ale 
«Scări». Opera aceasta se cuprinde în întregime în ms. Pluteus IX, cod. XI din 
Florenţa (sec. XII), în cod. Marcian 128-130 din Veneţia (sec. XIV), în cod. 868, 
fond grec, din Biblioteca Naţională din Paris şi în cod. Coisl. 87-89 din aceeaşi 
bibliotecă. 


Cele mai multe scolii la «Scara» aparţin însă unor anonimi. Mai toți copiştii şi 
traducătorii «Scări» au adaus scolile lor. Adeseori aceste scolii au constat din 
extrase din diferiți părinți bisericeşti ca: Sfântul Diadoch al Foticeii, Isaia 
Pustnicul, Evagrie, Sfântul loan Gură de Aur, Sfântul Vasile cel Mare şi sfinţii: 
Maxim Mărturisitorul, Isaac Sirul, Marcu Ascetul, Grigorie Teologul, Grigorie de 
Nyssa, etc. 


O minuțioasă cercetare a scoliilor, care nu se prezintă ca extrase din părinţii 
amintiţi, a întreprins bizantinologul Erik Petersen. EI a indicat sursa câtorva zeci 
din aceste scolii . 


În ediţia prezentă a «Scării» într-o traducere proprie, n-am folosit nici toată 
mulțimea de scolii pe care le are în plus ediția lui Veniamin Costache faţă de cea 
din P. G., nici toate scoliile din P. G. Am omis acele scolii din P. G. care nu 
reprezintă lămuriri directe ale expresiilor din text la care se referă şi multe din şirul 
de scolii care repetă în ediția lui Veniamin Costache aceleaşi lămuriri din mai mulţi 
sfinți părinți la aceleaşi expresii din text. Din lipsă de timp n-am căutat să 
identificăm totdeauna scoliile date sub numele unor părinţi, locurile de unde sunt 
luate. Multe din ele se află în scrierile publicate în volumele anterioare ale 
Filocaliei prezente şi cititorii le pot afla cu uşurinţă. 


În schimbul scoliilor omise din cele două izvoare amintite, am adăugat unele din 
scoliile deosebite din ed. greacă din 1970 sau din cele cu forma puţin deosebită pe 


care o au în aceea scoliile din P. G. În plus am adăugat multe explicări proprii, fie 
în continuarea scoliilor luate din P. G., din Veniamin Costache şi ed. gr. 1970, fie 
în mod independent de acelea, la alte expresii din text. Sunt comentarii prin care 
am încercat să facem gândirea «Scări» accesibilă modului de înţelegere şi de 
vorbire al credincioşilor de azi. Scolile luate din P. G. le-am introdus şi terminat 
prin semnele citațiunii. Pe cele din Veniamin Costache şi ed. 1970, la fel plus 
indicarea unuia sau altuia din aceste izvoare. Explicările noastre nu sunt încadrate 
în semnele citaţiunii. 


Precum se vede «Introducerea» de faţă e departe de a fi rezolvat mulțimea de 
probleme pe care le pune istoria copierilor, traducerilor, parafrazelor «Scării» în 
diferite limbi şi mai ales în cea română şi a scoliilor folosite în mod diferit în unele 
din ele. Rezolvarea multelor probleme ale raporturilor dintre diferite traduceri şi 
parafraze între ele şi cu textul original cere timp îndelungat, pentru că ea necesită 
studierea fiecărui manuscris în parte. Dar tema aceasta nu intră în preocuparea 
«Introducerii» noastre, pentru că nu e legată în mod necesar de interesul care ne-a 
condus la traducerea şi la publicarea «Scări» în colecţia prezentă a Filocaliei 
româneşti. Noi am voit doar să arătăm în această «Introducere» cât de mare a fost 
interesul care s-a acordat «Scării» în viaţa duhovnicească a călugărilor şi 
credincioşilor români, ca şi în cea a călugărilor şi credincioşilor ortodocşi de 
pretutindeni. 


Inainte privire a sfintei «Scări» 


Bine a socotit cel ce ne-a înfățişat nouă urcuşul deopotrivă cu vârsta cea după trup 
a lui Hristos. Căci ne-a alcătuit o scară a desăvârşirii închipuind cei treizeci de ani 
ai Lui. Pentru că ajungând şi noi la această vârstă deplină a desăvârşirii, ne vom 
afla ca cei ce am împlinit cu adevărat toată legea şi nu vom mai cădea. Iar cel ce n- 
a ajuns este încă prunc şi nu se va afla primit de întreaga mărturie a inimii. Dar noi 
am socotit că e de trebuinţă ca înainte de înşirarea acestor treizeci de trepte ale 
«Scări» înţelegătoare şi dumnezeieşti, să aşezăm viaţa prea înţeleptului ei 
alcătuitor. Aceasta, pentru ca văzând ostenelile lui, să nu citim cu neîncredere cele 
scrise. Apoi punând înaintea scrierii şi sfintele epistole ale sfântului părinte care a 
poruncit-o şi a celui ce a întocmit-o, vom începe «Cuvintele» din ea. 


Viaţa pe scurt a celui cu adevărat întru sfinţi, Ava loan, egumenul sfântului 
Munte Sinai, numit Scolasticul, scrisă de monahul Daniil din Raith 


Nu pot spune în deplină cunoştinţă şi în chip sigur care este cetatea care l-a odrăslit 
şi crescut pe dumnezeiescul bărbat înainte de petrecerea lui închinată luptei şi 


nevoinţei. Dar pe cea care îl găzduieşte acum şi-l hrăneşte cu ambrosie, ne-a făcut- 
o cunoscută marele apostol Pavel. Căci vieţuieşte şi el negreşit în acel Ierusalim 
ceresc, în care se află Biserica celor întâi născuţi (Evr. 12, 23), «a căror petrecere 
este în ceruri» (Fii. 3, 20). Acolo săturându-se cu o simţire nematerială de cele de 
care nimeni nu se poate sătura şi privind frumusețile nevăzute, primeşte răsplățile 
vrednice ale sudorilor. Şi primind acolo ca moştenire darul neostenelii pentru 
osteneli, petrece cu cei de acolo, «al căror picior este de acum întru dreptate» (Ps. 
25, 12). Dar cum a dobândit această fericire pururea pomenitul, o voi spune acum. 


Acesta, aflându-se în al şasesprezecelea an cu vârsta trupului s-a adus pe sine jertfă 
bine plăcută şi primită lui Hristos în Muntele Sinai. Şi luând jugul călugăriei e 
îndrumat şi călăuzit prin petrecerea în acest loc văzut, spre nevăzutul Dumnezeu. 
Și a îmbrăţişat înstrăinarea ca pe o ocrotitoare a ţinerelor înţelegătoare. Iar prin ea, 
lepădând toată îndrăzneala necuviincioasă şi însuşindu-şi smerenia cuviincioasă, a 
alungat de la intrare, de la sine, pe dracul care sădeşte părerea de sine şi credinţa în 
sine. Şi plecându-şi grumazul şi încre- dinţându-se în Domnul părintelui care l-a 
primit ca unui prea bun cârmaci, a străbătut fără primejdie furtuna scurtă şi grea a 
vieţii. Astfel a murit cu desăvârşire lumii şi voilor sale şi a avut sufletul ca 
necuvântător şi lipsit de voinţă şi cu totul izbăvit de însuşirea naturală, deşi 
câştigase înţelepciunea cea de toate felurile din afară, înainte de această simplitate 
cea cerească. 

Astfel petrecând nouăsprezece ani şi împodobindu-se cu roadele fericitei supuneri, 
după ce sfântul bătrân care l-a îndrumat a trecut din viaţa aceasta, iese şi el la 
stadionul liniştirii, având în mâini ca nişte arme puternice dumnezeieştile rugăciuni 
ale aceluia, spre surparea întăriturilor satanice. 


Luându-şi locul luptei sale cam la cinci mile de Mânăstire (numele lui era Thola) a 
petrecut acolo patruzeci de ani fără pregetare, arzând de un foc fierbinte şi de 
dragoste față de Dumnezeu. Dar cine ar putea să facă cunoscute şi să laude prin 
cuvinte ostenelile purtate de el acolo? Cum s-ar putea face arătate acestea, odată ce 
toată osteneala lui se sădea în chip nevăzut şi fără martori? Dar s-auzim, cu toate 
acestea, petrecerea prea cuviosului din câteva semne şi mici arătări. 


Mânca din toate câte sunt îngăduite de făgăduinţa călugărească, dar foarte puţin, ca 
să surpe şi prin aceasta în chip prea înţelept îngâmfarea şi cornul închipuirii de 
sine. Prin puţinătate înfrâna şi strâmtora în tot felul pe stăpânul pântece cel atât de 
furios, strigându-i: taci, taci! lar prin împărtăşirea din toate, robea pe tirana slavă 
deşartă . Pe lângă aceea, stingea, prin singurătate şi prin neînsoțirea cu alte 
persoane, văpaia cuptorului acesta, încât a prefăcut până la sfârşit jarul ei în cenuşă 
şi a potolit-o cu totul. lar de închinarea la idoli fugea bărbătescul cuvios cu 


bărbăție, prin mila lui Dumnezeu şi prin puţinătatea celor trebuincioase . lar 
moartea de fiecare ceas a sufletului şi moleşirea, o înlătura împungând-o prin 
boldul morţii. Şi legătura întristării o deznoda prin omorârea împătimirii sau poate 
prin simțirea celor nemateriale, înainte de aceasta omorâse tirania mâniei prin 
sulița ascultării. 


Iar prin neieşirea din chilie şi prin nerostirea cuvântului, a omorât lipitoarea slavei 
deşarte, cea asemenea păianjenului. 


Și încă ce ? Biruinţa asupra celei de a opta a fost curățirea cea mai deplină de 
mândria protivnică lui Dumnezeu. De la aceasta a început acest Veseliil prin 
ascultare, zidirea lui fiind desăvârşită de Domnul Ierusalimului ceresc, prin venirea 
Sa şi prin înălţarea smereniei lui împotriva aceleia. Căci fără Acesta nu va fi înfrânt 
diavolul şi toată oastea lui. 


Unde voi pune, în împletitura de faţă a cununei lui, izvorul lacrimilor lui? Căci 
acesta e un lucru care nu se află la mulţi. Locul de lucrare a acestora se află încă şi 
acum; e o peşteră foarte mică, aşezată la un ultim picior de munte, atât de departe 
de chilia lui şi a oricărei alte chilii, cât să poată închide urechile pentru slava 
deşartă, dar să ajungă prin tânguire şi prin chemările din ea şi prin celelalte de felul 
acesta până la cer, precum se cuvine să fie celor ce se împung cu sulițe şi cu fierul 
de ars şi celorce se lipsesc de ochi. 

De somn se împărtăşea numai atâta cât să nu se vatăme firea minţii prin 
priveghere. Iar înainte de culcare se ruga mult şi alcătuia scrieri. Numai aceasta îi 
era frâu al trândăviei. Încolo tot drumul lui era rugăciunea neîncetată şi dragostea 
neînchipuită de Dumnezeu. Pe Acesta şi-L închipuia noaptea şi ziua în oglinda 
curată a neprihănirii, nevrând să se sature de aceasta niciodată sau mai bine şi mai 
potrivit zicând, neputând. 

Îmboldit de râvna acestui purtător de Dumnezeu părinte, un oarecare dintre cei ce 
trăiau viaţă singuratică, cu numele Moise, îl rugă mult, folosindu-se de multele 
mijlociri ale părinților, să-i fie ucenic şi să fie povăţuit de el în adevărata filozofie. 
Silit fund de rugămințile lui, fericitul îl luă la el. Şi odată poruncindu-i sfântul 
părinte să aducă dintr-un loc roditor nişte pământ pentru cultivarea legumelor, 
ajungând Moise la locul ce i s-a spus a împlinit fără pregetare ceea ce i s-a 
poruncit. Dar fund timpul amiezei depline şi văpaia cea mai arzătoare 
înfierbântând locul ca un cuptor (căci era cea din urmă dintre luni), Moise fund 
prins de moleşeală şi obosit de greutate, gândi să se odihnească puţin. Deci 
aşezându-se sub o piatră foarte mare, adormi. Dar iubitorul de oameni Dumnezeu, 


nevrând să lase pe robii Săi să se piardă prin ceva, iar Moise fiind pe cale să se 
primejduiască, veni în ajutorul lui. 


Și voi spune îndată cum: Acest mare părinte al nostru loan, petrecând în chilie ca 
de obicei şi ocupându-se cu Dumnezeu, fu prins el însuşi de o aţipire foarte 
uşoară. Şi în această stare vede pe cineva cu chip cuvios trezindu-l pe el şi 
zicându-i: «Ioane, cum dormi fără grijă, iar Moise se află în primejdie?» Deci 
trezindu-se acesta repede se înarmă îndată cu rugăciunea pentru ucenic. Apoi 
venind acela către seară, l-a întrebat de nu cumva i s-a întâmplat vreun lucru 
rău sau de deznădejde. 


Iar acela zise: «O piatră foarte mare era să se rostogolească peste mine şi să mă 
zdrobească, pe când dormeam adânc sub ea, de nu m-aş fi sculat din acest loc cu 
0 săritură grăbită părându-mi-se că aud glasul tău. Şi îndată am văzut piatra 
aceea desprinzându-se şi căzând la pământ. 


Dar acela, smerit cu adevărat la cuget, nu i-a descoperit ucenicului nimic din 
cele văzute, ci mulțumi lui Dumnezeu cu strigări ascunse şi cu silinţe şi cu 
dragoste. 


Acest om al lui Dumnezeu era şi un doftor al ranelor nearătate. 


i se se 


Un călugăr oarecare, cu numele Isaac, apăsat cu tărie de povara dracului iubirii de 
trup şi neştiind ce să facă de descurajarea care îl cuprinsese din toate părțile, veni 
alergând la acest mare bărbat şi-i făcu cunoscut cu tânguire şi cu lacrimi războiul 
dinăuntru. Dumnezeiescul părinte, minunându-se de credința şi de smerenia 
aceluia, îi zise: 






Aceasta făcându-se, încă neisprăvindu-se rugăciunea, ci cel chinuit şezând încă cu 
faţa la pământ, Dumnezeu împlini voia robului său, ca să arate pe proorocul David 
spunând şi în aceasta adevărul (Ps. 144, 20). Şi şarpele trupului fugi, biciuit de 
loviturile rugăciunii, iar bolnavul văzându-se pe sine de acum sănătos şi netulburat, 
se minuna şi înălța mulţumire lui Dumnezeu, Celui ce a slăvit pe robul Său, 
împreună cu robul slăvit de EI. 

Pururea pomenitul părinte, folosindu-se cu bogăție de cuvântul harului către cei de 
față şi dând drumul din sine în chip îmbelşugat râurilor de învăţătură, unii oameni 


răi, împinşi de pizmă şi luptându-se să oprească folosul cel mare al ei, îl numeau 
vorbăreţ şi flecar. Dar acesta, ştiind că toate le poate în Hristos cel ce-l întăreşte pe 
el şi voind să înveţe nu numai prin cuvânt pe cei ce veneau la el spre folosirea lor, 
ci cu mult mai mult prin tăcere şi prin înţelepciunea (filozofia) din fapte, curmă 
potrivit cu ceea ce s-a scris, pricina celor ce căutau pricină şi tăcea pentru o vreme, 
oprind continuarea râului de miere al cuvântului de învăţătură. Socotea că-i mai 
bine să păgubească puţin pe iubitorii celor bune, pe care poate îi va folosi şi prin 
tăcere, decât să aţâţe şi mai mult pe acei judecători nerecunoscători şi să-i înfurie 
spre răutate. Prin aceasta şi aceia, ruşinându-se de chipul îngăduitor şi măsurat al 
bărbatului şi cunoscând ce izvor de folosinţă au astupat şi de câtă pagubă s-au făcut 
pricinuitori tuturor, s-au preschimbat în rugători pe lângă bărbat şi-i cereau 
împreună cu alţii cuvânt de învăţătură ca să nu se păgubească din pricina tăcerii lui 
cei ce căutau mântuirea cea din cuvinte. Deci ascultă îndată cel ce nu învățase să se 
împotrivească şi iarăşi revenea la lucrarea de mai înainte. 


Astfel minunându-se de el toți împreună, ca de unul ce-i întrecea pe toţi în toate 
cele bune, ca de un oarecare nou Moise apărut, cei ce au cunoscut prin cercare 
acestea, l-au ridicat cu sila la conducerea fraţilor, înălțând aşa zicând, făclia în 
sfeşnicul povăţuitor. Şi nu şi-au văzut nădejdile desminţite, căci urcă şi el pe munte 
şi intră în întunericul nestrăbătut, primind legiuirea şi vederea de Dumnezeu 
întipărită, în care urcă prin trepte înţelegătoare. Şi deschide gura cuvântului lui 
Dumnezeu şi atrăgând duhul, a scos cuvânt bun din vistieria cea bună a inimii. 


Astfel ajunge la hotarul vieţii pământeşti în povăţuirea israeliților monahi, făcându- 
se numai în aceasta neasemenea lui Moise, că intră în chip neîndoielnic în 
Ierusalimul cel de sus. Căci acela, nu ştiu cum, n-a ajuns la cel de jos. Despre cele 
spuse dau mărturie toţi cei ce s-au bucurat prin el de cuvintele Duhului. Căci mulți 
s-au mântuit şi se mai mântuie şi acum încă. Dar cel mai bun martor al mântuirii şi 
înţelepciunii acelui înţelept este noul David . Martor este şi bunul nostru păstor 
loan, de care rugat fiind marele bărbat, a coborât la noi cu gândirea şi ne-a arătat 
nouă ca un alt văzător de Dumnezeu tablele lui scrise de Dumnezeu, care cuprind 
în afară învățături despre fapte, iar înăuntru cele despre vederea lui Dumnezeu. 


Despre Ava loan, egumenul Muntelui Sinai sau Scărarul 
Venind odată Ava Martirie şi Ava loan la marele Anastasie şi văzându-i acesta pe 
ei, a zis lui Ava Martirie: «Spune-mi Ava Martirie, de unde este tânărul acesta? Şi 


cine l-a tuns pe el ?» 


Iar acesta îi zise: «Este robul tău, părinte şi eu l-am tuns pe el». 


ȘI-1 zice lui: «Vai, Ava Martirie, cine ţi-a spus că ai tuns pe Ava Muntelui Sinai?» 
Și n-a minţit sfântul. Căci după patruzeci de ani a ajuns egumenul nostru. 

Iarăşi altă dată, luând pe acelaşi loan, povăţuitorul lui, Ava Martirie s-a dus la 
marele loan Savaitul, care petrecea atunci în pustiul Gudda. Când i-a văzut pe ei 
bătrânul, sculându-se a luat apă şi a spălat picioarele lui Ava loan şi i-a sărutat 
mâna. lar lui Ava Martirie nu i-a spălat picioarele. 


Întrebându-l ucenicul lui, Ştefan, de ce a făcut aşa, îi zise lui: «Crede, fiule, cine 
este tânărul, nu ştiu. Dar ştiu că am primit pe egumenul Muntelui Sinai şi am spălat 
picioarele egumenului». 

Dar şi Ava Stratighie, în.ziua în care a fost tuns Ava loan, având douăzeci de ani, a 
prezis despre el că va fi mare stea. 


S-a întâmplat ca îndată ce a ajuns el egumenul nostru, intrând aici şase sute de 
străini, în vreme ce şedeau ei şi mâncau, se vedea un oarecare om tuns scurt şi 
îmbrăcat în chip iudaic cu un giulgiu, alergând pretutindeni şi poruncind 
bucătarilor, economilor, chelarilor şi celorlalţi slujitori. După ce a plecat mulțimea, 
şezând slujitorii la mâncare, căutară pe cel ce alerga pretutindeni şi poruncea şi nu 
l-au aflat. 


Atunci robul lui Dumnezeu, cuviosul părintele nostru, loan ne zise: «lăsaţi-l, 
Domnul Moise n-a făcut un lucru străin, slujind în acest loc al său». 


Epistola lui Ava loan, egumenul Mânăstirii Raith, către loan, minunatul 
egumen al Muntelui Sinai, numit Scolasticul, iar mai pe urmă, după scrierea 
lui, Scărarul 


Prea minunatului şi întocmai cu îngerii părintelui părinților şi învățătorul Celui 
Prea înalt, păcătosul loan, egumenul Mânăstirii Raith, bucurie. 


Cunoscînd noi, smeriţii, ascultarea ta fără alegere şi mai presus de toate în 
Domnul, împodobită cu toate virtuțile şi mai ales trebuinţa de a face spre câştig 
talantul adevărului, dat ție de Dumnezeu, ne folosim de această trebuință, având în 
minte ce s-a scris: «întreabă pe părintele tău şi-ţi va spune ţie» (A doua lege 32, 7). 


De aceea, cădem, prin scrisoarea aceasta a noastră, la tine, ca la părintele de obşte 
al tuturor şi ca la unul mai bătrân ca toţi în nevoinţă şi pricepere şi ca la învățătorul 
cel mai bun şi rugăm coroana virtuţilor tale, să ne trimiţi nouă, celor neînvăţaţi, 
cele ce le-ai privit asemenea lui Moise cel de odinioară, care a văzut pe Dumnezeu 
în acel munte, ca cinstita ta scriere trimisă nouă de tine să o punem ca nişte table 
scrise de Dumnezeu înaintea noului Israel, adică a celor ieşiţi de curând din Egiptul 
şi din marea gândită cu mintea. 


Precum deci, folosindu-te ca de un toiag, de limba ta de Dumnezeu-cuvăntătoare, 
ai făcut în mare minuni, aşa şi acum nu nesocoti rugăciunea noastră, ca să aşterni 
ca un adevărat mare învăţător, fără preget şi în chip limpede pe hârtie, după o bună 
rânduială, datoriile vieţii călugărești, spre mântuirea celor ce au ales această 
îngerească vieţuire. Nu socoti linguşire ceva din cele spuse de noi, ci înţelege-o ca 
ceea ce e văzut, gândit şi spus în chip vădit de toţi: De aceea suntem încredinţaţi în 
Domnul că vom primi şi îmbrăţişa curând cele cinstite şi nădăjduite de noi, scrise 
în table, care să călăuzească cu adevărat pe cei ce voiesc să le urmeze fără rătăcire 
şi să le fie ca o scară rezemată pe porțile cerului, care să-i urce pe cei ce voiesc, 
nevătămaţi şi fără păgubire, ajutându-i să treacă neîmpiedicaţi peste duhurile răului 
şi peste stăpâ- nitorii lumeşti ai întunericului şi peste căpeteniile văzduhului. Căci 
dacă Iacov, păstor de oi fiind, a avut o astfel de vedere în chip de scară, cu cât mai 
mult întîi-stătătorul oilor cuvântătoare nu ar putea arăta tuturor nu numai într-o 
vedere, ci şi în adevăr, un urcuş nerătăcitor spre Dumnezeu? 


Epistola de răspuns loan, lui loan, bucurie 


Am primit cinstita ta scrisoare, mai bine zis îndemnul şi porunca ta mai presus de 
puterea noastră, dar potrivită cu viaţa ta cuvioasă şi nepătimitoare şi cu inima ta 
curată şi smerită, pe care ne-ai trimis-o nouă celor săraci şi lipsiţi de virtuţi. Căci 
era cu adevărat potrivit ţie şi sfântului tău suflet să ceri de la noi, cei neînvățaţi atât 
în cuvânt cât şi în fapte, cuvânt de învăţătură şi sfătuire. Pentru că este un obicei al 
tău să ni te dai nouă pururea pildă de smerită cugetare. 


Dar noi vom spune, că dacă n-ar fi în noi marea frică şi primejdie de a arunca de la 
noi jugul cuvioasei ascultări, care e maica tuturor virtuţilor, nu am cuteza să ne 
apucăm fără judecată de cele mai presus de puterea noastră. Căci ar trebui, o, 
minunate părinte, să cauţi să afli acestea de la cei ce le cunosc. Pentru că noi ne 
aflăm încă pe treapta celor ce învaţă de la alții. Dar deoarece purtătorii de 
Dumnezeu din vremea noastră şi părtaşii adevăratei cunoştinţe stabilesc că 
ascultarea stă în a se supune cineva fără alegere celor ce poruncesc cele mai presus 


de putere, iată că am încercat să facem cu îndrăzneală cele mai presus de noi 
înşine. 


Prin aceasta, nu-ţi descriem ceva folositor ţie, nici nu-ţi arătăm ceva ce nu ştii mai 
mult decât noi, o dumnezeiască şi sfinţită căpetenie. Căci sunt încredinţat şi poate 
că, împreună cu mine, fiecare dintre cei cu dreaptă cugetare, că tu ţi-ai curăţit 
ochiul înţelegerii de toată ceața pământească şi întunecoasă şi priveşti neîmpiedicat 
la lumina dumnezeiască şi eşti luminat de ea. Dar precum am spus, temându-mă de 
moartea cea din neascultare şi împins de această temere spre ascultare, am luat în 
seamă, din frică şi dragoste, porunca ta, ca un ascultător recunoscător şi ca un 
ucenic netrebnic al unui minunat zugrav. Astfel am schiţat printr-o cunoştinţă 
săracă şi smerită şi prin rostirea glasului meu slăbănog, prin cerneală, ca pe nişte 
umbre, cuvintele vieţii, lăsându-ţi ţie, o, prea minunate dascăl şi căpetenie de obşte, 
să le înfrumuseţezi şi să le lămureşti acestea şi să împlineşti cele ce lipsesc, ca un 
împlinitor al legii duhovniceşti. 


Nu-ţi trimitem ţie această încercare a noastră. Ferit-a Domnul! Aceasta ar fi cea 
mai de pe urmă prostie. Căci sunt destui în stare să întărească nu numai pe alții, ci 
şi pe noi înşine în purtările şi învăţăturile dumnezeieşti. Ci obştii de Dumnezeu 
chemate, care învaţă împreună cu noi de la tine, o, prea puternice între dascăli. 


Uşurat de rugăciunile lor, ca de nişte nădejdi înţelegătoare, în neştiinţa mea, 
întinzând pânza condeiului şi predând cârma cuvântului în mâinile Bunului 
Cârmaci, Hristos, împreună cu toată rugăciunea, încep acest cuvânt, adresat lor 
prin tine. Cer tuturor celor ce se vor pleca spre acest «Cuvânt», că de va afla 
vreodată cineva ceva folositor în el, să predea cu recunoştinţă rodul lui Bunului 
Povăţuitor, iar pentru noi să ceară de la Dumnezeu să ni se dăruiască numai 
răsplata încercării. Să nu privească la cele spuse, că sunt cu adevărat sărace şi pline 
de toată necunoştinţa şi simplitatea, ci la râvna asemănătoare celei asemenea 
văduvei şi la Cel ce a primit, precum s-a spus, darul ei (Lc. 12, 42). Căci nu 
răsplăteşte Dumnezeu după mulţimea de daruri şi de osteneli, ci după căldura 
intenţiei. 


Scara dumnezeiescului urcuş 





ÎS a i 
Scara - Gravură în lemn de la Mânăstirea Neamţu, de lerom. Simeon 


Cartea despre nevoinţe a lui Ava loan, egumenul călugărilor din Muntele Sinai, pe 
care a trimis-o lui Ava Ioan, egumenul Mânăstirii Raithu, de care a fost îndemnat 
să o scrie. 


Se împarte în treizeci de Cuvinte, asemenea unor trepte ale unei scări, care urcă pe 
cei ce o urmează de la cele mai de jos la cele mai înalte, de unde cartea s-a numit şi 
«Scară». 


Cuvântul I - Despre lepădarea de viaţa deşartă şi despre retragere 


1) Bunul şi cel mai presus de bunătate şi atotbunul Dumnezeu şi împărat al nostru 
(căci e bine să începem scrierea către slujitorii Lui de la Dumnezeu), a cinstit toate 
făpturile zidite de EI cu demnitatea libertăţii raţionale. De aceea, dintre acestea, 
unele sunt prietene ale Lui, altele, slugi adevărate, altele netrebnice, altele cu totul 
înstrăinate, altele - deşi neputincioase - totuşi potrivnice Lui. 


2) 

— Și prieteni ai Lui am aflat, o, sfințită căpetenie, noi cei neînvăţaţi că sunt 
fiinţele înţelegătoare şi netrupeşti din jurul lui Dumnezeu; 

— slugi adevărate, toţi cei ce fac şi au făcut neobosit şi fără încetare voia Lui; 

> slugi netrebnice, cei ce socotesc că s-au învrednicit de botez dar n-au păzit 
cu adevărat legămintele faţă de EI, 

> străini şi potrivnici îi socotim pe cei ce sunt fie necredincioşi, fie rău 
credincioşi. 

= În sfârşit, vrăjmaşi sunt cei ce nu numai că au respins porunca Domnului şi 
au lepădat-o de la ei, ci şi duc un război tare împotriva celor ce o împlinesc 
pe aceasta. 


3) Dar fiecare dintre cei mai sus pomeniţi cere un cuvânt anume şi potrivit lui, iar 
nouă celor neînvăţaţi nu ne este de folos să înfățişăm acestea cu de-amănuntul în 
scrierea de faţă. De aceea întinzând cu ascultare nepricepută, nevrednica noastră 
mână spre slujitorii adevăraţi ai lui Dumnezeu, care ne-au silit cu evlavie şi ne-au 
îndatorat cu credinţă la aceasta prin poruncile lor şi primind de la cunoştinţa lor 
trestia cuvântului şi muind-o în trista şi luminoasa smerită cugetare , vom atinge-o 
pe aceasta (trestia) de inimile lor netede şi albe ca de nişte hârtii, mai bine zis ca de 
nişte table duhovniceşti şi vom zugrăvi în ele cuvintele sau mai bine zis seminţele 
dumnezeieşti, zicând aşa: 


4) Dumnezeu este al tuturor; este viaţa tuturor celor ce voiesc; este mântuirea 
tuturor: 


= al celor ce cred şi al celor ce nu cred; 

— al celor drepți şi nedrepți, 

= al celor cinstitori de Dumnezeu şi necinstitori, 
— al celor nepătimaşi şi pătimaşi,; 

— al călugărilor şi al mirenilor; 

— al înţelepţilor şi al celor neînvăţaţi; 


= al celor sănătoşi şi al celor bolnavi; 
= al tinerilor şi vârstnicilor. 


Căci e ca răspândirea luminii, ca arătarea soarelui, ca schimbarea ceasurilor. Şi 
altfel nu poate fi. «Că la Dumnezeu nu e căutare la faţă» (Rom. 2, 11). 
Necinstitor de Dumnezeu este cel părtaş de firea raţională (cuvântătoare), 
muritoare, care fuge de bună voie de viaţă şi socoteşte pe Făcătorul său, cel 
pururea existent, ca neexistent. 


5) Călcător de lege este cel ce răstălmăceşte legea lui Dumnezeu cu mintea lui cea 
sucită şi cel ce socoteşte că crede, dar se împotriveşte în chip eretic lui Dumnezeu. 


6) Creştin este cel ce urmează lui Hristos pe cât e cu putinţă oamenilor prin 
cuvinte şi fapte şi crede cu o cugetare dreaptă şi neprihănită în Sfânta Treime. 


7) lubitor de Dumnezeu este cel ce se face părtaş de toate cele fireşti şi fără păcat şi 
care nu pregetă de a face după putere cele bune. 


8) Înfrânat este cel ce, petrecând în mijlocul ispitelor şi curselor şi tulburărilor, se 
străduieşte să imite cu toată puterea purtările celui ridicat deasupra tulburărilor. 


9) Călugăr este cel ce, în trup material fiind, petrece în treapta, rânduiala şi starea 
fiinţelor netrupeşti. Călugăr este cel ce se ţine numai în hotarele şi cuvintele lui 
Dumnezeu în toată vremea, în tot locul şi lucrul. Călugăr este cel ce supune firea sa 
unei sile neîncetate şi simţurile sale unei paze neîntrerupte. Călugăr este cel ce şi-a 
făcut trupul neîntinat, gura curăţită şi mintea luminată. Călugăr este sufletul apăsat 
de durere, care petrece, în veghe şi în somn, întru necontenită pomenire a morţii. 


10) Retragere din lume este ferirea de bună voie de materia lăudată şi tăgăduirea 
firii pentru dobândirea celor mai presus de fire. 


11) Toţi cei ce au părăsit de bună voie cele ale vieții au făcut aceasta fără îndoială 
fie pentru împărăţia viitoare, fie pentru mulțimea de păcate, fie pentru dragostea de 
Dumnezeu. lar dacă nu au avut în vedere nici unul din scopurile amintite, 
retragerea lor e fără judecată. Dar oricare ar fi ţinta la care ajungem, Bunul 
Orânduitor al nevoinţei noastre ne aşteaptă. 


12) Cel ce a ieşit din lume pentru a se uşura de sarcina păcatelor sale să urmeze 
pilda celor ce şed înaintea mormintelor din afara cetății şi să nu înceteze din 
lacrimile fierbinţi şi înfocate şi din vaietele fără glas ale inimii până nu va vedea şi 


el pe Iisus venit şi rostogolind piatra cea învârtoşată a inimii şi dezlegând mintea 
noastră, ca pe un alt Lazăr, din legăturile păcatelor şi poruncind îngerilor: 
«Dezlegaţi-l din patimi şi lăsaţi-l să plece spre fericită nepătimire». lar de nu va 
face aşa, nici un folos nu va avea. 


13) Toţi cei ce voim să ieşim din Egipt şi să fugim de faraon, avem negreşit şi noi 
nevoie de un Moise (leş. 15) oarecare, ca mijlocitor către Dumnezeu şi după 
Dumnezeu, care stând pentru noi la mijloc cu făptuirea şi cu vederea 
(contemplarea), să întindă mâinile spre Dumnezeu, ca să trecem, povăţuiţi de el, 
marea păcatelor şi să punem pe fugă pe Amalic, căpetenia patimilor. S-au înşelat 
deci cei ce s-au încrezut în ei înşişi şi au socotit că n-au nevoie de nici un 
povăţuitor. 


14) Cei ce au ieşit din Egipt au avut ca povăţuitor pe Moise, iar cei ce au fugit din 
Sodoma, un înger. Şi cei dintâi se aseamănă celor tămăduiți de patimile sufleteşti 
prin îngrijirea doftorilor. Aceştia sunt cei ce au ieşit din Egipt. Cei de al doilea 
doresc să se dezbrace de necurăţia nenorocitului de trup. De aceea au nevoie de un 
înger sau ca să zic aşa, de cineva deopotrivă cu îngerul, Care să-i curețe. Căci, 
pentru curățirea trupului de rane, avem nevoie de un foarte iscusit doftor. 


15) Cei ce au pornit să se suie la cer cu trupul au nevoie cu adevărat de silire şi de 
dureri neîncetate . Mai ales la începutul lepădării lor, până ce trec de la năravul lor 
iubitor de plăceri şi de la inima neîndurerată , la iubirea de Dumnezeu şi la curăție 
prin plânsul învederat. 


16) Osteneală cu adevărat, osteneală şi amărăciune multă şi anevoie de răbdat ni se 
cere mai ales nouă celor fără de grijă, până ce ne vom face mintea, acest câine 
iubitor de măcelării şi lacom de mâncare, iubitoare de curăţie şi de supraveghere 
prin simplitate, blândeţe adâncă şi sârguință. Dar să îndrăznim noi cei împătimiţi şi 
neputincioşi şi să aducem lui Hristos, cu credinţă neîndoielnică, slăbiciunea şi 
neputința noastră sufletească, mărturisindu-le. Şi negreşit vom primi ajutorul Lui 
mai presus de vrednicia noastră dacă ne vom pogori neîncetat în adâncul smeritei 
cugetări. 


17) Să cunoască toţi cei ce au venit la lupta cea bună, aspră, strâmtă şi uşoară, că 
au venit să sară în foc, dacă primesc să locuiască în ei focul cel nematerial. Să se 
cerceteze fiecare pe sine şi numai după aceea să mănânce din pâinea aceasta 
amestecată cu ierburi amare şi să bea din paharul acesta amestecat cu lacrimi, ca să 
nu-i fie lupta spre osândă (| Cor. 11,29). 


18) Dacă nu tot cel ce se botează se mântuieşte, voi trece sub tăcere ceea ce 
urmează . Cei ce vin (la călugărie) vor trebui să renunţe la toate, să dispreţuiască 
toate, să râdă de toate, ca să pună o temelie bună. 


19) Temelia cea bună are trei straturi şi trei stâlpi: nerăutatea, postul şi 
neprihănirea. Toţi cei prunci în Hristos să înceapă de la ele, luând ca pildă pruncii 
cu trupul. Nici o răutate, nici o viclenie nu-şi află vreodată loc în aceştia. Nu se află 
la ei săturare nesăturată, stomac nesătul, trup înfierbântat sau sălbăticit. Căci numai 
după ce cresc prin sporirea hranei, le vine pofta şi fierbinţeala. 


20) Cu adevărat urât lucru şi primejdios este a se moleşi un luptător de la începutul 
luptei, dând tuturor dovadă despre înjunghierea lui. 


21) Din tăria începutului vom avea negreşit folos şi în vremea moleşirii de după 
aceea. Căci sufletul îmbărbătat şi apoi moleşit e îmboldit de amintirea sârguinţei de 
la început ca de un ac. De aceea unii au prins adeseori aripi şi din aceasta. 


22) Când sufletul, predându-se pe sine (trândăviei), va pierde căldura fericită şi 
vrednică de iubit, să caute cu sârguinţă să afle din ce pricină s-a lipsit de ea şi să 
pornească iarăşi războiul şi sârguința împotriva ei. Căci nu poate să se întoarcă (la 
căldura aceea) decât pe poarta pe care a ieşit. 


23) Cel ce şi-a făcut lepădarea (de viaţa din lume) din frică, se aseamănă tămâiei ce 
arde, care răspândeşte la început bună mireasmă, dar pe urmă sfârşeşte în fum. lar 
cel ce a făcut aceasta pentru nădejdea răsplăţii, e ca o piatră de moară ce se mişcă 
pururea la fel. Dar cel ce a ales retragerea din dragoste de Dumnezeu a dobândit 
foc îndată de la început, care aruncat în materie, aprinde o văpaie din ce în ce mai 
mare. 


24) Sunt unii care clădesc cărămizile peste pietre. Şi sunt alţii care înalță stâlpii pe 
pământ. Şi iarăşi sunt alţii care umblând puţin pe jos şi încălzindu-li-se muşchii şi 
încheieturile, umblă şi mai iute. Cel ce înţelege, să înţeleagă acest cuvânt cu tâlc. 


25) Fiind chemaţi de Dumnezeu şi împăratul, să alergăm cu râvnă, ca nu cumva 
având viaţă scurtă, să ne aflăm în ziua morţii fără rod şi să murim de foame. Să ne 
facem plăcuţi Domnului, ca ostaşii împăratului. Căci după intrarea în oaste, ni se 
cere să ne facem slujbă cu cea mai mare luare aminte. 


26) Să ne temem de Domnul ca de fiare. Căci am văzut oameni care ducându-se să 
fure, nu se temeau de Dumnezeu, dar auzind lătrat de câini în acel loc, s-au 
înapoiat îndată şi ceea ce n-a făcut frica de Dumnezeu, a făcut frica de fiare. 


27) Să iubim pe Domnul cum îi cinstim pe prietenii noştri. Căci am văzut adeseori 
pe unii supărând pe Dumnezeu şi neavând nici o grijă de aceasta, dar amărând pe 
cei iubiți de ei pentru vreun lucru neînsemnat şi folosind orice mijloc, născocind 
orice gând, răbdând orice necaz, făcându-le orice declaraţie (de cinstire), ei înşişi, 
sau prin prieteni sau trimiţându-le orice fel de daruri, ca să-i întoarcă. 


28) Să lucrăm virtuțile chiar de la începutul lepădării cu osteneală şi cu durere. lar 
înaintând, să ne simţim în ele fără întristare, chiar dacă suntem întristaţi puţin. Dar 
când cugetul nostru muritor va fi copleşit şi stăpânit de râvna din noi, le vom lucra 
pe acestea cu toată bucuria, sârguinţa, dorinţa şi văpaia dumnezeiască. 


29) Pe cât de vrednici de laudă sunt cei ce lucrează virtuțile şi împlinesc poruncile 
îndată de la început cu bucurie şi râvnă, pe atât de vrednici de plâns sunt cei ce deşi 
se nevoiesc de multă vreme, le lucrează pe acestea încă cu osteneală, chiar dacă le 
lucrează. 


30) Să nu dispreţuim şi să nu osândim nici lepădările (de viaţa lumească) făcute 
din împrejurări nevoite. Căci am văzut pe unii fugind, întâlnindu-se fără voie cu 
împăratul ce le venea în cale şi ajungând în garda lui, au intrat împreună cu el în 
palat şi stând la masă cu el. 


31) Am văzut sămânţa căzând fără voie în pământ şi aducând rod mult şi bine 
crescut. Dar am văzut şi lucruri dimpotrivă. 


32) Am văzut pe oarecine intrând în spital pentru vreo altă pricină şi ţinut de doftor 
şi lecuit cu multă bunăvoință şi prin aceasta, scăpat de ceața ce-i acoperea lumina 
ochilor. Astfel i s-au făcut cele fără de voie temei şi mai de folos decât cele de 
bună voie. 


33) Nimenea să nu se socotească pe sine nevrednic de făgăduinţa călugărească, 
dând ca motiv greutatea şi mulțimea păcatelor. Şi să nu creadă că se smereşte, dacă 
nevrând să rămână lipsit de dulcea împătimire, îşi dă ca pricini pentru stăruirea în 
păcate înseşi păcatele sale. Căci unde e mult puroi, e nevoie şi de multă doftorie ca 
să se lepede întinăciunea. Căci nu vin în spital cei sănătoşi. 


34) Dacă, atunci când împăratul pământesc ne cheamă şi voieşte să ne facem ostaşi 
slujind în faţa lui, nu zăbovim, nici nu căutăm pricini pentru neascultare, ci lăsând 
toate, ne ducem degrabă la el, să luăm aminte la noi înşine, ca nu cumva - 
chemându-ne împăratul împăraţilor şi Domnul domnilor şi Dumnezeul 
dumnezeilor la această slujire cerească - să o respingem din lene şi nepăsare şi să 
ne aflăm la Marea Judecată fără apărare. 


35) E cu putinţă să umble cineva şi când e legat cu lucrurile vieţii şi cu grijile de 
fier; dar greu. Căci şi cei legaţi cu fiare la picioare umblă adeseori, dar se poticnesc 
des şi-şi pricinuiesc răni. 


36) Cel necăsătorit în lume, fiind legat numai de lucruri, se aseamănă cu cel legat 
cu fiare la mâini. De aceea când voieşte să alerge la viaţa călugărească, nu se 
împiedică. Dar cel căsătorit se aseamănă cu cel legat şi de mâini şi de picioare. 


37) Am auzit pe unii care petrec în lume cu nepăsare, zicând către mine: «Cum 
putem noi cei ce vieţuim împreună cu soțiile (Sau cu soţii) noastre, să petrecem 
viața călugărească?» 


Acestora le-am răspuns: 





38) Să purtăm cu bucurie şi cu frică lupta cea bună, netemându-ne de vrăjmaşii 
noştri. Căci deşi nu se văd, ei privesc la faţa sufletului nostru. Şi dacă o văd pe 
aceasta schimbându-se de frică, se înarmează mai amarnic împotriva noastră, 
înțelegând, viclenii că ne-am înfricoşat. Deci să ne înarmăm cu curaj împotriva lor. 
Căci nimenea nu se războieşte cu cel ce se luptă cu hotărâre. 


39) Domnul a uşurat cu iconomie războaiele împotriva celor de curând sădiți (în 
viaţa călugărească, n.n.), ca să nu se întoarcă îndată de la început în lume. De aceea 
bucuraţi-vă totdeauna în Domnul toţi cei ce slujiți Lui, cunoscând că acesta e cel 
dintâi semn în voi al dragostei Stăpânului faţă de voi şi că EI însuşi ne-a chemat pe 
noi. 


40) Dar Dumnezeu Se face adesea cunoscut, lucrând şi aceasta: văzând adică 
sufletele, bărbătești, le îngăduie să intre în războaie îndată de la început, voind să le 
încununeze pe acestea degrabă. 


41) Domnul a ascuns celor din lume greutatea, mai bine zis uşurinţa luptei din 
stadion. Căci dacă ar fi cunoscut-o ei pe aceasta, nu s-ar fi lepădat de lume, nici de 
trup. 


42) Dă lui Hristos cu râvnă ostenelile tinereţilor tale şi te vei bucura la bătrâneţe de 
bogăția nepătimirii. Cele adunate în tinereţe hrănesc şi mântuie la bătrâneţe pe cei 
obosiţi. Să ne ostenim, tinerilor, cu înfocare să alergăm cu trezvie. Căci nu ştim 
când vine moartea. 


43) Avem vrăjmaşi cu adevărat răi, cumpliţi, vicleni, meşteri în uneltiri, puternici, 
neadormiţi, nemateriali, care ţin focul în mâini şi doresc să aprindă biserica 
(locaşul) lui Dumnezeu prin flacăra din ei. 


44) Nimenea, cât e tânăr, să nu primească pe vrăjmaşii lui draci, care-i zic: să nu-ţi 
sfărâmi trupul, ca să nu cazi în boală şi neputinţă . Căci de-abia se mai află cineva, 
mai ales în generaţia de faţă, care să vrea să-şi omoare trupul, chiar de s-ar lipsi de 
multele şi îndulcitoarele mâncări. Dar scopul acestui drac este să facă însăşi 
intrarea noastră în stadion (în luptă), moleşită şi plină de nepăsare, deci şi sfârşitul, 
potrivit începutului. 


45) Cei ce s-au hotărât să slujească cu sinceritate lui Hristos vor căuta şi vor face 
înainte de toate aceasta: să-şi aleagă, prin părinţi duhovniceşti şi prin conştiinţa lor, 
locurile, chipurile (de virtute) şi îndeletnicirile potrivite cu ei înşişi. Căci nu se 
potrivesc tuturor mânăstirile de obşte, din pricina lăcomiei; nici sihăstria, din 
pricina iuţimii lor. Fiecare se va gândi pentru care e potrivit. 


46) În aceste trei chipuri de viaţă stă toată vieţuirea călugărească: fie în nevoință 
retrasă şi singuratică, fie în liniştire cu unul sau cu doi, fie în şederea cu răbdare în 
obşte. Ecclesiastul zice: «Să nu te abaţi la dreapta sau la stânga. Ci umblă pe 
calea împărătească» (Pilde 14, 27), căci chipul de la mijloc e multora cel mai 
potrivit din cele spuse. Căci zice: «Vai celui singur», (Eccl. 4, 10). Că de va cădea 
în trândăvie sau în somn sau în nepăsare sau în deznădejde, nu este cine să-l scoale 
dintre oameni. lar «unde sunt doi sau trei adunaţi în numele Meu, acolo sunt şi 
Eu în milocul lor», a spus Domnul (Mt. 15, 20) . 


47) Care e deci călugărul credincios şi înţelept? Cel care şi-a păzit căldura lui 
nestinsă şi n-a încetat să adauge până la ieşirea (moartea) lui, în fiecare zi, foc la 
foc şi căldură la căldură şi sârguinţă la sârguinţă. 


lată prima treaptă: cel ce ai păşit pe ea, să nu te întorci la cele dinapoi. 
Cuvântul II - Despre despătimire 


1) Cel ce iubeşte cu adevărat pe Domnul, cel ce se străduieşte cu adevărat să 
ajungă la viaţa viitoare, cel ce are cu adevărat durere pentru greşelile lui, cel ce a 
dobândit cu adevărat aducerea aminte de osândă şi de judecata veşnică, cel ce a 
primit cu adevărat frica de moartea sa, nu va mai iubi, nu se va mai îngriji nici de 
bani, nici de averi, nici de părinţi, nici de slava vieţii, nici de prieteni, nici de fraţi, 
peste tot, de nimic pământesc, ci lepădând şi urând toată legătura, toată grija de 
acestea, ba încă înainte de acestea şi trupul său, urmează gol şi fără griji şi fără 
pregetare lui Hristos, privind pururea spre cer şi aşteptând ajutorul de acolo, 
potrivit sfântului care a zis: «Lipitu-s-a sufletul meu după Tine» (Ps. 64, 10) şi 
altuia pururea pomenit, care a spus: «Eu m-am oStenit Să-i urmez ie şi ziua şi 
odihna omului n-am poftit, Doamne» (Ier. 17, 16). 


2) E cea mai mare ruşine ca, după ce am părăsit toate cele mai înainte spuse, după 
chemarea cu care Domnul şi nu un om ne-a chemat pe noi, să ne îngrijim de 
altceva care nu ne poate face nici un bine în ceasul strâmtorării noastre, adică al 
morţii . Căci aceasta este a se întoarce cineva spre cele dinapoi, cum a zis Domnul, 
şi a nu se afla îndreptat întru Împărăţia Cerurilor (Le. 9, 62). 


3) Domnul, cunoscând uşurinţa alunecării noastre, a celor începători şi cât de lesne 
petrecem cu cei din lume şi ne întoarcem la lume, ca să ne întâlnim cu ei, zice celui 
ce L-a rugat: «îngăduieşte-mi să mă duc să îngrop pe tatăl meu», «Lasă pe morţi 
să-şi îngroape pe morţii lor» (Lc. 9, 60). 


4) Dracii, după lepădarea noastră (de lume), ne îndeamnă să-i fericim pe mirenii 
milostivi şi îndurători şi să ne plângem pe noi ca pe unii ce ne-am lipsit de această 
virtute. Scopul vrăjmaşilor noştri este ca printr-o prefăcută smerenie, să ne facă pe 
noi să ne întoarcem în lume sau rămânând călugări, să ne prăvălească în 
deznădejde. 


5) Se pot privi cu nepăsare cei din lume din mândrie şi se pot defăima când nu sunt 
de faţă, pentru a scăpa de deznădejde şi pentru a dobândi nădejdea. 


6) Să auzim pe Domnul, Care a zis către tânărul care a împlinit aproape toate 
poruncile: «Un lucru îţi lipseşte : vinde averile tale şi le dă săracilor» (Mt. 9, 21) 
şi te fă pe tine însuţi sărac care primeşte milostenie. 


7) Cei ce voim să alergăm cu râvnă şi repede, să cugetăm cu luare aminte cum i-a 
socotit Domnul pe toți cei ce petrec şi viețuiesc în lume ca morţi, zicând către 
oarecare: «Lasă pe morţii din lume să îngroape pe morţii cu trupul». 


8) Nu l-a împiedecat pe tânărul acela bogăția să vină la Botez. Deci s-au făcut 
deşerți cei ce spun că Domnul i-a poruncit lui să vândă bogăția ca să se poată 
boteza. Să ne ajungă spre deplina încredințare a slavei făgăduinţei noastre 
(călugăreşti) mărturia aceasta. 


9) Cei ce au petrecut în lume, topindu-se pe ei în privegheri, în posturi, în osteneli 
şi în grele pătimiri, după ce se retrag dintre oameni în viaţa călugărească sau la 
stadionul de probe, nu se mai îndeletnicesc cu nevoinţa lor mincinoasă şi prefăcută 
de mai înainte. 


10) Am văzut foarte multe şi felurite plante ale virtuţilor, sădite de cei din lume, 
dar pentru că erau adăpate de umezeala noroioasă de sub pământ a slavei deşarte şi 
prăşite de dorinţa arătării şi gunoite de laudă, când au fost răsădite în pământ pustiu 
şi neumblat de cei din lume şi lipsit de apa slavei deşarte şi rău mirositoare, îndată 
s-au uscat. Căci n-au putut rodi plantele umede în locurile nevoinţei aspre şi lipsite 
de umezeală. 


11) Cel ce a urât lumea a scăpat de întristare; iar cel ce e împătimit de ceva din cele 
văzute încă n-a scăpat de întristare. Căci cum nu se va întrista de lipsa a ceea ce 
iubeşte? 


12) În toate avem nevoie de multă trezvie. Dar mai ales la aceasta să luăm aminte 
cu înţelepciune, înainte de celelalte: Am văzut pe mulți scăpând în lume barca 
trupului lor prin griji, ocupaţii, nedormiri din pricina grijilor vieţii; iar venind 
aceştia în viaţa călugărească şi lepădând toată grija, s-au întinat în chip jalnic de 
mişcările trupului. 


13) Să luăm aminte la noi înşine, ca nu cumva, spunând că umblăm pe calea 
strâmtă şi plină de necazuri, să ne rătăcim ţinând pe cealaltă lată şi largă (Mt. 7, 13- 
14). Calea strâmtă ţi-o va pricinui întristarea pântecelui, starea de toată noaptea în 
picioare, apa cu măsură, puţinătatea pâinii, băutura curăţitoare a necinstirii, 
batjocurile, luările în râs, tăierea voilor proprii, răbdarea certărilor, primirea în 


tăcere a dispreţuirii, silnicia înjurăturilor, răbdarea neclintită a nedreptățirii, 
suportarea bârfirilor fără supărare, răbdarea fără mânie a neluării în seamă, 
primirea ocărilor cu smerenie. Fericiţi sunt cei ce umblă pe calea amintită, că a lor 
este Împărăţia Cerurilor. 


14) Nimenea nu va intra în cămara cerească de nuntă purtând cunună, dacă nu a 
săvârşit prima, a doua şi a treia lepădare, adică de toate lucrurile, de toţi oamenii, 
până şi de părinţi; tăierea voii proprii şi lepădarea a treia, de slava deşartă, care 
urmează ascultării. 


15) «Jeşiţi din mijlocul lor şi vă despărțiți şi nu vă atingeţi de necurăţia lumii, 
zice Domnul» (Îs. 54, 11) . Căci cine dintre ei a făcut vreo minune vreodată ? Cine 
a înviat morți? Cine a scos draci? Nimenea. Toate acestea sunt răsplătirile 
călugărilor, pe care lumea nu le poate cuprinde. Căci dacă ar putea, ar fi de prisos 
nevoinţa sau retragerea. 


16) Când dracii înfierbântă, după lepădarea (de lume), inima noastră cu aducere 
aminte de părinţii şi de fraţii noştri, să ne înarmăm cu rugăciune împotriva lor şi să 
ne ardem cu aducerea aminte de focul veşnic, ca prin amintirea acestuia să stingem 
focul cel necuvenit al inimii. Dacă cineva socoteşte că nu simte nici o împătimire 
față de vreun lucru, dar inima lui e întristată pentru lipsa lui, unul ca acesta se 
înşeală cu desăvârşire. 


17) Acei tineri care sunt împătimiți de dragostea trupească şi de desfătări, dar 
volesc să ia asupra lor vieţuirea călugărească, să se sârguiască a se nevoi cu toată 
trezvia şi luarea aminte şi să se silească să se înfrâneze de la toată desfătarea şi de 
la toată răutatea , ca nu cumva «să le fie cele din urmă mai rele ca cele dintâi» (Mt. 
12, 45) . 


18) Portul e pricină de mântuire, dar şi de primejdii. Aceasta o ştiu cei ce plutesc 

pe marea cea gândită cu mintea. Dar e o privelişte jalnică să vezi pe cei scăpaţi de 

valuri, înecându-se în port. 

lată treapta a doua. Tu, cel ce alergi, nu urma pilda soţiei lui Lot, ci a lui Lot însuşi. 
Cuvântul III - Despre înstrăinare 

1) Înstrăinarea este părăsirea fără întoarcere a tuturor celor din locul de obârşie, 


care lucrează în noi împotriva țintei evlaviei noastre. Instrăinarea este purtare 
necutezătoare, înţelepciune necunoscută, pricepere nearătată, viaţă ascunsă, ţintă 


nevăzută, gând nedescoperit, dorire a puţinătății, poftire a strîimtorării, pricină a 
dorului de Dumnezeu, mulțimea dragostei, respingerea slavei deşarte, adânc de 
tăcere. 


2) Gândul acesta obişnuieşte şi el la început să supere mereu şi în chip prelungit pe 
cei îndrăgiţi de Domnul, ca un foc dumnezeiesc. Căci depărtarea de ai lor îi mână 
pe cei îndrăgiţi de Domnul spre EI, prin puţinătate şi necazuri. Dar pe cât de mare 
şi de vrednică de laudă e această înstrăinare, pe atât de multă dreaptă socoteală 
cere. Căci nu orice înstrăinare dusă la culme e bună. 


3) Dacă nici un prooroc nu e cinstit în patria lui, cum zice Domnul (Lc. 4, 24 ; Mt. 
13, 57), să luăm seama ca nu cumva să ni se facă înstrăinarea pricină de slavă 
deşartă. Căci înstrăinarea este despărțirea de toate pentru a ne face nedespărțit 
gândul la Dumnezeu. Înstrăinatul este iubitorul sau lucrătorul plânsului neîncetat. 
Străin este cel ce a ieşit din legătura cu toate ale sale şi cu celelalte. 


4) De te grăbeşti spre înstrăinare şi spre singurătate, nu căuta sufletele îndrăgite de 
lume. Pentru că furul vine pe neaşteptate. De aceea mulţi, încercând să mântuiască 
împreună cu ei pe unii nepăsători şi greoi, s-au pierdut împreună cu aceştia, focul 
sufletului lor stingându-se cu vremea. Dacă ai primit flacăra, aleargă. Căci nu ştii 
când se va stinge şi te va lăsa în întuneric. 


5) Nu ni se cere tuturor să mântuim pe alții. Căci zice dumnezeiescul Apostol: 
«Deci fiecare va da, fraţilor, socoteală lui Dumnezeu pentru sine» (Rom. 4, 12). 
Şi iarăşi: «Învăţând pe altul, nu te înveţi pe tine?» Dar negreşit, ni se cere tuturor 
să ne mântuim pe noi înşine. 


6) Înstrăinându-te, păzeşte-te de dracul nestatorniciei şi iubirii de plăceri. Căci 
înstrăinarea îi dă prilej de lucru. 


7) Bună este despătimirea. Dar maica ei este înstrăinarea. 


8) Cel ce s-a înstrăinat pentru Domnul să nu mai aibă legături, ca să nu se arate 
rătăcit din pricina patimilor. Cel ce te înstrăinezi de lume, să nu mai pipăi lumea. 
Căci patimilor le place să se întoarcă la ea. 


9) Eva a fost alungată odinioară fără voie din Rai şi monahul pleacă de bună voie 
din lume. Căci aceea ar fi poftit din nou să mănânce din pomul neascultării, iar el 
ar fi suferit în chip greşit din partea rudelor după trup. 


10) Fugi ca de bici de locurile căderilor. Căci nefund fructul de față, nu-l poftim 
des. 


11) Să nu-ți rămână ascuns nici chipul şi vicleşugul acesta al furilor: ei ne sfătuiesc 
să nu ne despărțim de cele din lume, spunându-ne că vom agonisi mare plată dacă, 
văzând femeie, ne înfrânăm pe noi înşine. Nu trebuie să ascultăm de aceştia, ci mai 
degrabă să facem dimpotrivă. 


12) Când ne despărțim de cele ale noastre pentru o vreme mai scurtă sau mai lungă 
şi ne câştigăm puţină evlavie sau străpungere (umilinţă) sau înfrânare, gândurile 
deşertăciunii ivindu-se, ne îndeamnă iarăşi să plecăm în lume, spre zidirea multora, 
chipurile, spre pildă şi folos celor ce au cunoscut faptele noastre păcătoase. lar 
dacă suntem şi pricepuţi în cuvânt şi în cunoştinţa simplă, acestea ne îndeamnă să 
ne întoarcem în lume ca mântuitori de suflete şi ca învăţători, pentru că ceea ce am 
adunat cum se cuvine în port, să risipim în largul mării. 


13) Să ne sârguim să urmăm nu pilda soţiei lui Lot, ci pe a lui Lot însuşi (Fac. 19). 
Căci sufletul, întorcându-se de unde a ieşit, se va strica asemenea sării şi va rămâne 
nemişcat (nelucrător)l 16 bis. 


14) Fugi de Egipt fără să te întorci. Căci inimile ce s-au întors acolo n-au văzut 
Ierusalimul sau pământul nepătimirii. 


15) E cu putinţă ca şi la început, dacă am părăsit starea de pruncie, adică cele ale 
noastre şi ne-am curăţit cu desăvârşire, să ne întoarcem spre ele cu folos, cu scopul 
ca, după ce ne-am mântuit pe noi, să mântuim şi pe alţii oarecare. Totuşi chiar şi 
Moise, văzătorul de Dumnezeu, trimis fiind spre mântuirea neamului său, a avut de 
îndurat multe primejdii în Egipt, sau în întunecimile lumii. 


16) Bine este să mâhnim pe părinţi şi nu pe Domnul. Căci Acesta a zidit şi a 
mântuit; iar aceia adesea i-au pierdut pe cei ce i-au iubit şi i-au predat osândei 
veşnice. 


17) Străin este acela care şade ca unul de altă limbă între cei de limbi străine, întru 
cunoştinţă. 


18) Nu ne retragem (din lume), pentru că urâm pe cei ai noştri sau locurile. Să nu 
fie! Ci ca să scăpăm de vătămarea ce ne vine de la ei. 


19) Ca în toate celelalte, aşa şi în această ni s-a făcut învăţător Domnul. Căci şi El 
Se arată părăsind adeseori pe părinții Săi după trup. Pentru că auzind pe unii 
spunându-i: «Mama Ta şi fraţii Te caută» (Mt. 12, 47), bunul nostru învăţător 
îndată ne-a arătat nouă ura nepătimaşă, zicând: «Mama Mea şi fraţii Mei sunt cei 
ce fac voia Tatălui Meu cel din ceruri». 


20) Să-ţi fie ţie tată cel ce poate şi voieşte să se ostenească împreună cu tine în 
uşurarea sarcinilor păcatelor sale; maică, străpungerea inimii, care poate să te spele 
pe tine de întinăciune; iar frate, cel ce se osteneşte împreună cu tine şi se întrece cu 
tine pe drumul ce duce în sus. Agoniseşte-ţi ca soţie nedespărțită aducerea aminte 
de moarte; copii prea iubiți să-ţi fie suspinurile inimii; ca slujitor agoniseşte-ţi 
trupul tău; iar ca prieteni, Sfintele Puteri, care în vremea ieşirii (sufletului) pot să te 
ajute, dacă se vor face prietenii tăi. «Acesta e neamul celor ce caută pe Domnul» 
(Ps. 23,6). 


21) Dorul lui Dumnezeu a stins dorul de părinți. lar cel ce spune că le are pe 
amândouă, se amăgeşte pe sine. Căci s-audă: «Nimeni nu poate sluji la doi stă- 
pâni» şi celelalte (Mt. 6, 24). 


22) N-am venit, zice Domnul, să aduc pace pe pământ şi iubirea părinţilor faţă de 
fii şi a fraților faţă de fraţii care se hotărăsc să nu-Mi slujească Mie (Mt. 10, 34), ci 
luptă şi sabie; adică să despart pe iubitorii de Dumnezeu de iubitorii de lume, pe 
iubitorii de cele materiale de iubitorii de cele nemateriale, pe iubitorii de slavă de 
cei smeriţi la cuget. Căci Domnul Se bucură de împerecherea şi de dezbinarea ce se 
naşte din iubirea faţă de EI. 


23) la seama, ia seama, ca nu cumva să ţi se facă ţie, celui ce iubeşti împătimirea 
de ai tăi, toate umplute de apele păcatelor şi să te pierzi în potopul iubirii de lume. 
Să nu te înduioşezi de lacrimile părinților şi ale prietenilor. Căci altfel vei plânge 
Veşnic. 


24) Când te vor înconjura ca nişte albine sau mai bine zis ca nişte viespi, rudeniile 
tale, plângând pentru tine, aţinteşte-ţi repede şi fără întoarcere ochiul sufletului 
spre moartea ta şi spre faptele tale (cele rele), ca să poţi depărta durerea, cu durere. 


25) Cei ai noştri, care nu sunt ai noştri, ne făgăduiesc să facă toate cele ce ne plac. 
Dar scopul lor e să ne împiedece în drumul nostru cel prea bun, ca apoi să ne 
atragă spre scopul lor. 


26) Retragerea din locurile noastre să ne fie în părțile cele mai lipsite de 
mângâiere, de slavă deşartă şi în cele mai smerite. Căci dacă nu, zburăm (din lume) 
împreună cu patima. 


27) Ascunde viţa ta de neam bun şi acoperă slava ta cea bună, ca să nu te afli 
arătându-te altfel cu gura şi altfel în faptele tale. 


28) Nimenea nu s-a predat pe sine atât de mult înstrăinării ca acel mare (patriarh) 
care a auzit: «Ieşi din pământul tău şi din rudenia ta şi din casa tatălui tău» 
(Fac. 12, 1), măcar că l-a chemat într-un pământ de alt grai şi barbar. 


29) Câte odată Domnul l-a slăvit pe cel ce s-a înstrăinat ca acel mare (patriarh) 
chiar mai mult decât pe acela. Dar măcar că slava e dată de Dumnezeu, e bine să ne 
ferim de ea prin pavăza smereniei. 


30) Când dracii sau şi semenii noştri, ne laudă pentru marea faptă a înstrăinării, să 
ne ducem cu gândul la Cel ce pentru noi S-a înstrăinat, coborând din cer pe pământ 
şi ne vom afla pe noi neputând împlini deplin această faptă în veacul veacului. 


31) Cumplită e împătimirea de vreunul din ai noştri sau şi de vreun străin. Căci ea 
poate să ne atragă în lume şi să stingă cu desăvârşire focul căinței (străpungerii) 
noastre. 


32) Precum e cu neputinţă unui ochi să privească spre cer, iar altuia spre pământ, 
tot aşa este cu nepuţintă să nu se primejduiască cu sufletul cel ce nu s-a înstrăinat 
cu gândul şi cu trupul de toate cele ce sunt ale sale şi nu ale sale. 


33) Cu multă osteneală şi durere se înstăpâneşte în noi obişnuinţa cea bună şi bine 
aşezată. Dar ceea ce dobândim cu multă osteneală se poate pierde într-o clipită de 
vreme. Căci «obiceiurile bune sunt stricate de convorbirile rele» (1 Cor. 15, 33), 
lumeşti şi nelumeşti. 


34) Cine umblă, după lepădarea sa (de lume) cu cei din lume sau se află aproape 
de ei, fără îndoială sau va cădea în cursele lor sau îşi va întina inima prin gândul la 
ei, sau neîntinând-o, prin faptul că va osândi pe cei întinaţi se va întina şi el. 


Despre visurile care urmează pe începători 


35) E cu neputinţă de ascuns faptul că înţelesul cunoștinței noastre e cu totul 
nedesăvârşit şi plin de toată neştiința. Aşa cum gâtlejul deosebeşte mâncările, auzul 


înțelesurile, iar soarele vădeşte slăbiciunea ochilor, tot aşa cuvintele dau pe faţă 
neştiinţa sufletului. Dar legea iubirii ne sileşte şi spre cele mai presus de putere. De 
aceea socotesc (căci nu mă pot hotărt sigur) că după cuvintele despre înstrăinare, 
sau mai degrabă odată cu ele, e bine să spun ceva şi despre visuri, ca să ştim ceva 
şi despre această viclenie a celor vicleni. 


36) Visul este mişcarea minţii în vremea nemişcării trupului. 


37) Nălucirea este amăgirea ochilor când doarme cugetarea. Nălucirea este ieşirea 
minţii, când trupul veghează. Nălucirea este o vedere a ceva fără ipostas (suport, 
obiect). 


38) Pricina pentru care, după cele de mai înainte, am voit să vorbim despre visuri 
este vădită. Când părăsind pentru Domnul casele şi rudeniile noastre, ne vindem pe 
noi străinătăţii pentru dragostea lui Hristos, dracii încearcă să ne tulbure prin 
visuri, arătându-ne rudeniile noastre fie plângând, fie murind, fie închise, fie 
strâmtorate pentru noi. Deci cel ce crede visurilor este asemenea celui ce aleargă 
după umbra sa şi încearcă să o prindă. 


39) Dracii slavei deşarte sunt în visuri prooroci. Ei închipuiesc ca nişte vicleni cele 
viitoare şi ni le vestesc mai dinainte. Implinindu-se vedeniile ne minunăm şi ne 
înălțăm gândul ca şi când am avea darul preştiinţei. 


40) In cei ce ascultă de dracul acesta, el s-a făcut adeseori prooroc. lar faţă de cei 
ce-l dispreţuiesc, el pururea minte. Căci fiind duh, el vede cele dinlăuntrul aerului 
acesta şi cunoscând pe cineva că moare, prooroceşte prin visuri celor mai uşurei la 
minte. 


41) Dracii nu ştiu nimic din cele viitoare, dintr-o cunoştinţă de mai dinainte. Căci 
şi doftorii pot să ne spună moartea de mai înainte. 


42) Ei se prefac adeseori în îngeri de lumină şi în chipuri de mucenici şi ne arată pe 
aceia venind la noi, în visuri. lar când ne deşteptăm, ne scufundă în mândrie şi 
bucurie. 


43) Dar aceasta să-ţi fie semnul înşelăciunii. Căci îngerii ne arată osânde şi 
judecăţi şi despărțiri. lar odată treziţi ne fac să tremurăm şi să ne întristăm. 


44) Când începem să credem în vis dracilor, ei îşi bat joc de noi şi când suntem 
treji. Cel ce crede visurilor e cu totul necercat. lar cel ce nu crede nici unora, e 
filozof. 


45) Crede numai celor ce-ţi vestesc ţie osândă veşnică şi judecată. Dar dacă acestea 
îți pricinuiesc deznădejdea şi ele sunt de la dracul. 


lată a treia treaptă deopotrivă la număr cu Treimea. Cel ce a păşit pe ea, să nu caute 
la dreapta sau la stânga. 


Cuvântul IV - Despre fericita şi pururea pomenita ascultare 


1) Cuvântul nostru înaintând cu bună rânduială, a ajuns la luptătorii şi atleţii lui 
Hristos. Cu adevărat oricărui rod îi premerge floarea şi oricărei ascultări, 
înstrăinarea, fie a trupului, fie a sufletului. Căci cu aceste două virtuţi, ca şi cu două 
aripi de aur, urcă la cer fără preget sufletul cuvios. Poate despre el a cântat un 
oarecare purtător de Duh: «Cine îmi va da aripi ca unei porumbiţe şi voi zbura 
prin smerenie ?» (Ps. 54, 6). 


2) Nu vom trece cu vederea să facem vădită prin cuvânt, dacă voiţi, înfăţişarea 
acestor viteji luptători: cum ţin pavăza credinţei în Dumnezeu şi în Susţinătorul 
credinţei, respingând prin ea, aşa zicând, tot gândul necredinţei sau al strămutării; 
cum întind necontenit sabia duhului, omorând toată voia lor ce se apropie de ei; 
cum îmbrăcaţi în platoşele de fier ale răbdării şi ale blândeţii, resping prin ele toată 
ocara şi înțepătura şi săgeata cuvântului. Dar ei au şi coiful mântuirii, 
acoperământul întâistătătorului prin rugăciune. Şi nu stau cu picioarele lipite, ci pe 
unul îl întind spre slujire, iar pe celălalt îl au nemişcat în rugăciune. 


3) Ascultarea stă în a-şi tăgădui cineva cu desăvârşire sufletul său, fapt arătat în 
chip vădit prin trup. Sau poate, dimpotrivă: ascultarea este omorârea mădularelor 
printr-o cugetare vie . Ascultarea este mişcare de neînțeles, moarte de bună voie, 
viaţă neiscoditoare, primirea primejdiei fără grijă, răspuns necăutat în faţa lui 
Dumnezeu, netemere de moarte, neprimejdioasă plutire pe marea vieţii, călătorie în 
somn . 


4) Ascultarea este mormânt al voinţei şi înviere a smereniei. Nu se împotriveşte 
mortul şi nu alege între cele bune şi între cele părute rele. Căci cel ce şi-a omorât 
sufletul din evlavie va răspunde pentru toate. Ascultarea este lepădarea judecății 
proprii din bogăţia judecății. 


5) Începutul omorârii mădularelor trupului şi a voii sufletului se face cu durere. 
Mijlocul e când cu durere, când fără durere. lar sfârşitul se arată în nemişcare şi în 
nesimţirea durerii. Acest fericit mort viu numai atunci se simte suferind osteneală 
şi durere, când se vede pe sine făcând voia sa, temându-se de povara judecății sale. 


6) Toţi câți aţi pornit să vă dezbrăcaţi pentru stadionul mărturisirii înţelegătoare; 
toţi câți voiţi să luaţi jugul lui Hristos pe grumazul vostru; toţi câți căutaţi să puneţi 
sarcina voastră pe grumazul altuia; toți câți vă grăbiţi să vă înscrieţi cu voia voastră 
câştigurile (de pe urma nevoinţelor) şi voiţi ca în schimbul lor să vi se scrie 
libertatea; toţi câţi străbateţi marea această uriaşă, plutind înălțaţi pe umerii altora, 
cunoaşteţi că aţi pornit să străbateţi un drum scurt şi aspru, având pe el putinţa unei 
singure rătăciri: ea se numeşte rânduiala de sine (ideoritmia). Cel ce a lepădat-o cu 
totul pe aceasta în alegerea celor ce i se par bune şi duhovniceşti şi plăcute lui 
Dumnezeu a ajuns la ţintă, înainte de a fi pornit la drum. Căci ascultarea stă în a nu 
crede sieşi în cele bune, până la sfârşitul vieţii. 


7) Având de gând să ne plecăm grumazul în Domnul şi să credem altuia, în scopul 
smeritei cugetări sau al mântuirii de la Domnul, înainte de intrare (în stadion), dacă 
se află în noi vreo neîncredere şi vreun gând (de îndoială), să cercetăm pe 
întâistătător şi să-l judecăm şi ca să zic aşa, să-l cercăm, ca nu cumva în- 
credinţându-ne corăbierului ca unui cârmaci şi celui pătimaş ca unuia fără patimi şi 
mării ca portului, să ne pricinuim un naufragiu sigur. lar după intrarea în stadionul 
evlaviei şi al supunerii, să nu mai judecăm pe povăţuitorul cel bun al luptei noastre 
în nici o privinţă, chiar dacă am vedea în el ca într-un om unele uşoare greşeli. 
Căci de nu, judecându-l, la nimic nu ne va folosi supunerea. 


8) E de toată trebuinţa ca cei ce voiesc să aibă pururea o credinţă neîndoielnică în 
povăţuitorii lor, să păstreze biruinţele lor pururea pomenite şi neşterse în inima lor, 
ca atunci când dracii le vor semăna necredinţa faţă de ei, să le închidă gura cu cele 
păstrate în amintirea lor. Căci pe cât înfloreşte credinţa în inimă, pe atâta se sileşte 
şi trupul în slujire. Dar când se poticneşte de necredinţă, cade: «Că ot ce nu e din 
credinţă, e păcat» (Rom. 14, 20). 


9) Când gândul tău te sfătuieşte să judeci sau să osândeşti pe întâistătător, sări ca 
din curvie. Să nu dai şarpelui îngăduinţă: nici loc, nici intrare, nici început. Zi către 
balaurul acesta: o, înşelătorule, nu cu am primit să fac judecata povăţuitorului meu, 
ci el pe a mea. Nu eu am fost făcut judecător al lui, ci el al meu. 


10) Părinţii numesc cântarea, armă; rugăciunea, zid; lacrima neprihănită, baie. 
Iar fericita ascultare au socotit-o mărturisire (mucenicie), fără de care nimenea 
din cei împătimiţi nu va vedea pe Domnul. 


11) Cel ce se supune dă el însuşi o hotărâre în privinţa sa. Căci dacă ascultă în chip 
desăvârşit pentru Domnul, chiar dacă nu i se va părea că o face în chip desăvârşit, 
s-a izbăvit de osânda sa. lar dacă îşi împlineşte voia lui în anumite lucruri, chiar 
dacă i se pare că ascultă, îşi poartă povara el însuşi. Dacă întâistătătorul nu 
încetează să-l mustre, bine face. lar dacă tace, nu am ce spune. 


12) Cei ce se supun cu simplitate în Domnul străbat drumul cel bun, nemişcând în 
ei, prin iscodire de amănunte, viclenia dracilor. 


13) Inainte de toate să ne mărturisim bunului şi singurului nostru judecător. lar 
dacă el porunceşte, să ne mărturisim şi tuturor. Căci ranele descoperite nu se vor 
mări, C1 se vor tămădui. 


Despre tâlharul pocăit 


14) Mergând eu într-o mânăstire de obşte, am văzut judecata înfricoşată a unui bun 
judecător şi păstor. Căci aflându-mă eu acolo, s-a întâmplat ca unul dintr-o ceată de 
tâlhari să intre în viaţa călugărească. 


Acestuia acel prea bun doftor şi păstor i-a poruncit să se bucure şapte zile de toată 
odihna, spre a vedea numai dinafară vieţuirea din acel loc. După a şaptea zi, 
chemându-l păstorul, deosebit l-a întrebat dacă îi place să locuiască împreună cu 
ei. Şi după ce l-a văzut pe el învoindu-se cu toată sinceritatea, l-a întrebat iarăşi ce 
lucru necuvenit a făcut în lume. Şi când l-a văzut mărturisind cu cuvântul toate cu 
hotărâre, iarăşi a zis încercându-l: «Voiesc să descoperi acestea în faţa întregii 
frăți»». lar acela urând cu adevărat păcatul său, călcând peste toată ruşinea, a 
făgăduit fără şovăială. «Dacă voieşti, a zis, chiar şi în mijlocul cetăţii lui 
Alexandru» (în Alexandria). 


Apoi păstorul a adunat în biserică pe toţi păstoriţii săi, 230 la număr. Şi săvârşindu- 
se dumnezeiasca Liturghie (căci era duminică), după citirea Evangheliei a dus 
înăuntru pe acel osândit fără prihană, tras de oarecare fraţi şi lovit cu măsură, cu 
mâinile legate la spate şi îmbrăcat în sac de păr şi având cenuşă pe cap, încât la 
însăşi vederea lui toţi s-au înspăimântat şi au început îndată să strige plângând, că 
nu ştia nimeni ce s-a întâmplat, apoi când a ajuns aproape de uşile bisericii, a grăit 


către el acea sfântă căpetenie, judecător de oameni iubitor: «Opreşte-te, că eşti 
nevrednic să intri aici!» 


Înspăimântat de glasul păstorului ce răsunase către el din altar (căci credea, după 
cum pe urmă cu jurăminte m-a încredinţat, că nu auzea glas de om, ci de tunet), 
căzu îndată pe faţa sa, cutremurat şi scuturat în întregime de frică. Ci zăcând Jos şi 
udând pământul cu lacrimi, 1 se porunci iarăşi de către minunatul doftor, care lucra 
prin toate mântuirea lui şi dădea tuturor chip de mântuire şi de smerenie vădită, să 
spună toate cele făcute de el, după felul lor, în faţa tuturor. lar acela mărturisi cu 
frică toate una câte una, înspăimântând auzul tuturor: nu numai păcatele trupeşti 
cele potrivnice firii şi cele după fire, cu făpturile cuvântătoare şi cu cele 
necuvântătoare, ci şi vrăjitoriile, uciderile şi celelalte, care nu e îngăduit a le auzi 
sau a le preda scrisului. După ce le-a mărturisit, 1 s-a poruncit să fie tuns şi să fie 
socotit între frați. 


15) lar eu minunându-mă de înţelepciunea acestui cuvios, l-am întrebat îndeosebi, 
pentru ce a făcut un lucru străin ca acesta ? lar acest doftor adevărat a răspuns: 
«Pentru acestea două: întâi, ca pe cel ce s-a mărturisit să-l scap prin ruşinea de 
acum de cea viitoare. lar aceasta s-a şi întâmplat, căci nu s-a sculat, frate Ioane, de 
la pământ, până ce n-a dobândit iertarea de toate. Şi să o crezi aceasta. Căci unul 
dintre fraţii aflaţi acolo a îndrăznit să-mi spună: «Am văzut pe cineva ţinând o 
hârtie scrisă şi o trestie (un condei) şi când cel ce zăcea jos îşi spunea un păcat, 
acela îl ştergea cu trestia». Şi pe drept cuvânt. «Căci am spus, zice, fărădelegea 
mea Domnului şi mi-a iertat nelegiuirea inimii mele» (Ps. 31, 6). ar al doilea, 
pentru că am pe unii care au greşeli nemărturisite şi prin aceasta îi îndemn şi pe 
aceia la mărturisire, fără de care nimenea nu va dobândi iertare». 


16) Şi multe alte minunate şi vrednice de amintire am văzut la acel pururea 
pomenit păstor şi în obştea lui, din care voi încerca să vă fac cunoscute pe cele mai 
multe. Căci am rămas nu puţină vreme la ei, urmărind vieţuirea lor şi minunându- 
mă mult de ea, cum acei pământeşti urmau pilda celor cereşti. O legătură de 
nedesfăcut a iubirii îi lega şi ceea ce e şi mai minunat este că erau izbăviţi de toată 
îndrăzneala şi grăirea deşartă. Se nevoiau înainte de toate în a nu răni conştiinţa 
vreunui frate în vreo privinţă . lar dacă se arăta careva cu ură faţă de alţii, păstorul 
îl închidea pe acesta în mânăstirea cea despărțită ca pe un osândit. 


Odată prea cuviosul porunci să fie alungat îndată unul dintre frați care a bârfit către 
el pe aproapele său, neîngăduind să se afle în mânăstire diavol văzut şi nevăzut. 


Am văzut la acei cuvioşi lucruri cu adevărat folositoare şi minunate. Era o frăţime 
după Domnul adunată şi legată, având şi lucrarea minunată şi contemplarea 
(vederea) lui Dumnezeu. Aşa de mult se deprindeau să se sârguiască în faptele 
dumnezeieşti, că aproape nu aveau nevoie de îndemnul întâistătătorului şi unii pe 
alții se trezeau spre vegherea dumnezeiască. Căci erau între ei rânduite nişte sfinte 
şi dumnezeieşti nevoinţe, bine gândite şi statornicite. De aceea, de se întâmpla 
vreodată ca vreunul dintre ei să înceapă, când nu era întâistătătorul de faţă, să 
bârfească sau să osândească sau peste tot să grăiască în deşert, prin vreun semn 
care scăpa nevăzut altora, vreun alt frate atrăgându-i luare aminte, îl făcea să tacă. 
lar dacă acela nu se simţea, poate, cel ce-i atrăgea luare aminte, punând metanie, 
pleca. lar dacă aveau nevoie să spună ceva, le era îngăduită, la nesfârşit şi 
neîncetat, aducerea aminte de moarte şi gândul la judecata veşnică. 


17) Nu voi trece sub tăcere dintre cele văzute acolo nici biruinţa minunată a 
bucătarului. Văzându-l pururea cu mintea adunată în slujirea lui şi cu lacrimi, l-am 
rugat să-mi spună cum s-a învrednicit de un astfel de har. Iar el, silit de mine a 
răspuns: «Nu m-am gândit niciodată că slujesc oamenilor, ci lui Dumnezeu. Și 
socotindu-mă nevrednic de orice linişte, am totdeauna în amintire vederea focului 
văpăii viitoare». 


18) Să auzim de o altă izbândă minunată a lor. Ei nu se opresc nici la trapeză din 
lucrarea minţii, ci printr-o obişnuinţă vrednică de însemnat şi printr-o aplecare 
neînţeleasă îşi aduceau fericiţi aminte de rugăciunea din suflet. Dar nu se arătau 
făcând aceasta numai în trapeză, ci şi în orice întâlnire şi adunare a lor. lar dacă 
vreunul din ei suferea vreo cădere, primea cele mai multe rugăminţi de la fraţi să le 
lase lor grija şi răspunderea pentru aceasta în fața păstorului şi să primească ei 
certare de la acela. Pentru aceasta păstorul cel mare, cunoscând lucrarea ucenicilor, 
dădea certări mai mici, ca unul ce ştia că cel certat nu-i atât de vinovat; ba nici nu 
mai căuta pe cel ce căzuse cu adevărat în greşeală. 


Unde se pomeneau la dânşii grăire deşartă sau glume ? lar dacă vreunul dintre ei ar 
fi început vreo ceartă cu aproapele, trecând altul şi făcând metanie, risipea mânia. 
Și dacă-i simţea că vor ţine minte răul, vestea îndată celui ce rânduia cele de al 
doilea după întâistătător şi-i făcea să se împace unul cu altul înainte de apusul 
soarelui. lar dacă se învârtoşau, fie că erau pedepsiţi să nu se împărtăşească de 
hrană până la împăcare, fie că erau izgoniți din mânăstire. 


lar această rânduială vrednică de laudă era păzită la ei cu grijă şi nu în deşert, căci 
aducea şi arăta multe roade. Căci mulţi dintre cuvioşii aceia s-au dovedit făptuitori 
şi văzători având darul deosebirii (al dreptei socoteli şi al smeritei cugetări). Şi se 


putea vedea la ei o privelişte cutremurătoare şi de măreție îngerească. Se puteau 
vedea oameni de mare venerație şi sfinţenie, petrecând în ascultare ca nişte copii şi 
având ca cea mai mare laudă smerenia lor. 


19) Am văzut acolo bărbaţi trăind în ascultare de vreo cincizeci de ani. Pe aceştia 1- 
am rugat să mă înveţe ce mângâieri au aflat din atâta osteneală. Unii dintre ei 
spuneau că au aflat adâncul (abisul) smereniei, prin care alungă de la ei tot 
războiul. Alţii spuneau că au dobândit desăvârşita nesimţire şi lipsa de durere la 
bârfeli şi sudalme. 


Am văzut pe alţii din acei pururea pomeniţi veniţi acolo în cărunteţe şi cu chip 
îngeresc după dobândirea nerăutăţii şi a simplităţii celei duhovniceşti şi întărite cu 
voinţa; n-am văzut vreunul fără judecată şi neîn-ţelept, ca bătrânii din lume pe care 
oamenii sunt obişnuiţi să-i socotească smintiţi. Ci pe toți, blânzi în cele din afară, 
luminoşi, neprefăcuţi şi nemeşteşugiţi, fără nimic plăsmuit, nici în cuvânt, nici în 
purtări, lucru care nu se află la mulţi; iar în cele dinăuntru respirând cu sufletul pe 
Dumnezeu şi privind pe întâistătătorul ca nişte copii nevinovaţi şi având ochiul 
minţii îndrăzneţ şi tare faţă de draci şi de patimi. 


20) Dar nu-mi ajunge timpul vieţii, o, sfinţită căpetenie şi iubitoare de Dumnezeu 
adunare, să povestesc virtuțile acelor fericiţi şi vieţuirea lor asemenea celei cereşti. 
Totuşi mai bine este să înfrumuseţăm cuvântul nostru către voi şi să vă trezim la 
râvna de Dumnezeu iubitoare cu sudorile ostenelilor lor, decât cu îndemnurile 
noastre neputincioase. Căci «fără nici o îndoială, ceea ce e mai mic se 
împodobeşte cu ceea ce e mai mare» (Evr. 7, 7). Dar vă rog să nu cugetaţi că vă 
scriu ceva plăsmuit de mine. Căci e un obicei al necredinței să caute să 
zădărnicească folosul. 


Despre Isidor 


21) Dar să ne întoarcem iarăşi la cele spuse mai înainte. Un bărbat oarecare cu 
numele Isidor, de neam boieresc din Alexandria, s-a retras din lume înainte de anii 
aceştia, în mânăstirea amintită, unde l-am apucat şi eu. Primindu-l acel prea cuvios 
păstor şi văzându-l foarte pornit spre rele, crud, aspru şi cutezător, se gândeşte 
prea înţelept să înfrângă viclenia dracilor printr-o rânduire omenească. 


Și zice către Isidor: «Dacă te-ai hotărât să iei jugul lui Hristos, voiesc să te deprinzi 
înainte de toate cu ascultarea». 


Dar acela a răspuns : «Precum se predă fierul făurarului, aşa şi cu, prea sfinte, mă 
predau pe mine ţie». 


Păstorul, bucurându-se de această pildă, dădu îndată fierului Isidor regula nevoinţei 
şi-i zise: «Voiesc să stai, frate, în poarta mânăstirii şi să faci îngenunchere fiecărui 
suflet care intră şi iese, zicând: «Roagă-te pentru mine, părinte, că sunt stăpânit de 
duh rău». 


Și ascultă acesta ca îngerul pe Domnul. Şi făcând el aşa şapte ani şi ajungând la cea 
mai adâncă smerenie şi zdrobire de inimă, pururea pomenitul acela, după cei şapte 
ani rânduiți de lege şi după răbdarea neînchipuită a bărbatului, voi să-l numere, ca 
mai mult decât vrednic, în rândul fraţilor, ba să-l învrednicească şi de hirotonie. 


Dar acela a îndreptat foarte multe rugăminţi prin alții şi prin mine, nevrednicul, 
către păstor, să-l lase să sfârşească drumul, petrecând acolo. El îşi vestea prin 
cuvântul acesta în chip umbrit sfârşitul şi chemarea lui apropiată (la Dumnezeu), 
fapt care s-a şi întâmplat. Căci lăsându-l pe el învățătorul în această rânduială, 
după zece zile a plecat prin neslăvire în chip slăvit la Domnul, luând la el în a 
şaptea zi a adormirii şi pe portarul mânăstirii. Căci îi spusese lui, fericitul, că de va 
dobândi îndrăznire la Domnul, nedespărțit îi va fi şi acolo degrabă. lar aceasta s-a 
şi întâmplat, spre cea mai mare adeverire a primirii neînfruntate a ascultării şi a 
smereniei lui, de Dumnezeu următoare. 


22) Am întrebat pe acest mare Isidor, pe când încă trăia, ce lucrare avea mintea lui 
stând în poartă ? Şi pururea pomenitul nu a ascuns-o de către mine, căci voia să mă 
folosească. Spunea deci că la început o avea pe aceasta: «Socoteam că pentru 
păcatele mele m-am vândut. De aceea făceam pocăință cu toată amărăciunea, cu 
silire şi cu sânge . lar după ce s-a împlinit un an, nu mai aveam întristare în inimă, 
aşteptând plata de la Dumnezeu pentru răbdare. Trecând iarăşi un an, mă socoteam 
nevrednic, în simţirea inimii, de petrecerea în mânăstire şi de vederea şi de 
vorbirea împreună cu părinții şi de împărtăşirea cu dumnezeieştile Taine şi de 
privirea cuiva în faţă; ci căutând cu ochii în jos, dar şi mai jos cu cugetul, ceream 
celor ce intrau şi 1eşeau să se roage pentru mine». 


Despre Laurenţie 
23) Şezând noi odată la masă, acel mare povăţuitor, plecându-şi sfânta sa gură la 


urechea mea, zise: «Voieşti să-ţi arăt cugetare dumnezeiască într-o adâncă cărun- 
țeţe?» 


Iar eu rugându-l să o facă, dreptul acesta strigă de la o a doua masă, pe un oarecare 
cu numele Laurenţie, ce avea în mânăstire vreo patruzeci şi opt de ani şi era al 
doilea preot slujitor la altar. Acela venind şi îngenunchind în faţa egumenului, 
acesta îl binecuvânta. Dar sculându-se acela, nu-i spuse nimic, ci-l lăsă să stea în 
faţa mesei, fără să mănânce (şi era la începutul mesei). Acela rămase aşa un ceas 
sau chiar două, încât până la urmă mă şi ruşinai să privesc la faţa lui; căci era cu 
părul alb de tot, având optzeci de ani. 


Rămânând fără răspuns până la sfârşitul mesei, fu trimis de cuviosul să spună mai 
înainte pomenitului Isidor începutul psalmului 39. Dar eu n-am trecut cu vederea, 
ca un prea viclean, să ispitesc pe bătrân. De aceea l-am întrebat ce gândea când 
stătea înaintea mesei ? 


Iar el a zis: «înfățişându-mi în preajma păstorului, chipul lui Hristos, am socotit că 
nu el îmi porunceşte, ci Dumnezeu. Pentru aceea, părinte Ioane, stăteam rugându- 
mă, nu ca înaintea mesei unor oameni, ci ca înaintea altarului lui Hristos, 
neprimind nici un gând rău faţă de păstor, datorită credinţei şi iubirii mele faţă de 
el. Căci s-a zis: «Iubirea nu socoteşte răul» (I Cor. 13, 5). Dar cunoaşte şi aceasta, 
părinte, că dacă cineva se predă pe sine de bună voie simplităţii şi nerăutăţii, nu 
mai dă celui rău nici loc, nici vreme împotriva sa». 


Despre Econom 


24) Precum acel drept era cu adevărat prin Dumnezeu mântuitorul şi păstorul oilor 
sale, la fel îl avea de la Dumnezeu şi pe economul mânăstirii, mai mult decât pe 
oricare altul, blând, ca foarte puţini. 


Împotriva acestuia se porni odată stareţul cu mare mânie spre folosul celorlalţi, în 
biserică, poruncind să fie scos afară fără nici un motiv. lar eu ştiindu-l pe acesta 
nepătat de vina de care îl osândea păstorul, i-am luat apărărea economului în faţa 
păstorului, luându-l de o parte. 


Dar înțeleptul spuse şi el: «Ştiu, părinte şi eu. Dar precum e un lucru de osândă şi 
nedrept a răpi pâinea din gura pruncului leşinat de foame, aşa se va păgubi şi pe 
sine şi pe lucrător întâistătătorul sufletelor dacă nu-i prilejuieşte aceluia atâtea 
cununi, câte ştie că poate răbda acela în tot ceasul, fie prin ocări, fie prin necinstiri, 
fie prin dispreţuiri şi batjocoriri. EI se face pricina acestor trei păgubiri foarte mari: 
întâi se lipseşte acela însuşi de plata ce vine din certarea povăţuitorului; al doilea, 
că putând să folosească şi pe ceilalți din virtutea altuia, nu o face aceasta; al treilea 
şi cel mai greu lucru e că şi cei ce par purtători de osteneli, făcându-se o vreme fără 


grijă şi nefiind mustraţi sau certaţi de întâistătătorul, ca unii ce ar fi, chipurile, 
virtuoşi, se lipsesc de blândeţea şi de răbdarea ce se cuvine să o aibă. Căci lipsa de 
apă acoperă şi pământul bun şi roditor şi gras de buruienile necinstite şi-l face să 
odrăslească mărăcinii mândriei, ai vicleniei şi ai netemerii. Știind-o aceasta marele 
apostol scrie lui Timotei: «Sfăruie, mustră, ceartă, îndeamnă cu timp şi fără 
timp» (Il Tim. 4, 2). 


lar eu împotrivindu-mă acelui povăţuitor adevărat şi aducând înainte slăbiciunea 
generaţiei noastre şi că mulţi poate pentru certarea fără motiv sau poate nu fără 
motiv, se rup de păstor, acel sălaş al înţelepciunii zice iarăşi: «Sufletul legat de 
Hristos, prin iubirea şi credinţa păstorului, nu se depărtează de el până la sânge şi 
mai ales cel ce s-a tămăduit vreodată prin el de vreo rană oarecare, amintindu-și de 
cel ce zice: «Nici îngerii, nici începătoriile, nici puterile, nici vreo altă zidire nu 
va putea să ne despartă pe noi de dragostea lui Hristos» (Rom. 8, 38). lar de cel 
ce nu e astfel legat şi bine sădit şi lipit mă minunez foarte dacă nu-şi săvârşeşte în 
deşert petrecerea cea din locul acesta. Că s-a însoţit cu o ascultare mincinoasă». 


Și nu s-a înşelat pe sine acest cu adevărat mare povăţuitor, ci a călăuzit şi a 
desăvârşit şi a adus la Hristos oi neprihănite. 


Despre Avachir 


25) Să ascultăm înţelepciunea lui Dumnezeu aflată în vase de lut şi să ne minunăm 
de ea. Mirându-mă cu, deci, când mă aflam acolo, de credinţa, de răbdarea şi de 
neclintita stăruință a celor nou-sădiţi, cu toate certările şi ocările, ba uneori şi 
prigonirile nu numai din partea întâistătătorului, ci şi a celor cu mult mai de jos, 
am întrebat, pentru zidirea mea, pe un oarecare dintre fraţii ce se aflau în mânăstire 
de cincisprezece ani, pe nume Avachir, pe care îl vedeam nedreptăţit aproape mai 
mult decât pe toţi, ba uneori alungat şi de la masă dintre slujitori; şi era din fire 
foarte puţin vorbăreţ. 


Deci zisei către el: «Frate Avachir, pentru ce te văd în fiecare zi alungat de la masă 
şi dormind de multe ori nemâncat?» 


lar el răspunse: «Crede-mă, părinte, că mă încearcă părinţii mei, de sunt bun de 
călugăr. Dar nu o fac aceasta fără iubire. Şi eu cunoscând scopul întâistătătorului şi 
al celorlalți, le rabd toate fără greutate. lată am cincisprezece ani din cei treizeci cât 
socotesc, precum mi-au spus şi ei la intrarea mea (în mânăstire), că încearcă pe cei 
ce s-au lepădat de lume. Şi pe drept cuvânt, frate Ioane, căci fără cercare aurul nu 
se desăvârşeşte». 


Mai rămânând deci viteazul acesta, Avachir, după intrarea mea în mânăstire, doi 
ani, s-a mutat la Domnul, spunând părinţilor când avea să plece: «Mulţumesc, 
mulțumesc Domnului şi vouă. Că ispitindu-mă voi pentru mântuirea mea, iată am 
rămas neispitit de draci şaptesprezece ani». 


Pentru aceasta întâistătătorul, ca un drept judecător, a poruncit să fie aşezat după 
vrednicie, ca un mărturisitor (mucenic), împreună cu sfinții adormiţi acolo. 


Despre arhidiaconul Macedonie 


26) Aş nedreptăți, fără îndoială, pe râvnitorii celor bune, dacă aş îngropa în 
mormântul tăcerii lupta şi biruinţa lui Macedonie, a întâiului diacon de acolo. 
Acesta, aflându-se în purtarea de grijă a Domnului, l-a rugat odată pe păstor cu 
două zile înainte de sărbătoarea sfintelor Teofanii , să plece în cetatea Alexandriei, 
pentru oarecare trebuință personală, făgăduind să vină repede din cetate pentru 
pregătirea sa de slujba sărbătorii. Dar diavolul, vrăjmaşul binelui, l-a împiedicat pe 
arhidiaconul îngăduit de egumen, să vină în sfânta mânăstire la data hotărâtă de 
întâistătător. Sosind după o zi, păstorul îl scoase din diaconie şi-l aşeză în rândul 
celor din urmă începători. 


Bunul diacon al răbdării şi arhidiacon al statorniciei primi hotărârea şi cuvântul 
părintelui fără întristare, ca şi când altul ar fi fost pedepsit şi nu el. După ce a rămas 
în această stare patruzeci de zile, înțeleptul l-a ridicat iarăşi în treapta lui. 


Dar după o zi de arhidiaconie, acesta îl rugă să-l lase iarăşi în aceeaşi certare şi 
necinstire de mai înainte, spunând că a săvârşit un păcat de neiertat. 


Dar cunoscând cuviosul că acela nu spune adevărul ci cere aceasta din smerenie, s- 
a învoit cu dorinţa cea bună a slujitorului şi se putea vedea cărunteţea venerată 
petrecând în starea începătoare şi cerând tuturor să se roage pentru el «deoarece, 
zicea, am căzut în curvia neascultării». 


Mie însă, smeritului, a îndrăznit acest mare Macedonie să-mi mărturisească pentru 
ce a alergat de bună voie la această smerită vieţuire. «Niciodată, zicea, n-am simţit 
atâta uşurare de orice război şi n-am văzut dulceaţa luminii dumnezeieşti în mine, 
ca acum» . 


27) Este propriu îngerilor să nu cadă. Ba poate nici să poată cădea, cum zic unii. 
Dar oamenilor le este propriu să cadă şi să se ridice iarăşi de câte ori s-ar întâmpla 


aceasta. Numai dracilor le este propriu ca odată căzuţi să nu se mai ridice 
niciodată. Aceasta ne-a mărturisit-o cel încredinţat cu economia mănăstirii. 


Fiind tânăr, îmi spuse el, şi având grija vitelor mânăstirii, mi s-a întâmplat o foarte 
grea cădere a sufletului. Având obiceiul să nu ascund niciodată şarpele înlăuntrul 
inimii, prinzându-l de coadă l-am arătat îndată doftorului. 


Dar acela cu faţa zâmbitoare, îmi zise lovindu-mă uşor peste obraz: «Du-te, fiule, 
fă-ţi slujba ca mai înainte şi nu te teme de nimic». 


Iar eu, convins prin credinţa înfocată că voi lua în puţine zile dovada tămăduirii, 
am continuat să alerg pe drumul meu bucurându-mă şi totodată tremurând. 


28) Toată orânduirea făpturilor are, cum zic unii, multe deosebiri. Deci şi în 
vieţuirea de obşte a fraților sunt deosebiri de înaintări şi păreri. Pentru aceea şi 
doftorii, observând pe unii dintre aceştia iubitori de a se arăta la venirea în 
mânăstire a mirenilor, îi acoperea în faţa acelora cu ocări şi cu slujiri mai puţin 
cinstite, ca să se retragă cu grabă când se întâmpla sosirea cuiva din lume. Şi aşa se 
putea vedea petrecându-se ceva mai presus de fire: însăşi slava deşartă se alunga pe 
sine şi fugea de oameni. 


Despre cuviosul Mina 


29) Nevrând Domnul să mă lipsească de rugăciunile unui cuvios părinte, înainte cu 
o săptămână de plecarea mea l-a luat la sine pe cel ce cârmuia ca ajutor al 
păstorului, pe un bărbat minunat, cu numele Mina, care avea cincizeci şi nouă de 
ani în obşte şi împlinise toate ascultările în ea. Deci în ziua a treia, când săvârşeam 
noi rânduiala adormirii cuviosului, deodată se umplu de bună mireasmă tot locul 
unde zăcea trupul lui. Drept aceea ne îngăduie marele păstor să desfacem 
acoperământul în care era aşezat. Şi făcându-se aceasta, văzurăm toţi pornind din 
tălpile lui ca din două izvoare, buna mireasmă a mirului. 


Atunci spuse învățătorul către toți: «Vedeţi sudorile picioarelor şi ostenelile lui, cu 
adevărat s-au adus şi s-au primit ca un mir!» 


Dar părinţii locului mi-au povestit şi alte multe isprăvi ale prea cuviosului Mina. 
Spuneau şi aceasta, că odată întâistătătorul, voind să încerce răbdarea lui de 
Dumnezeu dăruită, venind acesta la stăreţie şi punând metania de seară egumenului 
şi cerând slobozire ca de obicei, acela l-a lăsat pe el să şadă aşa jos până la ceasul 
canonului. Şi abia atunci dându-i blagoslovenie şi ocărându-l ca pe un iubitor de 


slavă şi ca pe un lipsit de răbdare, l-a lăsat să se ridice. Căci ştia cuviosul că va 
răbda cu bărbăţie. De aceea a dat şi priveliştea aceasta spre zidirea tuturor. 


Iar ucenicul cuviosului Mina făcându-ne cunoscute acestea despre învățătorul său, 
zise: «Descusându-l eu, dacă nu cumva 1-a venit somnul stând în genunchi înaintea 
egumenului, m-a încredinţat că şezând aşa jos a rostit toată psaltirea». 


30) Nu voiu trece cu vederea să împodobesc cununa cuvântului şi cu smaraldul 
următor: 


Am stârnit odată la un cuvânt despre liniştire pe unii dintre bătrânii aceia plini de 
bărbăție. lar aceia, cu faţa zâmbi-toare şi cu chip vesel mi-au spus: «Noi, părinte 
loane, fiind materiali, avem şi o vieţuire aplecată spre cele materiale. Judecând că 
trebuie să purtăm războiul după măsura slăbiciunii noastre, am socotit că e mai 
bine să ne luptăm cu oamenii care uneori sunt furioşi, alteori se călesc şi nu cu 
dracii care sunt totdeauna porniţi şi înarmaţi cu furie împotriva noastră». 


31) Iarăşi un altul dintre acei pururea pomeniţi, având faţă de mine dragostea şi 
îndrăznirea cea după Dumnezeu, îmi spuse cu bunăvoință: «De ai dobândit cumva, 
prea înțelepte, lucrarea Celui ce a zis întru simţire: «Toate le pot întru Cel ce mă 
întăreşte pe mine, Hristos» (Fii. 4, 14), de a venit peste tine Duhul Sfânt ca o 
rouă curăţitoare, de te-a umbrit puterea răbdării Celui prea înalt (Lc. 1, 35), 
încinge ca un bărbat (ca Hristos Dumnezeu) mijlocul tău cu ştergarul ascultării 
şi ridicându-te de la cina liniştei, spală picioarele fraţilor cu duh smerit. Mai 
bine zis tăvăleşte-te sub picioarele soţilor tăi cu cuget sporit; pune portar 
neîndurat şi neadormit în poarta inimii tale; ţine-ţi mintea cea greu de ţinut în 
trupul tău Supus împrăştierii; ţine liniştea minţii în mădularele ce se mişcă şi se 
clatină, care e lucrul cel mai minunat dintre toate; fă-ţi sufletul netulburat în 
mijlocul tulburărilor, opreşte-ţi limba înfuriată, gata să sară la împotrivire. 
Luptă-te cu stăpâna aceasta în fiecare zi de şaptezeci de ori câte şapte. Înfige în 
lemnul sufletului ca într-o cruce, mintea ta, ca o nicovală, care e bătută, 
batjocorită, ocărită, luată în râs, nedreptăţită ca de nişte lovituri neîncetate de 
ciocane, dar se înmoaie, nu suferă nici o sfărâmare, ci rămâne întreagă, netedă 
şi neclintită. Leapădă voia ta ca pe o haină a ruşinii şi intră în arenă despuiat de 
ea, chiar dacă acesta e un lucru rar şi anevoie de aflat. Îmbracă platoşa credinţei 
care nu poate fi spartă şi sfărâmată de necredinţa în conducătorul luptei. Ţine în 
frâul neprihănirii simţul pipăitului care sare cu neruşinare înainte. Înfrânează- 
ţi cu pomenirea morţii ochiul care voieşte să iscodească în fiecare clipă măreția 
trupurilor şi frumuseţea lor. Adu la tăcere, prin grija de ea însăşi, mintea 
curțoasă care voieşte să osândească pe frate pentru negrijă, arătând în chip 


neamăgitor toată iubirea şi mila faţă de aproapele. In aceasta vor cunoaşte toți, 
cu adevărat, prea iubite părinte, că eşti ucenic al lui Hristos: dacă vom avea în 
obşte iubire între noi. 


«Vino, vino», zicea iarăşi bunul prieten. «Vino şi locuieşte împreună cu noi. Bea în 
fiecare clipă batjocorirea ca pe o apă vie. Căci David după ce a cercat din toate cele 
plăcute de sub cer, la sfârşitul tuturor, mărturisindu-şi neştiinţa, a zis: «Ce este dar 
bun? Sau ce e plăcut ? Nu e altceva decât a locui fraţii împreună» (Ps. 132, 1). 
lar dacă ne-am învrednicit astfel de o asemenea răbdare şi ascultare, e bine ca după 
ce ne-am cunoscut şi slăbiciunea noastră, să nu intrăm în stadionul luptei, ci să 
fericim pe cei ce luptă şi să le dorim răbdare». 


Iar eu am fost biruit de frumoasele cuvinte ale părintelui şi prea bunului învăţător, 
care a nevoit împreună cu mine în chip evanghelic şi proorocesc sau mai bine zis 
prietenesc. De aceea am şi hotărât să dau fără şovăire întâietate fericitei ascultări. 


32) Dar înainte de a ieşi ca dintr-un Rai şi de a înşira cuvintele mele, ca nişte 
mărăcini urâţi şi nefolositori, voi mai aminti încă o virtute folositoare a acestor 
fericiţi. 


Păstorul a băgat de seamă că de multe ori stând noi la rugăciune, unii le foloseau ca 
întâlniri şi ca prilejuri de convorbiri. Acestora poruncindu-le să stea vreme de o 
săptămână înaintea bisericii, le-a rânduit să facă metanie celor ce intrau şi ieşeau, 
chiar dacă erau clerici sau preoți. 


Văzând pe careva dintre frați stând la cântare cu o simţire a inimii mai adâncă 
decât a multora şi mai ales părând, prin rostirea cuvintelor însoţită de înfăţişarea 
ființei şi a feţei, că se află în convorbire cu vreunii, l-am întrebat să-mi spună 
înţelesul fericitului său obicei. Iar el ştiind că e spre folos să nu ascundă aceasta, 
zise: «M-am obişnuit, părinte loane, să-mi adun gândurile şi mintea, împreună cu 
sufletul, de la început, chemându-le să strige împreună: «Veniţi să ne închinăm şi 
să cădem la Hristos, împăratul nostru Dumnezeu». 


Iar pe bucătar iscodindu-l eu, l-am prins făcând aceasta: văzând că are o tăbliță la 
brâu, am aflat că însemna pe ea în fiecare zi gândurile sale şi le mărturisea pe toate 
păstorului. Dar nu numai pe acesta, ci şi pe alți mulți i-am văzut făcând acolo 
acelaşi lucru. Căci era şi aceasta o poruncă a marelui păstor, precum am auzit. 


Oarecare dintre fraţi a fost izgonit odată de el, pentru că a bârfit pe aproapele său 
către el, că e flecar şi vorbăreţ. Dar el a stăruit în poarta mânăstirii timp de o 


săptămână, rugându-se să poată intra şi să fie iertat. Când a auzit aceasta iubitorul 
de suflete, cercetând şi aflând că acela n-a mâncat nimic în cele şase zile, îi vesti: 
«Dacă voieşti să-ţi faci sălaşul în întregime în mânăstire, te voi pune în ceata celor 
ce se pocăiescy. Și fiindcă cel ce se pocăia a primit aceasta cu bucurie, păstorul a 
poruncit să fie dus în mânăstirea rânduită îndeosebi pentru cei ce plângeau pentru 
păcatele lor, ceea ce s-a şi întâmplat. 


33) Dar fiindcă am vorbit despre amintita mănăstire, să spunem ceva pe scurt şi 
despre ea. Era un loc depărtat cam la o stadie (1 km.) de mânăstirea cea mare. Era 
o închisoare jalnică. Nu se putea vedea acolo niciodată fum, nici vin, nici ulei 
pentru mâncare. Nu se găsea altceva decât pâine şi puţine legume. În acest loc îi 
închidea fără ieşire pe cei ce se poticneau după chemare (la călugărie); nu la un loc, 
ci îndeosebi şi despărțiți sau câte doi cel mult, până ce Domnul îl înştiinţa pe el (pe 
păstor) despre fiecare. Pusese peste ei şi un mare locţiitor, cu numele Isaac, care 
cerea celor predaţi grijii lui rugăciune aproape neîncetată. Spre împiedicarea 
trândăviei, erau acolo şi stâlpări multe de finic (pentru făcut coşuri şi rogojini). 
Aceasta era viaţa, aceasta era starea, aceasta era petrecerea celor ce căutau cu 
adevărat faţa Dumnezeului lui lacov (Ps. 23, 6). 


34) E un lucru bun a te minuna de ostenelile sfinților. Dar e un lucru pricinuitor de 
mântuire a râvni să faci la fel. Insă a voi să urmezi vieţuirea lor dintr-odată e un 
lucru nesocotit şi cu neputinţă. 


35) Când suntem muşcaţi de mustrări, să ne aducem aminte de păcatele noastre, 
până ce Domnul, văzând silința noastră, a celor ce ne sârguim, le va şterge pe 
acestea şi va preface durerea ce ne muşcă în inimă, în bucurie. «Căci după 
mulțimea durerilor mele în inima mea, zice, au veselit mângâierile Tale sufletul 
meu la vremea cuvenită» (Ps. 93, 19). 


36) Să nu uităm pe cel ce zice către Domnul: «Câte necazuri şi rele mi-ai arătat 
mie şi întorcându-mă m-ai făcut viu şi din adâncurile pământului m-ai Scos 
iarăşi după ce am căzut» (Ps. 70, 23). 


37) Fericit este cel ce s-a silit pe sine să fie defăimat şi ocărât în fiecare zi pentru 
Domnul. Acesta va dănţui cu mucenicii şi va sta de faţă cu îngerii, plin de 
îndrăzneală. Fericit este monahul care se va socoti pe sine în toată clipa vrednic de 
necinstire şi de defăimare. Fericit este cel ce şi-a omorât până la capăt voia sa şi şi- 
a predat grija de sine învățătorului său în Domnul. Căci va sta de-a dreapta Celui 
răstignit. 


38) Cel ce a respins de la sine mustrarea dreaptă sau nedreaptă, a respins însăşi 
mântuirea sa. lar cel ce o primeşte cu durere sau fără durere, va dobândi degrabă 
iertarea păcatelor sale. 


39) Arată în chip nevăzut (cu mintea) lui Dumnezeu credinţa şi dragostea curată ce 
o ai faţă de părintele tău şi Acela va îndemna pe acesta în chip neştiut să se 
alipească de tine şi să te apropie de el, după simţirea ta faţă de el. Cel ce pironeşte 
pe stâlp orice şarpe, a arătat o credinţă vădită. Dar cel ce îl ascunde, rătăceşte încă 
pe locuri fără căi. 


40) De voieşte cineva să ştie că are iubirea de fraţi şi dragostea adevărată, se va 
încredința despre ea când se va vedea pe sine plângând pentru greşalele fratelui şi 
veselindu-se de înaintările şi de darurile lui. 


41) Cel ce voieşte să rămână biruitor într-o convorbire cuvântul său, să ştie că 
suferă de boala diavolului, chiar dacă cuvântul său e adevărat. Şi dacă face aceasta 
într-o convorbire cu cei deopotrivă cu el, va fi tămăduit poate de certarea celor mai 
mari. Dar dacă face aşa şi faţă de cei mai mari, sau mai înţelepţi, boala lui nu 
poate fi vindecată de oameni. 


42) Cel ce nu se supune cuvântului nu se supune nici lucrului. Căci cel ce e 
necredincios în ceea ce e puţin,e necredincios şi neîncovoiat şi în ceea ce e mare. 
Acela se osteneşte în zadar, neagonisindu-şi din cuvioasa ascultare nimic altceva 
decât osânda. 


43) Cel ce şi-a făcut conştiinţa curată la culme, în supunere față de părintele său, 
acela, aşteptând în fiecare zi moartea ca pe un somn, mai bine zis ca pe viaţa sa, nu 
se înspăimântă, ştiind că în ceasul despărțirii nu el, ci întâistătătorul va avea să dea 
socoteală. 


44) Cel ce, primind nesilit de la părintele său în Domnul slujba unei ascultări, a 
pătimit în ea vreo poticnire neaşteptată, să pună vina nu pe cel ce a dat arma, ci pe 
cel ce a primit-o. Căci a primit arma spre lupta cu vrăjmaşul, dar a îndreptat-o spre 
inima sa. lar de s-a silit pe sine pentru Domnul şi a dezvăluit slăbiciunea sa de mai 
înainte celui ce i-a dat-o, să îndrăznească, căci chiar dacă a căzut, nu a murit. 


45) Am uitat, o, prieteni, să vă pun în faţă şi pâinea aceasta dulce a virtuţii: anume, 
am văzut acolo ascultători în Domnul care se zdrobeau prin ocări şi se defăimau 
pentru Dumnezeu, ca să fie pregătiți prin obişnuire să nu se mâhnească de 
necinstirile ce li se vor aduce din afară. 


46) Sufletul care se gândeşte la mărturisire e ţinut de aceasta ca de un frâu, să nu 
păcătuiască. Dimpotrivă, păcatele pe care nu avem de gând să le mărturisim, le 
săvârşim fără frică, ca în întuneric. 


47) Când lipsind întâistătătorul, ne închipuim faţa lui şi socotind că stă în faţa 
noastră, ocolim orice întâlnire sau cuvânt sau mâncare sau somn sau altceva care 
ştim că nu-i place, împlinim cu adevărat o ascultare nemincinoasă. Copiii masteri 
socotesc lipsa învățătorului (a tatălui) prilej de bucurie, dar cei adevăraţi o socotesc 
pe aceasta o pagubă. 


48) Am întrebat odată pe careva dintre cei mai încercaţi, rugându-l să-mi spună 
cum se dobândeşte prin ascultare smerenia. lar el zise: «Chiar dacă ascultătorul 
recunoscător ar învia morţi, chiar dacă ar dobândi lacrimi, chiar dacă s-ar izbăvi de 
războaie, el socoteşte în chip neîndoielnic că acestea le-a făcut rugăciunea 
părintelui său duhovnicesc. Astfel el rămâne străin de închipuirea deşartă de sine. 
Căci cum se va mândri cu acelea, cel ce spune că le-a făcut prin ajutorul părintelui 
şi nu prin sârguinţa sa?» 


49) Cel ce se linişteşte (isihastul = sihastrul) nu cunoaşte lucrarea celor spuse. Căci 
părerea de sine şi-a câştigat stăpânire în el, socotind că faptele amintite sunt 
săvârşite de el prin sârguinţa sa. Dar cel aflat în ascultare, biruind două vicleşuguri, 
rămâne robul veşnic supus al lui Hristos. 


50) Dracul luptă uneori să întineze pe cei ascultători, cu murdării şi-i face 
învârtoşaţi la inimă ; alteori, să-i tulbure potrivnic obiceiului şi iarăşi alteori să-i 
facă pe unii uscați şi neroditori, trândavi şi greoi la rugăciune, somnoroşi şi 
întunecaţi, ca să nu se mai folosească cu nimic din ascultare, ba să dea şi înapoi şi 
să iasă din ascultare. Căci nu le îngăduie să înţeleagă că retragerea prin iconomie a 
bunătăţilor ce ni se pare că sunt în noi, ni se face pricină de cea mai adâncă smerită 
cugetare. 


51) Inşelătorul amintit a fost adeseori respins de către unii prin răbdare. Dar apoi, 
încă vorbind acesta, alt «înger» înfățişându-se, încearcă după puţin timp să ne 
amăgească. 


52) Am văzut ascultători ajunşi la multă umilinţă, blânzi, înfrânaţi, sârguincioşi, 
nerăzboiţi, fierbinţi sub acoperământul părintelui, de care apropiindu-se dracii  le- 
au semănat gândul că sunt întăriți acuma pentru liniştire (pentru sihăstrie) sau 
pentru lupta desăvârşită şi prin ea pot ajunge la nepătimire. Şi amăgiţi astfel şi 


ieşind din port la largul mării, apoi prinzându-i furtuna şi neavând cârmaci, s-au 
primejduit jalnic de această mare murdară şi sărată. 


53) E de trebuinţă ca marea să se tulbure şi să se înfurie în chip sălbatic, ca prin 
aceasta să arunce iarăşi pe pământ conţinutul ei şi tot gunoiul şi iarba pe care le-au 
adus în ea râurile patimilor. 


54) Cel ce uneori ascultă, alteori nu ascultă de părinte, este asemenea celui care 
uneori pune în ochi leacuri, alteori var nestins. Căci «unul zidind, iar altul 
dărâmând, care altul va fi folosul, decât osteneala?» (Eccl. 22, 28). 


55) Nu te lăsa amăgit, o, fiule ascultător al Domnului, de duhul închipuirii de sine 
şi spune păcatele tale învățătorului tău, ca şi când le-ar spune altă persoană. Căci 
nu te poţi izbăvi de ruşine, fără ruşine. Dracii au adesea obiceiuri să ne convingă 
fie să nu ne mărturisim, fie să defăimăm pe alţii ca vinovaţi de păcatul nostru. 


56) Dezgoleşte-ţi, dezgoleşte-ţi rana în faţa doftorului şi nu te ruşina. «A mea e 
buba, părinte, a mea e rana. Din nepăsarea mea s-a pricinuit şi nu din a altuia. 
Nimeni altul nu e pricinuitorul ei: nici om, nici duh, nici trup, nici altceva, ci 
negrija mea!» Fă-te la mărturisire şi cu purtarea şi cu chipul şi cu gândul, ca un 
osândit, plecându-te spre pământ şi dacă se poate udând cu lacrimi picioarele 
doftorului şi judecătorului ca ale lui Hristos. 


57) Dacă toate atârnă de obişnuinţă şi îi urmează ei, cu mult mai mult, fără 
îndoială, cele bune, care au ca împreună-lucrător pe Dumnezeu. Nu te vei osteni 
mulți ani, fiule, să afli în tine fericita odihnă , de te vei preda de la început ocărilor, 
cu tot sufletul. 


58) Nu socoti lucru nevrednic de tine a-ţi face mărturisirea în chip smerit ca 
înaintea lui Dumnezeu, înaintea ajutătorului tău. Căci am văzut osândiți înmuind 
printr-o înfăţişare prea întristată şi printr-o mărturisire adâncă asprimea 
judecătorului şi preschimbând mânia lui în înduioşare. De aceea şi loan, 
înaintemergătorul cerea de la cei ce se rugau mărturisirea înaintea botezului, 
neavând el însuşi nevoie de aceasta, ci prilejuind prin ea mântuirea lor. 


59) Să nu ne speriem dacă suntem războiţi şi după mărturisire. Căci e mai bine să 
ne luptăm cu gândurile decât cu mândria. 


60) Nu alerga după cele din povestirile sihaştrilor şi ale părinților pustnici şi nici 
nu te înălța spre ele. Căci tu înaintezi cu oștirea întâiului mucenic (Ştefan). 


61) Nu ieşi din locul de luptă nici când cazi. Căci cu mult mai mult avem atunci 
nevoie de doftor. Dacă şi-a poticnit piciorul de o piatră cel ce avea ajutor, cel lipsit 
de ajutor nu se va poticni numai, ci va şi muri. 


62) Când cădem, îndată dracii venind lângă noi iau şi ne înfăţişează ca pricină 
binecuvântată sau mai bine-zis nebinecuvîntată, liniştea. Scopul vrăjmaşilor noştri 
e să adauge la căderea noastră în chipul acesta, o nouă rană. 


63) Când un doftor îşi mărturiseşte neputinţa, e nevoie să mergem la altul. Căci rar 
sunt cei ce se tămăduiesc fără doftor. 


64) Cine e deci cel ce socoteşte că ni se poate împotrivi când spunem că, dacă orice 
corabie ce are un cârmaci încercat poate ajunge în primejdie de înecare, fără 
cârmaci se va pierde în chip sigur? 


65) Din ascultare se naşte smerenia, din smerenie, nepătimirea, dacă <întru 
smerenia noastră Și-a adus aminte de noi Domnul şi ne-a izbăvit pe noi de 
vrăjmaşii noştri» (Ps. 135, 23). Drept aceea, nimic nu ne va împiedica să spunem 
că din ascultare se naşte nepătimirea, prin care vine culmea smereniei. Căci 
nepătimirea începe de la smerenie, precum legea, de la Moise. Dar fiica 
desăvârşeşte pe maică, precum Maria, Adunarea. 


66) Bolnavii care, după îngrijirea din partea unui doftor şi după folosul avut de la 
el, părăsesc pe acesta alegând pe altul înaintea tămăduirii desăvârşite, sunt vrednici 
de toată osânda de la Dumnezeu. 


67) Nu fugi de mâinile celui ce te-a adus la Domnul. Că nu te vei ruşina în toată 
viaţa ta de altcineva ca de acela. 


68) Nu e fără primejdie pentru un ostaş neîncercat să se despartă de mulțimea 
ostaşilor ca să se lupte de unul singur. Şi nu e fără primejdie pentru călugăr să 
pornească pe calea liniştirii înainte de multa cercare şi nevoinţă în lupta cu patimile 
sufleteşti. Cel dintâi se primejduieşte trupeşte, al doilea, sufleteşte. «Mai buni 
sunt, zice Scriptura, doi decât unul» (Eccl. 14, 19). Adică mai bine este fiului să 
se lupte împreună cu părintele său împotriva gândurilor care pun stăpânire pe el 
înainte de a băga de seamă. 


69) Cel ce lipseşte pe orb de călăuză, turma de păstor, pe cel ce rătăceşte de 
povăţuitor, pe prunc de tatăl său, pe bolnav de doftor, corabia de cârmaci, prici- 


nuieşte tuturor primejdii, iar cel ce încearcă să se lupte fără ajutor cu duhurile, e 
omorât de acelea. 


70) Cei ce vin în spital, să-şi facă de la început cunoscute suferinţele lor. Iar cei ce 
vin la ascultare, să arate smerenia ce li se cuvine. Celor dintâi, uşurarea 
suferințelor, iar celor de al doilea, adaosul cunoştinţei de sine li se va arăta, mai 
mult decât oricare altul, ca un semn neînşelător al însănătoşirii lor. 


71) Să-ţi fie conştiinţa oglinda supunerii tale şi-ţi va fi de ajuns . 


72) Cei ce se supun, în viaţa lor de liniştire, părintelui lor au numai pe draci 
lucrători împotriva lor, dar cei ce se află în obşte luptă deodată şi cu dracii şi cu 
oamenii. Cei dintâi păzesc mai cu de-amănuntul poruncile lui Dumnezeu prin 
necontenita privire a învăţătorului.Cei de al doilea, adeseori prin lipsa învățătorului 
le calcă puţin pe acestea. Dar de se vor face sârguincioşi şi iubitori de osteneală 
prin răbdarea poticnelilor şi a mustrărilor, vor umple lipsa cu prisosinţă şi vor 
dobândi cununi îndoite. 


73) Să ne păzim pe noi luând seamă la noi cu toată străjuirea. Căci portul plin de 
corăbii uşor le poate sfărâma pe acestea; mai ales pe cele roase în ascuns de mânie, 
ca de un vierme. 


74) Să ne deprindem cu tăcerea cea mai deplină şi cu neştiinţa faţă de întâistătător. 
Căci bărbatul tăcut este fiul înţelepciunii, câştigând totdeauna multă cunoştinţă. 
Am văzut pe unul din cei de sub ascultare răpind povestirea din gura 
întâistătătorului şi deznădăjduit de supunerea lui. Şi l-am văzut agonisind din 
aceasta, nu smerenie, ci mândrie. 


75) Să veghem cu toată vegherea, să luăm aminte cu grijă şi să ţinem seama cu 
trezvie, când şi cum trebuie să dăm întâietate slujirii şi nu rugăciunii. Căci nu 
trebuie să se întâmple aceasta întotdeauna. la aminte la tine însuţi când te afli cu 
fraţii şi nu te grăbi să te arăţi nicidecum mai drept ca ei în ceva. Căci vei săvârşi 
atunci două rele: pe aceia îi vei răni prin sârguinţa ta cu chip mincinos, iar ţie îţi 
vei pricinui mândrie prin purtarea ta. 


76) Fii sârguincios cu sufletul, nearătând-o aceasta nicidecum prin trup: nici prin 
înfăţişare, nici prin vreun cuvânt deschis, nici prin vreun cuvânt cu subînțeles. Fă 
aşa, dacă ai încetat să dispreţuieşti pe aproapele. lar dacă eşti aplecat spre aceasta, 
fă-te fraţilor tăi asemenea şi nu neasemenea prin închipuirea de sine. 


77) Am văzut un ucenic neîncercat fălindu-se în fața altora cu isprăvile 
învățătorului său. Dar socotind să-şi câştige sie-şi slavă din roada altuia, şi-a primit 
mai degrabă necinste. Căci toţi au zis către el: «Dar cum a odrăslit un pom bun, o 
ramură neroditoare ?» 


78) Să nu ne socotim răbdători atunci când răbdăm cu bărbăție batjocorirea din 
partea părintelui nostru, ci când suntem dispreţuiţi şi răniţi de orice alt om. Căci pe 
părintele îl suportăm având ruşine de el şi fiind îndatoraţi la aceasta. 


79) Bea cu inimă bună, ca pe o apă a vieţii, batjocorirea din partea oricărui om care 
voleşte să te adape cu apă care te curăță de neînfrânare. Căci atunci va răsări 
curăţia adâncă în sufletul tău şi lumina lui Dumnezeu nu va mai lipsi din inima ta. 


80) Nimeni să nu se fălească în cugetul său văzând adunarea frățimii odihnindu-se 
sub el. Căci tâlharii stau împrejur. 


81) Amintindu-ţi, aminteşte-ţi de cel ce a zis: «Când veţi face toate cele poruncite, 
ziceţi că slugi netrebnice Suntem, că ceea ce eram datori să facem, am făcut» 
(Lc. 17, 10). lar judecata ostenelilor o vom cunoaşte în vremea ieşirii (morţii). 


82)  Chinovia (mânăstirea de obşte) este cer pământesc. Drept aceea, precum 
îngerii liturghisesc Domnului, aşa să facem să se simtă inima noastră. Uneori cei ce 
se află în cerul acesta se simt cu inima ca de piatră. Alteori iarăşi sunt mângâiaţi de 
umilință. Aceasta, pentru ca să scape şi de închipuirea de sine, dar să se şi mângâie 
în osteneli prin lacrimi. 


83) Un foc mic înmoaie ceara multă. Și o mică necinstire ce vine adesori înmoaie, 
îndulceşte şi alungă dintr-odată toată sălbătăcia, nesimţirea şi împietrirea. 


84) Am văzut odată doi inşi şezând ascunşi şi luând seamă şi ascultând la suspinele 
şi ostenelile celor ce se nevoiau. Dar unul, ca să le râvnească; iar celălalt, ca la 
vreme potrivită, să le dea pe faţă cu ocară şi pe lucrătorul lui Dumnezeu să-l 
oprească din buna lui lucrare. 


85) Nu fi un tăcut fără rost, pricinuind altora tulburare şi amărăciune; nici molâu în 
vieţuire şi în păşire, când ţi se porunceşte să te sârguieşti. lar de nu, te-ai făcut mai 
rău decât cei furioşi şi pricinuitori de tulburare. 


86) Am văzut adeseori, precum zice lov (lov 16, 2), suflete suferind pentru 
purtarea lor molâie, iar altele din pricina destoiniciei lor şi m-am minunat cât de 
felurită e răutatea. 


87) Cel de la mijloc nu poate câştiga din cântare, cât poate din rugăciune. Căci 
risipirea în cântare aduce neorânduială în suflet. 


88) Luptă-te neîncetat cu cugetarea, adunând-o din împrăştierea ei, spre tine însuți. 
Dumnezeu nu cere celor ascultători o rugăciune neîmprăştiată. De aceea nu te 
descuraja când eşti furat (de vreun gând în rugăciune), ci încurajează-te adunându- 
ți mintea de fiecare dată, căci numai îngerul nu e furat. 


89) Cel ce s-a convins pe sine în chip tainic să nu iasă din locul de luptă până la 
ultima răsuflare, chiar de ar avea de suportat mii de morţi ale trupului şi sufletului, 
nu va cădea uşor în nici una din acestea. Dar îndoiala inimii şi neîncrederea în 
locuri, obişnuieşte să pricinuiască pururea poticneli şi primejdii. 


90) Cei ce se mută dintr-un loc în altul cu uşurinţă sunt cu totul necercaţi. Căci 
nimic nu pricinuieşte atât de mult nerodirea ca nerăbdarea. 


91) Dacă ai intrat într-un spital necunoscut şi ai întâlnit un doftor, fii ca un trecător 
şi ca unul care cauţi să cunoşti, fără să fii băgat de seamă, meşteşugul tuturor celor 
de acolo. lar dacă simţi vreun folos de la doftori şi de la felcer în boalele tale şi mai 
ales în umflătura sufletului, pentru care te cauţi, rămâi acolo şi te vinde pe aurul 
smereniei, prin zapisul ascultării şi prin contractul slujirii, întărit cu mărturiile 
îngerilor. 


92) Rupe odată cu acestea zapisul voii tale. Căci umblând din loc în loc, ai pierdut 
preţul cu care te-a răscumpărat Hristos. 


93) Locul acesta să-ţi fie ţie mormânt înainte de mormânt. Şi nimenea nu iese din 
mormânt înainte de învierea cea de obşte. lar de au ieşit unii, ia seama că mai 
înainte au murit. Să rugăm pe Domnul să nu pătimim şi noi aceasta. 


94) Când cei mai trândavi simt că poruncile sunt grele, încearcă să dea întâietate 
rugăciunii. lar când le sunt mai uşoare, fug de rugăciune ca de foc. 


95) Este câte unul care, împlinind vreo slujire, o părăseşte când 1 se cere aceasta 
pentru odihnă (mângâierea) vreunui frate; şi este câte unul care o părăseşte din 


trândăvie. Şi este iarăşi câte unul care nu o părăseşte, din slavă deşartă. Dar este şi 
câte unul care nu o părăseşte, din râvna sufletului. 


96) De te-ai prins prin tocmeli (prin făgăduieli) şi-ţi vezi ochiul sufletului 
nesporind, nu te feri de despărţire; dar cel cercat este cercat oriunde şi tot aşa şi cel 
dimpotrivă. 


97) Defăimările cele lumeşti pricinuiesc multe despărțiri, iar lăcomiile pântecelui 
satisfăcute în tovărăşii dau naştere la toate căderile şi călcările de lege. 


98) Dacă vei stăpâni această stăpână, orice loc îți va pricinui nepătimire; dar de te 
va stăpâni ea, oriunde te vei primejdui, în afară de mormânt. 


99) Domnul luminează ochii orbi ai celor ascultători prin virtuțile povăţuitorului, 
iar prin lipsa lor, îi întunecă. Dar urâtorul de bine (diavolul) face dimpotrivă. 


100) Chip al celei mai bune supuneri să ne fie, o, prieteni, aşa zisul argint viu. Căci 
el coborându-se dedesubtul tuturor, rămâne curat de orice întinăciune. Cei ce se 
sârguiesc, să ia aminte cu atât mai mult la ei înşişi, ca nu cumva, judecând pe cei 
leneşi, să fie osândiţi mai mult decât aceia. Socotesc că Lot de aceea s-a îndreptăţit, 
că aflându-se în mijlocul acestora, nu i-a osândit niciodată. 


101) Să păzim liniştea şi netulburarea în toate, dar mai mult în cântări. Căci scopul 
dracilor este să alunge rugăciunea prin tulburări. 


102) Slujitor este cel ce cu trupul stă în faţa oamenilor, dar cu mintea bate prin 
rugăciune în poarta cerurilor. 


103) Înjurăturile, ocările şi cele ca acestea pricinuiesc în sufletul ascultătorilor o 
amărăciune asemănătoare pelinului; iar laudele, cinstirile şi faima bună, nasc o 
dulceaţă asemenea mierii, în cei iubitori de dulci împătimiri. Să luăm seama deci la 
firea ambelor feluri. Cele dintâi obişnuiesc să curăţească toate întinăciunile 
dinlăuntru; cele de al doilea fac să crească puroiul. 


104) Trebuie să credem fără grijă celor ce au primit în Domnul grija de noi, chiar 
dacă unele din cele poruncite de ei ne par potrivnice mântuirii noastre. Căci mai 
ales atunci se probează credinţa noastră în ei, ca într-un cuptor al smereniei. Şi 
acesta este semnul celei mai adevărate credinţe, că privind cele ce se fac potrivnic 
celor nădăjduite, ne supunem fără nici o îndoială celor ce ne poruncesc. 


105) Din ascultare se naşte smerenia, cum am apucat Să spunem şi mai înainte. 
Din smerenie, dreapta socoteală, precum a arătat prea frumos şi prea înalt şi 
marele Casian în «Cuvântul său despre dreapta socoteală» - . Din dreapta 
socoteală, pătrunderea, iar din aceasta, vederea înainte. Şi oare cine nu va 
alerga pe acest drum bun al ascultării, văzând înaintea lui bunătăţile ce i se 
pregătesc? Despre acest mare dar a spus bunul psalmist: «Gătit-ai întru 
bunătatea Ta săracului ascultător, Dumnezeule, venirea Ta în inima lui» (Ps. 
67, 11). 


106) Să nu uiţi în toată viaţa ta de acel mare nevoitor care nu a auzit în toţi cei 
optsprezece ani cu urechile din afară de la povăţuitorul său urarea: «O, de te-ai 
mântui»; dar cu urechile dragostei nu auzea de la Domnul numai urarea: «O, de te- 
ai mântui» (căci aceasta arată o dorinţă, nu ceva sigur), ci: «Te-ai mântuit», ceea ce 
arată ceva hotărât şi sigur. 


107) Se înşeală pe ei înşişi acei ascultători care simțind pe povăţuitor că se 
înconvoaie şi se apleacă uşor spre dorinţele lor, îi cer ascultări după voia lor. Căci 
primindu-le pe acestea, să ştie în chip neîndoielnic că au căzut de la cununa 
mărturisirii (muceniciei). Pentru că ascultarea este înstrăinarea celui ce o 
împlineşte, de fățărnicie şi de dorinţele sale. 


108) Unul primeşte poruncă şi simțind că cel ce a poruncit nu are plăcere de 
împlinirea ei, nu o împlineşte. lar altul simțind aceasta, o împlineşte fără şovăială. 
E de întrebat cine a lucrat în chip mai evlavios? 


109) Este cu neputinţă ca diavolul să se împotrivească voii sale. Să te încredinţeze 
despre aceasta cei ce viețuiesc în lenevire şi cei ce stăruie într-o sihăstrie sau într-o 
mânăstire de obşte. 


110) Să ne fie nouă războiul dat în noi, ca să ne depărtăm din anumite locuri, 
dovadă că acolo bineplăcem lui Dumnezeu , dacă a fi războiţi e semn că luptăm. 


Despre cuviosul Acachie 


111) Nu mă voi face un ascunzător nedrept şi un zgârcit neomenos, tăinuind faţă de 
voi ceea ce nu e îngăduit a tăinui. Marele loan Savaitul mi-a povestit lucruri 
vrednice de auzit. lar tu, cuvioase, cunoaşte din experienţa lui că era bărbat 
nepătimaş şi curat de orice cuvânt mincinos şi de orice faptă vicleană. 


Acesta mi-a povestit următoarele: «în mânăstirea mea din Asia (căci de acolo 
pornise dreptul) se afla un bătrân foarte leneş şi neinfrânat. O spun aceasta nu 
judecând, ci ca să mă arăt spunând adevărul. 


Acesta, nu ştiu cum a dobândit un ucenic mai tânăr, pe nume Acachie, simplu la 
purtări, dar înţelept cu gândul. Și atâtea răbda acesta de la bătrân, cât le-ar părea 
poate multora de necrezut. Căci îl chinuia pe el nu numai cu ocări şi cu necinstire, 
ci şi cu lovituri în fiecare zi. Dar răbdarea lui nu era fără judecată. 


Văzându- 1 eu deci pe el în fiecare zi, chinuit la culme, ca un rob cumpărat, îi 
ziceam: «Ce este, frate Acachie ? Cum e în ziua de azi?» Și acela îndată îmi arăta 
uneori ochiul învinețit, alteori grumazul, alteori capul rănit. Dar cunoscându- 1 eu 
pe el lucrător al ascultării, îi spuneam: «Bine, bine, rabdă şi te vei folosi». Slujind 
deci bătrânului acela nouă ani, a plecat la Domnul. 


Ingropat fiind el în cimitirul părinţilor, după cinci zile, povăţuitorul lui Acachie 
merse la un mare bătrân din cei de acolo şi-i spuse: «Părinte, a murit fratele 
Acachie». 


Dar bătrânul, când auzi, zise celui ce i-a spus: «Crede-mă, bătrâne, nu cred». 
Acela îi spuse: «Vino şi vezi». 


Bătrânul se sculă repede şi se duse cu povăţuitorul la mormântul fericitului 
nevoitor şi strigă ca unui viu celui ce era cu adevărat viu întru adormire, şi-i zise: 
«Frate Acachie, ai murit 7» 


Iar ascultătorul cel prea înţelept, arătând ascultare şi după moarte, a răspuns 
marelui bătrân: «Cum ar fi cu puţintă, părinte, să moară un om lucrător al 
ascultării 2» 


Atunci bătrânul, fostul aşa numit povăţuitor , umplându-se de frică, a căzut pe faţă 
în lacrimi. Şi cerând egumenului Lavrei o chilie aproape de mormântul lui 
Acachie, a vieţuit de atunci înainte acolo, spunând pururea bătrânilor: «Am 
săvârşit ucidere». 


lar mie mi se pare, părinte loane, că însuşi acest mare loan este cel ce a vorbit cu 
mortul. 


Dar sufletul lui fericit mi-a istorisit şi altceva despre altul oarecare. Dar acesta era 
el însuşi, cum am putut afla mai târziu în chip sigur. 


Despre loan, savaitul sau antioch 


112) «Ucenicea, zicea acesta, un altul oarecare în această mânăstire din Asia 
(poate Siria) la un monah oarecare, blând, blajin şi liniştit. Şi văzându-se cinstit şi 
odihnit (nesupus la osteneli mari) de bătrân, socotind că aceasta e multora spre 
primejdie, îl rugă să-l slobozească. Căci avea bătrânul şi alt ucenic şi de aceea nu-l 
necăjea mult pe acesta. Deci ieşi de la el şi se aşeză, prin scrisoarea povăţuitorului, 
într-o mânăstire de obşte din Pont. Şi în cea dintâi noapte, în care a intrat în această 
mânăstire, se văzu pe sine în somn tras de unii la socoteală şi după încheierea 
acelei înfricoşate socoteli, găsit cu o rămăşiţă neplătită şi deci dator cu o sută litri 
de aur. Deşteptându-se, şi-a tâlcuit vedenia aceea şi a zis: «Sărmane Antioh (căci 
acesta era numele lui), cu adevărat mare e rămăşița neplătită a datoriei noastre». 


«Aşadar, zicea, după ce petrecui în acea obşte trei ani în ascultare fără alegere, 
umilit şi asuprit de toţi ca un străin (căci nu era în acea mânăstire alt călugăr 
străin), văzul iarăşi în somn pe cineva, dându-mi dovadă despre plătirea a 10 litri 
de aur din datoria mea. Trezindu-mă, am înţeles vedenia, şi am zis: «Deabia zece? 
Când voi plăti oare tot ?» 


Atunci îmi zisei: «Sărmane Antioh ! E nevoie de mai multă osteneală şi 
necinstire». Am început deci să fac pe prostul, neîncetând însă câtuşi de puţin 
slujirea. De aceea, văzându-mă nemilostivii părinţi în această stare şi râvnă, mă 
puneau să fac toate lucrurile grele ale mânăstirii. 


Stăruind în această petrecere 13 ani, văzui pe cei ce mi se arătau mai înainte, 
venind iarăşi şi scriindu-mi dovada desăvârşitei scăpări de datorie. Căci când cei 
din mânăstire mă asupreau cu ceva, răbdam bărbăteşte aducându-mi aminte de 
datoria mea». Acestea mi le-a povestit, părinte loane, prea înțeleptul loan ca 
«despre altul. De aceea şi-a şi schimbat numele său în Antioch. Dar de fapt el era 
cel care şi-a rupt zapisul cu bărbăţie prin răbdare. 


113) Dar s-auzim la ce dar al deosebirii (al dreptei socoteli) a ajuns cuviosul acela 
prin răbdare. Şezând în mânăstirea Sfântul Sava, au venit la el trei călugări mai 
tineri vrând să ucenicească la el. Primindu-i el pe aceştia, îndată i-a ospătat cu 
bucurie, voind să aline osteneala călătoriei lor. Dar după trei zile, le zise bătrânul: 
«Fraților, eu sunt prin fire un curvar şi nu pot să primesc pe vreunul din voi. Dar 
aceia nu s-au smintit. Căci cunoşteau lucrarea bătrânului. Deci după ce, rugându-se 


mult ca să-l înduplece, n-au izbutit, s-au aruncat la picioarele lui, rugându-l să le 
rânduiască măcar unde şi cum trebuie să se aşeze. 


Drept aceea s-a înduplecat bătrânul şi cunoscând că vor primi cu smerenie şi cu 
ascultare sfătuirea, zise unuia: «Domnul voieşte ca tu, fiule, să şezi într-un loc 
liniştit cu un părinte, întru supunere». Celui de al doilea îi zise: «Mergând, vinde 
voile tale şi le dă lui Dumnezeu, apoi ia crucea ta şi stăruie în frăția şi obştea 
fraților şi vei avea fără îndoială comoară în cer». Apoi zise celui de al treilea: «la 
asupra ta în chip nedespărțit cuvântul Celui ce zice: «Cel ce va răbda până la 
sfârşit se va mântui» (Mt. 10, 22). Şi mergând, să alegi, de e cu putinţă, pe cel pe 
care îl socoteşti că nu e altul între oameni care să lovească mai tare şi mai aspru, ca 
să te deprindă întru nevoinţă. Și stăruind, bea în fiecare zi batjocură şi luarea în râs, 
cum ai bea mierea şi laptele. 


lar fratele zise către marele loan: «Şi dacă acela ar petrece întru nepăsare, ce voi 
face ?» 


lar bătrânul îi răspunse: «Chiar de l-ai vedea curvind, să nu te desparți de el, ci zi 
în sinea ta: «Prietene, cu ce scop ai venit aci ?» Atunci vei vedea pierind din tine 
mândria şi învârtoşarea furioasă». 


114) Să ne nevoim cu toată puterea, toţi cei ce voim să ne temem de Domnul, ca să 
nu dobândim, în locul nevoinţei noastre pentru virtute, mai degrabă viclenia, 
răutatea, asprimea, înşelătoria, năravul cel rău şi mânia. Căci nu e de mirare că 
atâta cât omul e un simplu vieţuitor sau un corăbier sau un plugar, duşmanii 
împăratului nu se înarmează aşa de tare împotriva lui. Dar când îl vor vedea că a 
luat pecetea (semnul de ostaş), pavăza, sabia, arcul şi s-a îmbrăcat în veşmântul de 
ostaş, atunci ei scrâşnesc din dinţi împotriva lui şi se sârguiesc în tot felul să-l 
răpună. De aceea să nu adormim. 


115) Am văzut copii nevinovaţi şi foarte buni venind la şcoală pentru înţelepciune, 
învăţătură şi folos, dar neînvăţând nimic decât numai sălbătăciune şi răutate din 
petrecerea acolo. Cel ce are minte, să înţeleagă. E cu neputinţă ca cei ce învaţă din 
tot sufletul un meşteşug să nu sporească în fiecare zi în el. Dar unii cunosc 
sporirea, alţii, din iconomie (spre folosul lor), nu. 


116) Un zaraf bun îşi socoteşte, fără îndoială, în fiecare seară câştigul şi pierderea 
zilei. Dar nu le poate cunoaşte pe acestea lămurit, dacă nu le înseamnă în fiecare 
ceas într-un caiet. Că socoteala din fiecare ceas o arată pe cea din fiecare zi. 


117) Cel fără de minte, când e osândit sau certat, se simte înţepat sau e ispitit să 
răspundă împotrivă sau face îndată metanie celui ce îl ceartă, dar nu din smerenie, 
ci pentru că voieşte să oprească mustrările. Tu, tăcând când eşti lovit, taci şi 
primeşte şi pe cei ce aplică fierul roşu pe sufletul tău (îl cauterizează) sau mai bine 
zis pun în lumină curăția lui. Numai după ce a isprăvit doftorul (operaţia), pune-i 
metanie. Căci în vremea mâniei lui, nu primeşte poate nici metanie. 


118) Să luptăm în fiecare ceas împotriva tuturor patimilor, dar mai mult poate 
împotriva acestor două, cei ce ne aflăm în mânăstirile de obşte: împotriva ne- 
înfrânării pântecelui şi a pornirii spre mânie. Căci acestea găsesc belşug de hrană 
în mulțime. Celor aflați în ascultare, diavolul le sădeşte pofta unor virtuţi peste 
putere; iar pe cei din liniştire îi îndeamnă la cele nepotrivite lor. 


119) Cercetează mintea ascultătorilor necercaţi şi vei afla în ea o năzuinţă greşită: 
pofta de liniştire, de postire nemăsurată, de rugăciune neîmprăştiată, de cea mai 
deplină lipsă de slavă deşartă, de neuitată pomenire a morţii, de străpungere 
neîncetată a inimii, de desăvârşită nemâniere, de tăcere adâncă, de curăţie 
covârşitoare. De aceea neavându-le pe acestea de la început, dintr-o bună 
iconomie, au sărit la ele înainte de vreme şi s-au rătăcit. Pentru că vrăjmaşul i-a 
amăgit să le caute pe acestea înainte de vreme, ca nu cumva, răbdând, să le afle pe 
acestea la vremea lor. 


120) Amăgitorul şopteşte în cei ce se liniştesc (isihaşti) lauda grijii de străini a 
ascultătorilor, slujirea lor, iubirea lor de frați, împreuna vieţuire, îngrijirea 
bolnavilor, ca să-i facă, amăgitorul şi pe aceştia fără răbdare, ca şi pe cei de mai 
înainte. 


121) Cu adevărat rari sunt cei ce se îndeletnicesc cu liniştirea cu dreaptă judecată. 
Sunt numai aceia care au dobândit mângâierea dumnezeiască a uşurării de osteneli 
şi a ajutorului lui Dumnezeu în nevoinţele lor. 


122) Să deosebim ascultările ce ni se potrivesc şi să le alegem în chip cuvenit după 
însuşirile patimilor din noi. Ție, celui aplecat spre lăcomia pântecelui, să-ţi fie 
povăţuitor un nevoitor neîndurat în cele ale hranei şi nu mai degrabă un făcător de 
minuni ŞI gata spre primirea şi aşezarea la masă a tuturor. lar tu, cel cu grumazul 
țapăn, să ai un povăţuitor aspru şi neîngăduitor şi nu unul blând şi de oameni 
iubitor. 


123) Să nu căutăm povăţuitori înainte ştiutori, nici înainte văzător, ci înainte de 
toate smeriţi cu cugetul şi potriviţi cu boalele noastre, prin vieţuirea şi aşezarea lor 
sufletească. 


124) Să-ţi fie chip bun de ascultare, dreptul Avvachir, mai înainte pomenit, 
socotind pururea că te încearcă întâistătătorul şi nu vei greşi niciodată. 


125) Când, certat fiind de întâistătător neîncetat, ai mai multă credinţă şi dragoste 
față de el, Duhul Sfânt S-a sălăşluit în sufletul tău în chip nevăzut şi puterea Celui 
Prea înalt te-a umbrit. Dar nu te mândri, nici nu te bucura, răbdând bărbăteşte 
ocărârile şi necinstirile. Ci mai vârtos plângi că ai făcut ceva vrednic de ocărire şi 
i-ai tulburat sufletul împotriva ta. 


126) Nu te minuna de ce-ţi voi spune. Căci îl am pe Moise ca martor. E mai puţin 
vătămător să păcătuim lui Dumnezeu, decât părintelui nostru. Căci când Dumnezeu 
se mânie, povăţuitorul nostru poate să-L împace pe EI cu noi. Dar tulburându-se 
acesta, nu vom mai avea pe cineva să ne facă pe Dumnezeu milostiv. Dar eu 
socotesc că amândouă se întâlnesc. 


127) Să luăm seama, să chibzuim şi să veghem ca uneori să răbdăm ocările 
păstorului cu mulţumire şi în linişte, dar alteori să-i dăm de veste ceea ce face. Eu 
socotesc că în toate cele ce ne pricinuiesc nouă necinstire trebuie să tăcem. Căci e 
ceas de câştig. Dar în cele ce se fac altei persoane, să spunem cuvânt de apărare, 
pentru legătura iubirii şi a păcii care trebuie să rămână nedesfiinţată. 


128) Cei ce au ieşit din ascultare, vor găsi folosul ei, căci atunci vor cunoaşte în ce 
cer au fost el. 


129) Cel ce aleargă spre nepătimire şi spre Dumnezeu, în fiecare zi în care nu e 
ocărit socoteşte că suportă mare pagubă. 


130) Precum pomii clătinaţi de vânturi îşi adâncesc rădăcinile, aşa şi cei ce petrec 
în ascultare dobândesc suflete tari şi neclintite. 


131) Cel ce, petrecând în linişte, şi-a cunoscut neputinţa lui şi strămutându-se s-a 
predat ascultării, acesta, orb fiind, a privit fără osteneală spre Hristos. 


132) Staţi, staţi şi iarăşi zic staţi, alergând , fraţi luptători, auzind strigând despre 
voi pe acel înţelept: «Domnul i-a cercat pe ei în cuptor, mai bine zis în obşte şi i-a 
primit pe ei ca pe nişte jertfe ale arderii de tot în sânurile Lui» (Inţ. Sol 3, 2). 


Căruia 1 se cuvine slava şi stăpânirea, împreună cu Tatăl cel fără de început şi cu 
Duhul Sfânt şi Prea închinat. Amin. 


Până aici treapta egală cu numărul Evangheliştilor. Nevoitorul stă alergând fără 
frică. 


Cuvântul V - Despre pocăinţa cea făcută cu grijă şi deplin arătată, în care se 
vorbeşte şi despre viaţa sfinților osândiţi şi despre închisoare 


1) Ioan a alergat odinioară înaintea lui Petru (În. 20, 3) şi ascultarea s-a pus aici 
înaintea pocăinţei. Cel dintâi, ajungând înainte, închipuieşte ascultarea, celălalt 
închipuieşte pocăinţa. 


2) Pocăinţa este aducerea înapoi (împrospătarea) botezului. Pocăinţa este învoiala 
cu Dumnezeu pentru o a doua viaţă. Pocăinţa este cumpărătoare a smereniei. 
Pocăinţa este necontenita renunțare la nădejdea vreunei mângâieri trupeşti. 
Pocăinţa este gîndul osândirii de sine şi îngrijirea neîngrijită de sine. Pocăinţa este 
fiica nădejdii şi tăgăduirea deznădejdii. Cel ce se pocăieşte se osândeşte pe sine, 
dar scapă neînfruntat. Pocăinţa este împăcarea cu Domnul prin lacrimi şi prin 
lucrarea cea bună a celor potrivnice păcatelor. Pocăinţa este răbdarea de bună 
voie a tuturor necazurilor. Cel ce se pocăieşte este pricinuitorul pedepselor sale. 
Pocăinţa este asuprirea tare a pântecelui şi lovirea sufletului printr-o simţire 
adâncă. 


3) Alergaţi şi vă apropiaţi. Veniţi, ascultați şi vă voi povesti vouă, toţi cei ce L-aţi 
mâniat pe Domnul. Adunaţi-vă şi vedeţi câte a arătat sufletului meu spre zidire. Să 
ne înfățişăm şi să dăm cinste mai întâi povestirii despre lucrătorii necinstiţi care au 
fost cinstiți. 


4) Să ascultăm, să păzim şi să facem aceasta toţi cei ce am pătimit vreo cădere 
necuvenită. Sculaţi-vă şi şedeţi cei ce zăceţi de pe urma căderilor. Luaţi aminte, 
frații mei, la cuvântul meu. Plecaţi urechea voastră cei ce voiţi să împăcaţi iarăşi pe 
Dumnezeu printr-o întoarcere adevărată. 


5) Auzind eu, neputinciosul, că există oarecare stare de viaţă şi smerenie mare şi 
neobişnuită a celor aflaţi într-o mânăstire deosebită, numită închisoare, supusă mai 
înainte pomenitului luminător al luminătorilor, l-am rugat pe acel drept să-mi 
înlesnească să ajung şi eu acolo. Şi marele bărbat a ascultat rugămintea mea, 
nevrând să întristeze sufletul meu niciodată, întru nimic. Ajungând deci eu în 
mânăstirea celor ce se pocăiau şi în locul celor ce plângeau cu adevărat, am văzut 


într-adevăr, dacă nu e prea îndrăzneţ să spun, «cele ce ochiul omului nepăsător nu 
le-a văzut şi la inima omului trândav nu s-au suit» (| Cor. 2, 9), lucruri şi cuvinte 
care pot să-L silească pe Dumnezeu; îndeletniciri şi chipuri de viaţă care pot 
încovoia în scurt timp iubirea Lui de oameni. 


Am văzut pe unii din vinovaţii aceia nevinovaţi, stând toată noaptea până 
dimineaţa afară, în aer liber, cu picioarele nemişcate, clătinându-se de somn în chip 
jalnic, prin silirea firii şi nedăruindu-şi nici un pic de odihnă, ci lovindu-se şi 
trezindu-se cu ocărâri şi certări; pe alţii privind cu jale la cer şi cerând de acolo 
ajutor cu tânguiri şi strigări. 


Pe alţii iarăşi, stând în rugăciune şi legându-şi mâinile la spate ca nişte osândiţi. Fi 
îşi ţineau faţa întristată, aplecată la pământ şi se osândeau, socotindu-se nevrednici 
să privească la ceruri, ba neputând nici măcar să spună ceva sau să se roage lui 
Dumnezeu, stăpâniți de nepriceperea gândurilor şi a conştiinţei, neştiind cum şi de 
unde să ceară ajutor. Ei îşi înfăţisau doar sufletul lui Dumnezeu, fără cuvânt şi 
mintea fără glas şi plină de întuneric şi de o undă subţire de deznădejde. 


Pe alţii, şezând pe pământ în sac şi cenuşă şi acoperându-şi faţa cu genunchii şi 
bătându-şi fruntea de pământ. Pe alții, lovindu-şi mereu pieptul şi chemându-şi 
înapoi sufletul şi viaţa lor. Unii dintre aceştia udau pământul cu lacrimi. Alţii, fiind 
lipsiţi de lacrimi, se loveau pe ei înşişi. Unii se văitau pentru sufletele lor, ca pentru 
nişte morţi, neputând să rabde strâmtorarea inimii lor. lar alții gemeau cu inima, 
dar cu gura împiedecau sunetul tânguirii; însă deoarece nu mai puteau să-l ţină, 
țipau pe neaşteptate. 


Am văzut acolo pe unii ca ieşiţi din ei înşişi în felul purtării şi al gândirii, pierduţi 
şi întunecaţi de multă mâhnire şi nesimţitori față de toate cele ale vieţii; apoi 
scufundaţi în adâncul smereniei şi frigându-şi în focul întristării lacrimile ochilor. 
Pe alţii zăcând jos îngânduraţi şi căutând la pământ, mişcându-şi capetele şi 
răcnind ca nişte lei, din fundul inimii şi scrâşnind din dinți şi suspinând. 


Unii dintre ei cereau cu bună nădejde iertarea de toate şi se rugau. Alţii, dintr-o 
smerenie negrăită, se osândeau, socotindu-se nevrednici de iertare şi nefiind în 
stare să se apere, strigau către Dumnezeu. Unii se rugau să fie pedepsiţi aici şi 
miluiți acolo. Iar alţii zdrobiţi de povara conştiinţei cereau cu sinceritate să nu fie 
nici chinuiţi (în iad), nici învredniciţi de împărăție, căci «de ajuns ne este». 


Am văzut acolo suflete smerite, zdrobite şi încovoiate sub greutatea sarcinii şi 
putând să înmoaie însăşi nesimţirea pietrelor cu glasurile ce strigau către 


Dumnezeu. Căci ziceau căutând în jos, la pământ: «Ştim, ştim, că suntem vrednici 
de toată pedeapsa şi chinuirea. Şi pe drept cuvânt. Că nu ne ajunge puterea de a 
răspunde pentru mulţimea datoriilor noastre, nici de vom ruga toată lumea să 
plângă pentru noi. Numai atâta dorim, numai atâta ne rugăm, numai atâta cerem: 
«Nu cu mânia Ta Să ne mustri pe noi, nici cu urgia Ta să ne pierzi pe noi» (Ps. 
6, 1; 37, 1), nici după judecata Ta cea dreaptă să ne trimiţi pe noi la chinuri. Ci 
cruță-ne şi ne va fi de ajuns, ca să ne izbăvim de marea Ta ameninţare şi de 
chinurile cele fără de nume şi ascunse. Pentru că nu îndrăznim să cerem iertarea 
deplină. Căci cum am îndrăzni noi, cei ce nu ne-am păzit nepătată făgăduinţa 
noastră, ci am întinat-o după iubirea Ta de oameni şi după iertarea de mai 
înainte !» 


Se puteau vedea acolo, o, prieteni, se puteau vedea cu adevărat în chip vădit 
cuvintele lui David. Se puteau vedea oameni indurând chinuri şi încovoiaţi până la 
sfârşitul vieţii lor, umblând toată ziua întristaţi. Se puteau vedea uitând să mănânce 
pâinea lor, iar apa lor bând-o amestecată cu plânsul şi mâncându-şi pâinea tăvălită 
în cenuşă şi în praf. Se puteau vedea alţii având pielea lipită de oase şi fiind uscați 
ca iarba veştedă (Ps. 37, 6; 101, 6). Nimic altceva nu se putea auzi de la ei decât 
aceste cuvinte: «Vai, vai, vai! Of, Of! E drept, e drept! Cruţă-mă, cruţă-mă, 
Stăpâne!» Unii ziceau: «Miluieşte-mă, miluieşte-mă!» lar alţii mai jalnic: «artă- 
mă, Stăpâne! lartă-mă, de se poate!» 


Unii se pedepseau pe ei înşişi în arşiţă, alții se chinuiau în frig. Unii gustând puţină 
apă, se opreau îndată; gustau doar atâta cât să nu moară de sete; alţii, împărtăşindu- 
se de puţină pâine, aruncau restul cu mâna departe de ei, numindu-se nevrednici de 
hrana cuvântătoare, ca unii ce au săvârşit faptele celor necuvântătoare. 


Unde se vedea între ei vreo izbucnire de râs? Unde, vreo vorbărie fără rost? Unde, 
vreo faptă a iuţimii ? Unde, vreo faptă de mânie ? Nici nu mai ştiau de este printre 
oameni vreo mânie, căci plânsul alungase dintre ei cu desăvârşire iuţimea. Unde se 
vedea vreo împotrivire în cuvânt? Unde, vreo sărbătoare? Unde, vreo îndrăzneală? 
Unde, vreo lecuire a trupului? Unde, vreo urmă de slavă deşartă? Unde, vreo nă- 
dejde de desfătare? Unde, gândul la vin? Unde, gustarea vreunor poame? Unde, 
mângâierea de conţinutul vreunor oale? Unde, îndulcirea gâtlejului? Nădejdea 
tuturor acestora se stinsese la ei. Unde se vedea la ei grijă de ceva pământesc? 
Unde, gândul de a judeca pe careva dintre oameni? Nimic din toate acestea. 


Acestea erau la ei cele spuse, cugetate şi strigate neîncetat către Dumnezeu. Unii, 
bătându-şi cu putere pieptul, strigau către Dumnezeu de parcă stăteau la poarta 
cerului: «Deschide-ne, Judecătorule, deschide-ne, că ne-am închis prin păcate 


poarta şi am rămas afară». lar alţii ziceau : «Arată-Ți numai faţă Ta şi îndată ne 
vom mântui!» (Ps. 79,4). Alţii iarăşi: «Arată-Te sărmanilor ce şed în întuneric şi în 
umbra morţii!» (Lc. 1, 79). Altul, la rândul său : «Degrabă să ne întâmpine 
îndurările Tale, Doamne, că ne-am pierdut, că am deznădăjduit, că ne-am stins 
foarte» (Ps. 78, 8 ; 101, 4). Unii ziceau: «Oare Se va mai arăta Domnul de aici 
înainte deasupra noastră ?» Alţii: «Oare trecut-a sufletul nostru peste datoria cea de 
nesuferit? » (Ps. 123, 4). Altul: «Oare Se va milostivi Domnul de aici înainte de 
noi? Oare îl vom auzi zicându-ne nouă celor din legăturile de nedezlegat: «Ieşiţi!» 
şi celor din iadul pocăinţei : «Iertaţi să fiți!»? Oare intrat-a strigarea noastră la 
urechile Domnului?» 


Toţi şedeau privind pururea cu ochii sufletului lor moartea şi zicând: «Oare ce ni se 
va întâmpla ? Oare care va fi hotărârea ? Oare care va fi sfârşitul nostru? Oare va 
mai fi pentru noi chemare înapoi? Oare mai este iertare pentru noi, întunecaţii, 
smeriţii, osândiţii ? Oare a avut cererea noastră putere să intre înaintea Domnului 
sau s-a întors înapoi, pe drept cuvânt, umilită şi ruşinată? Oare intrând, cât folos a 
agonisit? Câtă bunăvoință ? Cât rod a dobândit lucrarea ei? Pornind din trupuri şi 
guri necurate şi neavând multă putere, a împăcat ea oare pe Domnul cu desăvârşire, 
sau măcar în parte ? Sau a tămăduit, măcar pe jumătate, ranele noastre, care sunt 
mari şi au nevoie de mari dureri şi sudori şi de multe osteneli? Oare s-au apropiat 
de noi îngerii păzitori? Sau sunt încă departe de noi? Căci dacă nu s-au apropiat de 
noi, toată osteneala noastră e fără folos şi deşartă. Pentru că rugăciunea noastră nu 
are puterea îndrăznirii, nici înariparea curăţiei pentru a intra la Domnul, dacă 
îngerii noştri călăuzitori nu se vor apropia de noi, ca să o ia pe aceasta şi să o aducă 
Domnului». 


Unii de multe ori se întrebau unii pe alţii, plini de nesiguranţă, zicând: «Oare vom 
scăpa, fraţilor ? Oare ni se va împlini rugămintea ? Oare va fi primită? Oare ne va 
deschide ?» Iar ceilalți răspundeau: «Cine ştie (cum ziceau fraţii noştri niniviteni), 
de Se va răzgândi Domnul şi ne va izbăvi pe noi de multă muncire? Dar noi să 
facem ceea ce ţine de noi. Şi de nu ne va deschide, binecuvântat să fie Domnul 
Dumnezeu, Cel ce ne-a lăsat afară cu dreptate. Dar să stăruim, bătând până la 
sfârşitul vieţii noastre. Poate pentru multa noastră îndrăzneală şi stăruință, ne va 
deschide Prea Bunul». 


Pentru aceea, îndemnându-se unii pe alţii, ziceau: «Să alergăm, fraţilor! E nevoie 
de alergare, de alergare cu putere, pentru că am rămas afară din buna noastră 
frățiume. Să alergăm, necruţând trupul nostru murdar şi pornit spre rele, ci să-l 
omorâm (mortificăm), cum ne-a omorât şi el pe noi». E ceea ce şi făceau acei 
fericiţi, stăpâniţi de simţul vinovăţie. 


Se vedeau la ei genunchi uscați de mulțimea mătăniilor; ochii topiţi şi scufundaţi 
înăuntru, undeva în adînc. Erau lipsiți de păr; obrajii erau răniți şi arşi de 
fierbinţeala lacrimilor; feţele veştejite şi galbene, nedeosebite întru nimic de feţele 
morţilor. 


Ce înseamnă greaua pătimire a celor îndrăciți pe lângă a acelora? Sau a celor 
îndureraţi pentru morţi? Sau a celor ce petrec în exil? Sau pedeapsa celor osândiţi 
pentru omoruri? Nimic nu e chinul şi pedeapsa fără de voie a acestora, pe lângă cea 
de bună voie a acelora. Şi vă rog să nu socotiți cele spuse, poveşti, fraţlor. Aceştia 
rugau de multe ori pe judecătorul acela mare, pe păstorul şi îngerul între oameni, să 
le pună mâinile şi grumazul în fiare şi cătuşi şi să le ţintuiască picioarele în butuci 
ca la cei osândiţi şi să nu-i dezlege din acelea înainte de a-i primi mormântul, ba 
Nici Chiar în mormânt. 


Dar nu voi ascunde nici smerirea cu adevărat vrednică de milă şi iubirea zdrobită 
către Dumnezeu şi pocăinţa acestor fericiți. Când vedeau că vor purcede spre 
Domnul, ca să se înfăţişeze înaintea Scaunului Celui neprimitor de mită, acei buni 
locuitori ai locului de pocăință rugau, prin întâistătătorul lor, cu jurăminte, pe acel 
mare păstor, să nu-i învrednicească pe ei de înmormântare omenească, ci să fie 
aruncaţi, ca nişte dobitoace, în apa râului, sau să fie lăsaţi în țarina cutreierată de 
fiare. 


Dar cât de înfricoşătoare şi de jalnică era priveliştea ceasului lor din urmă? Când 
împreună osândiţii simțeau pe cel ce o lua înaintea lor că era gata să se sfârşească, 
îl înconjurau până ce avea încă mintea în putere. Şi plângând şi plini de dor şi 
clătinându-şi capetele în cea mai jalnică înfăţişare, întrebau însetaţi cu cuvinte 
întristate, pe cel ce se stingea, zicând către el, aprinşi de milă: «Ce este frate şi 
împreună osândite? Cum e? Ce zici? Ce nădăjduieşti? Ai dobândit prin osteneală 
ceea ce căutai, sau l-ai izbutit? Ai ajuns sau n-ai reuşit ? Ai luat încredințarea? Sau 
nădejdea îţi este nesigură ? Ai ajuns la slobozenie ? Sau gândul ţi se clatină încă şi 
se îndoiește? Simţi în inima ta vreo iluminare sau încă e întunecată şi ocărită? Se 
aude în tine vreun glas care îţi spune înăuntru: «Iată, te-ai făcut sănătos» (În. 5, 1), 
sau: «lartă-ţi-se ţie păcatele» (Mt. 9, 2), sau: «Credinţa ta te-a mântuit> (Le. 10, 
42)? Sau ţi se pare că auzi încă pe acela care spune: «întoarcă-se păcătoşii în iad» 
(Ps. 9, 17) şi: «Legându-i mâinile şi picioarele, aruncaţi-l în întuneric» (Mt. 22, 
13) şi: «Piară nelegiuitul, ca să nu mai vadă slava Domnului» (Îs. 26, 10)? Ce spui, 
frate, pe scurt? Te rugăm, spune-ne, ca să cunoaştem şi noi cele în care vom fi. 
Căci timpul tău s-a încheiat şi altul nu vei mai afla în veac». 


La acestea unii dintre cei ce adormeau, răspundeau: «Binecuvântat e Domnul care 
n-a depărtat rugăciunea noastră şi mila Lui de la noi» (Ps. 65, 19). Alţii iarăşi: 
«Binecuvântat e Domnul care nu ne-a dat pe noi spre vânarea dinţilor lor» (Ps. 
123, 6). Dar alţii ziceau cu durere: «Oare a străbătut sufletul nostru puhoiul de 
nesuferit al duhurilor văzduhului? Nu avem încă îndrăzneala, ci aşteptăm să vedem 
ce se va întâmpla la judecata aceea». Alţii au dat un răspuns mai dureros decât 
aceştia, zicând: «Vai sufletului care n-a păzit făgăduinţa neprihănită; în ceasul 
acesta şi numai în el se va cunoaşte ce s-a gătit lui». 


lar eu văzând şi auzind acestea la ei, puţin a trebuit să nu deznădăjduiesc, 
cunoscând nepăsarea mea şi asemănând-o cu greaua lor pătimire. 


Dar cum era şi aşezarea acelui loc şi întocmirea lui? Însăşi vederea locului 
îndemna la pocăință şi la plâns. Căci cele ce altora le sunt grele şi anevoie de 
primit, celor ce au căzut din virtute şi din bogăţia duhovnicească le sunt plăcute şi 
uşor de primit. Pentru că sufletul care s-a lipsit de îndrăzneala de mai înainte şi a 
căzut din nădejdea nepătimirii, care a stricat pecetea curăţiei, a fost jefuit de 
bogăţia darurilor, s-a înstrăinat de mângâierea dumnezeiască, a călcat tocmeala cu 
Domnul, a stins focul cel bun al lacrimilor şi e lovit şi împuns cu durere de 
amintirea lor, nu numai că primeşte cu toată râvna ostenelile, ci şi pe sine se 
sârguieşte a se ucide în chip bine credincios prin nevoinţă, dacă a mai rămas în el 
o scânteie de iubire şi de frica Domnului. 


Aşa făceau cu adevărat fericiţii aceştia. Căci având în minte acestea şi gândind la 
înălțimea virtuţii din care au căzut, ziceau: «Adusu-ne-am aminte de zilele de la 
început» (Ps. 142, 5), de focul acela al sârguinţei noastre. Alţii strigau către 
Dumnezeu: «Unde sunt milele Tale cele dintru început, Doamne, pe care le-ai 
arătat sufletului nostru întru adevărul Tău?» Altul: «Cine mă va pune în lunile 
zilelor celor dinainte, în care mă păzea Dumnezeu, când strălucea lumina Lui peste 
capul inimii mele?» (lov 29, 1-3). 


Și cum îşi aduceau aminte şi de virtuțile lor de mai înainte, a căror pierdere 
plângând-o ca nişte prunci, ziceau:«Unde este curăţia rugăciunii?Unde, îndrăzneala 
ei?Unde, lacrima dulce în locul celei amare?Unde, nădejdea nevinovăţiei şi 
curățirii desăvârşite? Unde, aşteptarea fericitei nepătimiri? Unde, credinţa faţă de 
păstor ? Unde, lucrarea rugăciunii lui în noi?Toate acestea s-au pierdut şi au pierit, 
ca şi cum nu s-ar fi văzut niciodată şi s-au mistuit şi au plecat ca şi cum n-ar fi 
fost». 


Dar să ne întoarcem la cuvântul nostru. După ce am petrecut în închisoare 30 de 
zile, am revenit, neputând răbda mai mult, în obşte, la marele păstor. Acesta vă- 
zîndu-mă schimbat cu totul şi tulburat la culme, a cunoscut, prea înțeleptul, pricina 
schimbării, şi mi-a zis: «Ce este, părinte loane? Ai văzut nevoinţele celor ce se 
chinuiesc ?» lar eu am zis: «Am văzut, părinte şi m-am minunat şi am fericit pe cei 
căzuţi care se plâng pe ei, mai mult decât pe cei ce n-au căzut şi nu se plâng pe ei; 
pentru că aceia prin cădere s-au ridicat la o înviere neprimejduită». lar acela zise : 
«Aşa este). 


ŞI nemincinoasa lui limbă mi-a povestit următoarele: «înainte cu zece ani aveam 
aici un frate foarte sârguincios şi aşa de lucrător, că eu văzându-l pe el atât de 
aprins cu duhul, tremuram pentru el şi mă temeam foarte de pizma diavolului, ca 
nu cumva, prin multa alergare, să-şi poticnească piciorul de vreo piatră, ceea ce 
obişnuieşte să se întâmple celor ce umblă repede. Acest lucru s-a şi întâmplat de 
fapt. Căci venind după un timp la mine, într-o seară târzie, îmi arătă o rană 
dezvelită şi îmi ceru un plasture, mai bine zis îmi ceru să-i ard rana cu fierul roşu; 
şi era tulburat foarte . Dar văzând pe doftor că nu voia să se folosească de o prea 
mare asprime faţă de el (pentru că era vrednic şi de milă), se aruncă la pământ, îmi 
apucă picioarele, le spălă pe acestea cu lacrimi multe şi îmi ceru pedepsirea în 
închisoarea ce ai văzut-o». «E cu neputinţă să nu merg acolo, striga, e cu 
nepuţintă!» 


«Astfel sili mila doftorului să treacă în asprime, lucru rar şi cu totul neobişnuit 
bolnavilor. Se duse repede la cei ce se pocăiesc, se făcu părtaş cu ei cu toată râvna, 
în plâns, rănindu-şi inima, ca cu un cuţit, cu întristarea din iubirea de Dumnezeu. 
Iar a opta zi a plecat la Domnul, rugându-se să nu i se facă parte de înmormântare. 
Dar eu l-am adus aici ca pe unul ce era vrednic şi l-am îngropat laolaltă cu părinţii. 
Pentru că după o săptămână de robie, în ziua opta se lasă omul liber. 


De fapt mai este cineva care ştie limpede, că nu s-a sculat de la picioarele mele 
smerite şi întinate înainte de a fi câştigat bunăvoința lui Dumnezeu. Şi nu e de 
mirare. Căci primind în inimă credinţa desfrânatei aceleia, a udat şi el picioarele 
mele netrebnice cu aceeași încredințare. Pentru că «celui ce crede, toate îi sunt cu 
putinţă», a zis Domnul (Mc. 9, 23). 


6) Am văzut suflete necurate stăpânite nebuneşte de dragostea trupurilor. Dar 
luând din cercarea dragostei pricină de pocăință, au întors aceeaşi dragoste spre 
Domnul. Şi sărind îndată peste orice frică, s-au altoit fără saţiu în dragostea de 
Dumnezeu. De aceea şi Domnul a zis despre acea desfrânată, nu că s-a temut, ci că 
a iubit mult şi a putut schimba cu uşurinţă dragostea cu dragostea (Lc. 7,47). 


7) Ştiu, o, minunaţilor, că unora li se par nevoinţele fericiţilor acelora ce le-am 
povestit, de necrezut, altora anevoie de crezut şi iarăşi altora pricinuitoare de 
deznădejde. Dar omul bărbat câştigă din acestea mai degrabă un bold şi o săgeată 
de foc şi pleacă ducând râvna în inima sa. lar cel cu râvnă mai mică decât acesta, 
îşi cunoaşte neputinţa sa şi dobândind cu uşurinţă smerita cugetare, din dispreţuirea 
de sine, aleargă după cel dintâi. Nu ştiu însă dacă a şi ajuns ca acela. Dar cel 
trândav, nici să nu asculte la cele spuse, ca nu cumva să risipească şi puţinul pe 
care încă-l face deznădăjduit cu totul şi să se întâmple cu el cuvântul care zice: 
«De la cel ce nu are râvnă şi ceea ce are se va lua de la el» (Mt. 25, 29) . 


8) Nu putem noi cei ce am căzut în groapa fărădelegilor să ieşim de acolo, dacă nu 
ne-am scufundat în adâncul (abisul) smereniei, 


9) Alta este smerenia mâhnită a celor ce plâng şi alta, mustrarea conştiinţei vecină 
cu deznădejdea a celor ce păcătuiesc încă şi alta, fericită bogăţie a smereniei ce se 
iveşte în cei desăvârşiţi prin lucrarea lui Dumnezeu. Să nu ne grăbim să o aflăm pe 
cea de a treia prin cuvinte. Căci în zadar vom alerga. lar semnul celei de a doua 
este răbdarea desăvârşită a defăimării. Căci deprinderea rea de mai înainte 
chinuieşte de multe ori şi pe cel ce plânge. Şi nu e de mirare. 


10) Cuvântul despre judecățile lui Dumnezeu şi despre căderi e întunecos şi 
neînțeles de nici un suflet. Nu ştim care sunt căderile care ni se întâmplă din 
negrijă, care din părăsirea din iconomie (cu un rost bun), care din pricina 
întoarcerii lui Dumnezeu de la noi. Dar cineva ne-a povestit că cele ce ni se 
întâmplă din iconomie, pricinuiesc o întoarcere grabnică. Căci nu îngăduie 
Dumnezeu, Care ne-a predat lor, să fim ţinuţi mult de ele. 


11) Să luptăm înainte de toate cu dracul întristării. Căci acesta, venind lângă noi în 
vremea rugăciunii şi aducându-ne aminte de îndrăznirea noastră de mai înainte, 
voieşte să ne oprim din rugăciune. 


12)Să nu te tulburi de cazi în fiecare zi, nici să ieşi din luptă. Ci stai bărbăteşte şi 
cu siguranţă, îngerul care te păzeşte va preţui răbdarea ta. Rana ta este uşor de 
tămăduit cât este încă proaspătă şi caldă. Dar cele învechite, neîngrijite şi 
învârtoşate, sunt greu de vindecat şi au nevoie de multă osteneală, de fier, de brici 
şi de focul ce le însoţeşte pentru vindecare. 

13) Multe se fac cu vremea de nevindecat. Dar la Dumnezeu toate sunt cu putință 
(Mt. 19, 26). Dracii spun că Dumnezeu e înainte de cădere iubitor de oameni, dar 
după cădere e aspru. 


14) Nu crede celui ce-ţi zice după căderea în mici greşeli: «Bine era de n-ai fi făcut 
aceasta. Dar nu e nimic». Dar de multe ori, daruri mici îmblânzesc mânia mare a 
judecătorului. 


15) Cel ce se pocăieşte cu adevărat, toată ziua în care nu plânge o socoteşte ca 
pierdută, chiar dacă a săvârşit alte lucruri bune în ea. 


16) Nimeni din cei ce plâng să nu aştepte încredințarea (iertării) în ceasul ieşirii 
(morţii). Căci ceea ce este nearătat, nu e sigur. Pentru aceea a şi zis careva: «Lasă- 
mă să răsuflu, prin încredințare, ca să nu mă duc de aici neîncredinţat» (Ps. 38, 18). 


17) Unde e Duhul Domnului, s-a dezlegat legătura. Şi unde e smerenia ne- 
asemănată, s-a dezlegat, de asemenea, legătura . Dar cei ce pleacă fără acestea 
două, să nu se amăgească. Căci sunt legaţi. 


18) Cei din lume şi numai ei sunt străini de aceste încredinţări şi mai ales de cea 
dintâi (de prezenţa Duhului). Dar unii sporind prin milostivire, cunosc în ceasul 
ieşirii, folosul. 


19) Cel ce se plânge pe sine însuşi, nu se ocupă de plânsul, de căderea sau de 
ocărârea altuia. 


20) Câinele muşcat de o fiară, se mânie şi mai mult pe ea, înfuriindu-se 
neasemănat mai mult pe ea din durerea ranei. 


21) Să luăm aminte de nu cumva nu din curăţie, ci din înrăutățire, a încetat 
conştiinţa să ne muşte. 


22) Semnul iertării căderii stă în a te socoti pururea dator . 


23) Nu e nimic deopotrivă cu îndurarea lui Dumnezeu sau mai mare ca ea. De 
aceea cel ce deznădăjduieşte s-a înjunghiat pe sine. 


24) Semnul pocăinţei pline de grijă stă în a ne socoti pe noi vrednici de toate 
necazurile văzute şi nevăzute ce ni se întâmplă, ba încă de şi mai multe. 

25) Moise, după ce a văzut pe Dumnezeu în rug, s-a întors iarăşi în Egipt (care se 
înţelege întuneric), la lucrarea cărămizilor lui faraon cel gândit. Apoi iarăşi se suie 
la rug. Dar nu numai acolo, ci şi în munte. Cel ce a avut parte de vedere niciodată 
nu deznădăjduieşte de sine. Sărăceşte marele lov, dar s-a îmbogăţit iarăşi în chip 
îndoit. 


26) Cumplite sunt în cei trândavi căderile de după chemare. Ele calcă nădejdea în 
picioare şi-i conving pe aceia să socotească fericit lucru chiar şi numai o singură 
ridicare din groapă. 


27) la seama, ia seama! Nu ne întoarcem numai decât prin calea prin care ne-am 
rătăcit. Ci printr-o alta mai scurtă. 


28) Am văzut pe doi inşi înaintând spre Dumnezeu în acelaşi fel şi în acelaşi timp. 
Unul din ei era bătrân şi înaintat în osteneli. Celălalt era ucenic şi alerga mai 
repede ca bătrânul şi a ajuns cel dintii la semnul smereniei. 


29) Să luăm aminte toți, dar mai mult cei ce am căzut. Să nu bolim în inimă de 
boala lui Origen cel necredincios. Această învățătură pângărită se face lesne 
primită de iubitorii de plăcere, dând ca motiv (pretext) iubirea de oameni a lui 
Dumnezeu. În cugetarea mea, mai bine zis în pocăinţa mea, se va aprinde focul 
rugăciunii care mistuie materia păcatului (Ps. 38, 4). 


30) Regulă şi chip, pildă şi icoană de pocăință să-ţi fie ție mai înainte pomeniţii 
sfinți osândiţi şi nu vei mai avea nevoie nicidecum de vreo carte în viaţa ta, până ce 
nu te va lumina Hristos, Fiul lui Dumnezeu şi Dumnezeu, întru învierea pocăinţei 
celei pline de grijă. Amin. 


Prin pocăință ai urcat a cincea treaptă. Prin ea ai curățit cele cinci simţuri scăpând 
de pedeapsă şi de osânda fără de voie, prin cea aleasă de bună voie. 


Cuvântul VI - Despre pomenirea morții 
1) Oricărui cuvânt îi premerge un gând. Plânsului şi tânguirii îi premerge 
pomenirea morţii şi a greşelilor. Pentru aceea se pun acestea la acest loc în 


cuvântul nostru. 


2) Aducerea aminte de moarte este o moarte de fiecare zi. Aducerea aminte de 
moarte e un suspin de fiecare ceas. 


3) Frica de moarte este o însuşire a firii, intrată în ea prin neascultare. lar 
tremurarea de moarte este semnul păcatelor nepocăite. 


4) Hristos are frică de moarte, dar nu tremură, ca să arate limpede însuşirile celor 
două firi. 


5) Precum pâinea e cea mai de trebuinţă dintre toate mâncările, aşa aducerea 
aminte de moarte e cea mai de trebuinţă dintre toate lucrările (de curăţire de 
patimi). 


6) Celor aflători în mijlocul (obştii), aducerea aminte de moarte le pricinuieşte 
osteneli, împliniri de ascultări, necinstiri. Celor din afară de zgomote, le 
pricinuieşte lepădarea grijilor, rugăciunea neîncetată şi păzirea minţii. Acestora 
pomenirea morţii le este şi maică şi fiică. 


7) Precum cositorul se deosebeşte de argint, chiar dacă la vedere se aseamănă, aşa 
pentru cei ce au darul deosebiri, frica firească de moarte se deosebeşte în chip 
vădit de cea potrivnică firii. 


8) Semnul adevărat al celor ce-şi aduc aminte de moarte întru simţirea inimii, este 
despătimirea de bună voie de toată zidirea şi părăsirea desăvârşită a voii lor. Cel ce 
o aşteaptă pe aceasta în fiecare zi e om cercat. Cel ce o doreşte în fiecare ceas e 
sfânt. 


9) Nu toată poftirea morţii e bună. Căci sunt unii care, greşind neîncetat din forța 
deprinderii, o doresc pe aceasta cu smerenie. Şi sunt iarăşi alții care nu voi să se 
pocăiască şi aceştia o cer din deznădejde. Şi sunt alţii care nu au frică de moarte, 
deoarece se socotesc pe ei nepătimaşi, din mândrie. În sfârşit sunt unii care cer 
plecarea lor de aici prin lucrarea Duhului Sfânt. 


10) Unii dintre bine-credincioşi se întreabă cu nedumerire: pentru ce, dacă 
pomenirea morţii ne face atâta bine, Domnul ne-a ascuns cunoaşterea ei de mai 
înainte? Fi nu ştiu că Dumnezeu ne lucrează prin aceasta în chip minunat 
mântuirea noastră. Căci nimenea, dacă ar cunoaşte mai dinainte moartea sa, nu ar 
veni îndată la botez sau la viaţa călugărească, ci şi-ar petrece toate zilele în 
fărădelegi şi s-ar năpusti spre botez şi spre pocăință numai în ceasul ieşirii. Dar 
dobândind calitatea păcatului din obişnuinţa îndelungată cu el, ar rămâne cu totul 
neîndreptat. 


11) Plângând, să nu primeşti niciodată pe câinele acela care îţi strecoară gândul că 
Dumnezeu e iubitor de oameni. Căci scopul lui este să alunge de la tine plânsul şi 
frica neînfricată. Acest gând îţi este bun numai când te vezi pe tine târât în adâncă 
deznădejde. 

12) Cel ce voieşte să ţină pururea în sine pomenirea morţii şi a judecății lui 
Dumnezeu, dar s-a predat pe sine grijilor şi împrăştierilor lumeşti, este asemenea 
celui ce înoată, dar voiește să-şi ciocnească palmele. 


13) Pomenirea conştientă a morții depărtează mâncarea. lar mâncarea înlăturată cu 
smerenie, depărtează patimile. 


14) Lipsa de durere a inimii învârtoşează mintea. lar mulțimea bucatelor usucă 
izvoarele. Setea şi privegherea aduc zdrobirea inimii. lar din inimă zdrobită ţâşnesc 
apele (lacrimile). 


15) Cele spuse sunt aspre celor lacomi de mâncare şi de necrezut celor trândavi. 
Dar bărbatul făptuitor le va cerca prin râvna lui. Şi cel ce le-a cunoscut prin cercare 
va zâmbi gândindu-se la ele. Dar cel ce caută încă să le cunoască e mai trist. 


16) Precum părinţii spun că iubirea desăvârşită nu poate cădea, aşa spun cu că 
simţirea desăvârşită a morţii este lhpsită de frică. 


17) Multe sunt lucrările minţii făptuitoare. Amintesc dintre acestea: gândul la 
dragostea lui Dumnezeu, pomenirea lui Dumnezeu, aducerea aminte de 
Împărăţia Cerurilor, aducerea aminte de râvna mucenicilor, aducerea aminte de 
Dumnezeu care e de faţă, potrivit cu cel ce a spus: «Văzut-am înaintea mea pe 
Domnul» (Ps. 15, 8), aducerea aminte de sfintele Puteri înţelegătoare, aducerea 
aminte de moarte, de răspuns, de hotărâre, de pedepsire. Începem cu cele mari şi 
sfârşim cu cele care nu trebuie uitate. 

18) Mi-a povestit odată un călugăr egiptean că «după împlântarea pomenirii morţii 
întru simţirea inimii, voind odată, mânat de nevoie, să mângâie puţin lutul, am fost 
împiedicat de pomenirea aceasta, ca de un judecător şi ceea ce e minunat, e că deşi 
am voit, n-am putut să mai scap de ea». 


19) Un alt oarecare, locuind aici, în aşa zisa Thola, îşi ieşea de multe ori, din 
pricina acestui gând (al morţii), din sine. Şi aflat de frați de parcă era leşinat sau 
cuprins de epilepsie, era dus de ei aproape fără suflare. 


20) Nu voi tăcea să-ţi fac cunoscută şi povestirea despre Isichie Horevitul. Acesta 
petrecea totdeauna într-o totală lenevie, neavând nici o grijă de sufletul său. 
Îmbolnăvindu-se odată cu trupul până la marginea vieţii, încât părea că peste un 
ceas va muri, dar venindu-şi iarăşi în fire, ne rugă pe toți să plecăm îndată. Zidind 
apoi uşa chiliei, a rămas înăuntru 12 ani fără să mai iasă vreodată la vreo vorbă cu 
cineva. Nu mai gusta nimic altceva, decât pâine cu apă. Şedea numai acolo, cu 
mintea ţintă (în extaz) la cele ce le văzuse în această ieşire (în extaz). Era atât de 
adunat cu mintea în sine, că nu şi-a mai schimbat niciodată acest fel de vieţuire, 
fiind pururea ieşit din sine şi vărsând lacrimi fierbinţi, în tăcere. 


Dar când era să se săvârşească, deschizând uşa am intrat înăuntru. Şi rugându-l 
mult, numai atâta am auzit de la el: «lertaţi-mă! Nimenea de va avea pomenirea 
morţii, nu va putea să păcătuiască vreodată». 


Iar noi ne-am minunat văzând pe cel odinioară atât de nepăsător, preschimbat atât 
de repede cu o schimbare şi prefacere fericită. Şi înmormântându-l cu cuvioşie în 
cimitirul apropiat al castrului, după un număr de zile căutând sfintele lui rămăşiţe, 
nu le-am aflat. Domnul a încredinţat şi în felul acesta, despre pocăinţa lui plină de 
grijă şi vrednică de laudă, pe toţi cei ce voiesc să se îndrepte după o lenevire 
îndelungată. 


21) Precum unii socotesc nemărginit adâncul (abisul), căci îl numesc loc fără fund, 
aşa gândul morţii e nesfârşit atât în curăția, cât şi în lucrarea lui. lar ceea ce am 
spus e întărit de amintitul cuvios. Unii ca aceştia adăugând neîncetat frica, la frică, 
nu se odihnesc până nu se va topi şi însăşi puterea oaselor. 


22) Să ne încredințăm că, pe lângă toate bunătăţile şi aceasta este un dar al lui 
Dumnezeu. Pentru că altfel, cum se explică faptul că, chiar venind la morminte, 
unii rămân fără lacrimi şi învârtoşaţi, dar pe de altă parte chiar aflându-ne departe 
de această vedere, de multe ori suntem străpunşi la inimă ? 

23) Cel ce a murit tuturor, şi-a adus aminte de moarte. Dar cel ce e încă legat de 
ele, nu încetează de a lucra el însuşi împotriva sa. 


24) Nu voi să încredinţezi pe toţi despre iubirea ta faţă de ei. Ci cere lui Dumnezeu 
să le-o arate EI însuşi aceasta în chip negrăit. lar de nu, nu-ţi va ajunge timpul şi 
pentru legături (pentru relaţii) şi pentru străpungere. 


25) Nu te amăgi, lucrătorule fără minte, că poţi să înlocuieşti timpul (pierdut) cu alt 
timp. Căci nu va ajunge ziua să împlineşti datoria ei faţă de Stăpânul. 


26) Nu e cu putinţă, zice cineva, nu e cu putinţă a străbate ziua de faţă cu bună 
credincioşie, de nu va fi socotită ca cea din urmă a întregii vieţi. E de mirare cu 
adevărat cum au rostit acest cuvânt elinii. Căci socotesc şi ei că e propriu filozofiei 
să cugete la moarte. 


Aceasta a fost a şasea treaptă. Cel ce s-a suit pe ea nu va păcătui niciodată, dacă e 
adevărat ce s-a spus: «Adu-ţi aminte de cele de pe urmă ale tale şi în veac nu vei 
păcătui» (Inţ. Sir. 7, 38). 


Cuvântul VII — Despre plânsul de bucurie făcător 


1) Plânsul după Dumnezeu este o tristeţe a sufletului, o simţire a inimii îndurerate 
care caută pururea nebuneşte pe Cel după care însetează; iar neajungându-L, II 
urmăreşte cu osteneală şi se tânguieşte cu durere, alergând după EI. 


2) Sau: Plânsul este un ac de aur al sufletului scăpat de orice ţintuire şi alipire şi 
înfipt de tristeţea cuvioasă în lucrarea de cercetare a inimii. 


3)Străpungerea este un chin neîncetat al conştiinţei, care pricinuieşte împrospătarea 
focului inimii, prin mărturisirea făcută în minte. 


4) Mărturisirea (în minte) este uitarea firii, când din pricina ei cineva a uitat să 
mănânce pâinea lui. 


5) Pocăinţa este lipsirea neîntristată, de toată mângâierea trupească. 


6) Celor ce înaintează încă în acest plâns fericit, înfrânarea şi tăcerea buzelor li s-a 
făcut o însuşire. lar celor ce au înfăptuit înaintarea, li s-a făcut o asemenea însuşire 
nemânierea şi neţinerea minte a răului. În sfârşit, celor desăvârşiţi li s-a făcut o 
însuşire smerită cugetare, setea de necinstiri, foamea de bună voie, de necazuri, 
neosândirea celor ce păcătuiesc, împreună pătimirea mai presus de putere. Cei 
dintâi se fac primiţi; cei de al doilea, vrednici de laudă; iar cei ce flămânzesc după 
necazuri şi însetează după necinstiri sunt fericiţi; căci ei se vor sătura de o hrană de 
care nu se vor sătura. 


7) Când ai ajuns la plâns, ţine-l cu toată tăria. Căci înainte de a se îmbiba în tine, 
uşor ţi se răpeşte. Şi e topit ca ceara de tulburări, de griji trupeşti, de plăceri şi mai 
ales de multă vorbărie şi de glume uşuratice. 


8) Deşi cuvântul e îndrăzneţ, izvorul lacrimilor după botez e mai mare decât 
botezul. Deoarece acela ne curăţeşte de păcatele noastre de mai înainte. lar acesta, 
de cele de după aceea. Şi primindu-l pe acela toţi ca copii, ne-am întinat după 
aceea; prin acesta însă l-am curăţit şi pe acela. Dacă acesta nu s-ar fi dăruit de 
Dumnezeu oamenilor din iubire de oameni, cu adevărat rari ar fi cei ce se 
mântuiesc. 


9) Suspinele şi întristarea strigă către Domnul. Lacrimile din frică, mijlocesc. lar 
cele ale prea sfintei iubiri ne arată că rugăciunea noastră a fost primită. 


10) Dacă nimic nu însoţeşte smerita cugetare ca plânsul, nimic nu i se împotriveşte 
acesteia ca râsul. 


11) De ai ajuns la fericita tristeţe bucuroasă a străpungerii cuvioase, ţine-o şi nu te 
vei odihni de lucrarea din ea, până ce nu te vei ridica din cele de aici şi nu te vei 
înfățişa curat lui Hristos. 


12) Să nu încetezi să-ţi închipuieşti mereu în tine şi să cercetezi adâncul (abisul) 
focului veşnic şi pe slujitorii nemiloşi, pe judecătorul neîndurat şi neiertător, 
prăpastia nemărginită a văpăii celei de sub pământ şi coborâşurile strâmtorate ale 
locurilor şi hăurilor subpământene şi înfricoşătoare şi chipurile tuturor acestora. 
Aceasta pentru ca lăbărţarea aflătoare în sufletul nostru să fie strânsă prin 
cutremurare şi acesta să se unească cu curăţia nestricăcioasă, primind arătarea 
focului tot mai scânteietor al plânsului. 


13) Stăruie, plin de cutremur, în cererea rugăciunii, stând în faţa Judecătorului ca 
un vinovat, ca să stingi cu înfăţişarea din afară şi cu starea dinăuntru mânia 
Dreptului Judecător. Căci nu poate să treacă cu vederea sufletul văduvit, care stă 
plin de durere în faţa Lui şi dăruieşte osteneli celui neostenit. Celui ce a câştigat 
lacrima sufletului, tot locul îi este potrivit pentru rugăciune. 


14) Precum comoara ascunsă e mai de nejefuit decât cea arătată în piaţă, aşa să 
înţelegem şi cele spuse înainte. 


15) Nu fi ca cei ce îngroapă morţii, care aici îi plâng pe aceia, aici se îmbată pentru 
ei, ci fii ca cei legaţi în fiare şi biciuţi în fiecare ceas, de călăi. 


16) Cel ce odată plânge, altă dată se desfată şi râde, e asemenea celui ce aruncă în 
câinele iubirii de plăcere cu pâine; care se preface că-l alungă, dar în fapt îl 
îndeamnă să stea lângă el. 


17) Adună-ţi mintea, nu iubi să fu văzut; fii ieşit spre inima ta. Căci dracii se tem 
de adunarea minţii, cum se tem hoţii de câini. 


18) Nu suntem chemaţi, o, prieteni, aici la nuntă. Deci, Cel ce ne-a chemat pe noi 
aici ne-a chemat negreşit, să ne plângem pentru păcatele noastre. 


19) Unii, când varsă lacrimi se silesc, în vremea aceea fericită, în chip nepotrivit, 
să nu cugete la nimic. Ei nu socotesc că lacrima fără înţeles e proprie firii 


necuvântătoare şi nu celei cuvântătoare. Lacrimă e fiica gândului. lar tatăl 
gândului e mintea raţională. 


20) Să-ţi fie întinderea în pat chip al zăcerii tale în mormânt şi vei dormi mai puţin. 
Desfătarea de la masă să-ţi aducă aminte că vei fi hrană dureroasei desfătări a 
viermilor şi te vei desfăta mai puţin. Nici când te împărtăşeşti de băutura apei, să 
nu uiţi de setea din văpaia aceea (veşnică) şi negreşit vei sili firea (la cumpătare). 
lar când suferim necinstirea cinstită şi ocara şi cearta întâistătătorului, să ne 
gândim la înfricoşata hotărâre a Judecătorului şi vom junghia întristarea şi 
amărăciunea fără judecată adunată în noi, cu blândeţea şi răbdarea, ca şi cu un cuţit 
cu două tăișuri. 


21) Cu timpul scade marea, zice lov (lov 14, 11) şi cu timpul şi prin răbdare se 
nasc şi se desăvârşesc cele spuse în noi. 


23) Aducerea aminte de focul veşnic să se culce în fiecare seară şi să se scoale cu 
tine şi nu te va stăpâni pe tine trândăvia în timpul cântării. 


24) Să te îndemne la plâns chiar şi haina ta. Că toţi cei ce plâng pe morţi se 
îmbracă în negru. Dacă deci nu poţi plânge, plângi pentru aceasta. lar de plângi, 
tânguieşte-te şi mai mult pentru faptul că de pe treapta minţii te-ai coborât la cea 
ostenitoare prin greşelile tale. 


25) Bunul şi dreptul nostru Judecător va ţine seamă negreşit, ca în toate celelalte şi 
în privinţa lacrimilor, de puterea firii. Căci am văzut picături mici ca de sânge, 
vărsate cu durere şi am văzut curgând izvoare fără durere. Eu judec pe cei ce se 
ostenesc, mai mult după durerea lor şi nu după lacrimă. Şi cred că şi Dumnezeu. 


26) Nu se potriveşte cuvântarea de Dumnezeu (teologia) cu cei ce plâng. Căci ea 
risipeşte plânsul lor. Cuvântătorul de Dumnezeu se aseamănă celui ce şade pe 
scaun ca un învăţător. lar cel ce plânge, celui ce şade în gunoi şi în sac. Aceasta 
este, cum socotesc, ceea ce a spus şi David când plângea răspunzând celor ce-l 
întrebau, măcar că a fost şi înţelept şi învăţător: «Cum vom cânta cântare 
Domnului în pământ străin», adică în pământul împătimirii ? (Ps. 136,4). 


27) Şi în zidire şi în străpungere este ceva care se mişcă de la sine şi ceva care e 
mişcat de altceva . Când sufletul, chiar dacă nu ne sârguim sau nu întreprindem 
ceva, lăcrimează şi se umezeşte şi se îmblânzeşte, să alergăm. Căci Domnul a venit 
nechemat, aducându-ne buretele întristării de Dumnezeu iubitoare şi apa de 
împrospătare a lacrimilor de Dumnezeu cinstitoare, spre ştergerea greşalelor scrise 


în suflet ca pe o hârtie. Păzeşte-o pe aceasta ca pe lumina ochilor până ce se va 
retrage. Căci mare este puterea străpungerii acesteia, mai mare decât puterea celei 
ce vine din sârguinţă şi cugetarea noastră. 


28) Nu ajunge la frumuseţea (desăvârşirea) plânsului cel ce plânge când voiește, ci 
cel ce plânge pentru că se află în cele ce voieşte. Dar nici acesta nu se află în acelea 
când voieşte ceea ce voieşte el, ci când voieşte cum voieşte Dumnezeu. 


29) De multe ori în plânsul cel după Dumnezeu se amestecă lacrima fără har a 
slavei deşarte. lar aceasta o vom cunoaşte în chip probat şi cu bună credincioşie 
când ne vom vedea plângând cu vicleşug. 


30) Străpungerea adevărată este durerea neîmprăştiată a sufletului, care nu-şi dă 
nici o mângâiere, ci îşi închipuie în fiecare ceas desfacerea (moartea) şi aşteaptă ca 
pe o apă răcoritoare mângâierea lui Dumnezeu, care mângâie pe călugării smeriţi. 


31) Cei ce au dobândit plânsul întru simţirea inimii, şi-au urât însăşi viaţa lor, ca 
una ce e plină de osteneală şi pricinuitoare de lacrimi şi de dureri. Iar de la trupul 
lor s-au întors ca de la un duşman. 


32) Când vedem, în cei ce par să plângă după Dumnezeu, mânie şi mândrie, să 
socotim lacrimile lor potrivnice (lui Dumnezeu) «Căci ce părtăşie are, zice, în- 
tunericul cu lumina ?» (I Cor. 6, 15). 


33) Rodul străpungerii mincinoase este închipuirea de sine; iar al celei adevărate e 
mângâierea. Precum focul topeşte trestia, aşa lacrima topeşte toată întinăciunea 
văzută şi gândită. 


34) Cuvântul despre lacrimi la mulţi părinţi e întunecos şi se spune că e anevoie de 
aflat în cei începători. Căci se spune că acestea se nasc din multe şi felurite pricini: 
din fire, de la Dumnezeu, dintr-un necaz potrivnic, din lăudare, din slavă deşartă, 
din curvie, din dragoste, din aducere aminte de moarte şi din alte multe. 


35) Din toate acestea deprinzând virtuțile cu frica lui Dumnezeu, să ne câştigăm 
lacrimile curate şi neviclene ale desfacerii (morţii) noastre. Căci în ele nu este 
închipuire de sine sau furare (a gândului smerit), ci mai degrabă curăţire şi 
înaintare în dragostea de Dumnezeu, spălare de păcate şi nepătimire. 


36) Nu-i de mirare că unii din cei ce plâng încep de la lacrimile bune şi sfârşesc la 
cele rele. Dar cu adevărat vrednic de laudă e cel ce schimbă lacrimile ce încep din 


porniri contrare sau fireşti, în lacrimi duhovniceşti. Această lucrare o cunosc 
lămurit cei aplecaţi spre slava deşartă. 


37) Nu crede izvoarelor tale (de lacrimi) înainte de curățirea desăvârşită. Căci nu 
are crezare vinul stors de curând din teascuri. Nu se va împotrivi nimeni celui ce 
zice că toate cele după Dumnezeu sunt foarte folositoare. Dar care e folosul ce ne 
vine din ele, vom cunoaşte în ceasul ieșirii (al morţii). 


38) Cel ce călătoreşte în plânsul neîncetat după Dumnezeu nu încetează a prăznui 
în fiecare zi. Dar cel ce e într-o neîncetată sărbătoare cu trupul va fi luat în primire 
de plânsul veşnic. 


39) Nu au osândiţii în închisoare bucurie. Nu au călugării adevărați pe pământ 
sărbătoare. Şi poate de aceea acel bine plângător a zis suspinând: «Scoate din 
temniţă sufletul meu» (Ps. 141, 7), ca să se bucure în lumina Ta cea negrăită. 


40) Fă-te ca un împărat peste inima ta, şezând înalt întru smerenie şi poruncind 
râsului: «Mergi şi merge» şi plânsului celui dulce: «Vino şi vine» (Mt. 8, 9) şi 
robului şi tiranului nostru trup: «Fă aceasta, şi face». 


41) Cel ce a îmbrăcat plânsul fericit şi plin de har ca pe o haină de nuntă, a 
cunoscut râsul duhovnicesc al sufletului. Cine este oare acela, care cheltuindu-şi tot 
timpul vieţii sale călugăreşti cu atâta evlavie, că nu s-a păgubit de nici o zi, de nici 
un ceas şi de nici o clipă, ci şi le-a dăruit Domnului, să nu-şi dea seama că nu se 
poate vedea aceeaşi zi de două ori în viaţă? 


42) Fericit e monahul care poate să privească cu ochii sufletului la Puterile 
înţelegătoare (îngeri) Dar necăzut rămâne cel ce-şi plouă neîncetat obrajii săi cu 
apele vii, prin amintirea morţii şi a greşalelor. Dar nu oştenesc să cred că la întâia 
stare se ajunge prin a doua. 


43) Am văzut cerşetori şi săraci îndrăzneţi, înduplecând repede prin unele cuvinte 
măiestrite chiar şi inimile împăraţilor, spre milostivire. Şi am văzut oameni săraci 
şi lipsiţi de virtuţi, strigând nu cu cuvinte măiestrite, ci nepricepute, fără să se 
ruşineze şi cu stăruință către Împăratul ceresc, din adâncul deznădăjduit al inimii, 
şi silind prin sila la care supuneau pe Cel prin fire nesilit, spre milostivire. 


44) Cel ce se făleşte sufleteşte cu lacrimile sale şi osândeşte în sine pe cei ce nu au 
lacrimi, este asemenea celui ce după ce a cerut de la împărat arma împotriva 
duşmanilor săi se omoară cu aceasta pe sine. 


45) Nu are, o, prieteni, Dumnezeu nevoie şi nici nu voieşte ca omul să plângă 
din durerea inimii; ci mai degrabă să se veselească din iubirea faţă de EI, întru 
râsul sufletului. 


46) Omoară păcatul şi lacrima îndurerată a ochilor sensibili va fi de prisos. Căci nu 
e nevoie de brici, unde nu e rană. Nu era în Adam lacrima înainte de călcarea 
poruncii, precum nu va fi nici după înviere, când va fi încetat păcatul, dacă acolo 
nu va fi «nici durere, nici întristare, nici suspin» (Apoc. 21,4). 


47) Am văzut la unii plâns şi am văzut la alții alt plâns din neputinţa plânsului. 
Aceştia, deşi îl au, se simt ca şi cum nu-l au şi prin neştiinţa lor cea bună rămân 
nejefuiţi (de el). Aceştia sunt cei despre care s-a :zis : «Domnul înţelepţeşte pe 
orbi» (Ps. 145, 8). 


48) Se întâmplă de multe ori că pe cei mai uşori îi mândreşte lacrima însăşi. De 
aceea nu li se dă unora, ca să se plângă pe ei pentru lipsirea de ea şi pentru cererea 
ei fără rezultat şi ca să se osândească cu suspine, cu întristare şi cu durerea 
sufletului, cu adâncă mâhnire pentru neputinţa lor. Acestea obişnuiesc să umple 
locul lacrimii, nelăsându-i în primejdie, măcar că ei le socotesc fără folos. 


49) De vom lua seama, vom afla că de multe ori se iveşte în noi ceva vrednic de 
râs, de la draci. Astfel dacă ne-am săturat, ne pricinuiesc străpungerea inimii, iar 
dacă am postit, ne învârtoşează iarăşi, ca, amăgindu-ne cu lacrimi false, să ne 
predăm desfătării,. adică maicii patimilor. Să nu ne supunem deci acestora, ci să 
facem dimpotrivă. 


50) Eu mă minunez şi când caut la calitatea străpungerii inimii. Cum, numindu-se 
plâns şi întristare, are înăuntru împletite cu sine, ca mierea cu ceara, bucuria şi 
veselia ? Ce învăţăm din aceasta ? Că această străpungere este, propriu zis, dar al 
Domnului. De aceea ea este în suflet ca o plăcere neplăcută, Dumnezeu mângâind 
în chip neştiut pe cei zdrobiţi cu inima. 


Dar în privinţa plânsului prea vădit şi a durerii aducătoare de folos, să ascultăm o 
istorioară prea jalnică şi folositoare de suflet. 


Un oarecare Ştefan, care locuia aici şi îmbrăţişase viaţa pustnicească şi liniştită şi 
petrecuse mulți ani în stadionul călugăresc de luptă, împodobindu-se cu postiri şi 
în chip deosebit, cu lacrimi şi aflându-se înfrumusețat cu florile altor bune 
deprinderi, avea o chilie lângă coborâşul Sfântului Ilie, văzătorul de Dumnezeu, în 
acest munte sfânt. Acest pururea pomenit, în scopul unei mai vădite şi mai 


dureroase pocăinţe, s-a mutat la locul pustnicilor, numit Sidi. După ce a petrecut 
acolo, în cea mai strâmtorată şi mai încordată vieţuire, un număr de ani, deoarece 
locul era foarte aspru şi aproape de neajuns pentru orice om, ca unul ce se afla la 
vreo 70 de mile departe de castru, bătrânul se sui iarăşi, spre sfârşitul vieţii, la 
chilia sa de pe vârful acela sfânt. Căci avea şi doi ucenici din Palestina, foarte 
evlavioşi, care păziseră chilia bătrânului. 


Deci petrecând acolo puţine zile, căzu la boală şi se sfârşi. Dar cu o zi înainte de a 
se săvârşi, fu răpit cu mintea şi cu ochii deschişi, privi spre dreapta şi spre stânga 
patului. Și ca tras la socoteală, zicea în auzul tuturor celor de faţă, odată: «Da, 
aşa e, e adevărat, dar am postit pentru aceasta atâţia ani»; altă dată: «Nu, minţiţi, 
aceasta n-am făcut-o». Apoi iarăşi: «Da, aceasta e adevărat, dar am plâns, am 
slujit». Şi iarăşi: «Cu dreptate mă învinuiți». Dar la unele zicea şi aşa: «Da, e 
adevărat, pentru acestea n-am ce să spun; dar la Dumnezeu este şi milă». Era o 
privelişte înfricoşătoare, înspăimântătoare şi o tragere la socoteală nevăzută şi 
neîndurată. Şi ceea ce era şi mai înfricoşător, era că-l osândeau şi pentru cele ce 
n-a făcut. Vai! Sihastrul şi pustnicul spunea la unele din greşalele lui: «La acestea 
n-am ce să zic»; el care era de vreo 40 de ani călugăr şi avea lacrimile. 


Vai! vai! Să auzim şi glasul lui lezechiel, care zice : «In ceea ce te voi afla, în 
aceea te voiu judeca, a zis Dumnezeu». Cu adevărat n-a putut să se apere în nici 
una din acestea. Pentru ce? Slavă Celui ce singur ştie. 


Iar unii ne-au istorisit în chip nemincinos, că acesta hrănea şi un leopard în pustie 
din mâna lui. Şi aşa, tras la socoteală, s-a despărţit de trup. Care i-a fost judecata 
sau care sfârşitul sau care hotărârea cu privire la el sau care sfârşitul tragerii la 
socoteală? EI nu l-a făcut nicidecum cunoscut. 


51) Precum văduva care şi-a pierdut bărbatul, având un fiu unul născut, îl are după 
Dumnezeu numai pe el spre mângâiere, aşa şi sufletul care a căzut nu are altă 
mângâiere în vremea ieşirii, decât neplăcerile gâtlejului (postul) şi lacrima. Nu vor 
cânta aceştia niciodată. Nici nu vor sălta în cântece de veselie. Căci ele sunt 
păgubitoare plânsului. lar de vei încerca să chemi plânsul prin ele, el se va depărta 
şi mai mult de la tine, căci plânsul este durerea , îmbibată într-un suflet învăpăiat. 
EI s-a făcut în mulți înaintemergător al fericitei nepătimiri, făcând materia uşor de 
stăpânit, curăţând-o şi subțiind-o. 


52) Un încercat lucrător al acestui dar (al plânsului) mi-a istorisit următoarele: 
«Căutând eu, de multe ori să mă aplec spre slava deşartă sau spre mânie sau spre 
săturarea pântecelui, gândul plânsului s-a împotrivit dinăuntru, şoptindu-mi: «Să 


nu te apleci spre slava deşartă, că plec de la tine !» La fel şi în privinţa altor 
patimi. lar eu îi răspundeam : «Nu voi înceta să te ascult, până ce mă vei înfățișa 
înaintea lui Hristos». 


53) Adâncul (abisul) plânsului mângâiere a văzut. lar curăția inimii a primit 
luminarea. Luminarea este lucrare negrăită, înţeleasă în chip neştiut şi văzută în 
chip nevăzut. Mângâierea este răcorirea sufletului îndurerat care în acelaşi timp 
plânge şi surâde în sine asemenea pruncului. Sprijinirea este înnoirea sufletului 
care a căzut în întristare, prefăcând în chip minunat lacrima dureroasă în lacrimă 
fără durere. 


54) Lacrimile născute din amintirea morții au nascut frică. lar după frica ce naşte 
lipsa de frică, se iveşte bucuria. lar din bucuria fără sfârşit ajunsă la sfârşit, răsare 
floarea dragostei cuvioase. 


55) Respinge, ca unul ce nu ești vrednic, bucuria ce ţi-a venit, cu mâna smereniei, 
ca nu cumva primind-o prea uşor să primeşti lup în loc de păstor. 


56) Nu alerga spre vedere, până nu e timpul vederii, ca urmărind frumuseţea 
smereniei, să o ajungi şi să te uneşti în veacul veacului cu ea, într-o nuntă prea 
curată. 


57) Când pruncul cunoaşte pe tatăl său, se umple întreg de bucurie. Dar acesta 
plecând pentru un timp, cu bun rost, de acasă, apoi venind iarăşi, copilul se umple 
de bucurie şi de întristare. De bucurie, pentru că vede pe cel dorit, de întristare, 
pentru lipsirea atât de lung timp de frumuseţea celui bun. 


58) Mama se ascunde de copil, dar acesta căutând-o cu durere, când vede ea 
aceasta se veseleşte. În felul acesta îl învaţă să se lipească statornic de ea şi aprinde 
în copil iubirea puternică față de ea. «Cel ce are urechi de auzit, să audă», zice 
Domnul (Lc. 14, 35). 


59) Osânditul care a primit sentinţa de moarte nu se mai îngrijeşte de bunul chip al 
înfățişării sale. Cel ce plânge nu mai e luat în stăpânire vreodată de desfătare, de 
slavă ori de fierea mâniei. 


60) Plânsul este durerea îmbibată în sufletul ce se pocăieşte, adăugând în fiecare zi 
dureri peste dureri, ca femeia care naşte şi suferă durerile naşterii. 


61) Drept şi cuvios este Domnul. Şi pe cel ce se linişteşte cu judecată, cu judecată 
îl străpunge şi pe cel ce se supune cu judecată, îl veseleşte în fiecare zi. Cel ce nu 
se îndeletniceşte cu fiecare din acestea în chip nemincinos, s-a lipsit de plâns. 


62) Alungă câinele care vine când te afli în cel mai adânc plâns şi îţi şopteşte că 
Dumnezeu e nemilostiv şi neîndurător. Căci luând seamă bine, îl vei afla zicând 
înainte de păcat că Dumnezeu este iubitor de oameni, milostiv şi iertător. 


63) Indeletnicirea naşte continuarea. lar aceasta ajunge la simţire. lar ceea ce se 
face cu simţire, e greu de dezrădăcinat. 


64) Chiar de ne-am îndeletnici cu vieţuiri măreţe, dacă avem inima neîndurerată, să 
le socotim pe acestea ca nişte vânturi trecătoare şi mincinoase. 


65) Cei ce după baie s-au murdărit iarăşi, trebuie numaidecât să-şi curețe mâinile 
cu focul neobosit al inimii şi cu untul de lemn al lui Dumnezeu. 


66) Am văzut la unii un plâns de cea mai mare tărie. l-am văzut vărsând în chip 
simţitor pe gură sânge din inimă îndurerată şi rănită şi mi-am adus aminte de cel ce 
a zis: «Lovit am fost ca iarba şi s-a uscat inima mea» (Ps. 101, 5). 


67) Lacrimile din frică au pază în ele însele. Cele ale iubirii, înainte de dragostea 
desăvârşită, poate sunt uşor de furat din unii, dacă focul amintirii neîncetate a 
păcatelor nu aprinde, în vremea lucrării, inima cu tărie. Şi e de mirare, cum cel mai 
smerit e cel mai sigur în vremea lucrării lui. 


68) Sunt materii care usucă izvoarele noastre. Şi sunt altele, care au în ele şi 
mocirlă şi nasc şi fiare. 


69) Multă răutate este la vrăjmaşii noştri. Ei fac din maicile virtuţilor, maicile 
păcatelor şi mijloacele pricinuitoare ale smereniei le prefac în pricini ale mândriei. 


70) De multe ori şi înseşi locurile locuinţelor noastre şi priveliştea lor îndeamnă 
mintea noastră la străpungere. Să te încredinţeze despre aceasta Iisus şi Ilie şi loan, 
care se rugau în singurătate. 


7l)Am văzut însă de multe ori pornindu-se lacrimi şi în cetăți şi în locuri 
zgomotoase, pentru ca socotind unii că nu sunt împiedicaţi deloc de zgomote, să se 
apropie de lume. Căci acesta e scopul dracilor. 


72) De multe ori un singur cuvânt a risipit plânsul. Dar e de mirare că un singur 
cuvânt l-a adus iarăşi. 


73) Nu vom fi învinuiți, o, prieteni, la ieşirea sufletului, că nu am săvârşit minuni, 
nici că n-am teologhisit, nici că n-am fost văzători, dar vom da negreşit socoteală 
lui Dumnezeu că n-am plâns. 


A fost treapta a şaptea. Cel ce s-a învrednicit de ea, să mă ajute şi pe mine. Căci el 
a fost ajutat să spele prin treapta a şaptea petele veacului acestuia. 


Cuvântul VIII - Despre nemâniere şi blândeţe 


1) Precum apa adăugându-se câte puţin în foc, schimbă văpaia cu desăvârşire, aşa 
şi lacrima plânsului adevărat stinge toată văpaia mâniei şi a iuţimii. De aceea am şi 
pus acestea în urma lacrimilor. 


2) Nemânierea este dorinţa nesăturată de necinstire, precum în cei iubitori de slavă 
deşartă dorinţa de laudă este nemărginită. 


3)Blândeţea este starea nemişcată a sufletului, care rămâne aceeaşi, în necinstiri 
ca şi în laude. 


4) Inceputul nemânierii este tăcerea buzelor în vremea tulburării inimii. 
Mijlocul este tăcerea gândurilor în vremea tulburării subţiri a sufletelor. lar 
sfârşitul este seninătatea împlântată în suflarea vânturilor necurate. 


5) Mânia este izbucnirea urii ascunse, a ţinerii de minte a răului. Mânia este pofta 
de a face rău celui ce ne-a supărat. 


6) luţimea fierii este aprinderea inimii, iscată pe neaşteptate. Amărăciunea este 
mişcarea fără dulceaţă, ascunsă în suflet. 


7) luţimea este mişcarea uşor schimbătoare a purtărilor şi o lipsă de aşezare a 
sufletului. 


8) Precum la arătarea luminii se retrage întunericul, aşa mireasma smereniei face să 
piară toată amărăciunea şi iuțimea. Unii, schimbându-se uşor din pricina iuţimii, nu 
se îngrijesc de supravegherea şi tămăduirea ei: «Pornirea iuțimii lui, e căderea 
lui» (lov 5, 2). 


9) luţimea este o mişcare iute a morii, care într-o clipă a timpului zdrobeşte şi 
macină mai mult grâu şi rod al sufletului decât alta într-o zi. De aceea să luăm 
aminte cu grijă. 


10) Se aprinde repede o flacără sub suflarea unui vânt puternic care, zăbovind 
peste flacără, arde şi nimiceşte ogorul inimii. 


11) Nu trebuie să uităm, o, prieteni, nici aceasta, că viclenii draci se retrag pentru o 
vreme, ca neglijând noi nişte patimi mari, pentru că le socotim mici, să le facem 
boli de nevindecat. Precum o piatră colţuroasă şi tare, ciocnindu-se şi frecându-se 
de alte pietre, îşi netezeşte întocmirea ei colțuroasă şi vârtoasă şi se face rotundă, 
aşa şi sufletul colţuros şi repezit, amestecându-se într-o mulţime de oameni aspri şi 
repeziţi şi vieţuind cu ei, se întâmplă cu el una din două: sau îşi vindecă boala prin 
răbdare sau retrăgându-se, îşi cunoaşte slăbiciunea sa, această fugă laşă arătându-i, 
ca o oglindă, slăbiciunea. 


12) Omul stăpânit de iuţime, este ca un posedat (epileptic) cu voia, care e 
îmbrâncit de o părere greşită ce s-a zămislit în el fără voie şi astfel cade. Nimic nu 
e atât de nepotrivit celor ce se pocăiesc ca iuțimea ce tulbură. Dacă întoarcerea 
cuiva de la păcat la sine însuşi are nevoie de multă smerenie, iuţimea e semnul 
închipuirii de sine. 


13) Dacă definiţia celei mai înalte blândeţi este a rămâne senin cu inima şi plin 
de iubire faţă de cel ce ne supără când e de faţă, definiţia iuţimii este a te lupta 
prin cuvinte şi mişcări cu cel ce te-a supărat şi a te înfuria asupra lui chiar când 
eşti singur. 


14) Dacă Duhul Sfânt se socoteşte şi este pacea sufletului, iar mânia este şi se 
numeşte o tulburare a inimii, nimic nu opreşte venirea Lui în noi, ca iuţimea. 


15) Foarte multe şi cumplite sunt odraslele iuţimii. Dar am cunoscut o nepoată, una 
singură, folositoare a ei, care însă e nelegitimă. Am văzut pe unii aprinşi 
nebuneşte, vărsându-şi amintirea răului îngrămădită lung timp în ei şi astfel prin 
patimă izbăvindu-se de patimă, întrucât, chinuiți de îndelungata întristare au 
dobândit, fie pocăință, fie împăcare cu cel urât de ei. 


ŞI am văzut pe alţii care păreau pe nedrept îndelung răbdători, căci prin tăcere 
îngrămădeau în ei ţinerea minte a răului. Pe aceştia i-am socotit mai nefericiţi decât 
pe cei ce se înfuriau, ca pe unii care au făcut, prin înnegrire, să nu se mai vadă 
porumbiţa din ei. 


16) Multă băgare de seamă trebuie să avem faţă de acest şarpe. Căci are şi el 
împreună-lucrătoare firea noastră, ca şi cel ce ispiteşte trupurile. Am văzut oameni 
înfuriaţi şi din amărăciune scârbindu-se de mâncări şi prin această înfrânare fără 
judecată adăugau venin peste venin. 


Și am văzut pe alţii folosindu-se, ca de o pricină binecuvântată, mai bine zis 
nebinecuvântată, de iuţime şi predându-se lăcomiei pântecelui şi căzând astfel din 
groapă în prăpastie. Pe alţii i-am văzut plini de cuminţenie, îmbinându-le pe 
amândouă (iuţimea şi înfrâna-rea) ca nişte doftori pricepuţi şi folosindu-se cât se 
poate de mult de mângâierea măsurii. 


17) Uneori cântarea cu măsură risipeşte iuţimea în chipul cel mai bun. Alteori, 
când e fără măsură şi la timp necuvenit, se însoţeşte cu iubirea de plăcere. Să ne 
folosim deci de cântare, rânduind bine timpurile. 


18) Aflându-mă afară pentru vreo trebuinţă, am auzit pe unii ce se linişteau 
sfădindu-se în chilia lor, în ei înşişi, din amărăciune şi iuţime ca nişte potârnichi şi 
sărind spre cel ce i-a supărat ca şi când ar fi fost de faţă. Pe aceştia i-am sfătuit, cu 
bună credincioşie, să nu rămână în singurătate, ca să nu se facă din oameni, draci. 


Am văzut iarăşi pe unii neînfrânaţi şi împuţiţi de poftirea plăcerilor, arătând blânzi 
şi linguşitori, de se putea spune că sunt iubitori de fraţi şi cu feţe binevoitoare. Pe 
aceştia i-am îndemnat să folosească liniştea ca un brici împotriva neînfrânării şi 
duhorii din ei, ca să nu cadă din firea cuvântătoare în cea necuvântătoare. 


lar fiindcă unii spuneau că sunt purtaţi în chip jalnic spre amândouă felurile de 
păcate, i-am oprit să se conducă pe ei înşişi în chip liber. lar întâistătătorilor lor le- 
am cerut prieteneşte ca pentru o anumită vreme să le poruncească să împlinească 
rânduiala aceasta, iar altădată, aceea. Dar prin toate să-şi plece grumazul şi să se 
supună celui ce îi stăpâneşte şi îi cârmuieşte. 


19) lubitorul de plăcere obişnuieşte să se vatăme pe sine, dar poate şi pe vreun altul 
oarecare, prieten de taină. lar cel stăpînit de iuţime tulbură de multe ori ca un lup 
toată turma şi necăjeşte multe suflete smerite. 


20) Este un lucru urât a tulbura ochiul inimii din mânie, potrivit cu cel ce a zis: 
«Tulburatu-s-a de mânie ochiul meu» (Ps. 6, 7). Dar mai urât este a arăta pornirea 
sufletului cu buzele. Iar a face aceasta prin mâini, este cu totul potrivnic şi străin 
vieţuirii călugăreşti, îngereşti şi dumnezeieşti. 


21) De voieşti sau mai bine zis socoteşti să scoţi ţandăra din ochiul altuia, să nu o 
scoţi pe aceasta cu o bârnă ci cu o pensă. Bârna este cuvântul greu sau purtările 
urâte. lar pensa este învăţătura blândă şi mustrarea îndelung răbdătoare. «Mustră, 
zice, ceartă, mângâie» (II Tim. 4, 2). Dar nu şi lovi. lar dacă ar trebui şi aceasta, 
fă-o rar şi nu prin tine însuţi. 


22) Să privim cu luare aminte şi vom vedea şi pe unii din cei cu o fire stăpânită de 
iuţime, cum postesc, priveghează şi se liniştesc cu râvnă. Că scopul dracilor este să 
ispitească prin mijloacele care fac să crească patima, amăgindu-i cu părerea că le 
fac acestea pentru pocăință. 


23) Dacă un lup (cu sufletul), cum am spus înainte, poate tulbura turma, luând ca 
ajutor un drac, negreşit că şi un frate prea înţelept, plin de untdelemn, ca un foaie, 
poate face să se liniştească valurile şi să scape corabia, având ca ajutor un înger. Pe 
cât de mare e judecata pe care o ia cel dintâi, pe atâta îşi ia acesta plata de la 
Dumnezeu şi se face pildă folositoare tuturor. 


24) Începutul fericitei neamintiri a răului stă în a primi necinstirile cu sufletul 
amărât şi îndurerat; mijlocul în a rămâne faţă de ele neîntristat; desăvârşirea (dacă 
este vreo desăvârşire), în a le socoti pe acestea ca laude. Bucură-te, dacă eşti dintre 
cei dintâi; fii tare, dacă eşti dintre cei de al doilea; fericit eşti dacă eşti dintre cei de 
al treilea, ca unul ce te veseleşti în Domnul. 


25) Jalnică privelişte am văzut arătându-ne din mândrie, fără să-şi dea seama, cei 
ce se mânie. Căci mâniindu-se, din pricina înfrângerii s-au mâniat iarăşi. Şi m-am 
minunat văzându-i cum răzbunau căderea cu altă cădere şi mi-a fost milă văzându-i 
cum săvârşeau din pricina unui păcat alt păcat şi m-am înspăimântat de viclenia 
dracilor, văzând că puţin a trebuit să nu deznădăjduiască de viaţa lor. 


26) Dacă s-ar vedea cineva cum e înfrânt cu uşurinţă de mândrie, de fierea mâniei, 
de răutate şi fățărnicie şi dacă s-ar gândi să tragă sabia cu două tăişuri a blândeţii şi 
neamintirii răului împotriva lor, ar intra îndată, ca într-o înălbitoare a mântuirii, 
într-o ceată de fraţi şi mai ales din cei mai aspri, dacă voieşte să se dezbrace de ele 
în chip desăvârşit. Aceasta pentru ca, întins acolo sub valurile ocărilor şi 
necinstirilor fraților şi bătut în chip înţelegător sau poate şi în chip simţit şi împuns 
şi călcat în chip înţelegător sau poate ţesălat, împuns şi călcat şi în chip simţit, să 
fie curăţit de petele aflătoare în sufletul său. 


Insuşi glasul poporului să te convingă să-ţi faci din ocărire un mijloc de curățire a 
patimilor sufletului. Căci spun unii dintre cei din lume, când îi aruncă cuiva în faţă 


necinstirile, lăudându-se față de alţii: l-am spălat pe cutare. Iar acest lucru este 
adevărat. 


27) Alta este nemânierea din plâns în începători şi alta nemişcarea (mâniei) 
aflătoare în cei desăvârşiţi. Mânia dintii e ţinută de lacrimi ca de un frâu; cea de a 
doua a murit ca un şarpe, tăiată de nepătimire, ca de un cuțit. 

Am văzut trei călugări batjocoriţi deodată. Unul s-a simţit muşcat şi tulburat, dar a 
tăcut; al doilea s-a bucurat pentru sine, dar s-a întristat pentru cel ce l-a ocărit; iar 
al treilea, întipărind în sine vătămarea aproapelui, a vărsat lacrimi fierbinţi. 


28) Precum fierbinţeala trupurilor este una, dar multe sunt pricinile înfierbântării şi 
nu una, la fel şi fierberea şi mişcarea mâniei, dar poate şi a celorlalte patimi, au 
multe şi felurite pricini şi prilejuri. De aceea este cu neputinţă a hotărî despre ele 
într-un singur chip. Îmi dau mai degrabă cu părerea despre sârguinţa plină de grijă 
cu care trebuie să caute fiecare din cei ce bolesc de ele, felul tămăduirii lor. Cea 
dintâi tămăduire ar consta în a cunoaşte cineva pricina patimii lui. Căci odată 
pricina aflată, noi cei bolnavi vom afla şi leacul tămăduitor prin purtarea de grijă a 
lui Dumnezeu şi prin iscusinţa doftorilor duhovniceşti. 


29) De pildă, cei ce voiesc să intre împreună cu noi la Domnul, la judecata 
înțelegătoare ce ne stă în faţă, să intre, ca să fie cercetaţi într-un chip umbrit, 
despre patimile mai înainte pomenite sau despre pricinile lor. Să fie deci legată, de 
aici înainte, tirana mânie în cătuşele blândeţii. Şi lovită de indelunga-răbdare, 
trasă de sfânta iubire, să stea înaintea acestui scaun de judecată a Cuvântului şi să 
fie cercetate cele ale ei în chip amănunţit: Spune nouă, o, lipsit-o de minte şi de 
ruşine, numele celui ce te-a născut pe tine şi a celei ce ţi-a dat viaţă spre rele, 
numele fiilor tăi şi ale fiicelor necurate! Dar nu numai acestea, ci şi semnul celor 
ce te-au războit şi omorât! 


Iar aceea, răspunzându-ne, va socoti să spună aşa: Naşterile mele sunt multe şi 
tatăl meu nu e unul. lar maicile mele sunt: iubirea de slavă, iubirea de arginți, 
lăcomia pântecelui, iar uneori şi curvia. Și cea care m-a născut se numeşte trufia. 
Iar fiicele mele sunt ţinerea de minte a răului, duşmănia, dezvinovăţirea şi ura. 
Pârâşele mele, de care sunt ţinută acum legată, sunt cele potrivnice acestora: 
nemânierea şi blândeţea. lar cea care unelteşte împotriva mea se numeşte 
smerita cugetare. lar cine a născut-o pe aceasta, întrebaţi-o pe ea însăşi la locul 
ei. 


Pe treapta a opta s-a aşezat cununa nemânierii. Cel ce e acoperit cu ea din fire, 
poate nu va fi acoperit cu alta. Insă cel ce a dobândit-o din sudori, a trecut peste 
cele opt pentru totdeauna. 


Cuvântul LX - Despre ţinerea de minte a răului 


1)Virtuţile cuvioase se aseamănă scării lui Iacov. Iar patimile necuvioase, lanţului 
căzut de pe verhovnicul Petru (Fapte 12, 7). Cele dintâi, legându-se una de alta, 
urcă pe cel ce le voieşte la cer. Cele de al doilea se nasc una pe alta şi se strâng una 
pe alta. De aceea am şi auzit că ţinerea de minte a răului e numită fiică a 
nepriceputei mânii. Venind acum vremea, să spunem ceva şi despre ea. 


2) Ținerea de minte a răului este sfârşitul la care duce mânia, păzitoarea păcatelor, 
urârea dreptăţii, pierzania virtuţilor, veninul sufletului, viermele minţii, ruşinea 
rugăciunii, curmarea cererii, înstrăinarea iubirii, piron înfipt în suflet, simţire 
neplăcută, iubită ca o dulceaţă a amărăciunii, un păcat neîncetat, o neadormită 
fărădelege, o răutate de fiecare zi. Una şi aceeaşi (adică ţinerea de minte a răului) e 
o patimă întunecată şi urâtă, din cele ce se nasc, dar nu nasc. De aceea nu voim să 
spunem despre ea prea multe. 


3) Cel ce şi-a oprit mânia a ucis ţinerea de minte a răului. Căci cât trăieşte tatăl, are 
loc naşterea de prunci. 


4) Cel ce a dobândit iubirea s-a înstrăinat de nebunia mâniei. lar cel ce duşmăneşte 
îşi îngrămădeşte dureri fără rost. 


5) Masa dragostei risipeşte ura şi darurile curate înmoaie sufletul. Masa fără luare 
aminte e maică a îndrăznelii. lar prin fereastra iubirii se strecoară lăcomia 
pântecelui. 


6) Am văzut ura rupând o veche legătură a curviei şi aducerea aminte a răului 
oprind-o în chip ciudat de a se mai înnoda. Minunată privelişte: drac vindecând alt 
drac. lar aceasta e poate o lucrare din iconomie a lui Dumnezeu şi nu a dracilor. 


7) Ținerea de minte a răului e departe de puternica iubire firească. Dar curvia se 
apropie cu uşurinţă de aceasta. Şi vezi cum s-a furişat pe neobservate păduchele în 
porumbel. 


8) Ține minte răul de la draci şi fii pururea atent la ispitele trupului, căci trupul e 
un prieten nerecunoscător şi viclean. Cu cât îl slujeşti mai mult, cu atât îți 
pricinuieşte mai multe ispite. 


9) inerea de minte a răului e o tâlcuitoare a Scripturii, găsind în cuvintele Duhului 
înţelesuri străine, după pofta ei. Să o ruşineze rugăciunea lui lisus pe care, dacă 
ținem minte răul, nu o putem spune împreună cu EI. 


10) Când nevoindu-te mult nu poţi scoate ghimpele cu totul, ploconeşte-te în faţa 
dușmanului tău măcar cu gura, ca ruşinându-te de fățărnicia faţă de el, să-l iubeşti 
în chip desăvârşit împins de conştiinţă ca de foc. 


11) Te vei cunoaşte pe tine izbăvit de putreziciunea aceasta (ţinerea de minte a 
răului), nu când te vei ruga pentru cel ce te-a supărat, nici când îl vei răsplăti cu 
daruri, nici când îl vei aduce la masă, ci când, aflând că a căzut într-o 
nenorocire sufletească sau trupească, vei suferi şi vei plânge ca pentru tine 
însuți. 


12) Cel ce se linişteşte ţinând minte răul are încuibată în sine o viperă purtătoare 
de venin ucigător. Aducerile aminte ale Patimilor lui lisus vor tămădui sufletul 
ce ţine minte răul, ruşinându-] puternic cu a Lui neţinere de minte a răului. 


13) În lemnul putred se prăsesc carii şi purtările prea blânde şi în chip mincinos 
liniştite au lipite de ele ura nebună. Cel ce o leapădă pe aceasta a aflat iertare. Dar 
cel ce se lipeşte de ea se va lipsi de îndurare. 


14) Unii s-au predat pe ei ostenelilor şi sudorilor pentru a dobândi iertare. Dar cel 
ce nu ţine minte răul a luat-o înaintea acestora, dacă e adevărat cuvântul: «Jertaţi 
repede şi vi se va ierta din belşug» (Lc. 6, 37). 


15) Neţinerea de minte a răului este semnul adevăratei pocăinţe. lar cel ce ţine 
dușmănie şi pare că se pocăieşte, e asemenea celui căruia i se pare că aleargă în vis. 


16) Am văzut pe unii ce ţineau minte răul, îndemnând pe alţii să nu ţină minte răul. 
Și ruşinându-se de propriile lor cuvinte, au pus şi ei capăt patimii acesteia. 


17) Să nu socotească nimenea această întunecime ca o patimă uşoară, trecătoare. 
Căci de multe ori obişnuieşte să se întindă până la bărbaţii duhovniceşti. 


A fost treapta a noua. Cel ce a câştigat-o poate să ceară de acum cu îndrăznire 
dezlegarea greşalelor de la Dumnezeu Mântuitorul. 


Cuvântul X - Despre clevetire 


1) Nimenea, socotesc, dintre cei ce judecă sănătos, nu va tăgădui că din ură şi din 
ținerea de minte a răului se naşte clevetirea. De aceea s-a şi rânduit aceasta după 
părinţii ei, ca într-un lanţ. Clevetirea este fiica urii. E o boală subţire, dar o 
lipitoare grasă, ascunsă şi tăinuită, care suge şi seacă sângele iubirii. E 
făţărnicirea iubirii, pricinuitoarea întinăciunii şi poverii inimii. 


2) Precum există tinere care fac cele rele fără ruşine şi există altele care săvârşesc 
lucruri mai urâte decât cele dintâi, dar pe ascuns şi mai cu ruşine, aşa se poate 
întâmpla şi cu patimile de necinste. Astfel de tinere sunt: făţărnicia, viclenia, 
întristarea, ţinerea minte a răului, clevetirea inimii. Acestea una spun la arătare şi 
alta gândesc. 


3) Am auzit pe unii clevetind şi i-am certat. Dar lucrătorii acestui rău răspundeau 
în apărarea lor, că fac aceasta din dragostea şi din grija pentru cel clevetit. Iar eu le- 
am spus să înceteze cu această dragoste, căci nu minte cel ce a zis: «Pe cel ce 
cleveteşte în ascuns pe aproapele lui, alungă-l» (Ps. 100, 5). Dacă spui că-l 
iubeşti, roagă-te în taină pentru el şi nu-ţi bate joc de om. Căci acesta este felul 
iubirii primit la Domnul. 


4) Să nu-ţi rămână ascuns lucrul acesta şi te vei trezi, ca să nu mai judeci pe cel ce 
greşeşte: Iuda era în ceata ucenicilor, iar tâlharul în ceata ucigaşilor. Şi într-o clipă 
s-a făcut o schimbare minunată între ei. 


5) De voieşte cineva să biruiască duhul clevetirii, să nu învinovăţească pe cel ce a 
greşit, ci pe dracul care l-a ispitit. Căci nimenea nu voieşte să păcătuiască faţă de 
Dumnezeu, chiar dacă toți păcătuim fără să fim siliţi. 


6) Am văzut pe unul păcătuind pe faţă şi pocăindu-se în ascuns. Şi pe cel ce l-am 
osândit ca curvar l-am aflat socotit la Dumnezeu neprihănit, pentru că îl îmblânzise 
cu adevărat prin întoarcerea sa. 


7) Să nu te sfieşti niciodată de cel ce cleveteşte pe aproapele faţă de tine. Mai 
degrabă zi către el: «încetează, frate! Eu în fiecare zi fac lucruri mai rele ca el. Şi 
cum pot să-l osândesc pe el?» Prin aceasta vei câştiga două lucruri: cu un singur 
leac te vei vindeca şi pe tine şi pe aproapele. 


8) Una şi singură este calea cea mai scurtă dintre căile ce duc la iertarea greşalelor: 
să nu judeci, dacă e adevărat cuvântul: «Nu judecaţi şi nu veţi fi judecaţi» (Mt. 7, 
5). Pe cât de străin este focul de apă, pe atât de străin este a judeca, celui ce voieşte 
să se pocăiască. 


9) Chiar de ai vedea pe cineva greşind în ceasul morţii, nici atunci Să nu-l 
osândeşti. Căci necunoscută este oamenilor judecata lui Dumnezeu. Unii au 
făcut greşeli mari la arătare, dar au făcut lucruri şi mai mari în ascuns. S-au 
înşelat deci iubitorii de osândiri, prinzând fum în loc de soare. 


10) Ascultaţi la mine, ascultați toţi controlorii cei răi ai altora. Dacă e adevărat, 
precum şi este, că: «Cu ce judecată veţi judeca, cu aceea veţi fi judecaţi» (Mt. 7, 5), 
negreşit în cele ce vom cleveti pe aproapele, în acelea vom cădea, fie sufleteşti, fie 
trupeşti. Şi altfel nu va fi. 


11) Contabilii aspri şi amănunțiţi ai greşelilor aproapelui suferă de această patimă, 
pentru că nu şi-au adus niciodată aminte în chip nemincinos şi deplin de greşelile 
lor. Căci dacă ar privi cineva amănunțit la păcatele sale, înlăturând acoperământul 
iubirii de sine, n-ar mai purta grijă de nimic din cele ale vieţii. Ar socoti că nu-i 
ajunge timpul nici măcar pentru a se plânge pe sine, chiar dacă ar trăi 100 de ani, 
chiar dacă ar vedea râul Iordanului plin întreg de lacrimile pornite din ochii săi. 


12) Mi-am cercetat plânsul şi n-am aflat în el nici urmă de clevetire sau de 
osândire. 


13) Dracii ne silesc fie să păcătuim, fie, dacă nu păcătuim, să judecăm pe cei ce 
păcătuiesc, pentru că prin lucrul de al doilea să pătăm pe cel dintâi. Cunoaşte că 
semnul clevetitorilor sau al pizmaşilor, este acesta: bârfesc şi ponegresc cu plăcere 
şi cu uşurinţă învăţăturile sau faptele sau împlinirile aproapelui, scufundându-se 
jalnic în duhul urii. 


14) Am văzut pe unii făcând pe ascuns şi neştiut de lume tot felul de greşeli şi cu 
presupusa lor curăţie, osândind aspru pe cei ce săvârşeau unele greşeli mici la 
arătare. 


15) A judeca înseamnă a răpi cu obrăznicie un drept al lui Dumnezeu, dar a 
osândi înseamnă a-şi pierde cineva sufletul. 


16) Precum închipuirea de sine poate pierde pe cel ce o are chiar fără altă patimă, 
tot aşa şi judecarea altora, chiar de se află singură şi de sine în noi, poate să ne 


piardă cu desăvârşire, dacă fariseul acela a fost judecat numai din aceasta (Lc. 18, 
14). 

17) Culegătorul de struguri destoinic mănâncă numai boabe coapte şi nu culege 
nimic din aguridă. Mintea pricepută şi înţeleaptă ia aminte cu sârguinţă la toate 
virtuțile pe care le vede la vreunii. Cel fără de minte însă iscodeşte cele vrednice de 
ocară şi lipsurile. Despre aceasta s-a zis: «Iscodit-au fărădelegi, istovitu-s-au 
născocind iscodiri» (Ps. 63, 6). 


18) Să nu osândeşti, chiar de vezi cu ochii tăi. Căci de multe ori se înşeală şi 
aceştia. 


A fost treapta a zecea, pe care cel ce a biruit-o s-a făcut lucrător al dragostei sau al 
plânsului. 


Cuvântul XI - Despre multa vorbire şi despre tăcere 


1) Am arătat pe scurt în cele de până acum că e un lucru foarte primejdios, care se 
furişează chiar în cei ce par duhovniceşti, a judeca sau mai degrabă a fi judecat şi a 
fi osândit de limbă. Dar acum urmează să vorbim puţin, la locul cuvenit ei şi 
despre pricina sau uşa prin care intră sau iese aceasta. 


2) Multa vorbire este catedra slavei deşarte, prin care aceasta se arată pe sine şi 
se face cunoscută. Multa vorbire este semnul neştiinţei, uşa clevetirii, călăuza 
glumelor, slujitoarea minciunii, risipirea străpungerii, născătoarea trândăviei 
Sau pricinuitoarea ei, înainte mergătoarea somnului, împrăştierea minţii 
adunate în sine, pierzătoarea pazei de sine, răcitoarea căldurii, întunecarea 
rugăciunii. 


3) Tăcerea întru cunoştinţă este maica rugăciunii, izbăvirea din robie, păzirea 
focului, supraveghetoarea gândurilor, strajă în faţa vrăjmaşilor, închisoarea 
plânsului, prietena lacrimilor, lucrătoarea pomenirii morţii, zugravul chinurilor, 
iscoditoarea judecății, slujitoarea  îngrijorării, duşmana  îndrăznelii, soaţa 
liniştei, potrivnica iubirii de a fi învăţătoare, adaus de cunoştinţă, pricinuitoarea 
vederilor, înaintare nevăzută, urcuş neobservat. 


4) Cel ce-şi cunoaşte greşelile îşi înfrânează limba. lar vorbăreţul nu s-a cunoscut 
încă pe sine cum trebuie. Prietenul tăcerii se apropie de Dumnezeu şi vorbind cu 
EI fără să ştie cum, e luminat de Dumnezeu. Tăcerea lui lisus a ruşinat pe Pilat şi 
liniştea unui om duhovnicesc mistuie slava deşartă. 


5) După ce a spus un cuvânt, Petru a plâns cu amar, pentru că nu şi-a adus aminte 
de cel ce a zis: «Zis-am: păzi-voi căile mele, ca să nu păcătuiesc cu limba mea» 
(Ps. 38, 1) şi de altul care a zis: «E mai bine a cădea de la înălţime pe pământ, 
decât din pricina limbii» (Inţ. Sir. 20, 19). 


6) Nu voiesc să scriu multe despre acestea, deşi vicleniile patimilor mă îndeamnă. 
Dar am auzit odată pe cineva, dornic să afle de la mine ceva despre linişte, care 
zicea că multa vorbire se naşte numaidecât din una din acestea: fie dintr-o 
îndelungată vieţuire şi deprindere vicleană şi neînfrânată (căci limba, fund şi ea un 
mădular al trupului, cere ceea ce a învăţat şi s-a obişnuit), fie la cei ce se nevoiesc 
şi mai ales la ei, din slava deşartă; iar uneori şi din lăcomia pântecelui. Pentru 
aceea adeseori mulți înfrânându-şi pântecele, cu oarecare forţare, închid şi limba şi 
multa ei vorbire în tăcere. 


7) Cel ce se gândeşte cu grijă la moarte îşi opreşte cuvintele. Şi cel ce a agonisit 
plânsul sufletului se fereşte de vorba multă ca de foc. 


8) Cel ce iubeşte liniştea şi-a pus lacăt la gură. lar cel ce doreşte să dea ocol lumii e 
alungat din chilie. 


9) Cel ce a cunoscut mirosul focului celui prea înalt, fuge de însoţirea cu oamenii, 
cum fuge albina de fum. Căci pe ea fumul o alungă; iar aceluia însoţirea cu 
oamenii îi lucrează împotrivă. 


10) Puţini pot opri apa fără de zăgazuri, dar şi mai puţini îşi pot opri gura 
neînfrânată. 


A fost treapta a unsprezecea. Cel ce a biruit-o a tăiat deodată mulțime de rele. 
Cuvântul XII - Despre minciună 


1) Focul se naşte din piatră şi fier. Minciuna, din vorba multă şi din gluma 
prostească. Minciuna înseamnă pieirea dragostei, iar jurământul mincinos, 
tăgăduirea lui Dumnezeu. 


2) Nimenea dintre cei sănătoşi la minte să nu-şi închipuie că păcatul minciunii e 
unul mic. Duhul Sfânt a rostit o judecată înfricoşătoare împotriva ei. Dacă David 
zice către Dumnezeu: «Vei pierde pe toţi cei ce grăiesc minciună» (Ps. 5,6), ce vor 
pătimi cei ce întăresc minciuna cu jurăminte? 


3) Am văzut pe unii fălindu-se cu minciuna şi ţesând prin glume şi vorbe deşarte 
pricini de râs şi alungând în chip jalnic plânsul ascultătorilor. 


4) Când dracii ne văd încercând să ne depărtăm ca de la o ciumă de la auzirea 
glumelor, după începutul făcut cu noi de asprul nostru povăţuitor, încep să ne 
momească cu aceste două gânduri, şoptindu-ne fie: «Nu întrista pe cel ce 
lămureşte», fie: «Nu te arăta pe tine mai iubitor de Dumnezeu, decât cei de faţă». 
Sari, nu zăbovi! lar de nu, îţi vei închipui în rugăciune gândurile unor lucruri care 
stârnesc râsul. Nu fugi numai, ci risipeşte cu bunăcredincioşie şi şederea vicleană, 
aducându-ţi în minte gândul judecății. Căci e mai bine pentru tine să ieşi din 
această împrejurare stropit şi cu puţină slavă deşartă şi să te afli astfel pricină de 
folos multora. 


5) Maica şi pricina minciunii este, de multe ori, fățărnicia. Căci unii spun că 
fățărnicia nu e altceva decât plănuirea şi născocirea de minciuni, având împreunat 
şi împletit cu ea jurământul. Cel ce are frica Domnului e străin de minciună, 
avându-și conştiinţa ca judecător nemitarnic. 


6) Precum în toate patimile cunoaştem deosebiri de vătămări, aşa şi în minciună. 
Căci alta este judecata celui ce minte de frica pedepsei şi alta a celui ce minte 
neameninţat de vreo primejdie. Unul a minţit pentru desfătări, altul pentru pofta de 
plăceri; altul, ca să dea celor de faţă prilej de râs; altul, ca să întindă o cursă fratelui 
şi să-l facă rău. 


7) Minciuna din frica de chinurile stăpânitorilor se şterge; dar e desfiinţată cu totul 
de mulţimea lacrimilor. Mincinosul care întinde curse socoteşte adeseori chiar 
pierderea sufletului ca dreptate. Bărbatul născo-citor de minciuni se dă pe sine ca 
urmând pilda lui Raav şi spune că prin pierderea sa urmăreşte scăparea altora. 

8) Când ne vom curăţi cu totul de minciună, vom putea să o folosim şi pe ea, dar 
cu frică, dacă o cere momentul. Nu cunoaşte pruncul minciuna şi nici Sufletul 
izbăvit de viclenie. Cel veselit de vin spune, fără să vrea, adevărul în toate. Și cel 
beat de străpungerea inimii nu poate minți. 


A fost treapta a douăsprezecea. Cel ce a păşit pe ea a câştigat rădăcina bunătăţilor. 
Cuvântul XIII - Despre lenea sufletească 
1) Şi aceasta este una din ramurile vorbăriei şi prima nepoată a ei, precum am spus 


mai înainte. Vorbesc de lâncezeală sufletească. De aceea i-am rânduit şi ei un loc 
în lanţul cel rău. Ea este lâncezeala sufletului, o moleşeală a minţii în nevoinţă, o 


scârbă faţă de făgăduinţa călugărească, o pornire de a ferici pe mireni, o defăimare 
a lui Dumnezeu ca nemilos şi neiubitor de oameni, o plictiseală de citirea 
psalmilor. Ea e neputincioasă în rugăciune, dar e tare ca fierul în slujirea în cele 
materiale, neobosită în lucrul mâinilor şi iscusită în ascultare. 


2) Bărbatul ascultător nu cunoaşte lâncezeala sufletului. Căci prin cele ale 
simţurilor înfăptuieşte cele ale gândirii. 


3) Viaţa de obşte este potrivnică lâncezelii. Dar celui ce se linişteşte, aceasta îi este 
o soaţă neîncetată. Nu se va despărţi de el până va muri; până va muri îl va război. 
Văzând ea chilia pustnicului, zâmbeşte. Şi apropiindu-se de el, se sălăşluieşte lângă 
el. 


4) Doftorul cercetează pe bolnavi dimineaţa şi lenea sufletească a celui ce se 
nevoieşte, pe la amiazi. Lenea sufletească îşi dă ca motiv primirea de oaspeţi şi 
cere să fie pusă la lucrul mâinilor pentru a face milostenie. Ea îndeamnă plină de 
sârguinţă la cercetarea bolnavilor, amintind de Cel ce a zis: «Bolnav am fost şi n- 
aţi venit la Mine» (Mt. 25, 38). Ea ne cere să mergem la cei neputincioşi şi 
descurajaţi. Ea, cea descurajată, ne spune: «Mângâiaţi pe cei descurajaţi». Stând la 
rugăciune, îşi aduce aminte de lucruri de trebuinţă şi născoceşte tot felul de 
meşteşugiri, ea cea lipsită de judecată, ca să ne atragă prin vreun motiv 
binecuvâîntat, ca printr-un căpăstru, din rugăciune. 


5) Dracul trândăviei sufleteşti aduce pe la amiazi o tremurare de trei ceasuri, 
împreună cu dureri de cap şi cu fierbinţeală şi cu amețeli. Pe la ceasul al nouălea 
(pe la trei după amiază), acestea se mai domolesc. lar când se pune masa, sare din 
aşternut. Când soseşte vremea rugăciunii, iarăşi se îngreunează cu trupul. Stând la 
rugăciune, îi scufundă pe călugări iarăşi în somn şi le răpeşte stihul din gură cu 
căscături necuvenite. 


6) Fiecare din celelalte patimi e nimicită de o virtute. Dar trândăvia sufletească este 
moartea atotcuprinzătoare a călugărului. 


7) Sufletul bărbat învie mintea moartă, dar lâncezeala şi lenea risipesc toată 
bogăţia. 


8) Fiind şi ea una din cele opt întâistătătoare ale răutăţii, vom spune şi despre ea 
ceea ce am spus despre tot şirul acelora. Dar vom adăuga şi aceea, că atunci când 
se face cântarea de psalmi, trândăvia sufletului nu se arată. lar când se săvârşeşte 
pravila, ochii stau deschişi. 


9) În vremea trândăviei se dovedesc cei ce silesc (Împărăţia Cerurilor). Căci nimic 
altceva nu pricinuieşte călugărului cununi ca trândăvia, dacă împlineşte neobosit 
lucrul lui Dumnezeu. la seama şi o vei vedea războindu-te când stai în picioare, 
îndemnându-te să te aşezi pe scaun şi să te reazemi de peretele chiliei sau făcându- 
te să mişti şi să baţi din picioare. Cel ce plânge nu cunoaşte trândăvia sufletului. 


10) Să fie legat şi acest tiran de aducerea aminte a păcatelor şi să fie bătut cu lucrul 
mâinilor. Să fie tras de gândul la bunătățile viitoare şi pus înainte, să fie întrebat de 
cele cuvenite: «Spune, deci, tu, moleşitule şi lâncedule, cine te-a născut pe tine din 
răutate? Cine sunt nepoatele tale ? Cine, cei ce te războiesc şi te ucid?» 

Iar el, silit, va răspunde: «Eu nu am unde să-mi plec capul între cei cu adevărat 
ascultători. Dar am loc şi viețuiesc cu cei ce se îndeletnicesc cu liniştea. lar cele ce 
m-au născut sunt multe şi felurite. Câteodată nesimţirea sufletului, alteori 
neaducerea aminte de cele de sus; câteodată şi prea multele osteneli. lar nepoatele 
mele sunt cele care, cu toate mutările din loc în loc, rămân cu mine: neascultarea 
părintelui, neaducerea-aminte de judecată, ba uneori şi părăsirea făgăduinţei. 
Duşmanii mei, de care sunt legat acum în lanţuri, sunt cântarea de psalmi şi lucrul 
mâinilor. Cel ce mă războieşte este gândul morţii. lar cea care mă omoară cu 
desăvârşire este rugăciunea împreunată cu nădejdea sigură a bunătăţilor (viitoare). 
Iar cine a născut rugăciunea, întreba-ţi-o pe ea». 


Aceasta e a treisprezecea biruinţă. Cel ce a dobândit-o pe ea e cercat cu adevărat, 
în tot binele. 


Cuvântul XIV - Despre pântecele atot lăudat şi tiran 


1) Având să vorbim despre pântece, ne-am hotărât să vorbim înţelepţeşte (să 
filozofăm) împotriva noastră ca în toate celelalte. Căci m-aş minuna să se poată 
elibera cineva de el, înainte de a se sălăşlui în mormânt. 


2) Lăcomia stomacului este fățărnicia pântecelui. Săturat, strigă că e lipsit şi 
ghiftuit şi plesnit de sătul, ţipă că îi e foame. Lăcomia pântecelui e bucătar iscusit, 
născocind tot felul de mâncări gustoase. Astupându-se un canal, se deschide altul. 
închizându-l pe acesta, se cască un altul. Lăcomia pântecelui este o amăgire a o- 
chilor, care înghițind puţine, doreşte să le înghită pe toate. 


3) Săturarea de bucate este maica curviei, iar necăjirea pântecelui e pricinuitoare de 
curăție. Cel ce mângâie pe leu îl domesticeşte adeseori, dar cel ce mângâie trupul îl 
sălbătăceşte şi mai mult. 


4) Se bucură iudeul de sâmbătă şi de sărbătoare şi monahul lacom, de sâmbătă şi 
de Duminică. Se gândeşte cu mult timp înainte de Paşti şi pregăteşte mâncările cu 
zile înainte. Robul stomacului face planuri cu ce mâncări va ţine praznicul, pe când 
robul lui Dumnezeu, cu ce daruri duhovniceşti se va îmbogăţi. Sosind un străin, 
lacomul se porneşte spre agapă din lăcomia pântecelui şi dezlegarea pentru sine o 
socoteşte drept mângâierea fratelui. Se gândeşte să dezlege la vin pentru venirea 
unor oaspeţi şi socotind că ascunde virtutea, se face robul patimii. 


5) Slava deşartă duşmăneşte adeseori lăcomia pântecelui şi între ele se iscă o luptă 
pentru nenorocitul călugăr, ca pentru un rob cumpărat. Lăcomia pântecelui se 
sileşte să-i slăbească frânele, dar slava deşartă îl sfătuieşte să ducă virtutea la 
biruinţă. lar călugărul înţelept fuge de amândouă, scuturându-se la vreme potrivită 
de una prin cealaltă. 


6) Când trupul ne este în plină vigoare, să ţinem înfrânarea în toată vremea şi în tot 
locul. lar când acesta se îmblânzeşte (ceea ce nu cred că se întâmplă înainte de 
moarte), să ascundem lucrarea noastră. 


7) Am văzut preoţi bătrâni batjocoriţi de draci, dezlegând cu binecuvântare şi pe 
tinerii nesupuşi lor, la ospeţe, de vin şi de celelalte. De sunt mărturisiţi (ca buni), 
să-l dezlegăm cu măsură. Dar de sunt nepăsători, să nu ne îngrijim de 
binecuvântarea lor şi mai ales când sunt războiţi de foc. 


8) Urgisitul de Dumnezeu Evagrie a socotit că este mai înţelept decât cei înţelepţi 
şi în rostire şi în înţelegere. Dar a fost dat de gol, nenorocitul, arătându-se mai fără 
de minte decât cei fără de minte, nu numai în multe altele, ci şi în aceasta. Căci 
zice: când sufletul pofteşte mâncarea felurită, să se strâmtoreze cu pâine şi apă. El 
a poruncit ceva asemănător celui ce ar spune copilului să urce toată scara dintr-un 
singur pas. 

Noi, respingând porunca lui, zicem: când sufletul pofteşte mâncări felurite, cere 
ceva propriu firii. De aceea ne vom folosi de un meşteşug împotriva acestei mult 
meşteşugite patimi. Şi dacă nu ne aflăm sub un război foarte greu sau nu ne 
amenință primejdia unor căderi, să tăiem întâi mâncările care îngrașă, pe urmă pe 
cele care ne aprind, apoi pe cele ce ne fac plăcere. 


9) De e cu putinţă, dă pântecelui hrana care-l umple şi e uşor de mistuit, ca prin 
săturare să săturăm pofta lui, iar prin mistuirea grabnică să ne izbăvim de aprindere 
ca de un bici. Să cercetăm şi mâncările care fac vânturi şi vom afla că ele mişcă şi 
poftele. 


10) Râzi de dracul care te sfătuieşte să prelungeşti cina. Căci sosind ceasul al 
nouălea al zilei următoare, ai călcat învoiala celei dinainte. 


11) Alta este înfrânarea potrivită celor nevinovaţi şi alta, cea potrivită celor 
vinovaţi. Cei dintâi au ca semn mişcarea trupului, cei de al doilea, lupta până la 
moarte şi până la sfârşit împotriva lui, cu neîmpăcare şi fără îndurare. Cei dintâi 
volesc să păzească pururea liniştea minţii; cei de al doilea, prin întristarea şi topirea 
sufletească voiesc să câştige îndurarea lui Dumnezeu. 


12) Celui desăvârşit, negrija în toate îi este timp de veselie şi de mângâiere; iar 
celui ce se nevoieşte, timpul de veselie îi este timpul de lucru. Iar celui pătimaş, 
timpul de veselie îi este sărbătoarea sărbătorilor şi praznicul praznicelor. 


13) In inima lacomilor se mişcă visuri de mâncări, iar în inima celor ce plâng, 
visuri de judecată şi de chinuri. 


14) Stăpâneşte-ţi pântecele până nu te stăpâneşte el pe tine şi atunci te vei înfrâna 
cu ruşine. Cunosc ceea ce spun cei ce au căzut în groapa negrăită. Dar famenii 
rămân neispitiţi de aceasta (Mt. 19, 12). 


15) Să facem mort pântecele cu gândul focului (veşnic). Căci auzind unii de acesta, 
şi-au făcut moarte până la capăt mădularele şi au murit de o moarte îndoită. Să 
căutăm şi vom afla că lăcomia pricinuieşte toate scufundările noastre. 


16) Mintea postitorului se roagă cu trezvie. Dar a celui neînfrânat e plină de chipuri 
(idoli) necurate . Săturarea pântecelui a uscat izvoarele. Dar uscându-se el însuşi, s- 
au născut apele. 


17) Cel ce-şi îngrijeşte stomacul său şi luptă să biruiască duhul curviei este 
asemenea celui ce voieşte să stingă pârjolul cu gaz. Când pântecele e strâmtorat, se 
smereşte inima. Dar când acesta e îngrijit, se fuduleşte gândul. 


18) Ia seamă la tine pe la ceasul întâi al zilei (ora 6 dimineaţa n. tr) şi pe la cel 
din mijloc şi pe la cel din urmă înainte de mâncare şi vei afla din aceasta folosul 
postului. Dimineaţa gândul zburdă şi rătăceşte; când vine ceasul al nouălea (3 
d.a. n.tr.), se domoleşte puţin, iar pe la apusul soarelui, se smereşte cu totul. 


19) Asupreşte-ţi pântecele şi-ţi vei închide negreşit şi gura. Căci limba prinde 
putere din mulțimea mâncărurilor. Luptă-te cu ea şi veghează asupra ei. Căci de te 


vei osteni puţin, îndată te va ajuta şi Domnul. Burdufurile moi se vor umfla pentru 
a primi mai mult. Dar cele dispreţuite nu vor primi atâta. 


20) Cel ce sileşte stomacul (să cuprindă mai mult) îşi lărgeşte maţele. Iar cel ce 
luptă cu el le îngustează pe acelea. Iar acestea îngustându-se, nu e nevoie de multe 
mâncări. ŞI atunci vom ajunge postitori din fire. 


21) De multe ori setea pune capăt setei. Dar a curma foamea prin foame, e greu şi 
cu neputinţă. Când te va birui stomacul, domoleşte-l prin osteneli. lar dacă nici 
aceasta nu-i cu putinţă, din pricina slăbiciunii, luptă cu el prin priveghere. 


22) Când ţi se îngreuiază ochii, apucă-te de lucrul mâinilor. Dar dacă nu-ţi vine 
somnul, nu te apuca de el. Căci nu e cu putință să-ţi înfățişezi mintea şi lui 
Dumnezeu şi amintirii, adică să slujeşti şi lui Dumnezeu şi lucrului de mână. 


23) Cunoaşte că de multe ori dracul se aşează în stomac şi nu lasă pe om să se 
sature, chiar de ar mânca tot Egiptul şi ar bea Nilul întreg. După mâncare pleacă 
ticălosul şi ni-l trimite pe cel al curviei, vestindu-i ce s-a întâmplat: «la-l, ia-l, 
zice, tulbură-l1» . Căci pântecele umplându-se, nu va lupta mult. Şi acela venind, 
zâmbeşte. Şi legându-ne prin somn mâinile şi picioarele, face apoi toate câte 
voieşte, pângăreşte sufletul şi trupul prin întinăciuni, năluciri şi curgeri. E lucru de 
mirare a vedea mintea netrupească întinată şi întunecată de trup şi iarăşi a vedea pe 
cel nematerial, curăţit şi subțiat prin lut. 


24) Dacă ai făgăduit lui Hristos să călătoreşti pe calea cea strâmtă şi plină de 
necazuri, strâmtorează-ţi stomacul. Căci de-l îngrijeşti şi-l lărgeşti pe acesta, ai 
călcat învoielile. 


25) Gândeşte-te şi ascultă pe Cel ce zice: «Lată şi largă este calea pântecelui ce 
duce la pierzarea prin curvie şi mulţi sunt cei ce călătoresc pe ea. Şi strâmtă e 
poarta şi plină de necazuri calea postirii care duce la starea neprihănirii. Și 
puţini sunt cei ce intră prin ea» (Mt. 7, 13-14). 


26) Căpetenia dracilor e Lucifer, care a căzut, iar stăpânul patimilor e gâtlejul 
pântecelui. 


27) Şezând la masa cu bucate, adu-ţi aminte de moarte şi de judecată. De abia aşa 
vei împiedica puţin patima. Bând băutura nu înceta să-ţi aduci aminte de oţetul şi 
de fierea Stăpânului. Şi negreşit sau te vei înfrâna sau suspinând, îţi vei face 
cugetul mai smerit. 


28) Nu te amăgi: Nu te vei izbăvi de faraon şi nu vei vedea Paştile de sus, de nu vei 
mânca neîncetat ierburile amare şi azima, sila şi greaua pătimire a postului. lar 
azima e cugetul neumflat de mândrie. 


29) Să se lipească de răsuflarea ta cuvântul celui ce zice: «Când mă tulburau 
dracii, m-am îmbrăcat în sac şi am smerit cu post sufletul meu şi rugăciunea 
mea s-a lipit în sânul sufletului meu» (Ps. 34, 12). 


30) Postul este o silire a firii şi o tăiere împrejur a dulceţii gâtlejului, curmarea 
aprinderii, alungarea gândurilor rele şi eliberarea de visări, curăţia rugăciunii, 
luminătorul sufletului, paza minţii, înmuierea învârtoşării, uşa străpungerii 
inimii, Suspinul Smerit, zdrobirea veselă, încetarea multei vorbiri, începutul 
liniştirii,  Străjerul  ascultării, uşurarea somnului, Sănătatea trupului, 
pricinuitorul nepătimirii, iertarea păcatelor, uşa şi desfătarea Raiului. 


31) Să întrebăm şi pe aceasta, mai bine zis mai înainte de toți, pe această 
întâistătătoare a relelor care ne războiesc, uşa patimilor, căderea lui Adam, 
pierzarea lui Esau, nimicirea izraeliţilor, ruşinea lui Noe, vânzătoarea Gomorei, 
ruşinătoarea lui Lot, pe nimicitoarea fiilor lui Eli, pe călăuzitoarea întinărilor: de 
unde se naşte şi care sunt nepoţii ei, cine e cel ce o zdrobeşte pe ea şi cine cel ce o 
nimiceşte cu desăvârşire? 

«Spune nouă, o, tirană a tuturor muritorilor, care ai cumpărat pe toţi cu aurul 
nesăturării: de unde ai câştigat intrarea în noi ? Şi ce ai născut după ce ai intrat? Şi 
care e ieşirea ta din noi sau izbăvirea, noastră de tine?» Iar ea, plângându-se de 
ocărâri şi fierbând de mânie şi pornind în chip tiranic şi sălbatic împotriva noastră, 
ne răspunde: «De ce mă împroşcaţi cu ocări, voi cei ce-mi sunteţi supuşi? Cum vă 
sârguiţi să vă despărtiţi de mine ? Că şi eu am fost legată de firea voastră. Uşa mea 
e conţinutul bucatelor, pricina nesăturării este obişnuinţa, temeiul patimii mele este 
obiceiul vostru care mi-a luat înainte, nesimţirea sufletului şi neaducerea aminte de 
moarte. 


Şi de ce cereţi să aflaţi de la mine numele nepoților mei? Îi voi număra şi se vor 
înmulți mai mult decât nisipul mării. Totuşi ascultați pe cei întâi născuţi ai mei şi 
pe cei mai iubiţi, ascultați cum se numesc: fiul meu cel întâi născut este slujitorul 
curviei; al doilea după el este cel al învârtoşării inimii; al treilea e somnul. Apoi 
din ei porneşte o mare de gânduri; valuri de întinăciuni, adânc de necurăţii neştiute 
şi negrăite. 


Fiicele mele: lenea, vorba multă, îndrăzneala, născocirea râsului, glumele, 
împotrivirea în cuvânt, grumazul ţapăn, neauzirea, nesimţirea, robia, fala, 


cutezanţa, iubirea de podoabe, cărora le urmează rugăciunea întinată şi gândurile 
împrăştiate, dar adeseori şi nenorociri deznădăjduite şi neaşteptate, cărora le 
urmează iarăşi deznădejdea cea mai cumplită dintre toate. 


Pe mine mă războieşte, dar nu mă biruieşte amintirea păcatelor, mă duşmăneşte 
gândul morţii. Dar nimic nu mă desfiinţează cu totul din oameni. Cel ce a dobândit 
pe Mângâietorul se roagă Acestuia împotriva mea. Şi Acesta, înduplecat, nu mă 
lasă să lucrez în chip rodnic. lar cei ce nu L-au gustat pe Acela, cer să se 
îndulcească nu mai decât cu dulceaţa mea. Pe aceasta o biruieşte bărbăţia. Şi cel ce 
a biruit-o, e vădit că se grăbeşte spre nepătimire şi spre neprihănirea cea mai 
deplină». 


Cuvântul XV - Despre curăţia şi neprihănirea (castitatea) nestricăcioasă, 
agonisită de cei stricăcioşi, prin osteneli şi sudori 


1) Curăţia (castitatea) este o însuşire a firii netrupeşti. Curăţia este casa prea 
iubită a lui Hristos şi cerul pe pământ al inimii. Curăţia este tăgăduirea mai 
presus de fire a firii şi o întrecere adevărată şi minunată a trupului muritor şi 
stricăcios cu cei netrupeşti. Curat este cel ce a respins de la sine dragostea prin 
dragoste şi a stins focul material prin focul nematerial. 


2) Neprihănirea este numele de obşte al tuturor virtuţilor. Neprihănit este cel ce 
chiar şi în visuri nu simte în sine nici o mişcare (a patimii) sau schimbare a stării 
sale. Neprihănit este cel ce a dobândit o desăvârşită nesimţire față de deosebirea 
între trupuri. Aceasta este regula şi definiția desăvârşită a atotcuratei curăţii, să fie 
cu aceeaşi stare de suflet faţă de trupurile însufleţite şi neînsuflețite, cuvântătoare şi 
necuvântătoare. 


3) Nimeni dintre cei ce au agonisit neprihănirea prin nevoinţă să nu creadă că şi-a 
agonisit-o singur. Căci este cu neputinţă ca cineva să-şi biruiască firea sa. Unde s-a 
biruit firea, acolo se cunoaşte că se află de faţă Cel mai presus de fire. Căci ceea ce 
e mai mic se biruieşte, fără nici o îndoială, de ceea ce e mai mare. Începutul 
curăţiei e neîncuviințarea gândului şi trecerea multor ani, neînsoțită de chipuri. 
Mijlocul ei este mişcarea firească spre mulțime de gânduri şi numai atâta, fără ca 
acestea să ia chip şi izbăvite de scurgere. Iar sfârşitul ei este moartea trupului (faţă 
de aceste mişcări), înainte de moartea gândurilor. 


4) Fericit cu adevărat este cel ce a câştigat o desăvârşită nesimţire faţă de orice 
trup, culoare şi frumuseţe. 


5) Nu e curat cel ce şi-a păzit lutul neîntinat, ci cel ce şi-a supus în chip desăvârşit 
mădularele acestuia, sufletului. 


6) Mare este cel ce rămâne nepătimitor la atingere. Dar mai mare, cel ce rămâne 
nerănit de vedere şi a biruit vederea focului, prin gândul la frumuseţea celor de sus. 


7) Cel ce a alungat câinele acesta cu rugăciunea se aseamănă celui ce se luptă cu un 
leu. Dar cel ce îl înfrânge pe acesta cu împotrivirea în cuvânt se aseamănă celui ce- 
şi urmăreşte pe duşmanul lui. lar cel ce a nimicit cu totul năvala lui, deşi se află 
încă în trup, s-a sculat din sicriu. 

8) Dacă semnul curăţiei adevărate este a rămâne nemișcat în nălucirile din vis, 
atunci semnul desfrânării este negreşit a suferi scurgere în stare de veghe, datorită 
aducerilor aminte. 


9) Cel ce se războieşte cu sudori şi încordări cu acest potrivnic se aseamănă cu cel 
ce a legat cu o frânghie pe vrăjmaşul său. Iar cel ce se războieşte prin înfrânare şi 
priveghere se aseamănă celui ce l-a încătuşat pe acela cu lanţ. În sfârşit, cel ce se 
războieşte prin smerita cugetare şi nemâniere şi sete se aseamănă celui ce a omorât 
pe vrăjmaş şi l-a ascuns în nisip. Prin nisip să înţelegi smerenia. Căci aceasta nu 
îngraşă păşunea patimilor, ci e ţarină şi cenuşă. 


10) Altul este cel ce are pe tiran legat prin nevoinţe, altul cel ce-l are legat prin 
smerenie şi altul, cel ce-l are legat prin descoperirea dumnezeiască. Cel dintâi se 
aseamănă luceafărului; al doilea, lunii pline; iar al treilea, soarelui atotstrălucitor. 
Dar fiecare din ei are petrecerea în ceruri. Precum din zori iese lumină, iar din 
lumină răsare soarele, aşa trebuie să înţelegem şi să vedem şi pe cei amintiţi. 


11) Vulpea se preface că doarme; iar dracul se preface că e neprihănit. Dar cea 
dintâi, ca să înşele pasărea, iar cel din urmă, ca să piardă sufletul. 


12) Să nu crezi trupului în toată viaţa ta. Şi să nu-i dai îndrăzneală, până nu te vei 
întâlni cu Hristos. 


13) Nu îndrăzni să crezi că, înfrânându-te, nu vei cădea. Căci un oarecare, 
nemâncând nimic, a fost aruncat din cer. 


14) Unii cunoscători au dreptate când spun că lepădarea este vrăjmăşia faţă de trup 
şi lupta împotriva pântecelui. 


15) In cei începători, căderile se ivesc totdeauna din desfătare (cu mâncări). In cei 
de la mijloc şi din mândrie, deşi aceasta se întâmplă şi celor începători. lar în cei ce 
se apropie de desăvârşire, numai din osândirea aproapelui. 


16) Unii fericesc pe cei născuţi fameni, ca izbăviţi de tirania trupului. Eu fericesc 
pe famenii de fiecare zi, care se fac pe ei fameni cu gândul, ca cu un cuţit. 


17) Am văzut pe unii căzând fără voie şi am văzut pe unii voind să cadă cu voia, 
dar neputând. Şi i-am socotit pe aceştia mai răi decât pe cei ce cad în fiecare zi, ca 
pe unii ce deşi nu pot, totuşi doresc împuţiciunea. 


18) E de plâns cel ce cade; dar mai de plâns e cel ce pricinuieşte şi căderea altuia. 
Pentru că el poartă povara ambelor căderi şi a plăcerii (păcătoase n.tr.) celuilalt. 


19) Nu voi să răstorni pe dracul curviei cu dovezi şi cu cuvinte de împotrivire, 
pentru că acela are bune temeiuri, ca unul ce se luptă cu noi în chip firesc. 


20) Cel ce voieşte să-şi biruiască trupul sau să se războiască din puterea sa proprie, 
în zadar aleargă. Căci de nu va dărâma Domnul casa trupului şi nu va zidi casa 
sufletului (Ps. 126, 1), în zadar posteşte şi priveghează cel ce voieşte să o dărâme 
(să o slăbească n.tr.). 


21) Pune înaintea Domnului slăbiciunea firii tale, cunoscând neputinţa ta şi vei lua 
darul (harisma n.tr.) neprihănirii pe nesimţite. 


22) Există în cei ce se îndulcesc cu patimile, precum mi-a povestit careva dintre cei 
ce au încercat aceasta, după trezire, simţirea unei iubiri a trupurilor şi un duh 
neruşinat şi neomenesc, sălăşluit în chip vădit în însăşi simţirea inimii, care face 
inima celui războit să simtă arderea dureroasă a trupului de parcă ar fi într-un 
cuptor de foc. Aceasta îl face însă să nu se teamă de Dumnezeu, să dispreţuiască 
aducerea aminte a chinurilor ca pe nimic, să aibă scârbă de rugăciune şi în timp ce 
săvârşeşte această faptă să socotească chiar rămăşiţele morţilor pe care le-ar vedea, 
ca pe nişte pietre neînsufleţite. ÎI face pe cel ce pătimeşte aceasta ca pe un scos din 
minte şi ieşit din sine, beat de o poftă neîncetată după fiinţa cuvântătoare şi necu- 
vântătoare. «Şi dacă nu s-ar scurta zilele, nu s-ar mântui nici un suflet», aflându-se 
îmbrăcat cu trupul acesta amestecat cu sânge şi cu sucuri. Căci cum s-ar putea? 
Pentru că tot ce e zidit, se doreşte fără saţiu după ceea ce e înrudit cu sine: sângele 
după sânge, viermele după vierme, lutul după lut, deci şi trupul după trup. Deci şi 
noi, silitorii şi poftitorii firii şi ai împărăției lui Dumnezeu încercăm, prin anumite 
meşteşugiri, să înşelăm trupul care ne amăgeşte. 


23) Fericiţi sunt cei ce n-au trecut prin ispita războiului amintit. Să ne rugăm şi noi 
să fim feriţi pururea de o astfel de ispită. Căci cei ce s-au rostogolit în groapa 
pomenită au căzut departe de cei ce suie şi coboară pe scara aceea, având nevoie 
pentru ridicarea din ea de multe sudori însoţite de foamea cea mai deplină. 


24) Să luăm seama şi la vrăjmaşii noştri cunoscuţi cu mintea (inteligibil), căci ca 
într-un război văzut, fiecare din ei îşi are locul său în lupta lor împotriva noastră, 
rânduindu-i-se să împlinească o lucrare deosebită, lucru care ne minunează. 


25) Am luat seamă la cei ispitiți şi am văzut căderi mai grele ca altele. Cel ce are 
urechi de auzit să audă. E un obicei al demonului, ca mai ales faţă de cei ce se 
nevoiesc şi şi-au ales viaţa călugărească, să-şi mişte toată pornirea, sârguinţa, 
meşteşugirea, viclenia şi născocirea adeseori către cele potrivnice şi nu către cele 
după fire şi să-i războiască prin acestea pe ei. De aceea, vieţuind la un loc cu o 
femeie şi nefiind războiţi deloc prin aceasta, s-au fericit pe ei înşişi, neștiind, 
nenorociţii, că unde e pierzarea mai mare, acolo nu e trebuinţă de una mai mică. 


26) Vai nouă, că ucigaşii şi ticăloşii s-au obişnuit să ne războiască şi să ne robească 
din aceste două pricini în cele contrare firii, pentru că aflăm uşor materia căderii şi 
pentru că primim o pedeapsă mai mare. Lucrul acesta îl cunoaşte cel ce, 
domesticind mai înainte asini sălbatici, pe urmă e stăpânit şi batjocorit în chip 
jalnic de înşişi asinii sălbatici; astfel cel ce mai înainte se hrănea cu pâinea 
cerească, s-a lipsit de orice bine. Dar ceea ce e mai minunat este că şi după 
pocăinţa lui, învățătorul nostru Antonie, suferind amarnic, a strigat: «Stâlp mare a 
căzut». Dar a ascuns înțeleptul felul căderii. Căci ştia că există curvie trupească şi 
fără alt trup. 


27) Există în noi o oarecare moarte şi o pierzanie din cădere, purtată cu noi mai 
ales în tinereţe, pe care eu n-am îndrăznit să o predau scrisului, căci mi-a ţinut 
mâna cel ce a zis: «Cele săvârşite de unii în ascuns, ruşine este a le şi grăi şi scrie 
şi auzi» (Ef. 6, 12). 


28) Pavel a numit «moarte» trupul acesta, vrăjmaş şi prieten, al meu şi nu al meu: 
«Cine, zice, mă va izbăvi de trupul morţii acesteia ?» (Rom. 7, 24). lar Teologul îl 
numeşte pătimaş, rob şi noptatec (nocturn). Dar am însetat să aflu pentru ce s-a 
folosit de aceste numiri. 


29) Dacă trupul e, precum s-a zis, moarte, cel ce l-a biruit pe acesta, negreşit că nu 
va muri. ŞI cine este oare omul acela, care va fi viu şi nu va vedea moartea acestei 
întinăciuni a trupului său? Dar rog să se cerceteze: cine e mai mare ? Cel ce a murit 


şi a înviat sau cel ce n-a murit nicidecum? Cel ce fericeşte pe cel de al doilea, 
mincinos este. Căci Hristos după ce a murit a înviat. Dar cel ce fericeşte pe cel 
dintâi, nu lasă în cei ce mor, mai bine zis în cei ce cad, nici o deznădejde. 


30) Vrăjmaşul omului, ocrotitorul curviei, spune acestuia că Dumnezeu e iubitor de 
oameni şi dă iertarea pentru patima aceasta, ca una ce e naturală. Dar de vom lua 
seama la viclenia dracilor, vom vedea că după săvârşirea faptei, ei îl numesc 
Judecător drept şi fără milă. La început au făcut aşa, ca să ne îndemne la păcat; iar 
acum, ca să ne scufunde în deznădejde. Născându-se astfel întristarea şi 
deznădejdea, nu ne putem plânge pe noi sau ocărt sau căi pentru păcat. lar când 
aceasta se stinge, ne ia iarăşi în primire tiranul cu motivul iubirii de oameni. 


31) Pe cât este Domnul de nestricăcios şi de netrupesc, pe atâta Se bucură de 
neprihănirea şi de nestricăciunea trupului nostru . Căci unii spun că de nimic nu se 
bucură dracii, aşa de mult ca de urâtul miros al curviei. Deci nici de altă patimă, ca 
de această întinăciune a trupului. 


32) Curăţia (castitatea) este apropierea desăvârşită de Dumnezeu şi asemănarea 
cu EI, pe cât e cu putinţă oamenilor. Maică a dulceţii este pământul şi umezeala; 
iar maică a curăției este liniştirea însoţită de ascultare. 


33) Nepătimirea trupului câştigată din liniştire, apropiindu-se de multe ori de lume, 
nu rămâne neclintită. Dar cea care se naşte din ascultare, este pretutindeni cercată 
şi neclătinată. 


34) Am văzut mândria făcându-se pricină a smeritei cugetări şi aducându-și aminte 
de cel ce zice: «Cine a cunoscut mintea Domnului?» (Rom. 11, 34). 


35) Căderea e groapa şi fuca fuduliei. Dar căderea e de multe ori, în cei ce voiesc, 
pricină de smerită cugetare. 


36) Cel ce voieşte să biruiască dracul curviei cu lăcomia pântecelui şi cu săturare, 
este asemenea celui ce voieşte să stingă pârjolul cu gaz. 


37) Cel ce încearcă să oprească acest război numai cu înfrânarea este asemenea 
celui ce înoată cu o singură mână şi se străduieşte să se izbăvească de ocean. 
Uneşte smerenia cu înfrânarea. Căci fără cea dintâi, cea de a doua este 
nefolositoare. 


38) Oricine se va vedea pe sine copleşit de vreo patimă, să se înarmeze pe sine, 
înainte de toate, numai împotriva ei. Şi mai ales împotriva duşmanului dinăuntru. 
Căci dacă nu e nimicit acesta, nimic nu vom folosi din biruinţa asupra celorlalte. 
lar după ce vom ucide pe acest egiptean, vom vedea şi noi în rugul smereniei pe 
Dumnezeu. Ispitit fund, am simţit pe lupul acesta pricinuind sufletului meu, în chip 
înşelător, o bucurie nerațională, lacrimi şi mângâiere. Şi am crezut ca un prunc că 
culeg rod şi nu stricăciune. 


39) «Tot păcatul, pe care-l va face omul, este în afara trupului, dar cel ce 
curveşte, păcătuieşte în trupul său» (I Cor. 6, 14). Aceasta o spune negreşit, 
pentru că prin scurgere întinează însăşi fiinţa trupului, fapt care e cu neputinţă să se 
întâmple în alt păcat. lar eu întreb de ce la orice alt păcat ne-am obişnuit să zicem 
numai că oamenii greşesc, dar când auzim că cineva a curvit, zicem, cu durere, că 
acesta a căzut. 


40) Peştele fuge repede de undiţă şi sufletul iubitor de plăcere se depărtează de 
linişte. 


41) Focul începe atunci când diavolul vrea să lege pe unii de alţii cu o legătură 
urâtă, ca să încerce amândouă părțile. 


42) De multe ori cei aplecaţi spre iubirea de plăcere par să fie cuprinşi de 
compătimire, milostivi şi cu inima uşor de străpuns. Dar cei ce se îngrijesc de 
curăţenie, nu le au pe acestea astfel. 


43) Un bărbat cunoscător mi-a pus o întrebare înfricoşătoare: «Care este, afară de 
omor Şi de tăgăduire, păcatul cel mai greu dintre toate?y, a zis el. lar eu am spus că 
a cădea în erezie. «Şi de ce, a zis acela, Biserica universală, primind pe eretici, 
după anatematizarea sinceră a ereziei lor, îi învredniceşte de împărtăşirea de Taine, 
dar pe cel ce a curvit, primindu-l după ce s-a mărturisit şi a încetat să păcătuiască, 
canoanele apostolice poruncesc să-l ţină departe de Prea Curatele Taine mai mulţi 
ani?» Şi eu, înspăimântându-mă de neputinţa de a răspunde, taină a rămas 
nedezlegată. 


44) Să cercetăm, să măsurăm şi să observăm ce fel de plăcere ne vine în timpul 
cântării de psalmi de la dracul curviei şi ce fel din cuvintele Duhului şi din harul şi 
puterea aflătoare în ele. 


45) Să nu te amăgeşti pe tine, o, tinere! Am văzut pe unii rugându-se din suflet 
pentru cei iubiţi de ei. Aceştia, mişcaţi de curvie, socoteau că împlinesc o lege a 
iubirii. 


46) Se poate întina cineva trupeşte prin atingere. Şi nimic nu-i mai rău decât 
această simţire. 


47) Adu-ţi aminte de cel ce şi-a înfăşurat mâna în rasă şi fă-ţi mâna moartă faţă de 
cele fireşti şi nefireşti ale trupului tău şi ale celui străin. 


48) Socotesc că nu trebuie să se numească cineva nicicum sfânt, înainte de a 
preface în loc sfânt pământul acesta (trupul?), dacă e cu putinţă să-l prefacă. 

49) Când ne întindem pe aşternut, atuncea să ne trezim. Pentru că atunci luptă 
mintea cu dracii fără de trup. Şi dacă se va afla iubitoare de plăcere, se va face 
trădătoare din plăcere. 


50) Aducerea aminte de moarte să se culce cu tine şi să se scoale cu tine şi tot aşa 
rugăciunea de un singur gând a lui lisus. Căci nu vei afla alte ajutoare ca acestea în 
somn. 


51) Unii socotesc că războaiele şi scurgerile sunt pricinuite numai de mâncări. Dar 
eu am văzut tare întinaţi de acestea şi pe cei foarte bolnavi şi postitori la culme. 


52) Am întrebat odată despre acestea pe un călugăr dintre cei mai încercaţi şi cu 
darul deosebirii şi m-a învăţat, fericitul, foarte înţelepţeşte. Se întâmplă, zicea 
pururea pomenitul, în somn o scurgere din mulțimea bucatelor şi din odihnă; o alta 
e din mândrie, când ne fălim cu îndelungata noastră necurgere şi iarăşi există o alta 
din dispreţuirea aproapelui. Dintre acestea, cele două din urmă se pot întâmpla şi 
celor bolnavi, poate şi toate trei. lar dacă cineva se vede pe sine curățit de toate 
aceste pricini spuse înainte, fericit este pentru o astfel de nepătimire; el a pătimit 
ceea ce i s-a întâmplat, numai din pizma dracilor. Dumnezeu îngăduie pentru un 
timp să i se întâmple aceasta, ca prin întâmplarea aceasta fără de păcat să 
dobândească o şi mai înaltă smerenie. 


53) Nimenea să nu se învoiască a gândi ziua la nălucirile sale din timpul somnului. 
Căci şi acesta este un scop al dracilor, ca să ne murdărească în starea de veghe cu 
cele din visuri. 


54) Să luăm seama şi la altă viclenie a vrăjmaşului nostru. Precum mâncările ce 
vatămă trupul obişnuiesc să ne pricinuiască boala după un timp sau după o zi, aşa 
se întâmplă de multe ori şi cu pricinile ce ne întinează. 


55) Am văzut pe unii ce s-au desfătat (cu mâncări), fără să fie războiţi îndată. l-am 
văzut mâncând împreună cu femei şi petrecând cu ele şi neavând în acele clipe nici 
un gând rău. Şi amăgindu-se, s-au încrezut în ei şi n-au mai avut nici o grijă, 
socotind că au pace şi siguranţă în ei. Dar deodată au pătimit vătămarea în chilie. 
Care vătămare? Cea care ne vine trupeşte şi sufleteşte numai nouă, când ne aflăm 
singuri. Cel ce a fost încercat, ştie aceasta. Dar cel ce n-a fost încercat, nu trebuie 
să ştie. 

În vremea aceea ajutor bun îi este sacul, cenuşa, starea în picioare toată noaptea, 
mulțumirea cu pâine, limba arsă şi cu măsură răcorită, aşezarea în coşciuge şi 
înainte de toate, smerenia şi dacă e cu putinţă, ajutorul unui părinte sau al unui 
frate sârguincios, bătrân cu cugetul. Căci ar fi minune să se poată mântui din ocean 
o corabie singură. 


56) Aceeaşi cădere pricinuieşte unuia o osândă însutită față de cea săvârşită de 
altul: după felul (celui ce o săvârşeşte), după loc, după înaintare şi după alte multe. 


57) Mi-a istorisit cineva o pildă foarte înaltă de curăţie (castitate). Văzând cineva, 
zicea, o frumuseţe deosebită, slăvea foarte pe Făcătorul din acest prilej şi numai de 
vederea ei era mişcat la iubirea lui Dumnezeu şi-i izvorau lacrimi. Dacă unul ca 
acesta are totdeauna , în asemenea prilejuri, o astfel de simţire şi lucrare, a înviat 
nestricăcios înainte de învierea de obşte. 


58) Acelaşi lucru îl vedem şi în cântări. lubitorii de Dumnezeu sunt mişcaţi spre o 
bucurie lină şi spre iubirea dumnezeiască şi spre lacrimi şi de către cântările din 
afară şi de către cele duhovniceşti. Iubitorii de plăcere, dimpotrivă. 


59) Unii, precum am spus mai înainte, sunt războiţi cu mult mai mult în locurile de 
liniştire (de sihăstrie). Şi nu e de mirare. Căci dracilor le place să petreacă acolo, 
fiind izgoniți de Domnul în locuri pustii şi în adânc, spre mântuirea noastră. 


60) Dracii îl războiesc cumplit pe cel ce se linişteşte (pe sihastru), ca nefolosindu- 
se acesta cu nimic din pustie, să vină în lume. Dar pleacă de la noi care petrecem în 
lume, ca simţindu-ne nerăzboiţi în ea, să rămânem cu cei din lume. 


61) Unde suntem războiţi, acolo luptăm fără îndoială şi noi, cu tărie, cu vrăjmaşul. 
Căci când nu luptăm noi împotriva lui, ni se face şi el prieten. 


62) Petrecând pentru un timp în lume pentru vreo trebuinţă oarecare, suntem 
acoperiți de mâna lui Dumnezeu, poate pentru rugăciunea părintelui nostru şi ca să 
nu se hulească şi Domnul prin noi. Dar uneori nu suntem ispitiţi şi din pricina 
nesimțirii şi a faptului că avem de mai înainte multă cercare şi săturare din cele 
văzute, vorbite şi făcute. Sau poate dracii se depărtează şi ne părăsesc pe noi de 
bună voie, făcând să se umple locul golit de toate celelalte, de închipuirea de sine a 
noastră. 


63) Ascultaţi şi o altă meşteşugire şi viclenie a acestui amăgitor, toţi cei ce v-aţi 
hotărât să vă deprindeți în neprihănire şi păziți-vă! Mi-a istorisit careva dintre cei 
ce au suferit cercarea vicleniei, că de foarte multe ori dracul trupurilor se retrage cu 
desăvârşire, insuflând călugărului o evlavie la culme, ba poate punând în mişcare 
în el şi izvor de lacrimi în timpul cât şade cu nişte femei şi vorbeşte cu ele, 
sfătuindu-l să le îndemne să gândească la moarte, la judecată, la neprihănire. 
Aceasta pentru ca, nenorocitele, câştigate prin cuvânt şi prin prefăcuta evlavie, să 
alerge la lup, ca la păstor. Şi apoi născându-se obişnuinţa şi îndrăzneala, 
nenorocitul să sufere căderea. 


64) Să fugim, ca să nu vedem, nici să auzim de fructul din care ni s-a poruncit să 
nu gustăm. Căci m-aş mira să ne socotim mai tari ca proorocul David. Acest lucru 
este cu neputinţă. Atât de înaltă şi de mare e lauda neprihănirii, că unii dintre 
părinți au îndrăznit să o numească nepătimire. 


65) Spun unii că e cu neputinţă să se numească cineva curat (neprihănit) după 
gustarea păcatului. Dar eu spun: «E cu putinţă şi uşor celui ce voieşte să altoiască 
măslinul sălbatic cu cel bun» (Rom. 11, 22). Dacă i s-ar fi încredinţat cheile cerului 
celui feciorelnic cu trupul (apostolului loan), poate ar fi dogmatizat bine cei 
amintiţi înainte. Dar dacă nu, să-i ruşineze pe ei cel ce avea soacră şi s-a făcut 
neprihănit şi poartă cheile împărăției (Petru). 


66) Multe chipuri are şarpele trupurilor. Celor necercaţi le insuflă să facă numai 
încercarea şi să înceteze apoi. lar pe cei cercaţi îi stârneşte ticălosul iarăşi spre 
cercare prin amintire. Mulţi din cei dintâi sunt nerăzboiţi din necunoaşterea răului; 
dar cei de al doilea suferă multe supărări şi războaie, ca unii ce au trecut prin 
cercarea acestei urâciuni. Dar de multe ori se întâmplă şi dimpotrivă. 


67) Când ne sculăm unii din somn plini de bunătate şi paşnici, suntem mângâiaţi în 
chip ascuns de sfinţii îngeri. Şi mai ales când ne culcăm cu multă rugăciune şi 
trezvie. Dar se întâmplă uneori să ne sculăm din somn mahmuri, pătimind aceasta 
din pricina unor visuri şi vederi urâte. 


68) «Văzut-am pe cel necurat prea înălțându-se, ridicându-se, tulburându-se şi 
înfuriindu-se în mine ca cedrii Libanului. Şi am trecut prin înfrânare şi iată nu mai 
era mânia lui ca mai înainte. Şi l-am căutat, smerind cugetul meu şi nu s-a mai aflat 
în mine locul lui şi urma lui (Ps. 36, 35-36). 


69) Cel ce a biruit trupul a biruit firea. lar cel ce a biruit, negreşit a ajuns mai 
presus de fire. Şi cel ce s-a făcut aşa, «micşoratu-s-a cu puţin faţă de îngeri» (Evr. 
2, 7), ca să nu zic că deloc. 


70) Nu e o minune că cel nematerial (dracul) luptă cu cel material. E minune, cu 
adevărat, că cel care se află în materie, luptând cu acest trup material, vrăjmaş şi 
viclean, pune pe fugă pe vrăjmaşii netrupeşti. 

71) Domnul cel bun arată multă purtare de grijă față de noi şi prin aceea că 
înfrânează pe femeie cu frâul ruşinii. Căci dacă ea s-ar năpusti spre bărbat, nu s-ar 
mântui nici un trup. 


72) Părinţii au stabilit, cu darul lor de deosebire, că alta este niomeala, alta 
însoţirea, alta încuviințarea, alta robirea, altă lupta şi alta aşa numită patimă a 
sufletului. Momeală, lămuresc fericiţii, e gândul simplu sau icoana a ceva adus în 
inimă în chip înţelegător. Însoţirea e convorbirea cu ceea ce s-a arătat în chip 
pătimaş sau nepătimaş. Consimţirea (încuviințarea) este învoirea cu plăcere a 
sufletului, cu ceea ce s-a arătat. Robirea e tragerea cu sila şi fără voie a inimii sau 
însoţirea stăruitoare a inimii cu lucrul acela şi pierderea stării noastre celei bune. 
Luptă hotărăsc ei că presupune puterea la fel de tare cu a aceluia împotriva căruia 
se dă lupta, putere care sau învinge sau suferă înfrângerea. lar patima spun că e 
propriu-zis ceea ce se încuibează în curs de vreme lungă în suflet, în chip pătimaş, 
şi-l duce la o deprindere prin obişnuinţa cu ea încât se porneşte de bună voie şi de 
la sine spre fapte. 


Dintre acestea toate, prima treaptă e nepăcătoasă; a doua, nu în chip negreşit; a 
treia, potrivit cu starea celui ce luptă. lar lupta pricinuieşte sau cununile sau 
pedepsele. Robirea altfel se judecă dacă se întâmplă în vremea rugăciunii şi altfel 
dacă în afara rugăciunii; altfel, în stările de mijloc şi altfel, în amintirile rele. Iar 
patima e urmată în toate, în chip neîndoielnic, fie de pocăinţa potrivită, fie de 
chinurile viitoare. Deci cel ce gândeşte nepătimaş, primul lucru, le-a tăiat pe toate 
cele ce urmează. 


Mai găsim la părinţii care lămuresc lucrurile în chipul cel mai amănunțit şi un alt 
înţeles mai subţire al acestora, pe care unii spun să o numim uitare de sine. Aceasta 
înseamnă ivirea năpraznică a patimii, fără timp, fără gând şi chip, în cel ce o 


suferă. Nimic nu apare mai subțire sau mai neobservat ca aceasta în duhuri. Ea şi- 
arată prezenţa în sufletul unora printr-o amintire simplă şi fără convorbiri, deodată 
şi pe neaşteptate şi în chip neştiut. Dacă cineva a putut să descopere această 
subțiime a patimii din el prin plâns el ne poate învăţa cum se poate curvi, în chip 
pătimaş, numai prin ochi, prin simplă privire, prin atingerea mâinii, prin auzirea 
unei cântări, fără nici un înţeles sau gând. 


73) Unu spun că trupul vine la patimi din gândurile de curvie. Alţii, iarăşi, că 
gândurile rele se nasc din simțirile trupului. Şi cei dintâi zic că dacă nu ar lua-o 
înainte mintea, trupul nu i-ar urma. lar cei de al doilea aduc în susţinerea lor 
răutatea patimilor trupeşti, zicând: de multe ori gândurile îşi primesc intrarea în 
inimă printr-o vedere prea plăcută, printr-o atingere a mâinii, prin mirosirea unei 
bune miresme, prin auzirea unui glas dulce. Să înveţe despre acestea cel ce poate în 
Domnul. Căci acestea sunt foarte folositoare şi trebuincioase celor ce se 
îndeletnicesc cu făptuirea prin cunoştinţă. Dar pentru lucrătorul în simplitatea 
inimii, acestea nu au nici un rost. Căci cunoştinţa e a tuturor. Dar mai fericita 
simplitate nu o au toţi, ca pavăză faţă de vicleniile dracilor. 


74) Unele dintre patimi vin din cele dinăuntru asupra trupului, altele, dimpotrivă. 
Celor din lume li se întâmplă lucrul al doilea. Iar celor ce duc viaţă călugărească, 
primul, din pricina lipsei de prilejuri. Eu zic despre ei aceasta: căuta-vei la cei răi 
înţelepciune şi nu o vei afla. 


75) Când luptând mult împotriva dracului, însoţitorul lutului, îl vom alunga din 
inima noastră, bătându-l cu piatra postului şi străpungându-l cu sulița smereniei, 
atunci, sălăşluindu-se în trup ca un vierme oarecare, se sileşte, ticălosul, să ne 
întineze, aţâțându-ne spre mişcări dobitoceşti şi necuvenite. Aceasta obişnuiesc să 
o pătimească mai ales cei ce ascultă de dracul mândriei. Pentru că ne mai purtând 
în inimă gânduri neîncetate de curvie, se apropie de patima mândriei. Că ceea ce 
am spus e adevărat, vor vedea când, începând a se strădui pentru oarecare liniştire, 
se vor cerceta cu grijă. Atunci vor afla în adâncul inimii lor ca un fel de şarpe 
ascuns în gunoi sfătuind să se silească cu toată sârguinţa şi râvna să dobândească 
virtutea oarecărei curăţii a inimii. Nu înţeleg, nenorociţii, cuvântul care zice: «Ce 
ai ce nu ai luat în dar sau de la Dumnezeu sau din împreună lucrarea şi rugăciunea 
altora?» (1 Cor. 4, 7). 


Să ia aminte deci, cu toată sârguinţa, la numitul şarpe din inima lor şi să-l 
izgonească, omorându-l cu multa smerită cugetare. De vor face aceasta, înstrăi- 
nîndu-se de el, vor putea să se dezbrace şi ei poate cândva de veşmintele de piele 
(Fac. 4, 24) şi să cânte Domnului, ca odinioară tinerii neprihăniţi, cântarea de 


biruință, dacă dezbrăcându-se de ele nu se vor afla goi de nevinovăția acelora şi de 
smerenia firească. 


Dar şi acest drac ţine seama, cu mult mai mult decât ceilalți de vremi. Căci 
ticălosul încearcă să ne războiască mai ales atunci când nu putem să ne rugăm şi 
trupeşte împotriva lui. 


Celor ce n-au dobândit încă adevărata rugăciune a inimii, mult le ajută chinuirea 
din rugăciunea trupească, adică ridicarea mâinilor, lovirea pieptului, privirea curată 
la cer, zgomotul suspinelor, plecarea necontenită a genunchilor. Deoarece adeseori 
nu le putem face pe acestea când sunt alții de faţă, de aceea tocmai atunci ne şi 
războiesc mai ales dracii. Dar şi când nu avem tăria să ne împotrivim vrăjmaşilor 
noştri cu vigoarea minţii şi cu puterea nevăzută a rugăciunii, ne supunem în chip 
necesar lor. 


Tu însă, fugi repede, de este cu putinţă. Ascunde-te puţin şi fă-te necunoscut. 
Piveşte în sus cu ochiul sufletului, de este cu putinţă. lar de nu; măcar cu cel din 
afară. Răstigneşte-ţi mâinile în chip nemișcat, ca şi prin înfăţişare să ruşinezi pe 
Amalic şi să-l biruieşti. Strigă către Cel ce te poate mântui, nu cu cuvinte iscusite, 
ci cu cuvinte smerite. Începe înainte de toate cu: «Miluieşte-mă, că neputincios 
sunt> . Atunci vei cunoaşte cu fapta puterea Celui Prea Înalt şi vei izgoni în chip 
nevăzut pe cei nevăzuţi, prin ajutor nevăzut. 


Cel ce s-a obişnuit să se roage astfel va putea izgoni repede chiar şi numai cu 
sufletul pe vrăjmaş. Căci al doilea lucru este darul dat de Dumnezeu lucrătorilor 
celui dintâi. Şi pe drept cuvânt. 


76) Aflându-mă undeva într-o adunare, am cunoscut un frate sârguincios supărat 
de gânduri rele. Acesta, neaflând loc potrivit pentru rugăciune, intrând la locul 
trebuincios pântecelui, ca şi când ar fi fost silit de acesta, a pornit acolo cu 
rugăciunea plină de putere împotriva celor ce-l războiau. lar dojenindu-l eu pe el 
pentru nepotrivirea locului, a zis: «Fiind urmărit de gânduri necurate, m-am rugat 
în loc necurat să fiu curăţit de ele». 


77) Toţi dracii se luptă să întunece mintea noastră, apoi îi insuflă cele plăcute lor. 
Căci dacă mintea nu va fi adormită, comoara nu se va jefui. Dar cel al curviei mai 
mult decât toți. Acesta, întunecând adeseori mintea conducătoare, îi face pe oameni 
să săvârşească acele lucruri, pe care numai cei ieşiţi din minte le săvârşesc. De 
aceea, trezindu-se mintea după o vreme, ne ruşinăm nu numai de cei ce ne văd ci şi 
de noi înşine, pentru faptele, pentru vorbele şi pentru înfăţisările noastre 


necuviincioase şi ne uimim de orbirea noastră de mai înainte. De aceea mulți 
cunoscând aceasta s-au oprit de la rău. 


78) Întoarce-te de la vrăjmaşul care după vreo fapta te împiedică să te rogi sau să 
lauzi pe Dumnezeu, aducându-ţi aminte de cel ce a zis: «Pentru că sufletul meu, 
chinuit de gândurile fără voie, îmi pricinuieşte osteneli, voi căuta dreptatea lui 
împotriva vrăjmaşilor lui» (Lc. 18, 5). 


79) Cine a biruit trupul? Cel ce şi-a zdrobit inima. Dar cine şi-a zdrobit inima? Cel 
ce s-a tăgăduit pe sine. Căci cum nu se va zdrobi cel ce a murit voii sale? 


80) Există pătimaş mai pătimaş decât pătimaşul. E cel ce îşi face cunoscute 
murdăriile lui cu plăcere şi cu dulce împătimire de ele. 


81) Gândurile necurate şi urâte se ivesc în inimă de la amăgitorul inimii, de la 
dracul curviei. Pe acestea le tămăduieşte înfrânarea şi socotirea lor ca nimic. 


82) În ce chip şi fel voi judeca pe acest prieten al meu, după pilda celorlalte patimi, 
odată ce-l voi lega pe el, nu ştiu. Căci se dezleagă înainte de a-l lega; mă împac cu 
el înainte de a-l judeca şi mă îmblânzesc înainte de a-l pedepsi. Cum voi birui pe 
cel pe care m-am obişnuit să-l iubesc prin fire? Cum mă voi elibera de el, cu care 
m-am legat pentru veci? Cum îl voi omori pe cel ce va învia odată cu mine? Cum 
voi arăta nestricăcios pe cel ce a primit prin fire stricăciunea?Ce lucru binecuvântat 
vol spune celui ce a dobândit prin fire cele binecuvântate? 


De-l voi lega cu postul, osândind pe aproapele (care nu posteşte n.tr.) mă predau 
iarăşi lui. De-l voi birui, încetând să judec, înălțându-mă cu inima, mă voi vedea 
iarăşi coborât. Îmi este şi împreună lucrător şi vrăjmaş şi ajutător şi potrivnic şi 
susținător şi iscoditor de curse; slujit, mă războieşte, topit (cu posturile n.tr.) pierde 
din putere; odihnit, iese din rânduială; muncit iarăşi, nu rabdă; de-l întristez, îl 
primejduiesc; de-l rănesc, nu am prin cine să câştig virtuțile; pe acelaşi îl 
îmbrăţişez şi-l resping. 


Care e taina cu privire la mine? Care e raţiunea alcătuirii mele ? Cum îmi sunt mie 
însumi duşman şi prieten? Spune-mi tu, spune-mi, soţul meu, firea mea! Căci nu 
caut să aflu de la altul despre tine. Cum aş rămâne nerănit de tine? Cum aş putea 
scăpa de primejdia naturii mele? Fiindcă m-am alăturat lui Hristos ca să te 
duşmănesc, cum voi birui tirania ta? Căci am ales să te supun silei mele. 


lar trupul răspunzând, ca să zicem aşa sufletului, pare să spună aşa: «Nu-ţi voi 
spune ceea ce nu ştii nici tu, ci ceea ce cunoaştem amândoi. Eu am în mine însumi 
dragostea de mine ca materială şi slujirea mea din afară şi tihna în toate ca 
născătoare a fierbinţelii mele; iar prilejurile văpăii şi mişcării dinăuntru a gânduri- 
lor se nasc din odihna de mai înainte şi din faptele săvârşite. Eu zămislind, nasc 
căderile, iar acelea născute, nasc la rândul lor, moartea prin deznădejde. 


De ai cunoaşte limpede adânca neputinţă a mea şi a ta, mi-ai lega mâinile. Dacă 
mi-ai înfrâna lăcomia, mi-ai lega picioarele ca să nu merg mai departe. Dacă te-ai 
însoţi cu ascultarea, te-ai despărți de mine. Dacă ai dobândi smerenia, mi-ai tăia 
capul». 


lată a cincisprezecea biruinţă. Cel ce, fiind în trup, a câştigat-o şi pi aceasta, a 
murit şi a înviat şi a cunoscut încă de aici arvuna nestricăciunii viitoare. 


Cuvântul XVI - Despre iubirea de arginţi şi despre neagonisire 


1) Mulţi dintre dascălii înţelepţi după tiranul de care s-a vorbit înainte, au obişnuit 
să înfățişeze pe dracul cel cu mii de capete, al iubirii de arginţi. Ca să nu schimbăm 
noi, neînţelepţii, această ordine, am urmat aceleaşi rânduieli şi reguli. De aceea 
vom grăi puţine despre această boală, dacă voiţi şi apoi pe scurt despre felul 
însănătoşirii de ea. 


2) Iubirea de arginţi este închinarea la idoli, fiica necredinţei, scuză mincinoasă 
pentru boli, prevestirea bătrâneţii, frică de secetă, vestitoarea foametei. 


3) Iubitorul de arginți râde de Evanghelii şi le nesocoteşte cu voia. Cel ce a 
dobândit dragoste va risipi banii. Dar cel ce spune că acestea două pot vieţui 
împreună, se amăgeşte pe sine. 


4) Cel ce se plânge pe sine renunţă şi la trup. Când o cere timpul, nu-l cruţă nici pe 
acesta. 


5) Nu spune că aduni pentru săraci. Căci cu doi bănuţi s-a cumpărat Împărăţia 
Cerurilor (Lc. 21, 2). 


6) Un iubitor de străini şi un iubitor de arginţi s-au întâlnit unul cu altul. Şi al 
doilea a numit pe cel dintâi om nechibzuit. 


7) Cel ce şi-a biruit această patimă şi-a tăiat grijile. Cel legat de ea nu se va ruga 
niciodată în chip curat. 


8) Inceputul iubirii de arginţi e motivul milosteniei. Capătul ei ultim e ura faţă de 
săraci. Cât timp adună cineva banii, e milostiv. Dar când are banii, îi strânge în 
mâini. 


9) Am văzut oameni săraci de bani, îmbogăţindu-se în vieţuirea celor săraci cu 
duhul. Aceştia au uitat de sărăcia lor de mai înainte. 

10) Călugărul iubitor de bani e străin de trândăvie, aducându-și aminte în fiecare 
ceas de cuvântul apostolic: «Cel ce nu lucrează, nici să nu mănânce» (II Tes. 3,10). 
Și iarăşi: «Mâinile acestea ale mele mi-au slujit mie şi celor împreună cu mine» 
(Fapte 20, 34). 


11) Neaverea (sărăcia de bună voie) este lepădarea grijilor, hpsa de îngrijorare a 
vieţii, călătorie neîmpiedicată, înstrăinarea de întristare, credinţa în porunci. 

12) Călugărul neagonisitor este stăpânul lumii. El a încredinţat grija (de sine) lui 
Dumnezeu şi prin credinţă pe toți îi are robi. El nu va vorbi omului despre vreo 
nevoie a sa, iar cele ce îi vin le primeşte ca din mâna Domnului. Lucrătorul 
neagonisitor e fiul neîmpătimirii, socotind cele ce le are ca şi când n-ar fi şi sosind 
vremea retragerii din lume, toate le socoteşte ca pe nişte gunoaie. lar dacă se 
întristează pentru ceva, încă n-a ajuns neagonisitor. Bărbatul neagonisitor e curat în 
rugăciune. Dar iubitorul de agoniseală se roagă chipurilor materiei. 


13) Cei ce viețuiesc în ascultare sunt străini de iubirea de arginţi. Căci, odată ce şi- 
au predat şi trupul lor, ce lucru mai au de agonisit pentru ei? De un singur lucru se 
mai pot face vinovaţi: de strămutarea uşoară în alt loc. 


14) Am văzut lucruri pentru care călugării răbdau să rămână într-un loc. Dar eu i- 
am fericit pe cei ce schimbau locurile pentru Domnul, mai mult decât pe cei dintâi. 


15) Cel ce a gustat din cele de sus dispreţuieşte cu uşurinţă pe cele de jos. Dar cel 
ce nu le-a gustat pe acelea se bucură de agoniseli. 


16) Neagonisitorul fără judecată suferă două vătămări: se înfrânează de la cele de 
față şi se lipseşte de cele viitoare. Să nu ne arătăm deci, o, călugări, mai 
necredincioşi decât pasările. Căci acelea nu se îngrijesc, nici nu adună. 


17) Mare este cel ce se leapădă cu bună credincioşie de avuţii. Dar e sfânt cel ce se 
leapădă de însăşi voia sa. Cel dintâi va lua însutit fie în bani, fie în daruri. Cel de al 
doilea însă, va moşteni viaţa veşnică. 


18) Nu vor lipsi valurile din mare, nici mânia şi întristarea din iubitorul de arginţi. 


19) Cel ce dispreţuieşte bunurile materiale, s-a izbăvit de judecăţi şi de certuri. Dar 
iubitorul de agoniseală se luptă până la moarte pentru un ac. 


20) Credinţa adevărată curmă grijile, dar aducerea aminte de moarte pricinuieşte 
lepădarea de trup. 


21) Nu se afla în lov urmă de iubire de arginţi. Pentru aceea a rămas netulburat şi 
când s-a lipsit de avuţii. 


22) lubirea de arginţi este şi se numeşte rădăcina tuturor relelor (păcatelor). Căci ea 
a pricinuit ură, furtişaguri, pizmuiri, despărțiri, duşmănii, certuri, ţinerea de minte a 
răului, nemilostivirile şi uciderile. 

23) Unu au mistuit cu puţin foc multă materie. Alţii printr-o singură virtute au 
scăpat de toate patimile amintite. Aceasta se numeşte nepătimirea. Dar pe ea au 
născut-o cercarea şi gustarea lui Dumnezeu şi grija de răspuns bun în ceasul ieşirii. 


24) Celui ce a citit acestea cu toată luarea aminte nu i-a rămas neînțeles cuvântul că 
lăcomia pântecelui este maica tuturor relelor. Căci se spune că în naşterea ei 
vicleană şi blestemată de prunci, a doua fiică este piatra nesimţirii. Dar şarpele cu 
multe capete ale închinării la idoli m-a împiedicat să-i dau acesteia locul ei, adică 
al treilea - cum a primit fără să ştiu, la părinţii cei cu dreaptă socoteală în lanţul 
celor opt patimi. 


După ce am isprăvit să vorbim potrivit măsurii despre celelalte, voim să grăim 
acum despre nesimţire, ca despre una care e a treia şi după naştere a doua. După ea 
vom vorbi apoi despre somn şi despre priveghere şi nu numai despre ele, ci vom 
spuine puţine cuvinte şi despre frica copilărească şi nebărbătească. lar aceste boli 
sunt ale începătorilor. 


Iată altă luptă. Cel ce a câştigat-o călătoreşte în chip nematerial la cer. A fost lupta 
a şaisprezecea. Cel ce a biruit în ea a agonisit dragostea sau a tăiat grija. 


Cuvântul XVII - Despre nesimţire, adică despre moartea sufletului înainte de 
moartea trupului 


1) Nesimţirea este o simţire omorâtă, atât a trupului cât şi a duhului, care sfârşeşte 
în nesimţire, dintr-o boală şi nepăsare îndelungată. 


2) Lipsa de durere (împietrirea) este o nepăsare întipărită în fire, o cugetare 
amorțită, o fiică a gândurilor pătimaşe ce au pus stăpânire pe om (a prejudecăţilor), 
o înghețare a râvnei, un laţ al bărbăţiei, o necunoaştere a străpungerii inimii, o 
poartă a deznădejdii, o maică a uitării şi după naştere o fiică a fiicei sale. 


3) Cel lipsit de durere (nesimţitul) este un filozof fără minte. E un tâlcuitor ce se 
osândeşte pe sine, e un iubitor de cuvinte potrivnice lui, învăţător orb la vedere. 
Vorbeşte de însănătoşirea ranei şi nu încetează de a o zgândări. Grăieşte 
împotriva patimii şi nu încetează de a mânca cele ce-l vatămă. Se roagă 
împotriva patimii şi porneşte îndată la lucrarea ei. Se mânie pe lucrarea ei 
împotriva lui însuşi, dar de cuvintele lui nu se ruşinează, nenorocitul. «Fac 
răul», strigă el, dar stăruie cu râvnă în a-l face. Se roagă cu gura împotriva 
patimii şi cu trupul luptă pentru ea. Filozofează despre moarte şi se poartă ca 
unul care nu are moarte. Suspină din pricina despărțirii de viaţă şi dormitează 
ca unul ce va trăi veşnic. Vorbeşte despre înfrânare şi se luptă pentru lăcomia 
pântecelui. Fericeşte ascultarea şi e cel dintâi care nu ascultă. Laudă pe cei 
neîmpătimiţi şi nu se ruşinează Să ţină minte răul şi să lupte pentru o zdreanţă. 
Mâniindu-se, se amărăşte, dar iarăşi se mânie din pricină că s-a amărât şi 
adăugând înfrângere la înfrângere, nu simte nimic. Citeşte despre judecată şi 
începe să zâmbească. Citeşte despre slava deşartă şi chiar în timpul citirii suferă 
de ea. Se rosteşte pentru priveghere şi îndată se scufundă în somn. Laudă 
rugăciunea şi fuge de ea ca de bici. Săturându-se, se căieşte şi după puţină 
vreme adaugă altă săturare. Fericeşte tăcerea, dar o laudă prin vorbărie. Învață 
despre blândeţe, dar se mânie adeseori chiar în timp ce învaţă despre ea. 
Trezindu-se din somn, suspină, dar lăsându-și capul pe pernă, iarăşi se supune 
patimii. Ocărăşte râsul şi învaţă zâmbind despre plâns. Se învinovăţeşte pe sine 
în fața altora ca iubitor de slavă deşartă, dar urmăreşte să-şi câştige slava prin 
învinovăţire. Priveşte pătimaş la feţe şi vorbeşte despre neprihănire. Laudă pe cei 
ce se liniştesc, petrecând în lume şi nu înţelege că se face pe sine de ruşine. 
Slăveşte pe cei milostivi şi ocărăşte pe săraci. Se face totdeauna pârâşul său şi nu 
voieşte să vină la simţire, ca să nu spun că nu poate. 


4) Am văzut pe mulți ascultând când se vorbea despre moarte şi despre judecată 
înfricoşătoare şi lăcrămând, dar având încă lacrimile în ochi porneau în grabă spre 


masă. Şi m-am mirat cum a putut această stăpână şi vistierie a răului miros să 
înfrângă şi plânsul şi să stăpânească prin multă nesimţire. 


5) Am dezgolit, după puţina cunoştinţă şi putere pe care o am, vicleşugurile şi 
rănile acestei furioase şi nebune ajunse la culme. Căci nu suport să vorbesc mult 
despre ea. Dar cel ce poate să aducă, în Domnul, din cercare, leacurile acestor răni, 
să nu se obosească a face neîncetat aceasta. Eu nu mă ruşinez să recunosc neputința 
mea, ca unul ce sunt stăpânit cu tărie de ea. Căci n-aş fi izbutit nici măcar să 
înţeleg prin mine însumi vicleşugurile şi meşteşugirile ei, dacă n-aş fi înţeles-o şi 
n-aş fi stăpânit-o cu sila şi dacă n-aş fi bătut-o cu biciul fricii de Dumnezeu, 
lovind-o cu rugăciunea neîncetată. Numai aşa am putut să şi mărturisesc cele 
spuse. 


De aceea a socotit şi tirana şi răufăcătoarea aceasta să spună: «Cei ce au legământ 
cu mine, văzând pe morți râd. Stând la rugăciune, ei sunt cu totul împietriţi, 
învârtoşaţi şi întunecaţi. Văzând Sfânta Masă, rămân nesimţiţi. Împărtăşindu-se de 
Dar se poartă ca şi când ar gusta pâine simplă. Văzând pe cei străpunşi la inimă, ei 
râd de dânşii. 

Am învăţat de la tatăl care m-a născut pe mine, să omor toate cele ce se nasc din 
bărbăţie şi osteneală. Eu sunt maica râsului. Eu sunt hrănitoarea somnului. Eu sunt 
prietena îmbuibării. Nu sufăr o dojeneală. Sunt împletită cu evlavia mincinoasă». 


Uimit de cuvintele acestei nebune, am întrebat de numele celui ce a născut-o. lar ea 
zise: «Eu n-am numai 0 naştere; zămislirea mea este amestecată şi nestatornică. Pe 
mine mă face puternică îmbuibarea. Mă face să cresc timpul. Mă întăreşte reaua 
obişnuinţă. Cel stăpânit de mine nu se va elibera niciodată. Stăruieşte întru multă 
priveghere cugetând la judecata veşnică; poate aşa voi slăbi puţin. la seamă la 
pricina mea, de unde mă nasc în tine şi luptă împotriva maicii mele. Căci nu am 
una singură în toți. Roagă-te des lângă cei morţi, zugrăvind în inima ta chipul lor 
neşters. Dar dacă nu-l zugrăveşti pe acesta cu pensula postului, nu mă vei birui în 
veac». 


Cuvântul XVIII - Despre somn şi despre rugăciune şi despre cântarea în 
obşte 


1) Somnul este în oarecare fel o stare a firii, un chip al morţii, o oprire a simţurilor. 
Somnul e unul, dar ca şi pofta, are multe pricini şi feluri. E din fire, din mâncări, de 
la draci sau poate şi dintr-o postire prelungită şi dusă până la capăt, de care trupul, 
slăbind, voieşte să se întărească prin somn. 


2) Precum multă băutură vine din obişnuinţă, aşa şi somnul mult. De aceea să 
luptăm împotriva lui mai ales la începutul lepădării. Căci cu anevoie se 
tămăduieşte o obişnuinţă. 


3) Să băgăm de seamă şi vom afla că atunci când sună trâmbiţa duhovnicească 
(clopotul de rugăciune n.tr.), se adună frații în chip văzut şi vrăjmaşii în chip 
nevăzut. De aceea, stând lângă pat, unii din aceştia, după ce ne-am deşteptat, ne 
îndeamnă să ne întindem iarăşi pe pat, zicând : «Rămâi până ce se vor isprăvi cân- 
lările începătoare şi vei merge la biserică după aceea». Unii apoi, stând noi la 
rugăciune, ne scufundă în somn; alţii ne împung în stomac mai mult ca deobicei; 
alții atrag mintea la gânduri urâte; alții ne îndeamnă să ne rezemăm de perete, 
socotindu-ne slăbiţi; ba uneori fac să vină peste noi multe căscături. Unii dintre ei 
ne stârnesc de multe ori la râs în vremea rugăciunii, ca să mişte supărarea lui 
Dumnezeu împotriva noastră. Alţii ne silesc să ne grăbim la stihuri din trândăvie. 
Alţi ne îndeamnă să cântăm mai prelungit din iubirea de plăcere. Ba uneori 
aşezându-ni-se în gură, o fac pe aceasta să se închidă şi să se deschidă greu. 


4) Cel ce vrea să stea înaintea lui Dumnezeu întru simţirea inimii în rugăciune, 
trebuie să stea ca un stâlp neclintit, nebatjocorit de niciunul din cei pomeniţi mai 
înainte. Cel cu adevărat ascultător, sculându-se dintr-o dată la rugăciune, se face de 
multe ori întreg luminos şi plin de veselie. Căci nevoitorul e pregătit şi aprins de 
mai înainte pentru slujirea lui nemincinoasă. 


5) Tuturor le este cu putinţă să se roage împreună cu obştea, dar multora le este 
mai uşor numai cu unul înrudit sufleteşte. Numai puţinora însă le este uşoară 
rugăciunea de unul singur. Cântând cu mulțimea, nu vei putea să te rogi eliberat 
de cele materiale. Dar să-ţi faci o lucrare a minţii din vederea sufletească a celor 
cântate; la fel să-ţi faci o lucrare a minţii rugăciunea rânduită în aşteptarea cântării 
unui stih de către aproapele. 


6) Nu se cuvine în acest timp nimănui să se apuce de un lucru netrebuincios sau 
mai bine zis trebuincios. Aceasta ne-a învăţat îngerul ce s-a arătat lui Antonie cel 


Mare. 


7) Cuptorul de foc probează aurul, iar starea la rugăciune, sârguința şi dragostea 
de Dumnezeu a călugărilor. 


Cel ce câştigă acest lucru de laudă se apropie de Dumnezeu şi alungă dracii. 


Cuvântul XIX - Despre privegherea trupească şi cum trebuie făcută aceasta 


1) Unii din cei ce stau în faţa împăraţilor de pe pământ sunt neînarmaţi şi fără 
Nimic; alţii au bastoane; alţii, paveze, iar alţii, săbii. Mare şi neasemănată este 
deosebirea celor dintâi faţă de cei din urmă. Aceştia obişnuiesc să fie şi rudenii şi 
casnici ai împăratului. Aşa e în acestea. 


Dar să vedem cum stăm noi înaintea lui Dumnezeu şi împăratului la slujbele şi 
rugăciunile de seară, de noapte şi de zi. Unii rămân, începând de la slujba de seară, 
toată noaptea dezbrăcaţi de cele materiale şi cu mâinile întinse la rugăciune, goi de 
toată grija. Alţii, după cântările de psalmi, rămân în aceasta (în rugăciune). Alţii 
stăruie mai mult în citiri. Unii se luptă, din neputinţă, bărbăteşte, cu somnul, prin 
lucrul mâinilor. 


Dintre aceştia toţi, cei dintâi şi cei din urmă stăruie în petrecerea de toată noaptea, 
plăcută lui Dumnezeu. Cei de al doilea îşi fac privegherea după pravila 
călugărească, iar cei de al treilea călătoresc pe calea cea mai din urmă. Dar 
Dumnezeu primeşte şi preţuieşte darurile aduse de fiecare după gândul şi puterea 
lui. 


2) Ochiul veghetor curăţă mintea, iar somnul mult împietreşte sufletul. Monahul 
care priveghează e duşmanul curviei, iar somnorosul e soţul acesteia. 


3) Privegherea e potolirea aprinderii (trupeşti), izbăvire de visuri (întinate), ochi 
umezit, inimă înmuiată, strajă în faţa gândurilor, cuptor de mistuire a mâncărurilor, 
îmblânzirea patimilor, pedepsirea limbii, alungarea nălucirilor. 


4) Monahul priveghetor e pescar de gânduri, putându-le descoperi şi pescui pe 
acestea cu uşurinţă în liniştea nopții. Monahul iubitor de Dumnezeu, când sună 
clopotul de rugăciune, zice: «Bine»; leneşul zice: «Vai, vai!». 


5) Pregătirea mesei dă pe faţă pe cel lacom de mâncare şi lucrarea rugăciunii dă pe 
faţă pe cel iubitor de Dumnezeu. Cel dintâi văzând masa zburdă, cel de al doilea se 
întristează. 


6) Somnul mult e pricinuitorul uitării; iar privegherea curăţeşte amintirea. 


7) Plugarii îşi adună bogăţia în hambare şi în cramă, călugării îşi adună bogăţia în 
stările la rugăciunea de seară şi de noapte şi în lucrările minţii. 


8) Somnul mult e un soţ nedrept. El răpeşte jumătate din viaţa celui leneş, dacă nu 
şi mai mult. 


9) Călugărul necercat (fără experienţă) priveghează în convorbiri, iar venind ceasul 
rugăciunii i se îngreuiază ochii. Călugărul moleşit e destoinic în vorbărie, dar când 
vine vremea citirii, nu mai poate vedea de somn. Când trâmbiţa din urmă va suna, 
morţii vor învia şi când începe vorbăria se trezesc cei adormiţi. Somnul e un 
prieten viclean; după ce ne-am săturat, de multe ori pleacă, dar când ne e foame şi 
sete, ne războieşte cu tărie. Ne sfătuieşte să ne apucăm cu mâinele de vreun lucru 
în timpul rugăciunilor. Căci altfel nu poate alunga rugăciunea celor ce veghează. El 
e cel dintâi care se furişează în cei începători, ca să-i războiască. Aceasta, pentru ca 
să-i facă de la început trândavi sau să-i facă să se apropie de dracul curviei. Să nu 
încetăm să cântăm cu obştea, până ce nu ne-am eliberat de el. Căci ruşinându-ne de 
obşte, nu vom aţipi. 


10) Câinele e duşmanul iepurilor şi dracul slavei deşarte, al somnului. 


11) După trecerea zilei negustorul, iar după cântare lucrătorul, şezând îşi socoteşte 
câştigul . 


12) Aşteaptă după rugăciune în stare de veghe. Şi atunci vei vedea cârduri de draci. 
Fiindcă au fost războiţi de noi, după rugăciune încearcă să ne supere cu năluciri 
necuvenite. Şezând, ia seama şi vei vedea pe cei obişnuiţi să prade pârga sufletului. 


13) E cu putinţă să se cugete în somn în continuare cuvintele psalmilor, dar e cu 
putinţă să ni le pună pe acestea în minte şi dracii ca să ne înalțe la mândrie. lar al 
treilea lucru n-aş fi voit să-l spun. Dar cineva m-a silit. Sufletul care cugetă 
neîncetat la cuvintele Domnului, obişnuieşte să se mişte în ele şi în somn. Căci 
lucrul al doilea e o răsplată a celui dintâi, spre izgonirea duhurilor şi a nălucirilor. 


Treapta a nouăsprezecea. Cel ce a suit pe ea a primit lumină în inima lui. 

Cuvântul XX - Despre frica laşă sau nebărbătească 
1) Cel ce se îndeletniceşte cu virtutea în mânăstiri de obşte sau în însoţirea cu alţii, 
nu e războit de obicei prea mult de frică. Dar cel ce petrece în locurile mai 


sihăstreşti să se lupte ca să nu-l ia în stăpânire odrasla slavei deşarte sau fiica 
necredinţei, adică frica. 


2) Frica laşă este o simţire copilărească în sufletul îmbătrânit de slava deşartă. 
Frica laşă este o slăbire a credinţei, arătată în aşteptarea plină de spaimă a unor 
lucruri neprevăzute. 


3) Frica laşă este o primejdie mai înainte de frică sau ea este o simţire plină de 
tremurare a inimii, clătinată şi speriată de nenorociri îndoielnice. Frica laşă este 
lipsa încredinţării. Sufletul mândru este robul fricii laşe, pentru că se bizuie pe sine 
şi se teme de zgomotele lucrurilor şi de umbre. 


4) Cei ce plâng şi nu se sperie de dureri nu sunt stăpâniţi de frică. Dar cei ce se 
înfricoşează de ceva îşi ies din minţi. Şi pe drept cuvânt. Căci e drept Cel ce 
părăseşte pe cei mândri. El vrea să fim pedepsiţi, ca şi noi şi ceilalți să nu ne 
trufim. 


5) Toţi cei fricoşi sunt iubitori de slavă deşartă. Dar nu toţi cei ce nu se tem sunt şi 
smeriţi la cuget. Pentru că nici tâlharii şi jefuitorii de morminte nu au frică, precum 
se ştie. 


6) În locurile în care te-ai obişnuit să-ţi fie frică, nu pregeta să te duci pe întuneric. 
lar de vei tremura puţin, această patimă copilărească şi de râs va îmbătrâni 
împreună cu tine. Mergând, înarmează-te cu rugăciunea. Ajungând acolo, întinde 
mâinile în sus şi biruieşte pe vrăjmaşi, cu numele lui lisus, căci nu e în cer şi pe 
pământ armă mai tare. Izbăvit de boală, prea măreşte pe Cel ce te-a izbăvit. Căci 
mulțumindu-l, te va acoperi în veci. 


7) Aşa cum nu vei putea umple niciodată stomacul dintr-odată, tot aşa nu vei putea 
birui nici frica dintr-odată. Şi pe măsura plânsului, va scădea şi ea mai repede şi pe 
măsura lipsei lui vom rămâne fricoşi. «Mi se înfioară părul şi trupul», zicea Elifaz 
(lov 4, 14), «povestind viclenia dracilor». 


8) Uneori se înfricoşează mai întâi sufletul, alteori trupul şi de la el trece şi la 
celălalt. Când înfricoşându-se trupul, frica aceasta fără motiv nu pătrunde şi în 
suflet, e aproape izbăvirea de boală. Dar când primim cu suflet deschis toate cele 
neaşteptate, întru zdrobirea inimii, atunci cu adevărat ne-am eliberat de frică. 


9) Nu întunericul şi pustietatea locurilor îi întăreşte pe draci împotriva noastră, ci 
lipsa de rod a sufletului; dar uneori şi pedepsirea noastră din iconomie. 


10) Cel ce s-a făcut rob Domnului nu se va teme decât numai de Stăpânul său. Dar 
cel ce nu se teme încă de Acesta, se teme şi de umbra sa. Trupul se înfricoşează 


când stă lângă noi în chip nevăzut un duh; dar când sufletul se veseleşte, smerindu- 
se, stă de faţă un înger. De aceea, cunoscând din lucrare starea de faţă a acestuia, să 
sărim mai repede la rugăciune, căci bunul nostru păzitor a venit să se roage 
împreună cu noi. 


Cel ce a biruit frica laşă e vădit că şi-a predat viaţa şi sufletul lui Dumnezeu. 
Cuvântul XXI - Despre slava deşartă cea cu multe chipuri 


1) Unora le place să dea slavei deşarte un loc deosebit de mândrie în înşirarea 
«Cuvintelor». De aceea şi spun că sunt opt gânduri conducătoare şi susținătoare ale 
răutăţii. Grigorie Teologul şi alții dintre învăţători le-au socotit pe acestea şapte. Eu 
urmez mai bucuros acestora. Căci cine mai are mândrie după ce a biruit slava 
deşartă ? Ele au numai atâta deosebire între ele, câtă are pruncul prin fire faţă de 
bărbat şi grâul faţă de pâine. Căci primul e începutul, iar al doilea sfârşitul. Dar 
despre începutul şi plinătatea patimilor necuvioasei închipuiri de sine, vom vorbi 
pe scurt când va veni vremea. Căci cel ce încearcă să filozofeze despre acestea pe 
larg, este asemenea celui ce încearcă în zadar să cântărească vânturile. 


2) Slava deşartă este, după natură, schimbarea firii şi strâmbarea moravurilor şi 
pândirea a ceea ce poate fi disprețuit. lar după calitate, este risipitoarea ostenelilor , 
pierderea sudorilor, pândirea comorii, nepoata necredinţei, înaintemergătoarea 
mândriei, înecarea corăbiei în port, furnică în arie. Ea e subțire, dar unelteşte 
împotriva a toată osteneala şi a tot rodul. 


3) Furnica aşteaptă să se isprăvească strânsul grâului şi slava deşartă să se adune 
bogăția. Cea dintâi se bucură, ca să fure; iar cea de a doua, ca să risipească. Duhul 
deznădejdii se bucură văzând înmulțindu-se păcatul; duhul slavei deşarte, văzând 
înmulțindu-se virtutea. Căci uşa celui dintâi e înmulţirea ranelor; iar a celui de al 
doilea, e bogăţia ostenelilor. 


4) la seama şi vei vedea această nelegiuită înflorind până la mormânt în veşminte, 
în mirodenii, în convoaie şi în altele. 


5) În toate străluceşte soarele cu îmbelşugare. Şi de toate străduinţele se bucură 
slava deşartă. De pildă: sunt stăpânit de slava deşartă când postesc; dezlegându-l, 
ca să nu fiu cunoscut (ca postitor), iarăşi mă stăpâneşte slava deşartă, pentru 
modestia mea; îmbrăcându-mă în haine luxoase sunt biruit de ea, schimbându-le în 
haine nearătoase, iarăşi sunt stăpânit de ea; vorbind, sunt biruit de ea; tăcând, iarăşi 


sunt biruit de ea. Oricum voi arunca acest glob cu trei coarne, totdeauna unul stă 
drept şi el e cel din centru. 


6) lubitorul de slavă deşartă este un închinător la idoli. Părând că măreşte pe 
Dumnezeu, voieşte să placă oamenilor şi nu lui Dumnezeu. Tot cel iubitor de 
arătare este iubitor de slavă deşartă. Postul iubitorului de slavă deşartă este 
nerăsplătit şi rugăciunea lui neavenită. Căci pe amândouă le lucrează pentru lauda 
oamenilor. Nevoitorul iubitor de slavă deşartă pierde îndoit: îşi topeşte şi trupul şi 
nici nu ia vreo răsplată. 


7) Cine nu va râde de lucrătorul pentru slavă deşartă, care la cântarea de psalmi e 
mişcat de către aceasta, fie să râdă, fie să plângă de toate? 


8) Dumnezeu ascunde de multe ori de la ochii noştri bunătățile pe care le-am 
câştigat. Dar omul care ne laudă, mai bine zis care ne amăgeşte, a deschis ochii 
noştri spre ele prin laudele lui. Insă deschizându-se aceştia, a dispărut şi virtutea. 


9) Linguşitorul este slujitorul dracilor , călăuza mândriei, nimicitorul străpungerii 
inimii, pierzătorul bunătăţilor, cel ce abate pe alții de la calea cea dreptă. «Cei ce 
vă fericesc pe voi, zice proorocul, vă amăgesc pe voi» (Is. 3, 12). 


10) E propriu celor înalți cu cugetul să rabde cu bărbăţie şi cu bucurie ocările; dar e 
propriu celor sfinţi şi cuvioşi să treacă nevătămaţi prin laude. 


11) Am văzut pe unii plângând pentru că au fost lăudaţi; dar şi pe unii aprinşi de 
mânie, schimbând, ca într-un târg, o patimă cu alta. 


12) «Nimenea nu cunoaşte cele ale omului, decât duhul omului cel din el» (| Cor. 
2, 11). Să se ruşineze deci şi să amuţească cei ce se pornesc să fericească pe alţii în 
faţă. 


13)Când auzi că aproapele tău şi prietenul tău te vorbeşte de rău în lipsa ta sau 
fiind tu de faţă, arată-i iubirea, lăudându-l. 


14) Mare lucru e a scutura din suflet lauda oamenilor; dar mai mare e a depărta 
lauda dracilor. 


15) Smerită cugetare arată nu cel ce se defaimă pe sine; căci cum nu se va răbda 
pe sine ? Ci cel ce ocărit fiind de altul, nu-şi micşorează dragostea faţă de acesta. 


16) Am băgat de seamă că dracul slavei deşarte insuflă unui frate gânduri şi le 
descoperă pe acestea altuia şi pe acesta îl face să spună aceluia cele ce sunt în 
inima lui, ca acela să se fericească pe el ca pe un mai înainte ştiutor al gândurilor 
lui. Ba uneori se atinge blestematul şi de chiar mădularele trupului făcându-le să 
zvâcnească. 


Să nu-l primeşti pe altul când te îmbie cu episcopie sau cu stăreţie sau cu slujbă de 
învăţătură. Căci cu mare osteneală se alungă câinele de la tejgheaua măcelăriei. 
Dar când acesta vede pe unii având puţină linişte, îndată îi îndeamnă să vie din 
pustie în lume. Du-te, zice, pentru mântuirea sufletelor pierdute. 


17) După cum altul este chipul arapilor şi altul al statuilor, altul e felul slavei 
deşarte al celor ce petrec în mânăstirea de obşte, decât al celor ce se află în pustie. 


18) Slava deşartă iese înaintea mirenilor ce sosesc din lume în mânăstire şi mâna 
pe călugării mai uşuratici să iasă întru întâmpinarea celor ce sosesc; îi face să cadă 
la picioarele lor şi cel stăpânit de mândrie se îmbracă în smerenie. Pe cei ce şed la 
masă (iubitorul de slavă deşartă) îi îndeamnă să se înfrâneze şi pe cei mai de jos îi 
ceartă fără milă. Din cei ce stau la cântare de psalmi, pe cei moleşiţi îi face bărbaţi, 
iar pe cei fără glas îi laudă ca având glas frumos şi pe cei ce dormitează îi laudă ca 
veghetori. Pe cel ce conduce rânduiala cântării îl linguşeşte şi-l roagă să-i dea lui 
întâietatea; îl numeşte învăţător şi părinte, până la plecarea străinilor. 


19) Slava deşartă în loc să fie pricină de cinste, de multe ori e pricină de necinste. 
Căci mâniindu-se ucenicii ei, mare ruşine le-a adus. Pe cei aspri faţă de oameni 
slava deşartă îi face blânzi; se foloseşte cu îngâmfare de darurile naturale şi prin 
acestea de multe ori i-a doborât pe nenorociţi. 


20) Am văzut un drac supărând pe fratele său şi izgonindu-l. Căci mâniindu-se 
odată un frate, au sosit în acea clipă nişte mireni şi nenorocitul a sărit din mânie în 
slava deşartă. Pentru că nu putea sluji deodată amândurora. 


21) Cel ce s-a vândut slavei deşarte are o viaţă îndoită. Căci petrecând între 
călugări cu schima, vieţuieşte în lume cu cugetul şi cu amintirea. 


22) De ne grăbim să bineplăcem celor de sus, să ne sârguim să gustăm din slava 
celor de sus. Iar cel ce a gustat din ea va dispreţui toată slava pământească. M-aş 
mira să nesocotească cineva pe cea de a doua, dacă n-a gustat din cea dintâi. 


23) De multe ori, prădaţi fiind de slava deşartă, întorcându-ne am prădat-o pe ea cu 
mai multă iscusință. Căci am văzut pe unii răpiți din lucrarea duhovnicească, de 
slava deşartă; dar punându-se un început vrednic de mustrare, sfârşitul s-a făcut 
vrednic de laudă, pentru schimbarea cugetului. 


24) Cel ce se mândreşte cu darurile lui naturale, adică cu deşteptăciunea, cu 
învăţătura, cu citirea limpede, cu vorbirea uşoară, cu destoinicia şi cu toate cele de 
felul acesta, pe care le are fără osteneală, nu va dobândi niciodată bunătăţile cele 
mai presus de fire. Căci cel necredincios în puţine, va fi necredincios şi în multe şi 
stăpânit de slavă deşartă. 


25) Mulţi îşi chinuiesc în zadar trupurile lor pentru nepătimirea la culme, pentru 
bogăţia darurilor, pentru lucrarea minunilor, pentru puterea cunoaşterii de mai 
înainte, neştiind, nenorociţii, că nu ostenelile, ci mai degrabă smerenia e maica 
acestora. Cel ce cere daruri pentru osteneli, a pus o temelie greşită. Dar cel ce se 
socoteşte pe sine datornic, va lua deodată o bogăţie neașteptată. 


26) Nu da ascultare vânturătorului care te sfătuieşte, chipurile, spre folosul 
auzitorilor, să-ţi vesteşti virtuțile tale. «Căci ce va folosi omul de va dobândi lumea 
întreagă, iar pe sine se va păgubi ?» (Lc. 9, 25). Nimic nu poate zidi pe cei ce ne 
privesc, ca o purtare smerită şi nemincinoasă şi ca un cuvânt neprefăcut. Aceasta se 
va face şi altora îndemn spre a nu se înălța. Şi ce e mai mare decât aceasta spre 
folosul altora? 


27) A observat cineva din cei ce pot să vadă şi văzând a povestit următoarele: 
«Șezând eu în adunare (sinaxa), au venit dracul slavei deşarte şi dracul mândriei şi 
s-au aşezat de amândouă părţile mele. Şi unul mi-a împuns coasta cu degetul lui 
iubitor de slava deşartă, îndemnându-mă să spun oarecare vedere (contemplaţie) 
sau lucrare pe care am săvârşit-o în pustie. Și după ce l-am depărtat pe acesta, 
zicând: «în-toarcă-se înapoi şi să se ruşineze cei ce-mi gândesc mie rele» (Ps. 34 şi 
69), repede cel de la stânga îmi şopti la ureche: «Bine, bine ai făcut şi mare te-ai 
făcut, biruind pe maica mea cea prea neruşinatăy. Către acesta, continuând îndată 
partea următoare a stihului, am zis: «întoarcă-se ruşinaţi cei ce-mi zic mie: Bine, 
bine ai făcut». 


Intrebându-l eu pe acela: «Cum e slava deşartă, maica mândriei ?», a răspuns : 
«Laudele înalță şi îngâmfează; iar când sufletul s-a înălţat, luându-l mândria îl 
duce până la ceruri şi-l doboară până în adâncuri» . 


28) Este o slavă ce vine de la Dumnezeu: «Pe cei ce Mă slăvesc, zice, îi voi slăvi»- 
(| Regi 2, 30). Şi este o slavă ce urmează din pregătirea diavolească: «Vai, zice, 
când vor vorbi oamenii bine de voi» (Lc. 6, 26). 


29) O vei cunoaşte limpede pe cea dintâi, când socotind-o ca vătămare, o vei 
respinge cu toată sârguinţa şi oriunde te vei duce, îţi vei ascunde vieţuirea ta. Şi pe 
a doua, când, săvârşind orice lucru, îl vei săvârşi pentru a fi văzut de oameni. 
Necurata aceasta ne îndeamnă să fățărim o virtute pe care nu o avem. Dar «aşa să 
lumineze, zice, lumina voastră înaintea oamenilor, ca să vadă ei faptele voastre 
cele bune» (Mt. 5, 16). De multe ori Domnul îi aduce însă pe cei iubitori de slavă 
deşartă la lipsa de slavă deşartă, prin necinstirea ce li se întâmplă. 


30) Începutul necăutării slavei deşarte e păzirea gurii şi iubirea necinstirii. Mijlocul 
ei este oprirea tuturor lucrărilor gândite ale slavei deşarte. lar sfârşitul (dacă este 
vreun sfârşit al adâncului fără fund) , este a face în chip nesimţit înaintea mulțimii 
cele ce aduc necinstirea. 


31) Nu-ţi ascunde ruşinea ta, din socotinţa de a nu da pricină de sminteală. Dar nu 
trebuie să se folosească acelaşi plasture pentru orice greşală, ci potrivit cu felul ei. 


32) Când chemăm noi slava deşartă şi când vine la noi fără să o chemăm, ci trimisă 
de alţii şi când începem niscai lucruri în vederea slavei deşarte, să ne aducem 
aminte de plânsul nostru şi de datoria de a face, plini de frică, rugăciunea ce se 
cuvine stării noastre şi negreşit vom ruşina pe neruşinatul, numai să ne îngrijim de 
rugăciunea adevărată. lar de nu, să ne aducem aminte repede de moartea noastră. 
Iar de nu vom izbuti nici aşa, să ne temem de ruşinea ce urmează slavei. Căci «cel 
ce se înalță se va smeri» (Lc. 18, 14). Şi nu numai acolo, ci negreşit şi aici. 


33) Când lăudătorii, mai bine zis amăgitorii încep să ne laude, să ne aducem 
aminte de mulțimea fărădelegilor noastre şi ne vom afla nevrednici de cele spuse 
sau făcute. 


34) Pot fi, fără îndoială, auziţi de Dumnezeu în unele cereri ale lor şi unii iubitori 
de slavă deşartă. Domnul obişnuieşte să vină în întâmpinarea rugăciunilor şi 
cererilor lor, ca luând unele daruri prin rugăciune, să nu-şi mărească închipuirea de 
sine. 


35) Cei mai simpli nu cad de multe ori în veninul acesta. Căci slava deşartă este 
lepădarea simplităţii şi vieţuirea prefăcută. 


36) De multe ori viermele crescând şi făcând aripi, se urcă la înălțime. Tot aşa 
slava deşartă desăvârşindu-se, naşte mândria, căpetenia şi desăvârşitoarea tuturor 
răutăților. 


A fost treaptă a douăzeci şi una. Cel ce nu s-a lăsat prins de ea, nu va cădea în 
mândria fără minte, duşmana lui Dumnezeu. 


Cuvântul XXII - Despre mândria cea fără de minte (fără stăpânire) 


1) Mândria este tăgăduirea lui Dumnezeu, născocirea dracilor, dispreţuirea 
oamenilor, maica osândirii, nepoată a laudelor, semnul nerodniciei, izgonitoarea 
ajutorului lui Dumnezeu, înaintemergătoarea ieşiri din minţi, pricinuitoarea 
căderilor, pricina luării în stăpânire (de draci), izvor al mâniei, uşa fățărniciei, 
cauza nemilostivirii, păzitoarea păcatelor, contabilă amarnică, judecătoarea 
oamenilor, potrivnica lui Dumnezeu, rădăcina hulei. 


2) Începutul mândriei e sfârşitul slavei deşarte. Mijlocul ei este dispreţuirea 
aproapelui, vestirea neruşinată a ostenelilor proprii, lauda de sine în inimă, ura 
mustrării. lar sfârşitul ei este tăgăduirea ajutorului lui Dumnezeu, fălire cu râvna 
sa, nărav drăcesc. 


3) Să ascultăm toţi cei ce voim să scăpăm de groapa aceasta. Patimii acesteia îi 
place de multe ori să-şi ia hrană chiar din mulţumirea adusă lui Dumnezeu. Căci la 
început nu se gândeşte să tăgăduiască cu neruşinare pe Dumnezeu. 


4) Am văzut om mulţumind lui Dumnezeu cu gura şi fălindu-se cu cugetul. 
Mărturiseşte despre aceasta fariseul acela care a spus în chip fățarnic: «ţi 
mulțumesc, Dumnezeule» (Lc. 18, 11). 


5) Unde s-a întâmplat căderea, acolo s-a sălăşluit mai înainte mândria. Al doilea 
lucru e vestitor al celei dintâi. 


6) Am auzit pe careva din cei cinstiți de mine: «Gândeşte că douăsprezece sunt 
patimile de necinste. De vei iubi cu voia pe una din ele, adică închipuirea de sine, 
ea va umple locul celor unsprezece». 


7) Călugărul ce se înalţă cu cugetul, se împotriveşte cu cuvântul. Dar cel smerit 
cu cugetul nu ştie să se împotrivească nici măcar cu privirea. Chiparosul nu-şi 
pleacă ramurile ca să se întindă pe pământ. Nici monahul cu inima mândră, ca să 
facă ascultare. 


8) Bărbatul cu inima mândră doreşte să stăpînească. Astfel nu poate să nu se piardă 
până la capăt, precum se întâmplă de obicei; mai bine zis nici nu voieşte. 


9) «Celor mândri Domnul le stă împotrivă» (Pilde 16, 5 şi 1 Pt. 5, 5). Şi cine poate 
să-i miluiască pe ei? «Necurat este la Domnul tot cel mândru cu inima» (Pilde 16, 
5). Şi cine va putea să-l curăţească pe unul ca acesta ? 

10) Pedeapsa celor mândri e căderea, iar îmbolditor, dracul. Părăsirea lor este 
ieşirea din minţi. De cele dintâi au fost tămăduiţi adeseori oamenii de către oameni. 
Dar cea din urmă nu poate fi vindecată de oameni. 


11) Cel ce respinge mustrarea îşi întipăreşte patima. lar cel ce o primeşte s-a 
dezlegat de legătura ei. 

12) Dacă un oarecare a căzut din ceruri numai prin această patimă, fără alta, trebuie 
văzut dacă nu cumva se întâmplă ca cineva să se suie la cer numai prin smerenie, 
fără altă virtute. 


13) Mândria este pierderea bogăției (duhovniceşti) şi a sudorilor. «Strigat-a şi nu 
era cine să-l mântuiascăy» (Ps. 16, 4, 5), fără îndoială pentru că a strigat cu mândrie 
«către Domnul şi nu l-a auzit pe el» ; fără îndoială, pentru că pricinile împotriva 
cărora se ruga nu le curma. 


14) Un bătrân foarte cunoscător îl sfătuia duhovniceşte pe un tânăr ce se trufea. lar 
acesta, orb fiind, zise: «lartă-mă, părinte, nu sunt mândru». lar prea înțeleptul 
bătrân zise către el: «Şi ce altă dovadă mai vădită a patimei acesteia ne poţi da, 
fiule, decât cuvântul ce l-ai spus: nu sunt mândru» . Mult le ajută unora ca aceştia 
supunerea, vieţuirea mai îngreuiată şi mai supusă necinstirilor şi citirea nevoinţelor 
mai presus de fire ale părinţilor. Poate măcar aşa vor avea o mică nădejde de 
mântuire cei ce bolesc de patima aceasta. 


15) E ruşine să se mândrească cineva cu podoabă străină, dar e nebunia cea mai de 
pe urmă să se fălească, prin închipuirea de sine, cu darurile lui Dumnezeu. Făleşte- 
te numai cu înfăptuirile tale dinainte de naştere. Căci cele de după naştere 
Dumnezeu ţi le-a dăruit, ca şi naşterea însăşi. 


16) Numai virtuțile ce le-ai înfăptuit fără minte sunt ale tale. Căci mintea ţi-a 
dăruit-o Dumnezeu. Arată nevoinţele purtate fără trup, numai din sârguinţa ta. Căci 
trupul nu e al tău, ci al lui Dumnezeu. 


17) Nu te încrede, până ce nu vei primi hotărârea, văzând pe acela care, chiar după 
intrarea în cămara de nuntă, a fost legat de mâini şi de picioare şi aruncat în 
întunericul cel mai din afară (Mt. 22, 13). 


18) Nu-ţi înălța grumazul, odată ce eşti pământesc. Căci mulți au căzut din ceruri, 
măcar că erau sfinţi şi nematerialnici. 


19) Când dracul se sălăşluieşte în lucrătorii lui, atunci, arătându-se în somn sau şi 
în stare de veghe, ia chipul, zice-se, al unui sfânt înger sau mucenic, îi împărtăşeşte 
vreo descoperire de taină, sau vreun dar (harismă), ca amăgindu-se, nenorociţii, să- 
şi iasă cu totul din minţi. 


20) Chiar dacă am suferi zeci de mii de morți pentru Hristos, tot n-am împlini ceea 
ce suntem datori, căci altul e sângele lui Dumnezeu şi altul sângele robilor; 
negreşit, după vrednicie şi nu după fiinţă. 


21) Să nu încetăm de a cerceta împreună şi de a pătrunde pe luminătorii părinți 
dinainte de noi; şi atunci ne vom afla pe noi neumblând în chip amănunţit pe 
urmele vieţuirii lor, nici păzind în chip cuvios făgăduinţa, ci petrecând încă în 
starea lumească. 


22) Călugărul adevărat este cel ce are ochiul neîmprăştiat al sufletului şi simţirea 
nemişcată a trupului. Călugărul adevărat este cel ce cheamă pe vrăjmaşi ca pe nişte 
fiare şi-i biciuieşte ca să fugă de la el. Călugăr este cel ce petrece într-o ieşire 
neîntreruptă din sine . Călugărul este aşa de preschimbat prin virtuţi, cum e altul 
prin plăceri. Călugărul (călugăria) este o lumină fără de sfârşit în ochiul inimii. 
Călugărul este un adânc fără fund (un abis) al smereniei, în care s-a afundat şi s-a 
înecat întreg duhul său. 


23) Trufia pricinuieşte uitarea greşelilor. Căci aducerea aminte de acelea e 
pricinuitoarea smeritei cugetări. 


24) Mândria este sărăcia cea mai de pe urmă a sufletului ce-şi năluceşte bogăția şi 
socoteşte întunericul, lumină . Nu numai că nu îngăduie, necurata, o înaintare, ci şi 
aruncă de la înălțime pe cel stăpânit de ea. 


25) Mândria este mărul putred pe dinăuntru, dar pe dinafară strălucitor de 
frumuseţe. Călugărul mândru nu va avea nevoie de drac. Căci el însuşi îşi este drac 
şi vrăjmaş ce se războieşte cu sine. 


26) Pe cât este întunericul de străin de lumină, pe atât este cel mândru, de străin de 
virtute. În inimile celor mândri se vor naşte cuvinte de hulă; în sufletele celor 
smeriţi, vederi cereşti. Furul urăşte soarele, iar trufaşul dispreţuieşte pe cei blânzi. 


27) Nu ştiu cum, dar mulţi din cei mândri nu se cunosc pe ei şi socotind că sunt 
nepătimaşi şi-au văzut sărăcia (de virtute) în ceasul ieşirii din viaţă. Cel stăpânit de 
ea, va avea nevoie de Domnul. Căci fără folos îi va fi ajutorul de la oameni. 


28) Am prins odată pe această amăgitoare fără minte umblând în inima mea, 
purtată pe umerii maicii ei. Şi legându-le pe amândouă cu legătura ascultării, le-am 
biciuit cu biciul smereniei şi le-am silit să-mi spună cum au intrat în mine. lar ele, 
biciuite, mi-au spus : «Noi nu avem început, nici naştere, căci suntem începătoare 
şi născătoare ale tuturor patimilor. Nu puţin ne războieşte zdrobirea inimii, născută 
din ascultare. Însă nu răbdăm să fim stăpânite de nimeni. De aceea, voind să ne 
facem stăpâne peste cele din ceruri, am fost depărtate de acolo. Noi ne-am făcut 
născătoare, ca să spunem pe scurt, ale tuturor celor ce lucrează împotriva smeritei 
cugetări. Căci toate cele ce o ajută pe ea ni se împotrivesc nouă. Dar noi am izbutit 
şi în cer. Deci unde veţi scăpa de la faţa noastră? Noi ne-am obişnuit să ne 
împotrivim ocărârii, ascultării, nemânierii, neţinerii de minte a răului şi slujirii. 
Nepoatele noastre sunt căderile duhovniceşti: mânia, clevetirea, amărăciunea, 
strigarea, hula, fățărnicia, ura, pizma, viaţa după o regulă proprie, împotrivirea în 
cuvânt, neascultarea. Un singur vrăjmaş avem, asupra căruia nu avem puterea. Ţi-l 
spunem, că suntem biciuite de el. El constă în a te defăima pe tine însuţi în chip 
sincer înaintea Domnului. Atunci să ne socoteşti ca pe un păianjen. Deci, precum 
vezi, slava deşartă e calul pe care călăresc eu, mândria». 


Dar cuvioasa smerenie şi ocărârea de sine vor râde de calul şi de călărețul lui, 
cântând cu sârguinţă cântarea de biruinţă: «Să cântăm Domnului, căci cu slavă S-a 
prea mărit. Cal şi călăreț au fost aruncaţi în mare» şi în adâncul smereniei. 


A fost treapta a douăzeci şi doua. Cel ce s-a suit pe ea a biruit, dacă s-a putut sui. 
Cuvântul XXIII - Despre gândurile negrăite ale hulei 


1) În cele dinainte am auzit că există un prea cumplit nepot al cumplitei rădăcini şi 
maici care e spurcata mândrie: este nepotul de negrăit al hulei. De aceea e de 
trebuință să-l aducem de faţă. Căci nu e un vrăjmaş dintre cei de rând, ci un 
vrăjmaş şi un războinic cu mult mai cumplit decât toţi. Şi lucrul cel mai cumplit e 
că nu poate fi uşor de tâlcuit, mărturisit şi pus la stâlp în faţa doftorului 


duhovnicesc. De aceea a şi născut de multe ori în mulți deznădejdea, rozând, 
nelegiuitul, ca un cariu în lemn, toată nădejdea lor. 


2) Acestui prea spurcat îi place de multe ori să batjocorească pe Domnul şi cele ce 
se săvârşesc în înseşi Sfintele Liturghii şi în însuşi timpul înfricoşatelor Taine. Din 
aceasta cunoaştem în chip vădit că nu sufletul nostru este cel ce rosteşte acele 
cuvinte nelegiuite, neînţelese şi de negrăit înlăuntrul nostru, ci dracul urâtor de 
Dumnezeu care a fost izgonit din ceruri, pentru că şi acolo căuta să împroaşte pe 
Dumnezeu cu hule. Dacă ar fi ale mele acele neruşinate şi necuviincioase cuvinte, 
cum m-aş închina darului, primindu-l?Cum aş putea ocări şi în acelaşi timp, 
binecuvânta? 


3) Acest amăgitor şi de suflet stricător ne duce adeseori la ieşirea din minţi. Dar 
nici un alt gând nu e atât de greu de mărturisit ca acesta. De aceea de multe ori şi 
îmbătrâneşte cu mulți. Căci nimic nu dă dracilor şi gândurilor acestora atâta putere 
împotriva noastră, ca faptul de a le hrăni şi ascunde în inimă nemărturisite. 


4) Dar nimenea să nu se socotească pe sine pricina gândurilor de hulă. lar Domnul 
este cunoscător de inimi şi ştie că nu sunt ale noastre aceste cuvinte şi gânduri, ci 
ale vrăjmaşilor noştri. 


5) Imbătarea este o pricină a poticnirii. lar mândria, o pricină a gândurilor 
necuviincioase. Dar cel ce se poticneşte nu e vinovat de poticnire. Totuşi se va 
pedepsi pentru că s-a îmbătat. 


6) Când stăm la rugăciune, se ridică şi acele gânduri necurate şi de nespus. Dar 
stăruind în rugăciune, se retrag îndată. Căci nu obişnuiesc să lupte cu cei ce se 
luptă. 


7) Nu huleşte nelegiuitul numai pe Dumnezeu şi cele dumnezeieşti, ci rosteşte în 
noi şi unele cuvinte prea urâte şi necuviincioase, ca fie să părăsim rugăciunea, fie 
să deznădăjduim de noi înşine. Şi aşa pe mulţi i-a întrerupt de la rugăciune şi pe 
mulți i-a depărtat de la Taine. Trupurile unora le-a topit prin întristare. Pe alţii 1-a 
istovit prin posturi acest rău şi neomenos tiran şi nu le-a dat nici o clipă de odihnă, 
făcând aceasta nu numai cu cei din lume, ci şi cu cei ce se îndeletnicesc cu 
vieţuirea călugărească. După aceea le insuflă gândul că nu vor avea parte de nici o 
mântuire şi-i face să se socotească mai de plâns şi mai nenorociţi decât toţi 
credincioşii şi decât păgânii înşişi. 


Cel ce e chinuit de duhul hulei şi voieşte să se izbăvească de el, să ştie sigur că nu 
sufletul lui e pricina acestor fel de gânduri, ci dracul necurat, care a zis odinioară 
către Domnul: «Acestea toate le voi da Ţie, dacă, căzând Te vei închina mie»- (Mt. 
4, 9). De aceea dispreţuindu-l pe el şi neluând nicidecum cele spuse de el ca 
măsură, să zicem: «Mergi înapoia mea, satano! Domnului Dumnezeului meu mă 
voi închina şi Lui singur voi sluji» (Mt. 4, 10) şi durerea să se întoarcă asupra 
capului tău şi asupra creştetului tău să se pogoare hula ta în veacul de acum şi în 
cel viitor. Amin. 


8) Cel ce voieşte să lupte în afară de felul amintit cu dracul hulei, este asemenea 
celui ce încearcă să ţină fulgerul în mâinile lui. Cum va putea să prindă, să se 
împotrivească sau să bată pe cel ce intră în inima lui dintr-odată ca un vânt şi 
aruncă cuvântul lui mai repede ca o clipă şi îndată dispare? 


9) Căci toţi cei ce ne războiesc stau şi luptă şi rămân multă vreme şi dau timp celui 
ce se luptă cu ei. Acesta însă nu. Ci îndată ce apare, se şi depărtează şi îndată ce 
ne-a vorbit, s-a şi dus. 


10) Acest drac obişnuieşte să se sălăşluiască în mintea celor mai simpli şi mai 
nevinovaţi, care sunt şi tulburaţi şi chinuiți mai tare decât alţii. Dar în aceştia totul 
se întâmplă nu din închipuirea de sine, ci din pizma dracilor. 


11) Să încetăm să judecăm şi să osândim pe aproapele şi să nu ne temem de 
gândurile de hulă. Căci lucrul dintâi e pricina şi rădăcina celui de al doilea. 


12) Precum cel închis în casă aude cuvintele trecătorilor, dar nu vorbeşte cu ei, aşa 
şi sufletul ce petrece în sine însuşi, auzind hulele dracului, se tulbură, căci acela 
trece prin el. 


13) Cel ce-l dispreţuieşte pe acesta s-a eliberat de patimă. Dacă însă cugetă că 
poate lupta cu el altfel, până la urmă e înfrânt. Căci cel ce voieşte să stăpânească 
duhurile cu cuvintele, este asemenea celui ce încuie vânturile. Un călugăr 
sârguitor, tulburat de acest drac şi-a topit trupul cu posturi şi cu privegheri 
douăzeci de ani. Şi fiindcă n-a simţit prin aceasta nici un folos, a plecat şi scriind 
patima sa pe o hârtie, a predat-o unui bărbat sfânt, stând culcat pe faţa sa, pentru că 
nu putea să caute spre el. 


Când citi bătrânul, zâmbi. Şi ridicând pe fratele îi zise: «Pune, fiule, mâna ta pe 
grumazul meu». Şi făcând fratele aceasta, zise marele bătrân: «Pe grumazul meu 
va fi, frate, acest păcat câţi ani a zăcut şi câţi va mai zace în tine. Numai tu să nu 


mai ţii seama de el». Şi m-a asigurat fratele că n-a ieşit din chilia bătrânului înainte 
de a se fi mistuit patima. Aceasta mi-a povestit-o cel ce a cercat-o, mulțumind lui 
Dumnezeu. 


Cel ce a luat biruinţă asupra patimi a lepădat mândria. 


Cuvântul XXIV - Despre blândeţea, simplitatea şi nerăutatea, agonisite prin 
sârguinţa înţeleaptă şi nu naturale şi despre viclenie 


1) Lumina zorilor se iveşte înaintea soarelui şi blândeţea este înaintemergătoarea 
smeritei cugetări. De aceea auzim şi Lumina, orânduindu-le pe acestea astfel după 
treptele lor: «Învăţaţi, zice, de la Mine, că sunt blând şi smerit cu inima» (Mt. 11, 
29). Deci se cade să fim luminaţi de lumină înainte de răsăritul soarelui, ca astfel să 
putem privi limpede spre soare. Căci cel ce nu cunoaşte mai înainte lumina, nu 
poate privi soarele, cum ne învaţă ordinea adevărată a celor spuse. 


2) Blândeţea este starea neclătinată a minţii, care rămâne la fel în cinstiri şi 
necinstiri. Blândeţea stă în a ne ruga în chip netulburat şi sincer pentru cel ce ne 
tulbură în vremea tulburărilor ce ni le pricinuieşte. Blândeţea este lespedea 
aşezată peste marea mâniei, care risipeşte toate valurile ce izbesc în ea, 
nesuferind nici o clătinare. Blândeţea este propteaua răbdării; uşa sau mai bine 
zis maica răbdării, pricină a deosebirii (a dreptei socoteli, a discernământului). 
Căci: <învăţa-va Domnul pe cei blânzi căile Lui» (Ps. 24, 8). E pricina iertării, 
îndrăzneala rugăciunii; încăperea Duhului Sfânt. Căci zice: «Spre cine voi privi, 
dacă nu spre cel blând şi liniştit» (Îs. 66, 2). Blândeţea este ajutătoarea 
ascultării, povăţuitoarea frăţietăţii, frâna celor ce se înfurie, potolirea celor ce 
se mânie, dăruitoarea bucuriei, urmarea lui Hristos, însuşirea îngerilor, legarea 
dracilor şi pavăza amărăciunii. 


3) În inimile celor blânzi se odihneşte Domnul, iar sufletul tulburat e scaunul 
diavolului. «Cei blânzi vor moşteni pământul» (Mt. 5, 5), mai bine zis îl vor 
stăpâni. 


4) Sufletul blând e tronul simplităţii. lar mintea mânioasă e pricinuitoarea răutăţii. 
în sufletul lin va încăpea cuvântul înţelepciunii «Domnul va povăţui pe cei blânzi 
întru judecată» (Ps. 24, 10), mai bine zis în lucrarea deosebirii (dreptei socoteli). 
Sufletul drept este soţul smereniei. Iar cel viclean este slujitorul mândriei. Sufletele 
celor blânzi se vor îmbogăţi întru cunoştinţă; iar mintea stăpânită de iuţime 
locuieşte împreună cu întunericul şi neştiinţa. 


5) Mâniosul şi făţarnicul s-au întâlnit şi nu se putea afla cuvânt sincer în 
convorbirea lor. Dacă vei cerceta inima celui dintâi, vei afla nebunia; dacă vei 
cerceta sufletul celui de al doilea, vei vedea viclenie. 


6) Simplitatea este deprinderea sufletului lipsit de cugetări felurite, care s-a făcut 
neclintit spre o gândire nerăutăcioasă. Nerăutatea este o Stare senină a 
sufletului, izbăvită de orice cugetare vicleană. 


7) Întâia însuşire a copiilor este simplitatea, nefelurită în gânduri, pe care până ce a 
avut-o Adam, n-a văzut goliciunea sufletului, nici urâţenia trupului său. 


8) Bună şi fericită este şi simplitatea aflătoare în unii prin fire; dar nu e ca cea care 
a fost izbăvită de viclenie prin dureri şi sudori. Cea dintâi e acoperită şi păzită de 
marea felurime a patimilor. Cea de a doua se face pricina celei mai înalte smerite 
cugetări. Răsplata celei dintâi este multă; a celei de a doua este mai mult decât 
nesfârşită. 


9) Toţi cei ce voim să atragem pe Domnul la noi, să ne apropiem de EI în chip 
simplu, neprefăcut, fără viclenie şi fără multe feluri de gânduri şi fără iscodire, ca 
şi cum am veni la lecţiile unui învăţător. Căci EI fund simplu şi necompus din 
multe, voieşte ca şi sufletele ce vin la el să fie simple şi nevinovate. Dar nu se 
poate vedea niciodată simplitatea fără smerenie. Vicleanul este mai înainte 
văzătorul mincinos, care-şi închipuie că din cuvinte cunoaşte gânduri şi din 
înfățişările din afară, cele aflătoare în inimă. 


10) Am văzut oameni drepţi, care au învăţat de la cei vicleni să se facă vicleni şi 
m-am mirat cum au putut pierde aşa de repede o însuşire şi un dar al firii. 


11) Pe cât de uşor cad cei drepţi, pe atât de greu se pot preschimba cei dimpotrivă. 
Dar înstrăinarea adevărată, ascultarea, paza buzelor, au putut face de multe ori 
multe şi au preschimbat în chip minunat boli de nevindecat. 


12) Dacă cunoştinţa îngâmfă pe cei mai mulţi, nu cumva neştiinţa şi lipsa de 
învăţătură pot smeri pe măsura lor? Totuşi sunt unii, fără îndoială rari, care se 
mândresc din pricina lipsei de cunoştinţă. 


13) Dovadă limpede şi chip vădit al simplităţii fericite ne este de trei ori fericitul 
Pavel, care s-a făcut simplu. Dar nimenea n-a văzut şi n-a auzit şi nici nu poate să 
vadă vreodată o astfel de înaintare în aşa de scurt timp. 


14) Călugărul simplu este un animal cuvântător supus, care-şi pune sarcina sa pe 
umerii celui ce-l povătuieşte. Animalul nu grăieşte împotriva celui ce-l leagă; nici 
sufletul drept, împotriva povăţuitorului. Urmează celui ce-l trage precum voiește 
acela şi nu 1 se împotriveşte, mergând până la jertfă. 


15) Nevicleană este firea curată a sufletului, care în întâlnirile cu toţi se poartă aşa 
cum a fost zidită. 


16) Dreptatea este cuget neiscoditor, purtare nemincinoasă, cuvânt neprefăcut şi 
nepregătit mai înainte. Precum Dumnezeu se numeşte iubire, aşa se numeşte şi 
dreptate. De aceea spune şi înțeleptul în Cântarea Cântărilor, către inima curată: 
«Dreptatea te-a iubit pe tine» (1, 4). Şi iarăşi, părintele lui: «Bun şi drept este 
Domnul» (Ps. 24, 6). Şi pe cei de un nume cu EI îi mântuieşte: «Cel ce mântuieşte 
pe cei drepţi» (Ps. 24, 6). Şi iarăşi: «Dreptatea sufletelor a văzut şi a cercetat faţa 
lor» (Ps. 10, 8). 


17) Viclenia este prefacerea stării de dreptate, cuget rătăcit, mincinoasă cârmuire 
de sine; jurăminte supuse pedepsei; cuvinte împletite; adânc (voit ascuns) al inimii; 
prăpastie de viclenie; minciuna îmbibată în fire; închipuirea de sine devenită 
firească; contrară smereniei; fățărnicia pocăinţei; izgonirea plânsului; duşmana 
mărturisirii; regulă de viaţă după plăcerea proprie; pricina căderilor;, potrivnica 
învierii; zâmbetul batjocurii; întristare nebună ; evlavie prefăcută; viaţă îndrăcită. 


18) Vicleanul este împreună-vorbitor cu diavolul şi de un nume cu el. De aceea şi 
Domnul ne-a învăţat să-l numim pe el aşa, zicând: «Şi ne izbăveşte de cel viclean» 
(Mt. 6, 12). 


19) Viclenia este ştiinţă sau mai vârtos urâciune drăcească, străină de adevăr, care 
socoteşte că rămâne ascunsă celor mulți. 


20) Făţărnicia este o stare potrivnică sufletului şi trupului, împletită cu tot felul de 
gânduri. 

21) Să fugim de prăpastia fățărniciei şi de groapa vicleniei, ascultând de cel ce 
zice: «Cei ce viclenesc vor pieri şi ca o iarbă repede se vor usca şi ca nişte 


verdeţuri repede vor cădea» (Ps. 36, 5). Aceştia sunt păşunea dracilor. 


22) Greu vor intra bogaţii în împărăție şi înţelepţii fără minte, în simplitate. 


23) Căderea a înţelepțit adeseori pe mulţi răi, dăruindu-le lor fără voie nerăutate şi 
mântuire. 


24) Luptă-te să-ţi înşeli pricepereafi. Și făcând aşa, vei afla mântuire şi 
nevinovăție, în Hristos Iisus, Domnul nostru. Amin. 

Cel ce a suit pe această treaptă, să îndrăznească. Că s-a mântuit, luând ca pildă pe 
Hristos. 


Cuvântul XXV - Despre preaînalta smerită-cugetare, pierzătoarea patimilor, 
ce se naşte în simțirea nevăzută 


1) Cel ce voieşte să înfățişeze prin cuvânt văzut  simţirea şi lucrarea iubirii 
Domnului în chip propriu şi ale sfintei smerite-cugetări în chip cuvenit şi ale 
fericitei căinţe în chip adevărat şi ale luminării lui Dumnezeu în chip vădit şi ale 
fricii Lui în chip nemincinos şi ale încredinţării inimii în chip neînşelător şi 
socoteşte să lumineze prin lămurirea acestora pe cei ce nu le-au gustat, face ceva 
asemenea celui ce voieşte să facă cunoscută prin cuvinte şi pilde dulceaţa mierii 
celor ce n-au gustat-o niciodată. Dar cel de al doilea vorbeşte în zadar, ca să nu 
spun că palavrageşte; iar cel dintâi sau e necercat în cele ce descrie sau se face în 
chip vădit bătaia de Joc a slavei deşarte. 


2) Cuvântul nostru înfăţişează mai întâi, pentru pregătire, o comoară în vase de lut 
sau mai bine zis pecetluită în trupuri, a cărei calitate nu poate fi făcută cunoscută 
de nici un cuvânt. Ea îşi face cunoscut mai întâi numai numele ei neînțeles de sus, 
pe care-l dăruieşte spre multa şi nesfârşita cercetare cu oboseală celor ce-l 
cercetează cu dreaptă judecată. lar cuvîntul este acesta: sfânta smerită-cugetare. 


3) Câţi sunt călăuziți de duhul lui Dumnezeu, să se adune împreună cu noi în acest 
sobor înţelegător şi prea înţelept, purtând în chip înţelegător în inimi tablele 
cunoştinţei lui Dumnezeu. Deci făcând aşa, ne-am adunat şi am cercetat împreună 
şi am ispitit înţelesul cinstitei numiri. Și unul a zis că ea înseamnă uitarea deplină a 
isprăvilor proprii; altul, a se socoti pe sine cel mai de pe urmă şi mai păcătos dintre 
toţi; altul, cunoştinţa ce o are mintea despre neputinţa şi slăbiciunea ei; altul, a lua 
înaintea aproapelui în cazuri de supărări şi a dezlega cel dintâi mânia; altul, 
cunoaşterea harului şi milei lui Dumnezeu; altul, iarăşi, simţirea sufletului zdrobit 
şi tăgăduirea voii proprii. 


Iar eu ascultând toate acestea, ispitindu-le prin chibzuinţă şi trezvie, n-am putut să 
aflu simţirea fericită a aceleia prin auzire. De aceea, ca unul ce sunt cel mai de pe 
urmă, adunând ca un câine din fărâmiturile ce au căzut de la masa acelor 


cunoscători şi fericiţi părinţi, încercând să o lămuresc, am zis: Smerita-cugetare 
este un har fără nume al sufletului , având un nume numai pentru cei ce au primit 
cercarea (experienţa ei). Ea este o bogăţie negrăită; este numirea lui Dumnezeu şi 
darul Lui. Căci zice: «învăţaţi de la Mine»; deci nu de la înger, nici de la om şi nici 
de pe hârtie, - «ci de la Mine» (Mt. 11, 29), adică din sălăşluirea, din luminarea şi 
din lucrarea Mea în voi; «că sunt blând şi smerit cu inima» şi cu gândul şi cu 
cugetul; «şi veţi afla odihnă», din partea războaielor şi uşurarea de gânduri 
«sufletelor voastre». 


4) Alta este arătarea acestei cuvioase vii în iarna patimilor şi alta în primăvara 
rodirii şi iarăşi alta în vara virtuţilor, deşi toate aceste arătări ale ei pricinuiesc 
împreună veselia şi rodirea. De aceea ele sunt şi ca nişte chipuri şi semne ale 
darurilor. 


5) Căci când începe să înflorească ciorchinele acestei cuvioase (smerite-cugetări), 
urâm îndată cu durere toată slava şi lauda omenească, izgonind de la noi iuţimea şi 
mânia. lar înaintând această împărăteasă a virtuţilor odată cu vârsta duhovnicească, 
în suflet, socotim că nimic, mai bine zis ca pricini de scârbă, toate faptele bune 
săvârşite de noi, gândind că în fiecare zi adăugăm mai multe poveri la sarcina 
noastră printr-o împrăştiere de care nu ne dăm seama. lar bogăția darurilor 
dumnezeieşti date nouă o privim ca pe un adaos de mai mare pedeapsă, ca una ce e 
mai presus de vrednicia noastră. De aceea mintea noastră rămâne atunci nejefuită, 
închizându-se în vistieria smereniei şi neauzind decât ciocăniturile şi batjocurile 
furilor, dar neputând fi păgubită de nici unul din ei, dacă smerenia este vistieria 
nejefuită. 


6) Atâta am îndrăznit să cugetăm, prin puţine cuvinte, despre înflorirea şi sporirea 
începătoare a acestui pom pururea înverzit. Dar care este coroana desăvârşită a 
acestei sfinţite virtuţi, întrebaţi pe Domnul, cei ce sunteţi ai Domnului. Căci despre 
mărimea acestei cuvioase nu se poate grăi. lar despre calitatea ei este şi mai cu 
neputinţă de grăit. Vom încerca totuşi să grăim ceva despre însuşirea ei, după 
înţelegerea dăruită nouă. 


7) Între pocăinţa plină de grijă şi plânsul curăţit de orice pată şi prea cuvioasa 
smerenie a celor începători e atâta deosebire câtă e între pâine, aluat şi făină. Căci 
sufletul se zdrobeşte şi se subţiază prin pocăinţa vădită se uneşte şi ca să zic aşa, se 
amestecă (se frământă) cu Dumnezeu prin apa plânsului nemincinos, iar aprinsă de 
focul Domnului se face pâine şi se întăreşte. Aceasta e fericita smerenie, cea lipsită 
de aluatul (stricăciunii) şi de umflarea mândriei. 


Astfel, adunându-se într-o singură putere şi lucrare, cele trei sunt ca un lanţ prea 
cuvios sau ca un curcubeu care are aceleaşi însuşiri. Şi semnul uneia vei afla că se 
face şi semnul celorlalte. Aceasta voi încerca s-o întăresc printr-o scurtă dovedire. 
8) Însuşirea cea dintâi şi cea mai aleasă a acestei bune şi vrednice de laudă treimi 
este primirea cu cea mai mare bucurie a necinstirii, care e aşteptată cu mâinile 
deschise ale sufletului şi e îmbrăţişată ca una ce alină şi topeşte bolile sufletului şi 
mari păcate. A doua însuşire e pierderea a toată iuţimea şi cumpătarea ce se arată în 
potolirea ei. lar a treia treaptă prea frumoasă a ei este neîncrederea credincioasă în 
bunătățile agonisite şi dorinţa neîncetată după învățătură. 


9) «Sfârşitul legii şi al proorocilor este Hristos, spre îndreptarea fiecăruia care 
crede» (Rom. 10, 14), iar sfârşitul patimilor este slava deşartă şi mândria a celui ce 
nu ia aminte. Pe acestea le pierde această căprioară înţelegătoare (smerenia tf.tr.) 
care păzeşte pe cel ce viețuieşte împreună cu ea (pe omul smerit n.tr.) neprimitor 
de nici un venin aducător de moarte. Căci unde se arată în ea veninul fățărniciei? 
Unde, al clevetirii? Unde se ascunde de ea şarpele? Oare nu e scos mai degrabă la 
arat din pământul inimii şi omorât şi nimicit? Nu este în unirea cu aceasta vreo 
arătare a urii, vreun fel de împotrivire în cuvânt, nu e vreun miros al nesupunerii, 
decât dacă ar fi vorba de credinţă. 


10) Cel ce s-a unit cu aceasta ca un mire, este lin, blând, uşor de înmuiat prin 
străpungere, milos mai mult decât toţi, senin, strălucitor, uşor de înfrânat, ne- 
supărăcios, veghetor, netrândav. Şi ce trebuie să mai spunem multe? E nepătimaş, 
dacă «întru smerenia noastră Şi-a adus Domnul aminte de noi şi ne-a izbăvit pe noi 
de vrăjmaşii noştri» (Ps. 135, 23-24). 


11) Călugărul cu cugetul smerit nu va iscodi cele negrăite. Dar cel mândru va 
iscodi nedreptăţile. 


12)Stând dracii în chip arătat înaintea ochilor unui oarecare frate din cei mai 
cunoscători, au început să-l fericească. Dar prea înțeleptul zise către ei: «De veţi 
înceta să mă lăudaţi prin gânduri în suflet, din retragerea voastră mă voi socoti că 
sunt mare. De nu veţi înceta să mă lăudaţi, voi cunoaşte din laudele voastre 
necurăția mea. Căci «necurat este la Domnul tot cel ce se înalță cu inima» (Pilde 
16, 6). «Deci dacă plecaţi, m-am făcut mare; dacă mă lăudaţi, voi dobândi prin voi 
şi mai multă smerenie». 


Și dracii zăpăciţi de încurcătura în care i-a pus acest cuvânt, s-au făcut nevăzuţi. 


13) Să nu-ţi fie sufletul tău groapă acestei ape de viaţă făcătoare, care acum 
izvorăşte, acum seacă sub arşiţa slavei şi înălțării. Ci să-ţi fie izvor al nepătimirii, 
care scoate pururea râul de apă al sărăciei (cu duhul n.tr.) din sine. la seama, 
prietene, că văile sunt cele ce rodesc în ele grâu înmulțit şi rod duhovnicesc. Valea 
este sufletul smerit între munţi, adică între virtuțile duhovniceşti, pururea netrufaş 
şi pururea neclintit. 


14) N-am postit, n-am privegheat, nu m-am culcat pe jos, ci «m-am smerit, zice, şi 
m-a mântuit Domnul degrabă» (Ps. 114, 6). Pocăinţa învie, plânsul bate la uşa 
cerului, iar cuvioasa smerenie o deschide. Eu mărturisesc Treimea în Unime şi 
Unimea în Treime şi mă închin Ei. 


15) Pe toate cele văzute le luminează soarele şi pe toate cele făcute cu judecată (cu 
rațiune n.tr.) le întăreşte smerenia. Nefiind de faţă lumina, toate sunt întunecate. Şi 
nefiind de faţă smerita cugetare, toate ale noastre sunt putrede. 


16) Unul este în toată zidirea locul care a văzut o singură dată soarele şi unul este 
gândul care a născut de multe ori smerenia. Una şi singură a fost ziua în care toată 
lumea s-a veselit şi aceasta este unica virtute care nu poate fi umilită de draci. 


17) Una este a se înălța şi alta a nu se înălța şi alta, a se smeri. Cel dintâi judecă 
toată ziua; cel de al doilea nu judecă, ci poate se şi judecă pe sine; iar cel de al 
treilea, fiind nevrednic de osândă, pururea se şi osândeşte pe sine. 


18) Altceva este a cugeta cu smerenie; altceva a se nevoi pentru a cugeta cu 
smerenie şi iarăşi, altceva, a lăuda pe cel smerit cu cugetul. Cel dintâi lucru este al 
celor desăvârşiţi; al doilea, al adevăraţilor ascultători; iar al treilea, al tuturor 
credincioşilor. 


19) Cel ce s-a smerit înlăuntrul său, nu e furat de buze; căci ceea ce nu are vistieria 
nu se poate scoate pe uşă. 


20) Calului când se află singur i se pare că aleargă tare, dar adus în herghelie, îşi 
cunoaşte neputinţa sa. 


21) Când gândul nu se mai făleşte cu darurile fireşti, e semn că a început să se 
însănătoşeze. lar câtă vreme simte cineva mirosul urât, nu simte mireasma mirului. 


22) Cel ce m-a îndrăgit, a spus cuvioasa, nu va mai lovi, nu va mai judeca, nu va 
mai voi să stăpânească, nu va mai face pe înțeleptul (nu se va mai sfătoşi), până ce 


va rămâne unit cu mine.Căci după unirea cu mine, acela nu mai e supus legii (| 
Tim. 1,9). 


23) Nelegiuiţii draci i-au semănat laudă în inimă unuia ce se nevoia să ajungă la 
fericita smerenie. lar acesta s-a gândit, din insuflare dumnezeiască, să biruiască 
viclenia duhurilor printr-o meşteşugire evlavioasă. Şi anume, sculându-se, a scris 
pe peretele chiliei numirile celor mai înalte virtuţi, adică a iubirii desăvârşite, a 
smeritei cugetări îngereşti, a rugăciunii curate, a curăţiei nestricate şi a celor 
asemenea. Deci, când veneau gândurile să-l laude, el spunea: «Să mergem la 
mustrare!» Şi venind în chilie citea numirile şi striga către sine: «Chiar când vei 
câştiga acestea, să ştii că eşti încă departe de Dumnezeu». 


24) Care e puterea şi firea soarelui acestuia nu putem să spunem; dar cunoaştem 
din lucrările şi însuşirile lui, firea lui. 


25) Smerita cugetare este acoperământ dumnezeiesc, spre a nu fi văzute izbândirile 
noastre. Smerita cugetare e adâncul fără fund al puţinătăţii noastre, care nu poate fi 
furat de nici un tâlhar. Smerita cugetare este «turn tare dinspre faţa vrăjmaşului» 
(Ps. 60, 3). «Nu se va folosi vrăjmaşul de el şi fiul lui, adică gândul nelegiuirii, nu 
va adăuga a-i face lui rău; şi va tăia de la faţa lui pe vrăjmaşii lui şi va pune pe fugă 
pe cei ce-l urăsc pe el» (Ps. 88, 23). 


26) Dar însuşirile cunoscute marelui ctitor al bogăției sale din suflet sunt mai multe 
decât toate cele arătate. Iar acelea sunt, celor ce văd, semne, arătătoare ale bogăției; 
numai un lucru nu se vede: voinţa ei de a nu se arăta. 


27) Vei cunoaşte şi nu te vei amăgi văzând că se află în tine această cuvioasă 
virtute într-o bogăţie de lumină negrăită şi plină de o dragoste netâlcuită de 
rugăciune. Înainte de a-i face loc în sine, inima a ajuns la nedefăimarea greşalelor 
străine. lar înainte-mergătoarea celor spuse este ura oricărei slave deşarte. 


28) Cel ce s-a cunoscut pe sine întru toată simţirea sufletului, a semănat pe pământ 
bun. Căci în cei ce n-au semănat astfel, nu poate înflori smerita cugetare. Cel ce s-a 
cunoscut pe sine, a cunoscut în sine gândul fricii de Domnul. Iar cel ce călătoreşte 
cu acest gând, ajunge la poarta iubirii. 


29) Smerenia este poarta împărăției, introduce înăuntru pe cel ce se apropie. 
Despre ea socotesc că a zis Domnul că «cel ce voieşte va intra şi va ieşi (fără frică, 
din viaţă) şi păşune va afla» (În. 10, 9), şi că ea e verdeaţa din Rai. Deci toţi câţi au 
intrat prin altă cale în schima călugărească, sunt furi şi tâlhari ai vieţii lor. 


30) Cei ce voim să o dobândim, să nu încetăm a ne cerceta pe noi înşine şi dacă 
vom socoti, întru simţirea inimii, pe aproapele, că ne întrece în toate, aproape ne 
este milă. 


31) E cu neputinţă să iasă foc din zăpadă. Dar e şi mai cu neputinţă să se afle 
smerita cugetare între cei de altă credinţă (eterodocşi). Virtutea aceasta este a celor 
credincioşi şi bine-cinstitori, dar şi a acestora, numai dacă sunt curăţiți. 


32) Cei mai mulţi ne numim pe noi înşine păcătoşi şi poate că şi suntem. Dar ceea 
ce probează inima, este primirea defăimării. 


33) Cel ce se grăbeşte spre acest liman neînviforat (spre smerenie), nu va înceta să 
împlinească, să cugete şi să născocească tot felul de planuri, de cuvinte, de gânduri, 
de meşteşugiri, de căutări, de căi, de chipuri de purtări, de iscodiri, de cereri şi de 
rugăciuni, până ce cu ajutorul lui Dumnezeu şi prin purtări tot mai smerite şi mai 
ocărâte, va scăpa vasul sufletului său de marea pururea bântuită de furtună a 
închipuirii de sine. Căci cel ce s-a izbăvit de aceasta, s-a făcut un vameş în stare să 
afle răspuns bun pentru toate păcatele. 


34) Unii ţin ca pricină de smerită cugetare relele făcute înainte şi după iertarea lor 
până la sfârşit, biciuind prin ele închipuirea de sine. Alţii, ţinând în mintea lor 
patima lui Hristos, se socotesc pururea datornici. Alţii se umilesc pe ei prin 
lipsurile de toate zilele. Alții doboară prin ispitele, prin bolile şi prin greşalele lor, 
înălțarea lor. Alţii şi-au făcut din lipsa darurilor, maica darurilor. 


Dar mai sunt unii - dacă mai sunt şi acum nu pot spune - care chiar prin darurile lui 
Dumnezeu şi prin sporirea în ele se smeresc pe ei, socotindu-se nevrednici de o 
astfel de bogăţie şi rămân într-o astfel de simţire, adăugând în fiecare zi la datoria 
lor . Aceasta e smerenia, aceasta e fericirea, aceasta e cununa cea desăvârşită. 


35) Când vezi pe cineva sau auzi de el, că în puţini ani a dobândit cea mai înaltă 
nepătimire, socoteşte că nu pe alta, ci pe această cale, fericită şi scurtă, a călătorit. 


36) Dragostea şi smerenia sunt o sfinţită pereche. Cea dintâi înalţă, cea de a 
doua, susținându-i pe cei înălțaţi, nu-i lasă niciodată să cadă. 


37) Altceva este zdrobirea inimii, altceva cunoştinţa şi altceva smerenia. Zdrobirea 
este fiica căderii. Căci cel ce cade se zdrobeşte şi stă la rugăciune fără îndrăzneală, 
dar cu o neruşinare vrednică de laudă, sprijinindu-se în toiagul nădejdii ca unul cu 
totul zdrobit şi cu el alungind câinele deznădejdii. 


Cunoaşterea e înţelegerea neclintită a măsurilor proprii şi amintirea neîmprăştiată a 
greşalelor celor mai subțiri. 


Smerenia este învățătura gândită a lui Hristos adunată în chip înţelegător în 
vistieria sufletului de cei ce s-au învrednicit de ea, învăţătură de care nu se pot 
apropia cuvintele sunătoare. 


38) Cel ce zice că simte în întregime mireasma acestui mir, dar în timpul laudelor 
se simte mişcat în inimă fie măcar cât de puţin sau că pricepând înţelesul 
Cuvintelor nu se amăgeșşte, se înşală. 


39) Am auzit pe cineva zicând întru simţirea sufletului: «Nu nouă, Doamne, nu 
nouă, ci Numelui Tău dă slavă» (Ps. 113, 9). Căci cunoştea că firea nu poate 
rămâne nicicum nevătămată prin sine. «De la Tine e lauda mea în adunare mare» 
(Ps. 21, 29), adică în veacul viitor. Căci înainte de acela nu o putem purta pe 
aceasta fără primejdie. 


40) Dacă firea şi raţiunea şi chipul celei mai de pe urmă mândrii, este să fățărim, 
de dragul slavei, virtuţi ce nu le avem în noi, apoi semnul celei mai adânci smerite 
cugetări, este să ne înfățişăm ca vinovaţi pentru păcatele care nu sunt ale noastre, 
de dragul dispreţuirii. 


Aşa a făcut cel ce a luat pâinea şi brânza cu mâinile sale; aşa, cel ce, dezbrăcându- 
se de haina sa, a colindat oraşul, neispitit de patimă, ca un lucrător al curăţiei. Unii 
ca aceştia nu se tem de sminteala omului, deoarece au luat, prin rugăciune, puterea 
să încredinţeze (despre curăţia lor) în chip nevăzut pe toți. 


41) Cel ce se îngrijeşte de primul lucru, ştie că va lipsi cel de al doilea. Căci unde 
Dumnezeu e gata să ne asculte, toate le putem face. Ține să superi mai degrabă pe 
oameni, decât pe Dumnezeu. Căci se bucură văzându-ne alergând spre necinstiri, 
ca să strâmtorăm, să lovim şi să pierdem închipuirea deşartă de sine. 


42) Instrăinarea e pricinuitoarea cea mai mare a acestui fel de nevoinţe. Căci numai 
cei cu adevărat mari pot răbda să fie batjocoriţi de ai lor. Să nu te sperii de cele 
spuse. Căci nimenea n-a putut vreodată să urce scara dintr-odată. 


43) In aceasta vor cunoaşte toţi că suntem ucenicii lui Dumnezeu: nu că ni se vor 
supune dracii, ci că numele noastre s-au scris în cerul smereniei (Lc. 10, 20). 


44) Nerodnicia urcă prin fire la înălțime ramurile pomilor numiţi lămii. Dar când 
se fac roditori, se încovoaie. Cel ce a privit cu înţelegere, ştie aceasta. 


45) Pe scara acestei cuvioase virtuți, unul primeşte de la Dumnezeu o suire de 
treizeci de trepte, altul de şaizeci şi altul de o sută. Pe cea mai sus înălțime se află 
cei nepătimitori; la mijloc, cei în vârstă (duhovnicească) a bărbăţiei; iar pe cea 
dintâi, pot urca toţi. Cel ce se cunoaşte pe sine, nu se va lăsa amăgit să încerce a 
urca la cele mai presus de puterile lui. Dar pune piciorul în chip neclintit pe această 
fericită cărare. 


46) Păsările se tem de neamul uliului, iar lucrătorii smereniei, de sunetul (ecoul) 
grăirii lor împotrivă. 


47) Mulţi au dobândit mântuirea fără mai înainte vestiri, luminări, semne şi 
minuni. Dar fără smerenie, nimeni nu va intra în cămara de nuntă. Căci ea e pă- 
zitoarea celor dintâi, iar fără ea cele dintâi îi pierd pe cei mai uşori. 


48) Deoarece nu voim să ne smerim, Domnul a rânduit cu purtare de grijă şi 
aceasta: nimeni nu poate vedea ranele sale cum le vede aproapele său. De aceea e 
de trebuinţă să dăm mulţumită pentru însănătoşirea noastră nu nouă, ci aceluia şi 
lui Dumnezeu. 


49) Cel cu mintea smerită se fereşte de voia sa ca de o amăgitoare şi în cererile lui 
către Domnul învaţă şi ascultă cu credinţă neşovăitoare. El nu ia aminte la vieţuirea 
învăţătorilor, ci predă grijă de sine lui Dumnezeu, Care a învăţat pe Valaam cele de 
trebuinţă şi prin asină (Num. 22, 28 urm.). 


50) Un astfel de lucrător chiar de ar înţelege, de ar face şi de ar grăi cele cuvenite, 
nici atunci nu şi-ar crede sieşi. Căci încrederea în sine îi este celui smerit o ţepuşă 
şi o povară, precum îi este celui mândru spusa altuia. 


51) Mie mi se pare că e propriu îngerilor să nu fie furaţi de păcate. Căci am auzit 
pe îngerul pămîntesc zicând: «Nu ştiu întru mine nimic; dar nu întru aceasta 
mă voi îndrepta. Că Cel ce mă judecă pe mine este Domnul» (| Cor. 4, 4). De 
aceea trebuie să ne osândim şi să ne ocărâm pe noi înşine neîncetat, ca prin 
micşorarea noastră să lepădăm de la noi păcatele fără de voie. Iar de nu, în ceasul 
ieşirii vom avea de dat socoteală în chip cumplit pentru ele. 


52) Cel ce cere de la Dumnezeu lucruri mai prejos de vrednicia sa, va primi fără 
îndoială cele mai presus de sine . Despre aceasta dă mărturie vameşul, care a cerut 
iertare, dar a primit îndreptarea (Lc. 18, 14), şi tâlharul care a cerut numai 
pomenirea în împărăție şi a moştenit raiul întreg (Lc. 23, 24). 


53) Nu se poate vedea în zidire foc mic şi mare şi nu poate rămâne în smerita 
cugetare nemincinoasă vreun fel de împătimire de cele materiale. Cât timp 
păcătuim cu voia, nu este smerenia în noi. Acesta este semnul neaflării ei în noi. 


54) Cunoscând Stăpânul că putem întipări chipul virtuţii sufletului în purtarea cea 
din afară, luând un ştergar ne-a arătat calea smereniei (In. 13, 4). Căci sufletul se 
face asemenea lucrărilor din afară şi ia chipul celor ce le face şi se întipăreşte de 
ele. 


55) Stăpânirea s-a făcut unuia dintre îngeri pricină de înălţare, dar nu pentru 
aceasta o primise pe ea. 

56) Altceva simte cel ce şade pe tron şi altceva, cel ce şade în gunoi. Şi de aceea, 
poate, dreptul acela s-a aşezat pe gunoi în afara cetăţii. Căci dobândind astfel 
desăvârşita smerită-cugetare, a spus întru simţirea inimii: «M-am osândit pe mine 
însumi şi m-am istovit. Pământ şi cenuşă m-am socotit» (lov 42, 6). 


57)  Găsesc că Manase (IV Regi 20, 24) a păcătuit ca nici un altul dintre oameni, 
pentru că a spurcat cu idoli templul lui Dumnezeu şi toată credinţa. De ar fi postit 
toată lumea pentru el, nimic nu ar fi putut aduce în schimb deopotrivă cu păcatul 
lui. Dar smerenia a izbutit să tămăduiască în el şi cele de nevindecat ale lui . . 


58) «Că de ai fi voit jertfă, Ți-aş fi dab> (Ps. 50, 18), zice David către Dumnezeu. 
Trupurile noastre arse de tot prin post, nu le vei binevoi. Ce înseamnă «jertfa lui 
Dumnezeu» şi celelalte, înţeleg toţi. Am păcătuit Domnului, a strigat odinioară 
această fericită smerenie către Dumnezeu, vorbind despre prea curvie şi ucidere. Şi 
îndată a fost auzită. lertat-a Domnul păcatul tău. 


59) Drept cale şi pricină a acesteia, pururea pomeniţii părinţi au rânduit ostenelile 
trupeşti. lar eu, socotesc ascultarea şi sinceritatea inimii, care se împotriveşte şi 
prin fire închipuirii de sine. 


60) Dacă mândria a făcut pe unii, din îngeri, draci, negreşit smerenia poate face şi 
din draci, îngeri. Drept aceea să îndrăznească cei ce au căzut. 


61) Să ne grăbim şi să luptăm cu toată puterea să urcăm spre vârful acesteia. lar de 
nu, să ne atârnăm măcar purtaţi pe umerii ei. lar de mai şchiopătăm încă, să nu 
cădem din braţele ei. Căci cel ce cade din ele, m-aş mira să mai dobândească vreun 
dar veşnic. 


62) Puterile şi căile ei, dar nu şi semnele ei, sunt neagonisirea, înstrăinarea, 
ascunderea nearătată a înţelepciunii, grăirea nemeşteşugită, cererea milostivirii 
ascunderea viței de neam bun , alungarea îndrăznelii, depărtarea vorbăriei. Căci 
nimic n-a putut vreodată să smerească sufletul, că starea sărăcăcioasă şi înfăţişarea 
de om care cere milă altora . 


63) De porneşti la lupta împotriva vreunei patimi, să ai smerenia ca aliată. - «Că 
vei călca peste aspidă şi vasilisc şi vei călca în picioare leul şi balaurul» (Ps. 90, 


30. E vorba, se înţelege despre păcat, despre deznădejde şi despre diavol, balaurul 
trupului. 


Smerita cugetare este sonda cerească care poate ridica sufletul din adâncul fără 
fund (abisul) al păcatelor, la cer. A văzut cineva în inima lui frumuseţea ei şi 
cuprins de uimire, a întrebat-o de numele Celui ce a născut-o. lar ea, zâmbindu-i 
luminos şi liniştit, îi spuse: «Cum te grăbeşti să afli numele Celui ce m-a născut ? 
Nu ţi-l voi spune, până ce nu vei avea pe Dumnezeu». A Lui fie slava în veci. 
Amin. 


Adâncul (abisul) e maica izvorului, iar smerenia e izvorul dreptei socoteli (a puterii 
de a deosebi). 


Cuvântul XXVI - Despre deosebirea gândurilor, patimilor şi virtuţilor 


1) Puterea de a deosebi este în cei începători cunoaşterea adevărată a celor 
privitoare la ei înşişi. 
= În cei de la mijloc, e simțirea înțelegătoare, care deosebeşte fără greşeală 
binele propriu zis, de binele natural şi de cel potrivnic. 
— lar în cei desăvârşiţi e cunoştinţa sălăşluită în ei prin luminarea 
dumnezeiască, care poate lumina cu lumina ei şi cele ce se află în alţii în 
Chip întunecos. 
Sau poate, puterea deosebirii (a dreptei socoteli) este şi se cunoaşte ca fiind 
îndeobşte cunoaşterea sigură a voii dumnezeieşti în orice timp şi loc şi lucru. Ea 
obişnuieşte să se afle numai în cei curaţi cu inima şi cu trupul şi cu gura. Dreapta 
socoteală este conştiinţa nepătată şi simţirea curată. 


2) Cel ce a răpus în chip binecredincios pe cei trei, a răpus împreună cu ei şi pe cei 
cinci. lar cel ce s-a purtat cu nepăsare faţă de aceia, nu va birui pe nici unul. 


3) Nimenea, auzind sau văzând în viaţa călugărească unele lucruri mai presus de 
fire, să nu cadă din neştiinţă în necredinţă. Căci unde vine Dumnezeu cel mai 
presus de fire, se fac şi lucrurile cele mai presus de fire. 


4) Tot războiul drăcesc din noi constă din aceste trei chipuri atotcuprinzătoare: din 
negrijă, din mândrie sau din pizma dracilor. E de plâns cel dintâi; e foarte ticălos al 
doilea; dar fericit este al treilea. 


5) Să ne fie în toate, după Dumnezeu, drept ţintă şi îndreptar, conştiinţa, ca 
cunoscând de unde vine suflarea vânturilor, să întindem pânzele potrivit lor. 


6) În toate lucrările noastre cele după Dumnezeu, dracii ne sapă trei gropi. Întâi 
luptă ca să împiedice să se facă binele. Al doilea, după cea dintâi înfrângere a lor, 
ca să nu se facă aceasta după Dumnezeu. Când nu-şi ating tâlhari nici ţinta 
aceasta, venind liniştit către sufletul nostru, ne fericesc că vieţuim în toate după 
Dumnezeu. Duşmana celei dintâi ispite, este sârguinţa şi gândul la moarte. A celei 
de a doua, este supunerea şi ocara; a celei de a treia, defăimarea neîncetată de sine. 


7) Această osteneală ne stă în față până ce va intra în locul cel sfânt (în altarul) al 
nostru focul lui Dumnezeu. Atunci nu vom mai sta sub sila unor gânduri ce intră în 
noi înainte de a băga de seamă (prejudecăţi). «Căci Dumnezeul nostru este foc ce 
mistuie» (Deut. 4, 24) toată aprinderea (necuvenită) şi mişcarea, gândurile de mai 
înainte (prejudecățile), împietrirea şi întunecarea dinăuntru, văzută şi gândită. 


8) Dar dracii obişnuiesc să facă şi cele contrare celor spuse. Căci când izbutesc să 
înfrângă sufletul şi să răstoarne lumina minţii, nu mai este în noi, nenorociţii, nici 
trezvie, nici dreaptă socoteală (discernământ), nici socotinţă, nici ruşine, ci tocire, 
nesimţire, nedeosebire şi orbire. 


9) De nu va veni seara şi întunerecul peste ziua sufletului, tâlharii nu vor jefui, 
junghia şi pierde. Prin furt se pierde fiinţa, prin furt se face ceea ce nu este bun ca 
ceea ce ar fi bun. Furtul este o luare în robie a sufletului prin nebăgare de seamă. 
Junghierea sufletului este omorârea minţii raționale, căzută în fapte necuvenite. lar 
pierderea e deznădejdea după nelegiuirea săvârşită. 


10) Nimenea să nu dea vina pe neputința sa pentru neîmplinirea poruncilor 
evanghelice. Căci sunt suflete care au făcut şi ceea ce e mai presus de poruncă. Să 


te încredinţeze de aceasta cel ce a iubit pe aproapele mai mult decât pe sine însuşi 
şi şi-a pus sufletul pentru acela, măcar că nu a luat o poruncă de la Dumnezeu 
pentru aceasta. 


11) Să îndrăznească pătimaşii care se smeresc. Căci chiar de vor cădea în toate 
gropile şi vor fi vânaţi prin toate cursele şi se vor îmbolnăvi de toate bolile, dar 
după însănătoşire vor fi tuturor doctori şi luminători, sfeşnice şi povăţuitori, 
învățând chipurile de vindecare ale fiecărei boli şi izbăvind pe cei ce vor cădea, 
prin încercarea (experienţa) lor. 


12) Cei ce sunt chinuiţi încă de niscai gânduri de mai înainte furişate şi pot să 
înveţe, măcar prin cuvântul simplu, să înveţe, dar să nu şi conducă. Căci poate că, 
ruşinându-se de cuvintele lor, vor începe să facă cele bune. Şi se întâmpla în ei, 
ceea ce am văzut la unii ce se tăvăleau în mocirlă. Aceştia, murdărindu-se de noroi, 
învățau pe trecători chipul în care s-au scufundat, povestindu-le aceasta spre 
mântuirea lor, ca să nu cadă şi ei în aceeaşi pătimire. Căci pentru mântuirea altora 
i-a izbăvit pe ei Dumnezeu, Cel atotputernic, de noroi. lar dacă cei pătimaşi se vor 
arunca de bunăvoie în plăceri, să împărtăşească învăţătura prin tăcere. Căci s-a zis 
că «lisus a început a face şi (apoi) a învăţa» (Fapte 1,1). 


13) Cumplită cu adevărat, cumplită mare străbatem, o, călugări smeriţi şi plină de 
multe valuri şi de stânci înălțate, de vârtejuri ameţitoare, de stânci ascunse, de 
dihănii, de pirați, de valuri, de hăuri. 


Prin stâncile văzute ale sufletului să înţelegem mânia sălbatecă şi năpraznică, prin 
vârtej ameţitor, deznădejdea ce învălue mintea şi se opinteşte să o prăvălească în 
fundul descurajării; prin stâncă ascunsă, neştiinţa care ţine răul ca bine; dihania e 
trupul acesta mic şi sălbatec; piraţii sunt slujitorii atotcumpliţi ai slavei deşarte care 
răpesc încărcătura corăbiei noastre şi osteneala virtuţilor noastre; valul este 
pântecele umflat şi greu care ne predă dihaniei prin propria pornire; iar hăul este 
mândria azvârlită din cer, care ne ridică până la cer şi ne aruncă până în prăpastia 
cea fără de fund (în abis). 


14) Cei ce au învăţat carte ştiu care învățături se potrivesc începătorilor, care celor 
de la mijloc şi care, învăţătorilor. Să luăm aminte cu chibzuială, ca nu cumva 
întârziind în învăţătură, să vieţuim încă în nevoinţele celor începători. Căci e ruşine 
mare să vezi un bătrân mergând la şcoală alături de copii. 


Alfabetul cel mai bun pentru toţi este acesta: ascultarea, postul, sacul pocăinţei, 
cenuşa, lacrimile, mărturisirea, tăcerea, smerenia, privegherea, bărbăția, frigul, 


osteneala, vieţuirea în greutăţi, defăimarea, zdrobirea, nepomenirea răului, iubirea 
de frați, blândeţea, credinţa simplă neiscoditoare, negrija lumii, ura fără ură a 
părinților, nepătimirea, simplitatea împreunată cu nerăutatea, nepreţuirea din partea 
altora. 


Rânduiala cea bună a celor înaintați constă din : lipsa de slavă deşartă, nemânierea, 
buna nădăjduire, liniştea, dreapta socoteală (discernământul), gândirea neclintită la 
judecată, mila, iubirea de străini, sfătuirea cumpătată, rugăciunea netulburată de 
patimi, neiubirea de arginţi. 


Iar regulă, cuvântul şi legea duhurilor şi trupurilor celor ce s-au desăvârşit, vieţuind 
cu bună credincioşie în trup, este aceasta: inimă nerobită, dragoste desăvârşită, 
izvor de smerită cugetare, ieşirea minţii, intrarea lui Hristos, lumina nejefuită a 
rugăciunii, belşugul luminării dumnezeieşti, pătimirea morţii, ura vieţii, fuga de 
trup; a fi sol pentru lume, silitor al lui Dumnezeu, împreună-liturghisitor cu îngerii, 
adâncul fără fund (abisul) al conştiinţei, casă a tainelor, păzitor al tainelor, 
mântuitor al oamenilor, dumnezeu al dracilor, domn al patimilor, stăpân al 
trupului, epitrop al firii, fugă de păcate, casă a nepătimirii, următor al Stăpânului cu 
ajutorul Stăpânului. 


15) Nu puţină nevoie avem de trezvie, când trupul e bolnav. Căci dracii văzându- 
ne zăcând şi neputând deocamdată să ne folosim de nevoinţa împotriva lor, din 
pricina slăbiciunii, încearcă să ne războiască cu mai multă tărie. De bolnavii din 
lume se apropie dracul mâniei şi uneori al hulei. De cei din afară de lume, dacă au 
din belşug cele de trebuinţă, se apropie dracul lăcomiei pântecelui sau al curviei, 
iar dacă sunt lipsiţi şi petrec în locuri de nevoinţă, le întinde curse stăpânul 
trândăviei şi al nemulțumirii. 


16) Am aflat că lupul curviei adaugă dureri celui bolnav şi chiar în dureri îi sădeşte 
simţiri necuviincioase şi curgeri. Se întâmplă să vezi lucru izbitor, că în timpul 
unor cumplite dureri, trupul zburdă şi se înfierbintă. Dar m-am întors şi am văzut 
pe alţii zăcând şi fiind mângâiaţi pe patul însuşi de lucrarea dumnezeiască sau de 
străpungerea inimii, iar prin mângâieri depărtând de la ei durerile, încât se aflau ca 
unii care n-ar voi să se izbăvească de boală niciodată. Și iarăşi m-am întors şi am 
văzut pe alții chinuindu-se, dar izbăvindu-se prin boală ca printr-o certare şi am 
slăvit pe Cel ce prin lut curăţea lutul. 


17) Mintea înţelegătoare este îmbrăcată numaidecât şi cu simţire înţelegătoare. Ea 
fiind în noi şi nefiind în noi, să nu încetăm să o căutăm. Căci arătându-se ea, cele 


din afară vor înceta să mai lucreze cele ale lor.Aceasta este ceea ce un oarecare 
filozof cunoscător a spus: «ŞI vei afla simţirea dumnezeiască». 


18) Viaţa călugărească se cade să fie trăită întru simţirea inimii, în fapte, în 
cuvinte, în cugetări şi mişcări. lar de nu, nu este călugărească şi deci nici înge- 
rească. 


19) Altceva este purtarea de grijă a lui Dumnezeu, altceva ajutorul Lui, altceva 
paza, altceva mila lui Dumnezeu şi altceva mângâierea. Cea dintâi se vede în toată 
zidirea; cea de a doua, numai în credincioşi; cealaltă, între cei ce cred cu adevărat; 
iar cea din urmă se arată în cei ce-L iubesc. 


20) Se întâmpla uneori că ceea ce pentru unul este leac, pentru altul este otravă. Şi 
se întâmpla alteori, că una şi aceeaşi, dată unuia la timp potrivit, îi este leac şi la 
timp nepotrivit îi este osândă. 


21) Am văzut doftor nepriceput, care, defăimând pe cel zdrobit, nu i-a pricinuit 
nimic altceva decât deznădejdea. Şi am văzut doftor iscusit care, operând prin 
ocărire inima umflată, a golit-o de tot puroiul. Am văzut odată pe un bolnav bând 
pentru curățirea întinăciunii doftoria ascultării şi mişcându-se şi umblând şi 
nedormitând, iar altădată, pe altul - cu ochiul sufletului bolnav - liniştindu-se şi 
petrecând în tăcere. Cine are urechi de auzit să audă. 


22) Unii, nu ştiu de unde (căci am învăţat să nu iscodesc darurile lui Dumnezeu cu 
părerile mele), au prin fire, ca să zic aşa, o înclinare spre înfrânare sau spre curăţie 
sau spre linişte sau spre necutezanţă sau spre blândeţe sau spre străpungerea uşoară 
a inimii şi sunt alții care au aceeaşi fire împotrivindu-se când voiesc să facă 
acestea, încât trebuie să o silească cu toată puterea. Dar mie îmi plac aceştia mai 
mult decât cei dintâi, ca unii care, deşi pentru un timp sunt biruiţi, îşi silesc firea. 


Nu te lăuda, o, omule, cu bogăţia nemuncită. Căci Dătătorul de daruri, cunoscând 
de mai înainte vătămarea şi pieirea spre care mergi, te-a izbăvit în oarecare măsură, 
prin darurile Lui neplătite şi învăţăturile din copilărie şi creşterea primită şi 
îndeletnicirile deprinse ne ajută sau ni se împotrivesc, după ce am crescut, la 
dobândirea virtuţilor şi în vieţuirea călugărească. 


23) Ingerii Sunt lumină călugărilor. lar vieţuirea călugărească e lumină tuturor 
oamenilor. Drept aceea să se nevoiască în toate să fie pildă bună, nedând nici o 
sminteală în nimic, în cele ce le lucrează şi le grăiesc. «Că dacă lumina, se face 


întuneric, întunericul» — adică cei ce petrec în lume, cu cât mai mult nu se vor 
întuneca (Mt. 7, 23) ? 


24) Dacă mă ascultați, voi ce voiţi, e bine să nu ne pierdem în multe feluri de 
învățături şi să împărţim bietul nostru suflet ca să se lupte cu mii de mii şi cu zeci 
de mii de zeci de mii de duşmani. Căci nu ne va ajunge timpul să învăţăm sau să 
aflăm toate zecile de mii de meşteşugiri ale lor. Să ne înarmăm cu Treimea cea 
Sfântă împotriva celor trei prin cei trei. Căci de nu, ne vom pricinui multe osteneli. 


25) Cu adevărat, de va veni în noi «Cel ce preface marea în uscat» (Ps. 65, 5), o va 
trece negreşit şi Israelul din noi, nebântuit de valuri sau mintea care vede pe 
Dumnezeu şi va vedea pe egipteni înecându-se în apa lacrimilor. Dar de nu va veni 
Acela în noi, «cine va putea suferi vuietul valurilor ei sau ale trupului acesta?» 
(Rom. 7, 24). De va învia în noi Dumnezeu prin făptuire, risipi-se-vor vrăjmaşii 
Lui şi de ne vom apropia de EI prin vedere (contemplare), vor fugi cei ce-L urăsc 
pe EI şi pe noi, de la faţa Lui şi a noastră. 


26) Să ne sârguim să învăţăm cele dumnezeieşti mai degrabă prin sudoare şi prin 
osteneală şi nu prin cuvântul simplu. Căci nu cuvinte, ci fapte va trebui să arătăm 
în vremea ieşirii (sufletului). 


27) Cei ce au auzit că se află o comoară ascunsă într-un anumit loc, o caută pe 
aceasta, şi din pricina căutării foarte obositoare păzesc cu luare aminte cele ce au 
aflat. Iar cei ce s-au îmbogăţit fără osteneală, le risipesc cu uşurinţă. 


28) Greu este să învingem gândurile furişate în noi mai înainte. lar cei ce nu 
încetează să adauge la ele au deznădăjduit de ei înşişi sau nu s-au folosit cu nimic 
din lepădare. Totuşi, ştim că Dumnezeu toate le poate şi nimic nu-l este Lui cu 
neputinţă. 


29) Mi-au pus unii 0 întrebare greu de dezlegat, care întrece priceperea tuturor 
celor ca mine şi al cărei răspuns nu l-am găsit cuprins în niciuna din cărțile ce mi- 
au trecut prin mână. Ziceau aceia: Care din cele opt gânduri sunt născute din altele 
şi pe care din ele îl naşte fiecare din cele trei de căpetenie, în chip deosebit? Eu, 
arătându-mi neştiinţa faţă de această întrebare fără să mă ruşinez, am aflat un 
răspuns de la prea cuvioşii bărbaţi: Maica curviei este lăcomia pântecelui; a 
trândăviei, este slava deşartă; întristarea e fiica acestor trei, ca şi mânia. Maica 
mândriei este iarăşi slava deşartă. Dar cu răspunzând acelor pururea pomeniţi 
bărbaţi, am zis: vă rog să-mi arătaţi şi fucele celor opt şi pe fiecare a cărei fiică 
este? 


Acei nepătimitori m-au învăţat cu mare bunăvoință, spunându-mi că nu există o 
ordine sau o înţelegere între cele fără înţelegere, ci o totală neorânduială şi 
nestatornicie. Și încredinţându-mă fericiţii pomeniţi despre aceasta cu pilde 
convingătoare, aduceau multe dovezi, dintre care unele le înşirăm în «Cuvântul» de 
faţă, ca să ne luminăm prin el şi despre celelalte. 

De pildă: 

— râsul la vreme nepotrivită este pricinuit uneori de curvie, alteori de slava 
deşartă, când cineva se făleşte cu sinea lui fără ruşine; iar alteori vine din 
desfătare. 

— Somnul mult vine din desfătare; dar uneori şi din post, când cei ce postesc 
se mândresc; alteori din trândăvie; iar alteori din fire. 

=> Vorba multă izvorăşte uneori din slava deşartă, alteori din lăcomia 
pântecelui. 

— Trândăvia se naşte uneori din desfătare (multă mâncare), alteori din 
netemerea de Dumnezeu. 

— Hula este, în primul rând, fiica mândriei, dar de multe ori şi din judecarea 
aproapelui în sinea ta, sau din pizma necuvenită a dracilor. 

=> Învârtoşarea inimii vine din saturare, dar de multe ori şi din nesimţire şi din 
împătimire. lar împătimirea se naşte din curvie şi din Slava deşartă şi din 
altele multe. 

— Viclenia vine din închipuirea de sine şi din mânie. 

— Făţărnicia vine din mulțumirea de sine şi din vieţuirea după capul propriu. 
Iar cele contrare acestora se nasc din maici contrare celor pomenite. 


lar ca să nu spun multe (căci mi-ar lipsi timpul să cercetez şi să lămuresc pe fiecare 
în parte), nimicitoarea de căpetenie a tuturor patimilor este smerita cugetare. 
Căci cei ce au câştigat-o pe ea, au biruit toate. 

30) Născătoarele tuturor patimilor sunt plăcerea şi viclenia; cel ce le ţine pe acestea 
nu va vedea pe Domnul. Dar nu vom avea nici un folos de ne vom înfrâna de la 
una, fără să ne înfrânăm şi de la cealaltă. 


31) Să luăm pildă de temere de Domnul de la dregătorii stăpânirii şi de la fiare, iar 
dragostea trupurilor să-ţi fie chip al dragostei de Dumnezeu. Căci nimic nu ne 
împiedică să luăm pildele virtuţilor şi de la cele potrivnice. 


32) Cei de azi s-au înrăit cumplit şi toţi s-au umplut de închipuirea de sine şi de 
fățărmicie. Poate că arată osteneli trupeşti asemănătoare părinților noştri celor de 
demult, dar de darurile lor nu se învrednicesc, deşi socotesc că firea nu avea 
altădată atâta nevoie de daruri ca acum. Şi pe drept cuvânt ni s-a întâmplat aceasta. 


Căci nu în osteneli, ci în simplitate şi smerenie se arată Dumnezeu. Şi cu toate că 
puterea Domnului se desăvârşeşte în slăbiciune, nu va lepăda Domnul pe lucrătorul 
smerit cu cugetul (II Cor. 12, 9). 


33) Când vedem pe careva dintre luptătorii lui Hristos supus unor dureri trupeşti, 
să nu ne grăbim să socotim că aceasta e o pedeapsă venită din păcătoşenia lui, ci 
să-l vindecăm mai degrabă, primindu-l cu iubire simplă şi nevicleană, ca pe un 
mădular al nostru şi ca pe un împreună-luptător cu noi. 


34) Există o boală pentru curățirea de păcate şi există o alta, pentru smerirea 
cugetului. Bunul şi Prea bunul nostru Domn şi Stăpân, când vede pe unii mai 
trândavi în nevoinţă, smereşte trupul lor prin boală, ca printr-o nevoinţă mai 
nedureroasă. Dar uneori ea vine şi pentru a curăţi sufletul de gânduri rele sau 
de patimi. 


35) Toate cele ce ni se întâmplă, fie văzute, fie nevăzute, se pot primi şi bine şi cu 
patimă şi cu o simţire mijlocie. Am văzut trei fraţi supuşi greutăților: unul se 
revoltă, altul rămase neîntristat şi al treilea a cules rod mult. 


36) Am văzut plugari semănând aceeaşi sămânță, dar fiecare urmărind alt scop: 
unul ca să-şi plătească datoria; altul ca să-şi adune bogăţie; altul ca să vâneze lauda 
de la cei ce treceau pe calea vieţii, pentru buna lui lucrare; altul ca să necăjească pe 
duşmanul lui care-l pizmuia; în sfârşit, altul, ca să nu fie osândit de oameni ca 
leneş. lar înțelesurile semănăturii plugarilor sunt acestea: postul, privegherea, 
milostenia, slujirea şi cele asemenea. Deci frații să caute să-şi cunoască prin 
cercare (prin experienţă) scopurile ce le urmăresc în Domnul. 


37)După cum atunci când scoatem apa din fântână, ni se întâmplă să scoatem, fără 
să băgăm de seamă şi câte o broască, la fel când lucrăm virtuțile, de multe ori 
lucrăm şi patimile împletite în chip nevăzut cu ele. 


De pildă: lăcomia pântecelui se împleteşte cu primirea de străini; curvia, cu 
iubirea; asprimea, cu dreapta socoteală (cu discernământul);, viclenia, cu 
chibzuiala; uneltirea, pregetarea, trândăvia, împotrivirea în cuvânt, vieţuirea după 
regula proprie şi neascultarea, cu blândeţea; îngâmfarea dăscălească, cu tăcerea; 
trufia, cu bucuria; lenea, cu nădejdea; osândirea, iarăşi, cu iubirea; moleşala şi 
trândăvia, cu liniştirea (isihia), amărăciunea, cu curăţia; încrederea în sine, cu 
smerenia; iar tuturor acestora le urmează, ca o băutură de obşte sau mai bine zis 
ca o otravă, slava deşartă. 


38) Să nu ne întristăm când cerem ceva de la Domnul timp îndelungat şi nu 
suntem auziţi, căci Domnul ar fi voit ca toţi oamenii să se facă nepătimitori într- 
o clipă, dar ca un înainte-ştiutor, cunoaşte că aceasta nu le este de folos. Toţi cei 
ce cer şi nu primesc de la Dumnezeu cele cerute, fără îndoială că nu le primesc 
pentru una din aceste pricini: sau pentru că cer înainte de vreme sau pentru că 
cer cu nevrednicie şi dornici de slavă deşartă sau pentru că primindu-le se vor 
făli sau după dobândirea lucrului cerut vor cădea în nepăsare. 


39) Patimile s-au depărtat uneori nu numai de la unii credincioşi, ci şi de la unii 
fără credinţă, afară de una. Ele au lăsat-o pe aceea singură să umple locul tuturor, 
ca una ce e cea dintâi dintre ele. Căci aduce atâta vătămare, că şi din cer poate 
cobori . 


40) Nimenea nu se îndoiește, cred, că dracii se depărtează din suflet, fie pentru un 
timp, fie neîncetat. Dar puţini ştiu în câte feluri se face această depărtare a lor de la 
Nol. 


Materia patimilor este mistuită de focul dumnezeiesc. lar odată cu dezrădăcinarea 
acestei materii şi cu curățirea sufletului, se pierd şi patimile. Numai să nu le 
atragem iarăşi printr-o vieţuire trupească şi prin lipsă de grijă. Dracii se depărtează 
de bună voie, făcându-ne să fim fără grijă. Dar prin aceasta răpesc pe neaşteptate 
bietul nostru suflet. 


Cunosc şi altă retragere a fiarelor. E cea de după ce sufletul s-a obişnuit în chip 
deplin şi s-a îmbibat la culme de patimi, făcându-se el însuşi uneltitor sieşi şi 
războindu-se el însuşi cu sine. Pilda acestui lucru sunt pruncii. Căci după o lungă 
obişnuinţă, îşi sug, în lipsa sânilor mamei, degetele lor. 

Cunosc încă şi o a cincea nepătimire în suflet, care constă din multă simplitate şi 
nevinovăție. «Ajutorul lor cel drept este de la Dumnezeu, Care mântuieşte pe cei 
drepţi cu inima »(Ps. 7, 10 -11), şi-i izbăveşte pe nesimţite de rele, aşa cum pruncii, 
dezbrăcaţi, nu-şi cunosc goliciunea lor. 


41) Păcatul sau patima nu se află în fire în chip natural. Căci Dumnezeu nu e 
făcătorul patimilor. Iar virtuțile naturale sădite în noi de EI sunt multe. Între ele 
sunt în chip vădit şi acestea: milostivirea, dacă şi elinii compătimesc; iubirea, 
dacă şi animalele necuvântătoare lăcrămează de multe ori când sunt lipsite 
unele de altele; credinţa, căci în toţi se naşte aceasta; nădejdea, căci 
împrumutându-ne, plecând pe mare, semănând, nădăjduim cele mai bune. Deci 
dacă, precum s-a dovedit, iubirea este o virtute naturală în noi, «iar ea e legătura 


şi plinirea legii» (Rom. 13, 10), atunci virtuțile nu Sunt Străine firii. Ruşineze-se 
deci cei ce opun lucrării lor, neputinţa. 


42) Mai presus de fire sunt: curăția (fecioria), nemânierea, smerita cugetare, 
rugăciunea, privegherea, postul, străpungerea neîncetată a inimii. Învăţătorii unora 
din acestea sunt unii oameni, ale altora, îngerii; iar învăţător şi Dătător ale altora 
este Dumnezeu Cuvântul. 


43) Când ni se cer deodată două fapte bune, trebuie să alegem pe cea mai de 
trebuinţă. De pildă: de multe ori stând noi la rugăciune, vin la noi nişte fraţi. 
Trebuie să alegem una din două: sau să părăsim rugăciunea sau să întristăm pe 
fratele lăsându-l să plece fără răspuns. Iubirea e mai mare decât rugăciunea. 
Rugăciunea a fost socotită totdeauna ca o virtute parţială, iubirea e cuprinză- 
toarea tuturor. 


Iarăşi: ducându-mă odată într-o cetate sau într-un sat, fiind încă tânăr, aşezându-mă 
la masă, am fost cuprins deodată de gândurile lăcomiei pântecelui şi slavei deşarte. 
Și de fapt, temându-mă de fuca nebuniei pântecelui, am fost biruit mai degrabă de 
slava deşartă. Dar ştiam că dracul lăcomiei pântecelui învinge de multe ori pe cel al 
slavei deşarte în cei tineri. Şi pe drept cuvânt. 


44) La cei din lume, rădăcina tuturor relelor este iubirea de arginţi. Iar la călugări, 
lăcomia pântecelui. La cei duhovniceşti sunt lăsate de multe ori de Dumnezeu, din 
iconomie, nişte patimi foarte mici, ca defăimându-se foarte tare pe ei înşişi, din 
pricina unor patimi mici şi nepăcătoase, să-şi agonisească o bogăție nejefuită, de 
smerită cugetare. 


45) Nu este cu putință ca cel ce petrece de la început cu nesupunere, să 
dobândească smerenia, chiar dacă fiecare îşi închipuie că a învăţat un meşteşug 
propriu sau e în stare s-o agonisească. 


46) Părinţii stabilesc că făptuirea constă în două virtuţi cu totul generale. Şi pe 
drept cuvânt. Căci una e ucigaşa plăcerilor, iar cealaltă asigură această ucidere prin 
smerita cugetare. De aceea şi plânsul e îndoit: unul desfiinţează păcatul, iar celălalt 
pricinuieşte smerita cugetare. 


47) E propriu celor evlavioşi să dea tot, celui ce cere. lar a celor mai evlavioşi, să 
dea şi celui ce nu cere. Dar a nu cere de la cel ce a luat (Mt. 5, 39), mai ales când 
pot, e propriu numai celor nepătimitori. 


48) Să nu încetăm să ne cercetăm în toate patimile şi în toate virtuțile, în care ne 
aflăm: la început, la mijloc sau la sfârşit. Toate războaiele dracilor împotriva 
noastră se nasc din aceste trei pricini: fie din iubirea de plăceri, fie din mândrie, fie 
din pizma dracilor. Cei războiți din pricina din urmă sunt fericiți. Cei războiți de 
mândrie sunt foarte vrednici de plâns. lar cei din iubirea de plăceri, rămân 
netrebnici până la sfârşit. 


49) Există o simţire, mai bine zis o deprindere numită răbdare în dureri, de care cel 
ce e prins, nu se va mai teme sau nu va mai fugi de durere niciodată. Stăpânite de 
această pururea lăudată virtute, sufletele mucenicilor au răbdat cu uşurinţă 
chinurile. 


50) Altceva este străjuirea gândurilor şi altceva păzirea minţii. Pe cât de departe 
este răsăritul de apus, pe atât e mai înaltă cea de a doua, faţă de cea dintâi şi mai 
obositoare. 


51) Altceva înseamnă a se ruga cineva împotriva gândurilor şi altceva a grăi 
împotriva lor şi altceva a le dispreţui şi a se ridica deasupra lor. Chipul cel dintâi de 
împotrivire e mărturisit de cel ce a zis: «Dumnezeul meu, spre ajutorul meu ia 
aminte» (Ps. 69, 1) şi cele asemenea; al doilea, de cel ce a zis: «Şi voi răspunde 
celor ce mă osândesc cuvânt de împotrivire (Ps. 118, 42). Şi iarăşi: «Pusu-ne-ai pe 
noi spre grăire împotriva vecinilor noştri» (Ps. 79, 7). lar pentru cel de al treilea e 
martor cîntăreţul: «Amuţit-am şi n-am deschis gura mea» (Ps. 38, 3) şi: «Pus-am 
strajă gurii mele, cînd s-a sculat păcătosul împotriva mea» (Ps. 38, 2). Şi iarăşi: 
«Cei mândri au călcat legea foarte, iar eu de la vederea Ta nu m-am abătut (Ps. 
11$, 51). 


Dintre aceştia, cel de la mijloc se foloseşte de multe ori de chipul dintâi, pentru 
nepregătirea lui; cel dintâi nu poate alunga încă în chipul al doilea pe vrăjmaşi; iar 
cel de al treilea batjocoreşte cu totul pe draci. 


52) E prin fire cu neputinţă ca cel netrupesc să fie hotărnicit de trup. Dar celui ce a 
agonisit pe Dumnezeu, toate-i sunt cu putinţă. 


53) Precum cei ce au simţul mirosului sănătos pot cunoaşte pe cel ce ţine mirodenii 
în chip ascuns, aşa şi sufletul curat obişnuieşte să cunoască buna mireasmă ce a 
dobândit-o de la Dumnezeu şi mirosul urât aflat în alţii, de care el s-a izbăvit. Dar 
acestea nu sunt cunoscute altora. 


54) E cu neputinţă ca toţi să ajungă nepătimitori, dar nu e cu neputinţă ca toţi să 
se mântuiască şi să se împace cu Dumnezeu. 


55) Să nu te stăpânească cei de alt neam care voiesc să iscodească iconomiile 
negrăite ale lui Dumnezeu şi vederile ce se întâmplă în oameni şi care îți pun în 
minte pe nesimţite că Domnul este părtinitor. Căci aceştia sunt şi se fac cunoscuţi 
ca nepoți ai închipuirii de sine. 


56) Este un drac al iubirii de arginţi care făţăreşte de multe ori smerenia şi este un 
drac al slavei deşarte şi al iubirii de plăceri, care îndeamnă spre milostenie. Dacă 
ne curăţim de amândoi, să nu încetăm a face milă în tot locul. 

57) Unii au spus că dracii se împotrivesc dracilor, dar eu spun că toţi caută 
pierzarea noastră. 


58) Oricărei lucrări duhovniceşti văzute şi gândite îi premerge o intenţie potrivită 
şi o dorinţă prea bună, care se nasc în noi cu împreună-lucrarea lui Dumnezeu. 
Căci dacă nu premerg cele dintâi, a doua nu obişnuieşte să urmeze. 


59) Dacă este un timp potrivit pentru tot lucrul de sub cer, cum zice Ecleziastul 
(Ecl. 3, 1), dar între toate lucrurile sunt şi lucrurile sfinţite ale vieţuirii noastre, să 
avem grijă ca să căutăm în fiecare timp cele potrivite acelui timp. Căci este un timp 
al nepătimirii în cei ce se nevoiesc şi un timp al împătimirii pentru ţinereţea celor 
ce se nevoiesc; un timp al lacrimilor şi un timp al inimii învârtoşate; un timp al 
supunerii şi un timp al stăpânirii; un timp al postului şi un timp al împărtăşirii de 
hrană; un timp al războiului din partea trupului duşman şi un timp al liniştirii 
fierbinţelii; un timp al iernii sufletului (al viforului) şi un timp al liniştii minţii; un 
timp al întristării inimii şi un timp al bucuriei duhovniceşti; un timp de învăţare a 
altora şi un timp de ascultare; un timp al întinărilor, pentru închipuirea de sine şi un 
timp al curăţiei, pentru smerenie; un timp de luptă şi un timp de odihnă adăpostită; 
un timp de liniştire şi un timp de împrăştiere nestăpânită; un timp de rugăciune 
neîntreruptă şi un timp de slujire nefăţarnică. 


Deci să nu căutăm înainte de timp, cele ale timpului (potrivit pentru un lucru), 
amăgindu-ne dintr-o pornire a mândriei. Să nu căutăm iarna cele ale verii; nu, în 
sămânță, snopii. Pentru că timpul semănării cere osteneli şi timpul secerişului 
aduce haruri negrăite. lar de nu, nu vom lua nici la timpul cuvenit cele proprii ale 
timpului. 


60) Unii au luat de la Dumnezeu cuvioasele răsplătiri ale ostenelilor înainte de 
osteneli. Alţii în osteneli, alții după osteneli, alţii în vremea morţii, potrivit unei 
iconomii negrăite a lui Dumnezeu. Trebuie căutat care e mai smerit între aceştia. 


61) Există o deznădejde din mulțimea de păcate şi din povara conştiinţei şi a 
întristării de nesuportat, din pricina copleşirii sufletului de mulţimea rănilor şi o 
scufundare a lui în adâncul deznădejdii, sub greutatea acestora. Și există o 
deznădejde ce ni se întâmplă din mândrie şi din închipuirea de sine, din pricină că 
socotim căderea ce ni s-a întâmplat, sub demnitatea noastră. Cine ia seama, va afla 
în aceştia această stare: cel dintâi se predă pe sine nepăsării; cel de al doilea nu mai 
are nădejde în nevoinţă. Amândouă sunt fără folos. Căci pe unul obişnuieşte să-l 
tămăduiască înfrânarea şi buna nădejde, iar pe al doilea, smerenia şi nejudecarea 
altora. 


62) Nu trebuie să ne mirăm şi să ne înciudăm, văzând pe unii săvârşind fapte rele şi 
aducând pentru ele motive bune. Pentru că şi pe şarpele din Rai l-a pierdut 
închipuirea de sine care l-a înălţat. 


63) În toate lucrurile săvârşite şi în toate felurile de vieţuire, fie întru ascultare, fie 
întru neascultare, fie văzute, fie gândite, acesta să-ţi fie dreptarul: dacă sunt după 
Dumnezeu. De pildă: dacă noi, cei începători, săvârşind vreun lucru oarecare, nu 
câştigăm din lucrarea lui în suflet mai multă smerenie decât cea pe care o avem, nu 
socotesc că-l săvârşim cu voia lui Dumnezeu, fie că e mic, fie că e mare. 


64) În noi, cei mai prunci, în aceasta avem încredințarea despre voia lui 
Dumnezeu; în cei de la mijloc, poate îndepărtarea vrăjmaşilor; iar în cei de- 
săvârşiţi, în sporirea şi în bogăţia luminii dumnezeieşti. Cele mici, pentru cei mari, 
poate nu sunt mici; iar cele mari, pentru cei mici, nu sunt numaidecât desăvârşite. 


65) Văzduhul curățit de nori arată soarele strălucitor; iar sufletul, eliberat de 
gândurile relelor de mai înainte şi învrednicit de iertare, vede numaidecât pe 
Dumnezeu. 


66) Altceva este păcatul şi altceva nelucrarea lui din trândăvie şi altceva e 
nepăsarea; altceva patima şi altceva căderea. Cel ce le poate cerceta în Domnul, să 
le cerceteze în chip lămurit. 


67) Unii fericesc mai presus de toate facerea de minuni şi ceea ce se vede din 
darurile (harismele) duhovniceşti. Ei nu ştiu că sunt multe mai presus de acestea şi 
ascunse, care de aceea sunt ferite de cădere. 


68) Cel ce s-a curățit în chip desăvârşit îşi vede sufletul, deşi nu şi sufletul 
aproapelui, în ce daruri se află. Dar cel ce înaintează încă, cunoaşte semnele 
acestora prin trup. 


69) Puţin foc curăţeşte toată materia, precum o spărtură mică nimiceşte toată 
osteneala. 


70) Este o odihnă a lucrării dușmane, care trezeşte puterea minţii şi nu atâta 
fierbinţeală. Şi este o adâncă străpungere (a inimii), care trezeşte şi mişcările ei, ca 
să nu ne încredem în noi înşine, ci în Dumnezeu, Cel ce omoară în chip neştiut 
fierbinţeala care se află în noi. 


71) Când vedem pe vreunii iubindu-ne în Domnul, să ne păzim neîndrăzneţi, mai 
ales faţă de ei. Căci nimic nu obişnuieşte să risipească dragostea şi să pricinuiască 
ura ca îndrăzneala. 


72) Ochiul sufletului e înţelegător şi foarte frumos şi e mai presus de toată 
frumuseţea, după fiinţele netrupeşti. De aceea şi cei pătimaşi au putut cunoaşte 
gândurile aflătoare în alte suflete, din multă iubire faţă de ele. Şi mai ales când, 
întinaţi, sunt scufundaţi în trupurile lor. 


73) Dacă nimic nu se împotriveşte firii nemateriale ca ceea ce e material, cel ce 
citeşte să înţeleagă. 


74) Grija de ei înşişi în cei lumeşti se împotriveşte purtării de grijă a lui 
Dumnezeu; iar în noi, cunoștinței înţelegătoare. Cei neîntăriți cu sufletul, să 
cunoască din necazurile şi primejdiile trupului şi a necazurilor din afară cercetarea 
lor de către Dumnezeu; iar cei desăvârşiţi să o cunoască din venirea Duhului şi din 
adaosul de daruri (de harisme). 


75) Este un drac, care când ne întindem pe pat, venind la noi, ne săgetează cu 
amintiri urâte şi murdare, pentru ca neridicându-ne la rugăciune, din trândăvie şi 
neînarmându-ne împotriva lui, să adormim în gânduri murdare şi să avem visuri 
murdare. 


76) Există un aşa numit înainte-mergător al duhurilor, care ne ia în primire îndată 
ce ne deşteptăm din somn şi întinează primul nostru gând. Dă pârga zilei tale 
Domnului, căci ea va fi a celui ce o ia mai înainte. 


Un lucrător prea bun al Domnului mi-a spus un cuvânt vrednic de ascultat: 
«Cunosc drumul întreg al zilei mele, de dimineaţă». 


77) Multe sunt căile evlaviei şi multe ale pierzanie, pentru că de multe ori cineva, 
împotrivindu-se unui lucru, ajută la împlinirea altuia. Dar scopul amândurora este 
bineplăcut Domnului. 


78) Dracii ne războiesc în încercările ce ni se întâmplă, îndemnându-ne, fie să 
spunem, fie să facem ceva necuvenit. lar când nu pot, stând liniştiţi, ne îndeamnă 
să aducem o mulţumire plină de mândrie lui Dumnezeu. 


79) Cei ce cugetă cele de sus, desprinzându-se, urcă puţin în sus, iar cei ce cugetă 
cele de jos, pornesc iarăşi în jos. Cei ce se desprind nu mai au nimic la mijloc. 
Adică nu mai au lumea între ei ca în viaţa de aici. 


80) Una singură dintre făpturi a primit existenţa în alta şi nu în sine. Şi e minune 
cum poate să stea în afară de cea în care şi-a primit existenţa. 


81) Maicile nasc pe fiicele evlavioase. Iar pe maici, Domnul. Dar nu e neînţelept a 
vedea regula de mai sus şi în cele contrare. 


82) Moise sau mai bine zis Dumnezeu, porunceşte ca cel fricos să nu iasă la război. 
Ca nu cumva rătăcirea din urmă a sufletului să fie mai mare decât cea dintâi cădere 
a trupului şi pe drept cuvânt. 


Acelaşi cuvânt - partea a II-a - Despre dreapta socoteală bine deosebitoare 


1) «Precum doreşte cerbul însetat apa» (Ps. 41, 1), aşa doreşte călugărul 
cunoașterea voii celei bune a lui Dumnezeu. Şi nu numai cunoaşterea aceasta, ci şi 
pe aceea amestecată; ba încă şi cunoştinţa a ceea ce e potrivnic aceleia. 


Despre acestea cuvântul nostru are, într-adevăr, multe de spus şi anevoie de tâlcuit. 
La fel doreşte călugărul să cunoască care sunt, dintre lucrurile care ne privesc, cele 
ce trebuie să se facă mai presus de toate şi fără de nici o amânare, potrivit celui ce 
a spus: «Vai celui ce amână zi după zi şi timp după timp» (Inţ. Sir. 9, 8); de 
asemenea, care lucruri trebuie făcute cu blândeţe şi cu chibzuială, cum îndeamnă 
cel ce a zis: «Cu povăţuire se face războiuby (Pilde 24, 6) şi iarăşi: «Toate cu bună- 
cuviință şi după rânduială» (1 Cor. 14, 40). 


Căci nu e dat oricui să cunoască repede şi uşor asemenea lucruri greu de deosebit. 
De aceea şi purtătorul de Dumnezeu David şi Duhul cel Sfânt care grăia în el, ni se 
arată rugându-se de multe ori. Căci odată zice: «învață-mă pe mine să fac voia Ta, 
că Tu eşti Dumnezeul meu» (Ps. 142, 10) altădată iarăşi: «Povăţuieşte-mă la 


adevărul Tău» (Ps. 24, 9) şi iarăşi: «Arată-mi, Doamne, calea pe care voi umbla, 
că spre Tine am ridicat sufletul meu» (Ps. 142, 8). Şi l-am înălţat de la toată grija 
vieţii şi de la toată patima. 


2) Toţi câţi voiesc să cunoască voia Domnului Sunt datori Să o omoare întâi pe a 
lor. Și rugându-se cu credinţă şi cu Simplitate neforţată şi întrebând sufletele 
părinţilor sau ale fraţilor întru smerenia inimii şi cu un cuget neîndoielnic, să 
primească de la ei cele sfătuite de ei, chiar dacă cele ce li se spun ar fi potrivnice 
scopului lor şi chiar dacă cei întrebaţi n-ar fi foarte duhovniceşti. Căci nu este 
nedrept Dumnezeu ca să lase să fie amăgite sufletele care s-au smerit pe ele prin 
încredere şi nerăutate, de către sfatul şi judecata aproapelui, chiar dacă cei 
întrebaţi ar fi ca nişte animale necuvântătoare. Cel ce grăieşte prin ei este 
nematerial şi nevăzut. 


De multă smerită-cugetare s-au umplut cei ce se supun, fără să se îndoiască, regulii 
amintite. Căci dacă şi-a deschis cineva în psaltire gândul său (Ps. 48, 4), cu cât nu 
se deosebeşte mai mult mintea înzestrată cu judecată şi sufletul înţelegător de o 
spusă neînsuflețită? Dar mulți necunoscând încă acest bine desăvârşit şi uşor, ci 
încercând să cunoască de la ei şi în ei ceea ce e bine plăcut Domnului, ne-au 
povestit multe şi felurite judecăţi despre aceasta. 


3) Unii dintre cei ce au căutat să cunoască acestea şi-au despărțit gândul lor de 
toată împătimirea, de amândouă aceste porniri ale sufletului, atât de cea care se 
apucă de ceva, cât şi de cea care se împotriveşte cu cuvântul şi şi-au înfăţişat în 
zilele amintite mintea lor dezbrăcată de voia lor într-o cerere fierbinte Domnului şi 
aşa au cunoscut voia Lui: fie pentru că Mintea înţelegătoare a vorbit în chip 
înţelegător cu mintea noastră, fie pentru că s-a pierdut din suflet cu desăvârşire acel 
gând unic al lor. 


Alţii au înţeles din greutatea şi împiedecarea ce a urmat hotărârii de a face ceva, că 
acestea sunt dumnezeieşti, potrivit celui ce a spus: «Am voit să vin la voi, o dată şi 
de două ori şi ne-a împiedecat satana» (| Tes. 2, 18) alţii, dimpotrivă, din 
neaşteptatul ajutor al lui Dumnezeu în lucrul pornit, au simţit că el e bine primit de 
Dumnezeu şi au spus: «Fiecăruia care alege binele îi ajută Dumnezeu» (Rom. 8, 
28). 


4) Cel ce a agonisit pe Dumnezeu, în sine, prin luminare e încredinţat în felul al 
doilea , dar nu îndată, de ajutorul Lui, în cele ce trebuie făcute îndată, cât şi în cele 
ce pot aştepta. 


5) Îndoiala în hotărârea ce trebuie luată şi neîncredinţarea (nesiguranța) stăruind 
mult timp sunt semnul unui suflet neluminat şi iubitor de slavă. Căci nu e nedrept 
Dumnezeu, ca să se închidă în faţa celor ce bat cu smerenie. Domnul caută în toate 
scopul, atât în cele ce trebuie făcute fără întârziere, cât şi în cele ce trebuie 
amânate. De aceea toate cele curate de împătimire şi de orice întinare, făcute în 
primul rând pentru Domnul şi nu pentru altceva, chiar dacă nu sunt negreşit bune, 
ni se vor socoti ca bune. Căci căutarea celor mai presus de noi nu ajunge la un 
sfârşit neprimejdios. 


6) Negrăită este judecata lui Dumnezeu cu privire la noi. Căci de multe ori voieşte 
să ascundă, din iconomie, voia Lui dinspre noi, ştiind că chiar de o vom cunoaşte, 
nu vom asculta de EI şi deci vom primi mai multe răni. 


7) Inima dreaptă s-a izbăvit de felurimea lucrurilor, plutind fără primejdii în 
corabia nerăutăţii. 


8) Sunt suflete bărbăteşti ce se apucă, aprinse de dragostea lui Dumnezeu şi întru 
smerenia inimii; de lucrări mai presus de ele şi sunt inimi mândre care fac acelaşi 
lucru. Căci de multe ori scopul vrăjmaşilor noştri este să ne îndemne la cele mai 
presus de putere, ca descurajându-ne în ele, să ne lepădăm şi de cele după putere şi 
să prilejuim râsul cel mai mare vrăjmăşilor noştri. 


9) Am văzut suflete şi trupuri slabe din pricina mulțimii de păcate, pornind la 
nevoinţe peste puterile lor şi neputându-le săvârşi. Şi am spus că pocăinţa lor va fi 
preţuită de Dumnezeu după mărimea smereniei şi nu a ostenelilor. 


10) Se întâmpla uneori că pricina celor mai mari rele este locul de vieţuire; dar 
alteori, este şi petrecerea cu alţii. Dar îşi ajunge de multe ori şi sufletul stricat spre 
pierzania lui. Cel ce s-a despărțit de cele două dintâi, s-a izbăvit poate şi de a treia. 
Dar cel ce păstrează starea a treia, se dovedeşte necercat în tot locul. Căci nici un 
loc nu e mai la adăpost ca cerul. 


11) De cei ce se luptă cu noi îndeobşte, necredincioşi sau rău credincioşi, «după 
întâia şi a doua mustrare, să ne ferim» (Lit 3, 10). Dar celor ce voiesc să înveţe de 
la noi adevărul, să nu obosim în veac să le facem bine. Însă să ne folosim de 
amândouă chipurile de lucrare şi pentru întărirea inimilor noastre. 


12) E foarte lipsit de judecată cel care, auzind despre virtuţi mai presus de fire în 
sfinți, deznădăjduieşte de sine însuşi. Căci mai degrabă te va învăţa pe tine una din 
acestea două: sau îți va stârni râvna prin cuvioasa bărbăţie a lor sau te va întoarce 


spre multa defăimare de tine şi spre vederea neputinței tale prin de trei ori cuvioasa 
smerenie. 


13) Sunt draci necuraţi, foarte vicleni printre cei vicleni, care ne sfătuiesc nu numai 
pe noi să săvârşim păcatul, ci voiesc să facem părtaşi şi pe alţii la săvârşirea răului, 
ca să ne pricinuiască o mai cumplită osândire. Am văzut pe unul învățând de la 
altul deprinderea cea rea. Şi cel ce învăţa pe celălalt, venind la simţirea de sine, a 
început să se pocăiască şi s-a oprit de la rău; dar pocăinţa lui şi-a pierdut tăria şi 
rodul din pricina ucenicului. 


14) Multă cu adevărat, multă şi greu de cuprins este răutatea duhurilor şi puţinora 
le este văzută. Ba socotesc că nici acestora puţini nu le e întreagă văzută: căci, 
cum, de multe ori, desfătându-ne de mâncare şi săturându-ne, priveghem întru 
trezvie, iar postind şi asuprindu-ne trupul, suntem doborâţi în chip jalnic de somn? 
Cum, liniştindu-ne de unul singur, ne înăsprim şi vieţuind împreună cu alții, 
suntem străpunşi la inimă şi ne mâniem? Cum, omorându-ne cu foamea, suntem 
ispitiți în somn şi ghiftuindu-ne, rămânem neispitiţi? Cum, în înfrânare ne facem 
întunecaţi şi nestrăpunşi la inimă, iar în băuturi de vin, veseli cu sufletul şi uşori de 
străpuns la inimă? Cel ce poate, să lumineze în acestea în Domnul pe cei 
neluminaţi. Căci noi suntem neluminaţi în aceasta. Spunem doar că nu totdeauna 
prefacerea noastră vine de la draci, ci vine, (cum, nu ştiu), din amestecarea 
sucurilor ce mi s-a dat mie şi din grosimea întinată şi lacomă care mă îmbracă. 


Pentru această cădere greu de explicat, în cele spuse, să rugăm cu sinceritate şi cu 
smerenie pe Domnul să ne ierte; dacă după rugăciunea noastră şi după timpul ei, 
vom afla că ceea ce ni s-a întâmplat se lucrează în noi la fel, să cunoaştem negreşit, 
că nu e de la draci, ci din fire. Dar de multe ori şi iconomia dumnezeiască voieşte 
să ne ajute prin cele potrivnice, înfrânând prin toate închipuirea de sine a noastră. E 
rău să iscodim adâncul judecăților lui Dumnezeu. Iscoditorii călătoresc în corabia 
închipuirii de sine. Dar să se mai citească unele despre neputinţa celor mulți. 


15) A întrebat un oarecare pe cineva din cei ce pot să vadă: «Pentru ce 
Dumnezeu cunoscând de mai înainte căderile unora, i-a împodobit pe aceştia cu 
daruri (harisme) şi cu semne (minuni)»? lar acela răspunse: «Ca pe ceilalți 
oameni duhovniceşti să-i facă de neclintit, apoi ca să arate libertatea omului şi 
că pe cei căzuţi să-i facă fără răspuns de apărare la Judecată». 


16) Legea, ca nedesăvârşită, zice: «la aminte la tine însuţi» (Deut. 4, 9). Iar 
Domnul, ca mai presus de desăvârşire, a poruncit să îndreptăm şi pe fratele nostru 
zicând: «De-ţi va greşi fratele tău» şi cele următoare (Mt. 18, 15). Dacă mustrarea 


ta, mai bine zis, aducerea aminte îndreptată spre el, e curată şi smerită, să nu 
ocoleşti să împlineşti porunca Domnului. Dacă nu ai ajuns la această stare, 
împlineşte încă slujirea legii. 


17) Nu te mira văzând şi pe cei iubiţi de tine duşmănindu-te pentru mustrări, căci 
cei mai uşurateci se fac unelte ale dracilor, mai ales împotriva celor ce le sunt 
acestora (dracilor) duşmani. 


18) Îmi vine a mă minuna foarte mult mai ales de un lucru ce se petrece în noi: 
cum, având în virtuţi, de ajutor, pe Dumnezeu Cel Atotputernic şi pe îngeri şi pe 
sfinți, iar în cele potrivnice numai pe dracul cel viclean singur, ne încovoiem mai 
uşor şi mai repede spre patimi? Despre aceasta nu voiesc să vorbesc cu de- 
amănuntul. Căci nici nu pot. 


19) Dacă cele ce se petrec, se petrec aşa, pentru că aşa au fost făcute prin fire, cum 
sunt eu chipul lui Dumnezeu şi cum am fost amestecat cu lutul ? Cum zice marele 
Grigorie: «Dacă ceva din cele create s-a făcut altfel de cum a fost făcut, el doreşte 
numaidecât cu nesaţiu, rudenia sa». 


20) Trebuie să se folosească cineva de tot meşteşugul, ca să înscăuneze lutul, ca să 
zic aşa, înălțându-l pe tronul lui Dumnezeu. Deci nimenea să nu se scuze cu vreun 
motiv, în privinţa urcării. Căci calea şi uşa s-au deschis. 

21) Auzirea biruinţelor părinţilor duhovniceşti trezeşte la râvnă mintea şi sufletul, 
iar auzirea învăţăturii lor, povăţuieşte pe cei următori, spre urmarea pildei lor. 


22) Dreapta socoteală este făclie în întuneric, întoarcerea celor rătăciţi, luminarea 
celor cu vederea scurtă (miopi). Cel ce deosebeşte (cele bune de cele rele) află 
sănătatea şi depărtează boala. 


23) Toţi cei ce se minunează de lucrurile mici obişnuiesc să sufere aceasta în două 
feluri, fie datorită celei mai din urmă neştiinţe, fie pentru a mări şi înălța faptele 
aproapelui, în scopul smeritei cugetări. 


24) Să ne nevoim nu numai a ne lupta cu dracii, pentru a ne apăra, ci şi a-i război 
pentru a-i birui. Cel dintâi, când loveşte, când e lovit; cel de al doilea, totdeauna 
goneşte pe vrăjmaşi. 


25) Cel ce a biruit patimile răneşte pe draci. Uneori prefăcându-se că e stăpânit de 
patimi, înşeală prin aceasta pe vrăjmaşii lui şi rămâne nerăzboit de ei. Careva 
dintre fraţi a fost necinstit şi neclătindu-ne nicidecum cu inima, se rugă cu mintea. 


Dar pe urmă a început să se tânguiască foarte tare de necinstiri, ascunzându-şi 
nepătimirea. Un altul dintre fraţi, nedorind nicidecum şederea în frunte, se prefăcea 
că suferă că nu o are. Dar ce voi spune de neprihănirea aceluia, care, intrând într-o 
casă a desfrâului, chipurile pentru a păcătui, a atras pe o desfrânată la nevoinţă? 
Iar cineva i-a adus unuia dintre cei ce se linişteau un strugure foarte de dimineaţă. 
ŞI acesta după plecarea celui ce i l-a adus, l-a mâncat într-o pornire repezită şi fără 
poftă, arătându-se pe sine dracilor ca stăpânit de lăcomia pântecelui. Altul, iarăşi, 
pierzând nişte ramuri verzi, se văita toată ziua. Dar unii ca aceştia au nevoie de 
multă trezvie, ca nu cumva, încercând să râdă de draci, să se facă ei înşişi de râsul 
acelora. Aceştia sunt cu adevărat aceia despre care Apostolul a zis: «ca amăgitori şi 
iubitori de adevăr» (II Cor. 6, 8). 


26) De vrea cineva să înfăţişeze Domnului un trup neprihănit şi să-l arate Lui o 
inimă curată, să ţină tare nemânierea şi înfrânarea. Căci fără acestea toată osteneala 
noastră este fără folos. 


27) Aşa cum luminile din ochii oamenilor sunt deosebite, la fel multe şi deosebite 
sunt umbririle soarelui înţelegător ce se ivesc în suflet. Alta este cea care lucrează 
prin lacrimile trupeşti şi alta, cea care lucrează prin cele sufleteşti; alta, cea care se 
arată prin ochii trupului şi alta, cea care se arată prin cei înţelegători. Alta e cea din 
auzirea cuvântului şi alta e veselia mişcată în chip deosebit în suflet. Alta e cea din 
liniştire şi alta cea din ascultare. Pe lângă toate acestea, alta este cea care într-un 
chip cu totul deosebit, înfăţişează lui Hristos mintea, prin răpire, în chip negrăit şi 
de netâlcuit, în lumina înţelegătoare. 


28) Sunt virtuţi şi sunt maici ale virtuţilor. Deci cel cuminte se va nevoi mai mult 
pentru câştigarea maicilor. Învățătorul maicilor e Dumnezeu însuşi printr-o lucrare 
deosebită. Iar ai fiicelor, sunt foarte mulți. 


29) Să luăm aminte, ca nu cumva să împlinim puţinătatea hranei cu mulțimea 
somnului. Căci acesta este un lucru al celor fără minte, ca şi cel dimpotrivă. Am 
văzut lucrători care, într-o oarecare împrejurare, au făcut puţin pogorământ 
pântecelui, dar repede au chinuit bărbăteşte pe ticălos cu starea de toată noaptea în 
picioare şi l-au învăţat să se smerească după aceea de săturare, cu bucurie. 


30) Dracul iubirii de arginţi războieşte de multe ori cu tărie pe cei neagonisitori. lar 
când nu izbuteşte, îi înfăţişează pe săraci ca pricină şi aşa înduplecă iarăşi pe cei 
neiubitori de cele materiale să se facă iubitori ale acestora. 


31) Când ne supărăm, să nu încetăm să ne aducem aminte de porunca Domnului 
către Petru, să iertăm de şaptezeci de ori câte şapte (Mt. 18, 22). Căci ceea ce a 
poruncit altuia a făcut şi EI, cu mult mai mult. lar mândridu-ne, să ne aducem 
iarăşi aminte de cel ce a zis: «Cel ce va împlini toată legea duhovnicească, dar va 
greşi printr-o singură» patimă, adică prin mândrie, «s-a făcut vinovat de toate» 
(lac. 2, 10). 


32) Duhurile rele şi pizmaşe hotărăsc câteodată să se depărteze de bunăvoie de la 
sfinți, ca nu cumva să pricinuiască cununi celor războiți pentru că au rămas 
nebiruiți în războaiele duse împotriva lor. 


33) «Fericiţi făcătorii de pace» (Mt. 5, 9). Nimeni nu va spune altfel. Dar eu am 
văzut şi pe făcătorii de vrajbă fericiţi. De pildă, doi inşi au intrat unul cu altul într-o 
legătură de curvie; iar unul dintre cei cunoscători, bărbat prea cercat, s-a făcut 
slujitorul urii fiecăruia din ei faţă de celălalt, bârfind pe acesta faţă de celălalt, ca 
pe unul ce l-a defăimat pe el. La fel a bârfit pe celălalt față de acesta. Şi astfel prea 
înțeleptul bărbat a izbutit să depărteze răutatea dracilor printr-o uneltire omenească 
şi să pricinuiască o ură care a desfăcut legătura curviei. 


34) Se întâmpla ca cineva, pentru o poruncă, să calce o altă poruncă. Am văzut 
tineri trăind într-o prietenie plăcută lui Dumnezeu, dar din pricina vătămării şi 
conştiinţei altora, înştinţindu-se unul pe altul, s-au depărtat unul pe altul. 

35) Pe cât de potrivnică este căsătoria faţă de ieşirea din lume, pe atât de potrivnică 
este mândria față de deznădejde. Dar din pricina neorânduielii dracilor, se pot 
vedea amândouă împreună. 


36) Sunt unii dintre dracii necuraţi, care ne insuflă la începutul călugăriei noastre o 
tâlcuire a dumnezeieştilor Scripturi. Aceasta le place să o facă mai ales în inimile 
iubitorilor de slavă deşartă şi cu deosebire în ale celor ce s-au îndeletnicit cu 
filozofia din afară, ca amăgindu-i pe încetul, să-i ducă la eresuri şi hule. Vom 
cunoaşte teologia, mai bine zis teomachia dracilor, din tulburarea şi bucuria 
neruşinată ce se revarsă în suflet în vremea tâlcuirii Scripturilor. 


37) Unele dintre cele ce se petrec, au prin rânduială un început şi un sfârşit, de la 
Făcătorul. Dar virtutea are marginea nemărginită. «Am văzut marginea a tot 
sfârşitul, zice psalmistul; dar lată foarte şi fără margini este porunca Ta» (Ps. 118, 
96). 


38) Dacă unii lucrători buni înaintează, de la puterea făptuirii, la puterea vederii 
(contemplării) (Ps. 83, 7) şi dacă dragostea nu ajunge niciodată la sfârşit, dacă 


Domnul va păzi intrarea fricii tale (de EI) şi ieşirea iubirii tale (Ps. 120, 8) , atunci 
marginea acesteia este cu adevărat fără margini. Inaintând în ea, niciodată nu 
ajungem la sfârşit, nici în veacul acesta, nici în cel viitor, adăugând lumină la 
lumină. 


Deşi ceea ce se va spune pare multora ciudat, totuşi se va spune: după dovada 
adusă de noi mai înainte, o, fericite, eu nu aş spune nici de fiinţele neînţelegătoare 
că nu înaintează. Ci spun cu tărie că şi ele adaugă pururea slavă la slavă şi 
cunoştinţă la cunoştinţă. 


39) Să nu te miri dacă dracii ne insuflă de multe ori înţelesuri bune şi se 
împotrivesc acestora în chip înţelegător. Scopul vrăjmaşilor este să ne convingă 
prin aceasta că cunosc gândurile din inima noastră. 


40) Nu voiesc să fii judecător amarnic al celor ce învaţă cu măreție cuvântul, 
văzându-i mai cu lenevie în făptuire. Căci de multe ori folosul cuvântului 
împlineşte lipsa lucrării. Nu avem toţi la fel toate. În unii cuvântul întrece lucrarea. 
În alţii, iarăşi, a doua întrece pe primul. 


41) Dumnezeu nici n-a făcut, nici n-a zidit răul. Deci s-au amăgit unii spunând 
că unele din patimi sunt fireşti în suflet, neştiind că noi am schimbat însuşirile 
susținătoare ale firii, în patimi. De pildă: sămânţa se află în noi prin fire pentru 
naşterea de copii, dar noi am Sschimbat-o spre curvie; mânia împotriva şarpelui 
este în noi prin fire, dar noi ne folosim de ea împotriva aproapelui; prin fire e în 
noi râvna pentru virtuţi, dar noi râvnim cele rele; prin fire se află în suflet 
poftirea slavei, dar a celei de sus; prin fire avem înclinare de a ne mândri, dar 
împotriva dracilor; la fel, bucuria: dar pentru Domnul şi pentru faptele bune în 
slujba aproapelui. Am primit şi ţinerea de minte a răului, dar împotriva 
duşmanilor sufletului. Am primit pofta de hrană, dar nu de neînfrânare. 


42) Sufletul netrândav ridică împotriva lui pe draci, dar înmulţindu-se războaiele, 
se înmulţesc cununile. Cel scăpat nerănit, nu se încununează numaidecât. Dar cel 
care nu oboseşte de pe urma căderilor ce i se întâmplă va fi slăvit de îngeri ca un 
luptător. 


43) Făcând Cineva trei nopţi în pământ, a înviat pentru totdeauna. Iar cel ce a biruit 
trei ceasuri, nu mai moare. 


44) Dacă, dintr-o iconomie pedagogică, după răsăritul Lui în noi, Soarele Şi-a 
cunoscut primul Lui apus, negreşit a pus întunericul peste locul ascunderii Lui şi s- 


a făcut noapte. În ea vor veni spre noi puii de lei sălbatici, ce se depărtaseră mai 
înainte şi toate fiarele patimilor colţoase răcnind ca să răpească nădejdea din noi 
(Ps. 103, 22) şi cerând de la Dumnezeu drept mâncare patimile noastre, hrănite fie 
prin gânduri, fie prin făptuire. 


Dar după aceea ne-a răsărit, din întunecoasa smerenie, iarăşi Soarele şi fiarele s-au 
adunat iarăşi la ele (Ps. 103, 22) şi în culcuşurile lor sau vor zăcea în inimile 
iubitoare de plăcere (Ps. 103, 23) şi nu în noi. Atunci vor zice între ele: «Cât s-a 
mărit Domnul», pentru a face iarăşi milă cu ei (Ps. 103, 25); iar noi către ele: «Cât 
s-a mărit Domnub» pentru a face milă cu noi. Făcutu-ne-am ca nişte veseliţi, iar voi 
ca nişte goniţi (alungaţi). 


lată Domnul şade pe nor uşor, sufletul înălțându-se din toată pofta pământească şi 
va veni în inima egipteană, mai înainte întunecată şi se vor clătina idolii făcuţi de 
mână şi amintirile minţii. 


45) Dacă Hristos fuge de Irod trupeşte, deşi putea toate, să înveţe cei porniţi să se 
arunce pe ei în ispite. «Să nu dai, zice, piciorul tău spre clătinare şi nu va dormita 
îngerul care te păzeşte» (Ps. 125, 2-3). 


46) Trufia se împleteşte cu bărbăţia, ca iedera cu chiparosul. Să fie lucrarea în noi 
necontenită, ca să nu socotim că am agonisit vreun bine prin simpla cugetare; ci 
luând seamă la calitatea lui adevărată, să vedem dacă el este în noi şi atunci ne vom 
cunoaşte pe noi negreşit ca fiind cu lipsuri. Cercetează fără odihnă şi semnele 
patimilor şi atunci vei afla multe ale lor aflându-se în tine. Noi, ca unii ce suntem 
în aceste boli, nu putem să le descoperim, fie din pricina neputinței, fie din pricina 
unei adânci stăpâniri a noastre de către ele, de mai înainte. 


47) Dumnezeu judecă intenţia, dar caută cu iubire de oameni şi lucrarea. Mare este 
cel ce nu are nici o lipsă în cele ce-i stau în putere. Dar mai mare este cel ce se 
apucă cu smerenie şi de cele mai presus de putere. Dar de multe ori dracii ne 
împiedică să facem cele mai uşoare şi mai folositoare nouă şi ne îndeamnă să ne 
apucăm de cele mai obositoare. 


48) Găsesc că losif trebuie fericit pentru respingerea păcatului şi nu pentru 
dovedirea nepătimirii. Trebuie să ne cercetăm pentru respingerea căror şi câtor 
păcate am dobândit cununa. Căci altceva este a te feri de umbră şi altceva a alerga 
spre Soarele dreptăţii. 


49) Intunericul este pricina împiedecării, împiedecare a căderii, iar căderea, a 
morţii. Cei ce s-au întunecat din vin, s-au spălat de multe ori cu apă. lar cei din 
patimi, s-au spălat cu lacrimi. 


50) Altceva e tulburarea, altceva împrăștierea şi altceva orbirea. Pe cea dintâi o 
vindecă înfrânarea, pe a doua liniştirea, iar pe a treia ascultarea şi Dumnezeu cel ce 
pentru noi ascultător S-a făcut. 


51) Noi, din două pilde care le curăţesc pe cele de jos, înţelegem în chip potrivit 
cele două curăţiri ale celor ce cugetă cele de sus. Astfel, numim nălbitoare obştea 
cea după Domnul care curăță murdăria şi grosimea sufletului şi urâţenia ei. lar 
sihăstria este vopsitoria pentru cei ce au lepădat neînfrânarea, ţinerea de minte a 
răului şi au trecut de la cea (de la viaţa de obşte) la liniştire. 


52) Unii spun că căderea în aceleaşi păcate vine din lipsa pocăinţei potrivite şi a 
îndreptării pe potriva păcatelor de mai înainte. Dar trebuie văzut dacă tot cel ce n-a 
căzut în acelaşi fel de păcat s-a pocăit precum se cuvine. 


53) Unii cad în aceleaşi păcate, fie pentru că s-au scufundat în adâncul uitării celor 
de mai înainte, fie pentru că socotesc pe Dumnezeu iubitor de oameni, din iubirea 
lor de plăceri, fie pentru că nu mai au nădejde în mântuirea lor. lar dacă unii nu s- 
ar dispreţui, aş spune că şi pentru că nu izbutesc să lege pe vrăjmaşul acesta, care-i 
stăpâneşte pe ei prin tirania obişnuinţei. 


54) 'Trebuie de cercetat în ce fel sufletul, fiind netrupesc, nu vede pe cei ce vin la 
el, deşi sunt de o fiinţă cu el, după fire. Nu cumva pentru înjugarea cu ei, pe care 
numai Cel ce i-a legat o cunoaşte ? 


55) M-a rugat odată careva dintre cunoscători: «Explică-mi mie, celui ce voiesc să 
învăţ, care din duhuri obişnuiesc să smerească mintea şi care să o înalțe, pentru 
păcate ?» lar neputând răspunde la întrebare şi asigurându-l de neştiința mea, prin 
jurământ, cel ce voia să înveţe m-a învăţat, spunând: «Dându-ţi pe scurt aluatul 
desluşirii (deosebirii), te voi lăsa să cercetezi celelalte cu osteneală». 


Dracul trupurilor şi al mâniei, al nebuniei pântecelui, al trândăviei şi al somnului, 
nu obişnuieşte să înalțe cornul minţii; dar cel al iubirii de arginţi, al iubirii de 
stăpânire şi de multă grăire şi alții mulţi, obişnuiesc să adauge rău peste rău. 
Apropiat de aceştia este şi cel al judecării altora. 


56) Dacă cineva se duce la cei din lume sau îi primeşte şi la despărţirea de ei după 
o zi sau după un ceas, simte o săgeată de întristare şi nu mai degrabă o bucurie, ca 
unul ce se izbăveşte de o piedică sau de o cursă, acesta s-a supus bătăii de Joc sau 
din partea slavei deşarte sau din partea curviei. 


57) Să cercetăm înainte de toate de unde suflă vântul, ca nu cumva să ne aflăm 
întinzând pânzele împotriva lui. 


58) Mângâie cu dragoste pe bătrânii făptuitori, care şi-au istovit trupurile lor întru 
nevoinţă, dăruindu-le puţină odihnă. Sileşte să se înfrâneze pe tinerii care şi-au 
istovit sufletul prin păcate, aducându-le aminte de chinuri. 


59) Este un lucru cu neputinţă, cum am spus şi în alt loc, să ne curăţim îndată de la 
început, cu totul, de lăcomia pântecelui şi de slava deşartă. Dar să nu căutăm să 
luptăm cu slava deşartă prin desfătare (în mâncări). Căci săturarea lăcomiei 
pântecelui naşte slava deşartă. Aceasta, în cei începători. Mai degrabă să luptăm 
împotriva ei prin puţinătate (a mâncării). Şi aşa va veni în cei ce voiesc ceasul şi 
acum este, când Domnul va supune şi pe aceasta sub picioarele noastre. 


60) Nu sunt războiţi de aceleaşi patimi cei ce vin la viaţa călugărească tineri sau 
îmbătrâniţi. Căci de multe ori suferă de patimi cu totul potrivnice. De aceea fericită 
e fericita smerenie. Căci ea li se face şi celor tineri şi celor bătrâni pricină neclintită 
şi puternică de pocăință. 


61) Nu te tulbura pentru ceea ce urmează să spun. Deşi rar, totuşi sunt suflete 
curate şi neviclene, izbăvite de păcat, de făţărnicie, de năravul răului, cărora le este 
nefolositoare vieţuirea împreună cu alţii, putând ca din liniştirea cu un povăţuitor 
să urce ca dintr-un port la cer şi care nu au trebuinţă de tulburările vieţii de obşte şi 
rămân neispitiţi de ele. 


62) Pe cei neînfrânaţi poate că-i va tămădui oamenii; pe cei vicleni, îngerii; iar pe 
cei mândri, Dumnezeu. 


63) Este şi acesta un chip al iubirii: pe aproapele care vine la noi, să-l lăsăm să 
lucreze în toate precum voieşte, iar noi să-i arătăm toată bucuria. 


64) E de cercetat cum şi până unde şi când căinţa risipeşte cele bune ca şi pe cele 
tele; 


65) Avem nevoie de multă dreaptă socoteală (discernământ), ca să ştim când 
trebuie să stăm pe loc şi în ce lucruri şi până unde să ne luptăm cu prilejurile şi cu 
mijloacele patimilor şi când să ne retragem. Căci e de ales uneori mai bine fuga din 
pricina slăbiciunii, ca să nu murim. 


66) Trebuie să vedem şi să luăm seama în ce timp şi cum putem să ne deşertăm 
fierea prin amărăciune; care dintre draci ne înalță şi care ne smeresc; care ne 
înăspresc şi care ne mângâie; care ne întunecă şi care ne luminează; care ne fac 
trândavi şi care porniţi spre rele; care trişti şi care veseli. 


67) Să nu ne mirăm văzându-ne în arena nevoinţei, la început, mai pătimaşi decât 
în viaţa din lume. Căci trebuie să mişcăm întâi pricinile, ca să ne vină apoi 
sănătatea. Căci fiarele ascunse, mai înainte nu se arătau. 


68) Când cei ce s-au apropiat de desăvârşire, prin vreo întâmplare oarecare, sunt 
biruiţi în vreun lucru mic de draci, aceştia se folosesc de tot meşteşugul ca să 
răpească această desăvârşire de la ei în chip însutit. 


69) Precum vânturile obişnuiesc să tulbure uneori suprafaţa mării, prin suflarea lor 
liniştită, alteori adâncul ei, aşa înţelege că se întâmplă şi cu vânturile întunecoase 
ale răutăţii. Dacă vin peste cei pătimaşi, înviforează însăşi simţirea inimii lor. Dacă 
vin peste cei ce au înaintat, tulbură numai suprafaţa minţii. De aceea, aceştia simt 
mai degrabă liniştea lor, inima rămânându-le neîntinată. 


70) Este propriu celor desăvârşiţi să cunoască pururea care gând este al conştiinţei, 
care al lui Dumnezeu şi care al dracilor. Căci dracii nu insuflă de la început toate 
cele potrivnice. De aceea întrebarea este cu adevărat întunecoasă şi greu de 
desluşit. Prin doi ochi sensibili se luminează sufletul şi prin darul deosebirii văzute 
şi înţelegătoare, se luminează ochii inimii. 


Acelaşi cuvânt - partea a III-a - Cuprinsul pe scurt al tuturor celor mai 
înainte spuse 


1) Credinţa neclintită este maica lepădării. Dar e vădit şi lucrul dimpotrivă. 
Nădejdea neclintită este uşa nepătimirii. Dar e vădit şi lucrul dimpotrivă. Dragostea 
de Dumnezeu este pricina înstrăinării. Dar e vădit şi lucrul dimpotrivă. 


2) Maica supunerii este dispreţuirea de sine şi dorinţa sănătăţii. Maica înfrânării e 
gândul la moarte şi aducerea aminte statornică de fierea şi de oţetul Stăpânului. 


Ajutătoarea neprihănirii e liniştirea. Postul e potolirea fierbinţelii. Zdrobirea 
cugetului e potrivnică gândurilor urâte. 


3) Credinţa şi înstrăinarea sunt moartea iubirii de arginţi. Mila şi dragostea (lui 
Hristos) au predat trupul (morţii). Rugăciunea stăruitoare e pieirea trândăviei. 
Aducerea aminte de judecată e pricinuitoarea râvnei. Dragostea de necinstire e 
tămăduirea mâniei. 


4) Cântarea şi compătimirea şi neagonisirea sunt sugrumarea întristării. 
Neîmpătimirea de cele văzute e vederea celor gândite. Tăcerea şi liniştea sunt 
duşmanele slavei deşarte. Iar de te afli la mijloc, primeşte necinstirea. 


5) Simţirile întristate tămăduiesc mândria cea văzută. Dar pe cea nevăzută o 
tămăduieşte Cel dinainte de veacuri nevăzut. Căprioara ucide toate fiarele văzute, 
iar pe cele gândite le ucide smerenia. Ne este cu putinţă ca prin toate cele după fire 
să cunoaştem în chip vădit cele gândite (inteligibile). 

6) Precum e cu neputinţă şarpelui să se dezbrace de pielea sa cea veche, dacă nu 
intră printr-o crăpătură strâmtă, la fel şi noi nu putem lepăda vechile patimi ce ne 
stăpânesc şi vechimea sufletului şi veşmântul omului cel vechi, de nu vom străbate 


calea cea strâmtă şi plină de necazuri a postului şi a necinstirii. 


7) Precum păsările cele grase nu pot zbura spre cer, aşa nici cel ce-şi hrăneşte şi-şi 
slujeşte trupul său. 


8) Mocirla uscată nu mai place porcilor şi trupul veştejit nu mai odihneşte pe draci. 
9) Precum mulțimea aşchiilor de multe ori înăbuşă şi stinge flacăra, pricinuind 
mult fum, aşa şi mâhnirea peste măsură face de multe ori sufletul fumegos şi 
întunecat şi usucă apa lacrimilor. 


10) Precum arcaşul orb este neiscusit, aşa şi ucenicul ce se împotriveşte, se pierde. 


11) După cum oţelul călit poate ascuţi pe cel necălit, aşa fratele râvnitor mântuieşte 
de multe ori pe cel trândav. 


12) Precum ouăle păsărilor, încălzite în cuibar, nasc viaţă, aşa şi gândurile 
nearătate se umplu de viaţă şi înaintează la fapte. 


13) Precum caii se întrec între ei alergând, aşa obştea se stârneşte pe ca însăşi. 


14) Precum norii ascund soarele, aşa gândurile rele întunecă mintea şi o pierd. 


15) Precum cel ce a primit sentinţa şi merge spre pedeapsă nu vorbeşte despre 
teatre, aşa cel ce plânge cu adevărat nu-şi mângâie pântecele niciodată. 


16) Precum săracii, văzând vistierii împărăteşti îşi cunosc şi mai mult sărăcia lor, 
tot aşa şi sufletul, citind despre marile virtuţi ale părinţilor îşi face cugetul său şi 
mai smerit. Precum fierul, chiar fără să vrea porneşte spre magnet, atras cu sila în 
chip negrăit, aşa cei îmbibaţi de gânduri rele de mai înainte, sunt tiranizaţi de ele. 


17) Precum uleiul potoleşte marea, chiar fără să vrea, aşa postul potoleşte 
fierbinţeala trupului chiar fără să vrea. 


18) Precum apa strâmtorată ţâşneşte spre înălțime, aşa de multe ori şi sufletul 
strâmtorat de primejdii urcă spre Dumnezeu prin pocăință şi se mântuieşte. 


19) Precum cel ce poartă aromate, e dat pe faţă de mireasmă chiar fără să vrea, aşa 
cel ce are Duhul Domnului este cunoscut din cuvintele lui şi din smerenie. 


20) Precum soarele arată aurul scânteind, aşa şi virtutea îl face arătat pe cel ce o 
are. 


21) Precum vânturile tulbură adâncul (mării), aşa mânia, mai mult ca toate, tulbură 
înţelegerea. 


22) Precum ochiul, cele ce nu le vede, ci le ştie numai din auzite, nu pofteşte cu 
tărie să le guste, aşa şi cei neprihăniţi cu trupul au multă uşurare din aceasta. 


23) Precum hoţii, văzând armele împărăteşti zăcând în oarecare loc, nu vin acolo 
nu din întâmplare, aşa şi cel ce şi-a unit rugăciunea cu inima, nu din întâmplare nu 
e jefuit de tâlhari cei gândiţi (inteligibili). 


24) Precum focul nu naşte zăpada, aşa nici cel ce caută cinstea aici nu se va bucura 
de cea de acolo. 


25) Precum o singură scânteie arde, de multe ori, multă materie, aşa un singur bine 
poate să şteargă, de multe ori, mulţime de mari păcate. 


26) Precum este cu neputinţă a omori vreo fiară fără armă, aşa e cu neputinţă a 
câştiga nemurirea fără smerenie. 


27) Precum nu se poate trăi, după fire, fără mâncare, aşa nu poate fi fără grijă, cel 
ce volieşte să se mântuiască, nici măcar un cât de scurt timp până la moarte. 


28) Precum raza soarelui, intrând în casă printr-o deschizătură, toate le luminează 
aşa de mult, că se poate vedea plutind până şi cel mai subţire fir de praf, aşa şi frica 
Domnului ajunsă în inimă arată toate păcatele ei. 


29) Precum aşa numiții raci sunt uşor de prins, pentru că merg când înainte când 
înapoi, aşa sufletul care acum râde, acum plânge, acum se ospătează, nu se poate 


folosi cu nimic. 


30) Precum cei ce dormitează sunt uşor de prădat, aşa sunt şi cei ce se 
îndeletnicesc cu virtutea în apropiere de lume. 


31) Precum cel ce se luptă cu leul, dacă-şi rătăceşte ochiul în altă parte, îndată se 
pierde, aşa şi cel ce se luptă cu trupul său, dacă-i dă odihnă acestuia. 


32) Precum cei ce urcă o scară putredă se primejduiesc, aşa şi toată cinstirea, slava 
şi stăpânirea, opuse smeritei cugetări, doboară pe cel ce le are. 


33) Precum este cu neputinţă celui flămând să nu se gândească la pâine, tot aşa 
celui ce se sârguieşte să se mântuiască, este cu neputinţă să nu se gândească la 
moarte şi la judecată. 


34) Precum apa şterge literele, aşa lacrima poate şterge greşalele. 


35) Precum unii, în lipsa apei, şterg literele în alte chipuri, la fel sufletele lipsite de 
lacrimi, şterg păcatele şi le rad prin întristare, suspine şi multă mâhnire. 


36) Precum mult gunoi pricinuieşte mulțime de viermi, aşa multă mâncare 
pricinuieşte multe căderi şi gânduri şi visuri urâte. 


37) Precum orbul nu vede să umble, aşa cel trândav nu poate vedea şi face binele. 


38) Precum cel cu picioarele legate nu poate umbla uşor, la fel cei ce adună bani nu 
pot urca la cer. 


39) Dacă rana fierbinte este uşor de vindecat, cu ranele învechite ale sufletului se 
întâmplă dimpotrivă şi greu se vindecă, dacă se mai vindecă peste tot. 


40) Precum cel pe moarte nu poate umbla, aşa cel deznădăjduit nu se poate mântui. 
41) Cel ce are credinţă dreaptă, dar săvârşeşte păcate, este asemenea feţei fără ochi. 


42) Cel ce nu are credinţă, dar poate face unele lucruri bune, este asemenea celui 
ce scoate apă şi o varsă într-un vas găurit. 


43) Precum corabia care are un bun cârmaci ajunge neprimejduită la liman cu 
ajutorul lui Dumnezeu, aşa şi sufletul care are un păstor bun urcă uşor la cer, chiar 
dacă ar fi săvârşit foarte multe rele. 


44) Precum cel ce nu are povăţuitor, uşor se rătăceşte pe drum, chiar de ar fi foarte 
chibzuit, aşa şi cel ce-şi face drumul călugăriei în chip liber, uşor se pierde, chiar 
dacă ar cunoaşte toată înţelepciunea lumii. 


45) Când cineva e neputincios cu trupul şi a săvârşit păcate grele, să umble pe 
drumul smereniei şi al însuşirilor acesteia. Căci altă mântuire nu va afla. 


46) Precum cel ce a bolit de o boală lungă nu poate agonisi sănătatea într-o singură 
clipă, aşa nu pot fi biruite patimile sau patima, dintr-odată. Să ai ca semn al 
oricărei patimi şi al oricărei virtuţi mărimea ei, şi-ţi vei recunoaşte sporirea. 


47) Precum se păgubesc cei ce schimbă aurul pe lut, aşa şi cei ce descriu cele 
duhovniceşti în public de dragul celor trupeşti. 

48) lertare au dobândit mulţi în scurtă vreme, dar nepătimire, nu. Căci aceasta are 
nevoie de timp mult, dar şi de Dumnezeu. 


49) Să cercetăm care animale sau păsări ne pândesc în vremea semănăturii, care în 
vremea înverzirii ŞI care în vremea secerişului, ca să punem şi cursele potrivite. 


50) Precum nu e drept ca cel cuprins de friguri să se omoare, aşa nu trebuie să 
deznădăjduiască cineva, până la ultima răsuflare. 


51) Precum e un lucru ruşinos, ca cel ce l-a îngropat pe tatăl său să plece de la 
înmormântare la nuntă, aşa e nepotrivit celor ce plâng pentru căderi, să caute 
cinstire, odihnă sau slavă de la oameni în veacul de acum. 


52) Precum într-un fel sunt locuinţele cetăţenilor şi în alt fel ale celor osândiţi, aşa 
cu totul deosebită trebuie să fie starea celor ce plâng pentru vinovăţiile lor, faţă de 
a celor nevinovaţi. 


53) Precum pe ostaşul care a primit răni grele în făptura lui în vremea războiului, 
împăratul nu porunceşte să-l scoată din oaste, ci mai degrab să-l înainteze în grad, 
aşa îl încununează împăratul ceresc pe călugărul care a suportat de la draci 
primejdiu multe. 


54) Simţirea sufletului este o însuşire a lui, iar păcatul e pălmuirea Simţirii. 
Simţirea de sine pricinuieşte oprirea păcatului sau micşorarea lui, iar ea e fiica 
conştiinţei. lar conştiinţa este cuvântul şi mustrarea păzitorului dat nouă la 
botez. De aceea pe cei neluminaţi (nebotezaţi) nu-i vedem atât de mult cu 
sufletele împunse pentru faptele păcătoase, ci cu mult mai puţin. 


Iar micşorarea păcatului naşte înfrânarea de la el; şi înfrânarea de la păcat e 
începutul pocăinţei. Începutul pocăinţei e începutul mântuirii; iar începutul 
mântuirii este intenţia cea bună. Intenţia cea bună este maica ostenelilor; iar 
începutul ostenelilor sunt virtuțile. Începutul virtuţilor e floarea lor; iar floarea 
virtuţii este începutul lucrării. Fiica virtuţii este lucrarea în continuare. lar rodul 
şi fiica unei cugetări mai continue la virtute este deprinderea. lar fiica 
deprinderii este calitatea bună a fiinţei. lar calitatea binelui este maica fricii. 
Frica naşte, la rândul ei, păzirea poruncilor cereşti şi pământeşti. 


Iar păzirea poruncilor este dovada iubirii. Începutul iubirii este mărimea 
smereniei. lar mărimea smereniei este fiica nepătimirii. Agoniseala acesteia este 
plinătatea iubirii sau desăvârşita sălăşluire a lui Dumnezeu în cei curaţi la 
inimă, din pricina nepătimirii. Pentru că aceştia vor vedea pe Dumnezeu (Mt. 5, 
8). A Lui fie slava în veci. Amin. 


Cuvântul XXVII - Despre sfinţita liniştire a trupului şi a sufletului 


1) Noi cei ce suntem ca nişte robi cumpăraţi şi supuşi ai nelegiuitelor patimi, 
cunoaştem prin aceasta destul de bine şi pe robii şi chipurile şi poruncile şi 
vicleşugurile duhurilor ce stăpânesc peste ticălosul nostrum suflet. Dar sunt alții, 
care au fost luminaţi despre uneltirile lor prin lucrarea Duhului Sfânt şi prin 
izbăvirea de ele. Unul îşi dă cu socoteala despre tihna sănătăţii din durerea bolii în 
care se află, altul înţelege tristeţea bolii din bucuria stării de sănătate în care se află. 
Noi, ca nişte neputincioşi, ne-am temut să vorbim (să filozofăm n.tr.) în acest 
«Cuvânt» despre limanul liniştii, ştiind că totdeauna se află un câine oarecare în 
trapeza bunei obşti şi încearcă să răpească din ea o bucată de pâine sau sufletul şi 
purtându-l în gură să fugă de acolo şi să-l mănânce în tihnă. 


De aceea, ca să nu fim în «Cuvântul» nostru ca acest câine şi să nu dăm prilej să fie 
aşa, celor ce caută prilej, am socotit că nu e îngăduit să vorbim acum despre pace 
ostaşilor împăratului nostru, aflați cu tot sufletul în război. Ci să spunem numai 
atâta, că celor ce luptă cu tărie li s-au împletit cununile păcii şi ale liniştii. Deci 
vom spune puţine cuvinte despre linişte, în chip de discernământ, ca să nu întristăm 
pe vreunii că am părăsit «Cuvântul» la mijlocul lui, fără nici o silinţă de a încerca 
să spunem ceva despre ea. 


2) Liniştirea trupului este ştiinţa şi buna aşezare a purtărilor şi a simţurilor lui. 
Iar liniştirea sufletului este conştiinţa gândurilor şi cugetarea nefurată. 
Prietenul liniştii este gândul bărbătesc şi hotărât care stă neaţipit în poarta 
inimii şi omoară sau alungă gindurile care vin. Cel ce se linişteşte întru simţirea 
inimii cunoaşte ceea ce s-a spus. lar cel ce este încă prunc nu cunoaşte aceasta. 
Cel ce se bucură de linişte şi de cunoştinţă (isihastul cunoscător n. tr.) nu are 
nevoie de cuvinte. Căci îşi luminează cuvintele din fapte. 


3) Inceputul liniştirii stă în alungarea zgomotelor ca a unora ce tulbură adâncul. lar 
sfârşitul ei stă în a nu se teme de zgomote, ci în a fi nesimţitor la acestea. 


4) Înaintând, cel ce se linişteşte nu înaintează cu cuvântul, ci este blând şi întreg, 
casă a iubirii. El e anevoie de urnit la cuvânt şi de nemișcat spre mânie. Dar şi 
lucrul dimpotrivă e vădit. 


5) Cel ce se linişteşte, se sârguieşte să închidă netrupescul în casa trupească, ceea 
ce e un lucru prea minunat. 


6) Pisica pândeşte şoarecele şi gândul celui ce se linişteşte, şoarecele cunoscut cu 
mintea. Nu respinge pilda mai sus pusă. lar de nu, încă n-ai cunoscut liniştea. 


7) Monahul adevărat nu e ca un monah ce vieţuieşte cu alt monah. Căci monahul 
are nevoie de trezvie multă şi de minte neîmprăştiată. In lucrul dintâi e ajutat de 
multe ori de altul, iar în cel de al doilea îl ajută îngerul. 


8) Puterile înţelegătoare lturghisesc împreună şi se mişcă în cel ce se linişteşte. 
Dar despre lucrul dimpotrivă voi tăcea . 


9) Adâncă e prăpastia dogmelor. lar mintea celui ce se linişteşte sare fără primejdie 
în ele. Nu e ferit de primejdie cel ce înoată îmbrăcat; nici cel ce se atinge de 
teologie (de cunoaşterea lui Dumnezeu) stăpânit de patimă. 


10) Chilia este îngrăditura trupului celui ce se linişteste. Ea are înăuntru casa 
cunoștinței. 


11) Cel ce suferă de o boală sufletească şi se apucă de liniştire este asemenea celui 
ce sare din corabie în mare şi socoteşte că va ajunge pe o scândură, fără primejdie, 
la uscat. 


12) Celor ce se luptă cu lutul, le vine la timp potrivit liniştea în ajutor, dacă au şi 
un povăţuitor. Căci cel însingurat are nevoie de tărie îngerească. Dar cuvântul meu 
priveşte pe cei ce s-au liniştit cu adevărat cu trupul şi cu duhul. 


13) Isihastul care s-a lenevit va grăi lucruri mincinoase, îndemnând pe oameni prin 
cuvinte cu două înţelesuri ca să-i oprească de la liniştire. După ce a părăsit chilia, 
învinuieşte pe draci şi a uitat că el însuşi s-a făcut sieşi drac. 


14) Am văzut călugări ce se linişteau săturându-şi dorul lor aprins după Dumnezeu 
fără să-l sature şi aprinzând foc din foc, dragoste din dragoste şi dor din dor. 


15) Cel ce se linişteşte (sihastrul) este chipul pământesc al îngerului, care a eliberat 
din trândăvie şi din moleşeală rugăciunea prin scrisoarea dorului şi prin literele 
sârguinţei. 


16) Cel ce se linişteşte (sihastrul) e cel ce strigă cu tărie: «Gata este inima mea, 
Dumnezeule !» (Ps. 56, 10 ; 107, 1). Cel ce se linişteşte (sihastrul) este acela care 
zice: «Eu dorm, dar inima mea veghează» (Cânt. Cânt. 5, 2). 


17) Închide trupului uşa chiliei şi cuvântului uşa limbii şi duhului (rău) uşa 
dinăuntru. 


18) Liniştea mării şi arşița soarelui de amiazi pun la încercare răbdarea 
corăbierului; lipsa celor de trebuinţă vădeşte sârguinţa celui ce se linişteşte. Cel 
dintâi pluteşte moleşit pe ape; cel de al doilea, trândăvindu-se, se amestecă în 
mulţime. 


19) Nu te teme de ciocăniturile care te distrag. Căci plânsul nu ştie de frică, nici nu 
se sperie. 


20) Cei a căror minte a învăţat să se roage cu adevărat vorbesc cu Domnul, ca cei 
ce stau de faţă cu Cel ce stă de faţă, ca cei ce grăiesc la urechea împăratului. Cei a 
căror gură se roagă, se aseamănă cu cei ce cad la picioarele Lui de faţă cu sfatul 


întreg. Cei ce petrec în lume, îl roagă pe împăratul din mijlocul poporului întreg. 
De ai învăţat acest meşteşug, nu-ţi va fi necunoscut ceea ce-ţi spun. 


21) Şezând pe o înălțime, ia seamă la tine însuţi, dacă te pricepi şi atunci vei vedea 
cum, când, de când, câţi şi care furi vin să intre şi să fure strugurii. Obosind de 
pândă, ridică-te şi roagă-te. Şi iarăşi şezând, ţine-te cu bărbăţie de lucrarea de mai 
înainte. 


22) Cineva, care încercase lucrul acesta, voia să vorbească despre el în chip subțire 
şi amănunţit. Dar s-a temut ca nu cumva să-i facă pe lucrători să se lenevească şi 
pe cei ce doresc să se apuce de el, să-i alunge cu sunetul cuvintelor. Cel ce 
vorbeşte în chip subţire şi întru cunoştinţă despre liniştire ridică pe draci împotriva 
lui. Căci nimeni altul nu poate da pe faţă urâciunile acestora. 


23) Cel ce a ajuns la linişte, a cunoscut adânc (abis) de taine. Dar n-a ajuns la 
aceasta dacă n-a văzut şi n-a auzit mai înainte zgomotele valurilor şi ale vânturilor 
şi n-a fost poate stropit de ele. Ceea ce am spus e întărit de marele apostol Pavel. 
Căci dacă nu ar fi fost răpit în Rai ca în linişte, n-ar fi putut auzi cuvinte negrăite 
(II Cor. 12,2). 


24) Urechea liniştii primeşte de la Dumnezeu lucruri minunate. De aceea şi în 
cartea lui lov, această prea înţeleaptă a spus: «Oare nu va primi urechea cuvinte 
minunate de la El?» (lov 4, 12). 


25) Se linişteşte cel ce fuge fără ură de toate, aşa cum altul aleargă cu nepăsare 
spre ele. Acela nu voieşte să sufere vreo întrerupere în dulceaţa primită de la 
Dumnezeu. 


26) 

=> «Mergi, vinde-ţi repede averile tale». Căci «vinde-ţi» cere timp. 

> «Şi le dă săracilor» (Mt. 19, 21), ca să-ţi ajute prin rugăciune spre 
liniştire. 

= «Şi ia-ţi crucea ta» şi purtând-o prin ascultare şi răbdând cu tărie povara 
tăierii voii tale, vino 

=> «şi-Mi urmează Mie» spre dobândirea liniştii prea fericite şi te voi învăţa 
lucrarea şi vieţuirea nevăzută a puterilor înţelegătoare. 


Aceştia nu se vor sătura în vecii vecilor să laude pe Făcătorul şi nici cel ce a intrat 
în cerul liniştii, să laude pe Ziditorul. Nu se îngrijesc de cele materiale, cei ne- 
materiali; nici de hrană, cei nemateriali, dar întrupaţi. Nu simt, cei dintâi, plăcerea 


mâncării; nici cei de al doilea, nu au nevoie de făgăduinţa ei. Nu se îngrijesc acolo 
de bani şi de avere; nici aceştia de supărări din partea duhurilor. 


Nu au cei de sus dorinţa după zidirea văzută; nici cei de jos care se liniştesc, pofta 
vederii sensibile. Nu vor înceta aceia să sporească în iubire. Nici aceştia să se 
întreacă în fiecare zi cu aceia. Nu le e necunoscută acelora bogăţia sporirii; nici 
acestora dragostea urcuşului. Nu se vor opri aceia până ce nu vor ajunge pe 
serafimi; nici aceştia nu vor obosi până ce nu se vor face îngeri. Fericit este cel ce 
nădăjduieşte. De trei ori fericit cel ce, voind, a ajuns înger. 


Acelaşi Cuvânt - Despre felurile liniştirilor şi despre deosebirea lor 


1) În toate ştiinţele sunt, precum e cunoscut tuturor, deosebiri de păreri şi de 
judecăţi. Căci nu le cunosc toţi pe toate, desăvârşit, din lipsa sârguinţei şi din 
puţinătatea puterii. Sunt unii care se scufundă în însuşi portul lumii, dar mai bine 
Zis, în mare sau poate în adâncul ei, pentru slăbiciunea gurii lor sau pentru 
nestăpânirea trupului. Alţii, pentru nestăpânirea mâniei, neputând, nenorociţii, să 
înfrâneze puterea acesteia. Alții, pentru că socotesc să plutească după o regulă a lor 
sau se conduc după închipuirea de sine a lor. Alţii, pentru că nu pot să se înfrâneze 
de la cele materiale, în mijlocul celor materiale. Alţii, pentru că voiesc să se facă 
sârguitori într-o viaţă singuratică. Alţii, pentru că se chinuiesc pe ei fără să ştie 
cum, pentru felurite vini. Unii, pentru că-şi caută prin aceasta slava lor. Dar sunt şi 
alții (dacă, venind, Fiul Omului va afla şi de aceştia pe pământ), care pentru 
desfătarea şi setea dragostei de Dumnezeu şi de dulceaţa ei, s-au căsătorit cu 
această cuvioasă linişte, nefăcând aceasta înainte de a fi dat carte de despărțire 
trândăviei. Căci unirea cu aceasta e socotită curvie de către cea dintâi. 


2) După puţina cunoştinţă dată mie, am întocmit, ca un tâmplar neînţelept, o scară 
a urcuşului. Să vadă fiecare, deci pe care treaptă s-a oprit, fie din pricina conducerii 
de sine (idioritmiei), fie pentru slava oamenilor sau pentru neputinţa limbii sau 
pentru nestăpânirea mâniei sau pentru mărimea împătimirii, ca să-şi plătească 
vinile, ca să se facă sârguitor, ca să dobândească foc. Şi aşa cei dintâi vor fi cei din 
urmă şi cei de pe urmă, cei dintâi. Lucrările săptămânii veacului de acum sunt 
şapte. Unele din ele sunt primite, altele nu sunt primite. lar a opta este semnul 
doveditor al veacului ce va să fie. 


3) la seama, călugăre însingurat, la ceasurile fiarelor. Căci de nu, nu vei putea să le 
întinzi cursele potrivite. Dacă cea care a luat carte de despărțire s-a dus cu totul de 
la tine, e de prisos orice grijă pentru ea. 


Dar de mai cutează să se apropie, nu ştiu cum mă voi linişti. Oare de ce nu au fost 
atâția luminători la cuvioşii Tavanisioţi, ca la Schiteoţi? Cel ce înţelege, să 
înţeleagă, căci eu nu pot grăi, mai bine zis nu voiesc. Unii îşi micşorează patimile, 
alții cântă şi stăruie mai mult în rugăciune, alții aţintindu-se în vedere, petrec în 
acest adânc. Să se cerceteze treptele după chipul scării. Cel ce înaintează, să 
înainteze în Domnul. 


4) Sunt suflete leneşe, care petrecând în mânăstiri de obşte şi având acolo din 
belşug prilejurile care întreţin trândăvia, au ajuns la totală pierzanie. Şi sunt iarăşi 
altele, care s-au dezbrăcat de trândăvia lor prin împreuna vieţuire cu altele. Aceasta 
s-a întâmplat nu numai cu cele mai fără grijă, ci de multe ori şi cu cele mai 
sârguincioase. Acelaşi lucru îl vedem petrecându-se şi cu liniştirea. Primind pe 
mulți încercaţi, 1-a respins din pricina lucrării lor după regula proprie (idioritmie), 
dovedindu-i iubitori de plăcere. lar pe alţii primindu-i cu frică şi cu grijă de a-şi 
purta povara judecății pusă asupra lor, i-a făcut sârguincioşi şi fierbinţi. 


5) Niciunul, dacă e tulburat de mânie şi de închipuirea de sine, de fățărnicie şi de 
ținerea minte a răului, să nu îndrăznească a socoti că vede în smerenie urmă de 
linişte, ca nu cumva să-şi agonisească prin aceasta ieşire din minţi şi numai atâta. 
Iar de e cineva curat de acestea, acela îşi va cunoaşte din aceasta folosul său. Dar 
socotesc că nici acesta. 


6) Semnele, stadiile şi dovezile celor ce se liniştesc cu judecată sunt acestea: minte 
neadormită , cuget neprihănit, răpire la Domnul, închipuirea chinurilor, apăsarea de 
către gândul morţii grabnice, rugăciunea nesăturată, străjuirea nefurată, topirea 
curviei, necunoaşterea împătimirii, moartea lumii, încetarea lăcomiei pântecelui, 
îndemn lăuntric la teologhisire (la ocuparea cu cunoaşterea lui Dumnezeu), izvor 
de dreaptă socoteală, lacrimă supusă, pieirea multei grăiri şi orice altceva din 
acestea, cărora mulţimii îi place să li se împotrivească. Iar ale celor ce nu se 
liniştesc cu judecată sunt acestea: sărăcia în bogăţie, creşterea mâniei, îngrămădirea 
pomenirii răului, micşorarea dragostei, adaos de îngâmfare. lar ceea ce urmează se 
va trece sub tăcere. 


7) Dar fiindcă «Cuvântul» nostru a ajuns aci, după ce am vorbit despre toate, e 
nevoie să grăim şi despre cei ce se află întru ascultare. Căci «Cuvântul» se 
îndreaptă mai ales către aceştia. Semnele celor căsătoriți în chip nedesfrânat şi 
nespurcat cu virtutea aceasta bine împodobită şi cuviincioasă, sunt după cum 
rânduiesc de Dumnezeu purtătorii părinţi, următoarele (ele se desăvârşesc la timpul 
lor, dar întinzându-ne în fiecare zi înainte, adăugăm la ele neîncetat sporiri şi 
înaintări): creşterea smereniei începătoare; micşorarea iuţimii (căci cum nu se va 


întâmpla aceasta, odată ce fierea e lepădată ?); depărtarea întunecimilor; adaosul 
dragostei; înstrăinarea de patimi; izbăvirea de ură; micşorarea neînfrânării, prin 
mustrare; necunoaşterea trândăviei; adaos de sârguință; dragostea miloasă; 
înstrăinarea de mândrie, bunul de toţi dorit şi de puţini dobândit. Nefiind apă în 
fântână, e neavenită numirea ei. lar ceea ce urmează se înţelege de cei ce au minte. 


8) Femeia tânără care nu-şi păzeşte patul şi-a pângărit trupul; iar sufletul care nu 
şi-a păzit tocmeala şi-a pângărit duhul. Faptei celei dintâi îi urmează necinstea, ura, 
bătăile, despărţirea, care e lucrul cel mai jalnic dintre toate. Iar faptei celui de al 
doilea, îi urmează uitarea morţii, nesăturarea pântecelui, neînfrânarea ochilor, 
lucrarea slavei deşarte, somnul nesăturat, mânia învârtoşată, nesimţirea, îngră- 
mădirea gândurilor, sporirea încuviințărilor (cu ispitele), robirea inimii, lucrarea 
tulburării, neauzirea, împotrivirea în cuvânt, necredinţa, inima neîncredinţată, 
multa grăire, împătimirea, îndrăzneala, care e cea mai cumplită dintre toate. lar 
lucrul cel mai jalnic dintre toate este inima nestrăpunsă, căreia îi urmează, în cei 
fără luare aminte, lipsa de durere, maica duhurilor şi a căderilor. 


9) Pe cei ce se liniştesc îi războiesc cinci, iar pe cei întru supunere, trei dintre cei 
opt. Cel ce se linişteşte şi luptă cu trândăvia se păgubeşte de multe ori. Căci va 
cheltui timpul rugăciunii şi al vederii duhovniceşti în meşteşugirile şi luptele cu ea. 


10) Lenevindu-mă pe când şedeam odată în chilie şi gândindu-mă aproape s-o 
părăsesc , venind nişte bărbaţi, m-au fericit mult ca pe un sihastru (ca pe unul ce se 
linişteşte n. tr.) şi îndată gândul trândăviei a plecat, alungat de cel al slavei deşarte 
şi m-am mirat cum acest drac cu trei ţepuşe se împotriveşte tuturor duhurilor. 


11) Priveşte în fiecare ceas bătăile, împroşcările, pornirile, schimbările soţiei tale, 
cum şi încotro îi este pornirea. Dar numai cel ce a dobândit liniştea Duhului Sfânt 
poate să le vadă. 


12) Bunul înainte-mergător al liniştii este negrija de toate lucrurile cuvenite şi 
necuvenite. Căci cel ce deschide celor dintâi va cădea numaidecât în cele de al 
doilea. Al doilea bun al liniştii este rugăciunea neobosită. lar al treilea, lucrarea 
nejefuită a inimii. E cu neputinţă şi firesc ca cel ce n-a învăţat scrierea, să citească 
în cărți şi să cugete la cele citite. Dar şi mai cu neputinţă este ca cei ce n-au 
dobândit cel dintâi lucru să se îndeletnicească cu celelalte două, cu dreaptă 
judecată. 


13) Indeletnicindu-mă eu cu ceea ce e la mijloc, am ajuns între cei din mijloc. Şi 
m-a luminat pe mine şi iată-mă iarăşi între ei. Dar ce era înainte de chipul văzut, 
cel pus peste chipurile lor n-a putut să mă înveţe. Căci nu era lăsat. 


L-am rugat atunci să-mi spună cum se află acum (Hristos, n. tr.) ? «întru ale Sale, a 
spus şi nu întru ale Sale». 


Iar eu am întrebat: «Ce e starea şi şederea de-a dreapta Pricinuitorului ?» 
«E cu neputinţă, zice, a afla aceste lucruri de taină prin auz». 


Atras de dorul acestora, zisei atunci: «Măi adaugă ceva !» 
«încă n-a sosit ceasul», zise, «pentru că îţi lipseşte nestricăciunea. Acestea, de sunt 
acestea împreună cu țarina, nu ştiu; de sunt afară de ea, nu pot spune nicidecum» . 


14) E greu să ne scuturăm de somnul amiezii, mai ales în ceasurile de vară. Poate 
atunci şi numai atunci nu e de lepădat lucrul mâinilor. 


15) Am cunoscut pe dracul trândăviei pregătind calea şi mergând înaintea celui al 
curviei, ca moleşind cu tărie trupul şi scufundându-l în somn, să pricinuiască în cei 
ce se liniştesc întinările ca în vis. De i te vei împotrivi cu tărie, se va război 
negreşit cu putere ca să te facă să încetezi nevoinţele, ca nefolosindu-ţi la nimic. 
Dar nimic nu poate dovedi înfrângerea dracilor, ca războiul înverşunat al lor 
împotriva noastră. 


16) In ieşiri, păzeşte cele adunate. Căci deschizându-se uşa, zboară păsările 
închise. Şi aşa nu vom mai avea nici un folos din liniştire. 


17) Un fir mic de păr tulbură ochiul, o grijă mică alungă liniştea. Căci liniştea este 
lepădarea gândurilor şi renunţarea la grijile îndreptățite. 


18) Cel ce a găsit liniştea, nu se va mai îngriji nici măcar de trupul său. Căci 
nemincinos este cel ce a făgăduit (Mt. 6, 25 ; Il Cor. 1,9). 


19) Cel ce voieşte să înfăţişeze lui Dumnezeu o minte curată şi e frământat de griji 
este asemenea celui ce şi-a legat tare picioarele şi încearcă să umble repede. 


20) Rari sunt cei ce au învăţat până la capăt filozofia privitoare la lume. lar eu spun 
că mai puţini sunt cei ce cunosc cu adevărat filozofia liniştii celei după Dumnezeu. 
Cel ce nu cunoaşte încă pe Dumnezeu, nu e pregătit pentru liniştire şi se supune 


multor primejdii. Liniştea îi înăbuşă pe cei necercaţi. Căci, negustând dulceaţa lui 
Dumnezeu, îşi pierd vremea în robiri, în împrăştieri, în trândăvii şi risipiri. 


21) Cel ce s-a atins de frumuseţea rugăciunii, va fugi de mulțimi ca un asin 
sălbatic. Căci ce altceva dacă nu rugăciunea a eliberat pe asinul sălbatic de toată 
amestecarea cu oamenii? Cel ce este înfăşurat în patimi şi petrece în pustie, ia 
aminte la mişcarea acestora . Aceasta mi-a spus-o şi m-a învăţat şi un sfânt bătrân, 
Gheorghe Arsilaitul, pe care îl cunoaşte şi cuvioşia ta. Acesta, învățând odată un 
suflet netrebnic şi călăuzindu-l spre liniştire, «dimineaţa am văzut, zicea, tăbărând 
asupra lui din plin dracii slavei deşarte şi ai poftei; la amiază pe cei ai lenii, ai 
întristării şi ai mâniei; iar seara, pe cei iubitori de murdărie şi pe tiranii pântecelui». 


22) Mai bun este un sărac ascultător, decât un sihastru furat de griji. 


23) Cel ce se îndeletniceşte cu liniştirea cu dreaptă judecată şi nu vede câştigul ei 
în fiecare zi sau nu se linişteşte cu judecată sau e furat de închipuirea de sine. 


24) Liniştea este neîntrerupta închinare lui Dumnezeu şi starea în faţa Lui. 
25) Pomenirea lui lisus să se unească cu răsuflarea ta şi atunci vei cunoaşte folosul 
liniştii. 


26) Căderea celui ascultător e din voinţa lui; a sihastrului, (a celui ce se linişteşte) 
este din depărtarea de rugăciune. 


27) De te bucuri de vizite în chilie, cunoaşte că petreci în trândăvie şi nu te 
îndeletniceşti cu Dumnezeu. Pildă de rugăciune să-ţi fie văduva aceea nedreptăţită 
de potrivnicul ei (Lc. 18, 3). 


28) lar pildă de liniştire, marele şi întocmai cu îngerii sihastrul Arsenie. Adu-ţi 
aminte în singurătatea ta de vieţuirea acestui mare sihastru (isihast) şi vezi cum 
depărta de multe ori şi pe cei ce veneau la el, ca să nu piardă ceea ce era mai bun. 


29) Am cunoscut pe draci îndemnând pe cei fără judecată dintre cei ce umblă de 
colo până colo, să se ducă mai ales la cei ce se liniştesc cu dreaptă judecată, ca să-i 
împiedice pe aceia prin ei, fie cât de puţin, din lucrarea lor. Socoteşte pe aceştia ca 
atare şi nu te sfii să-i superi cu bună credincioşie pe cei leneşi. Căci poate din 
supărare vor înceta să umble fără rost. Dar vezi ca nu cumva, de dragul scopului 
mai sus pomenit, să întristezi în zadar vreun suflet, care vine însetat să scoată apă 
de la tine. În toate ai nevoie de făclia dreptei socoteli. 


30) Viaţa celor ce se liniştesc, mai bine zis a celor ce petrec în singurătate, să se 
săvârşească potrivit cu conştiinţa şi cu simţirea. Cel ce aleargă cu judecată să-şi 
îndrumeze toate îndeletnicirile, cuvintele, gândurile, paşii, voirile şi mişcările după 
Domnul, întru sfințirea sufletului şi să le facă toate în faţa Lui. lar de e furat (din 
această aţâţare), încă nu vieţuieşte potrivit virtuţii. 


31) «Deschide-voi, zice în psaltire, gândul meu» (Ps. 48, 4) şi voirea mea, pentru 
că sunt încă lipsit de darul deosebirii. lar eu voi înălța prin rugăciune voinţa mea şi 
de acolo, voi aştepta încredințarea (adeverirea sau cunoştinţa). 


32) Credinţa este aripa rugăciunii. Căci neavând-o pe aceasta, se va întoarce 
iarăşi în sânul meu. Credinţa este starea neîndoielnică a sufletului, neclătinat de 
nici 0 împotrivire. Credincios este nu cel ce socoteşte că Dumnezeu poate toate; 
ci cel ce crede că va primi toate. 


33) Credinţa este pricinuitoarea celor nădăjduite. Şi aceasta a arătat-o tâlharul. 
Maica credinţei este osteneala şi inima dreaptă. Cea dintâi o face neîndoielnică, 
a doua o pricinuieşte. Credinţa este maica celor ce se liniştesc (a sihaştrilor = 
isihaştilor). Căci de nu vei crede, cum te vei linişti? 


34) Cel ce se află încătuşat în închisoare e apăsat de frica celui ce-l va chinui. lar 
în cel ce se linişteşte în chilie s-a născut frica de Domnul. Nu se teme cel dintâi aşa 
de mult de judecată, ca cel de al doilea, de judecata Domnului. Ai nevoie de multă 
frică în liniştire, o, minunatule ! Căci nimic nu poate alunga aşa de mult trândăvia, 
ca frica. 


35) Osânditul, de câte ori vine în temniţă judecătorul, caută ţintă la el. Iar 
lucrătorul adevărat al liniştii caută ţintă spre ceasul când va veni cel ce-l grăbeşte. 
Cel dintâi e legat de povara întristării. Cel de al doilea, de izvorul de lacrimi. 


36) De dobândeşti toiagul răbdării, câinii vor înceta îndată de a se obrăznici. 
Răbdarea este durerea nesfărâmată a sufletului, care nu se clinteşte nicidecum sub 
loviturile îndreptățite sau neîndreptăţite. Răbdarea e rânduită pentru necazul pe 
care-l aşteaptă în fiecare zi. Răbdător este lucrătorul care nu cade sau îşi câştigă, 
din căderi, biruinţe. Răbdarea e tăierea scuzelor şi luarea aminte la sine. 


37) Nu are lucrătorul (liniştii) atâta nevoie de hrană, ca de răbdare. Căci pentru 
lipsirea de cea dintâi va lua cunună, dar din lipsa celei de a doua, va agonisi 
pierzarea. 


38) Bărbatul răbdător a murit înainte de mormânt, făcându-şi mormânt chilia sa. 
Răbdarea se naşte din nădejde şi plâns; căci cel lipsit de acestea două e robul 
trândăviei. 


39) Luptătorul lui Hristos trebuie să cunoască pe care dintre vrăjmaşi trebuie să-i 
gonească de departe şi pe care să-i îngăduie să se războiască cu ei. Uneori lupta 
aduce cunună. Alteori ferirea de ea lasă pe cei ce o ocolesc, neprobaţi. Nu se pot 
învăţa acestea prin cuvânt. Căci nu toţi avem aceleaşi însuşiri şi avem de luptat cu 
aceleaşi ispite. 

40) Pe unul din duhuri pândeşte-l prin trezvie, căci şi el se războieşte fără odihnă: 
când stai, când te strămuţi, în scaun, în mişcare, când te întinzi, în rugăciune, în 
somn. 


41) Unii dintre cei ce sunt înainte-şezători pe drumul liniştirii ţin în ei lucrarea 
neîncetată, potrivit cu cuvântul: «Măi înainte văzut-am pe Domnul înaintea mea 
pururea» (Ps. 15, 8). Căci nu toate pâinile hranei duhovniceşti, ale grâului ceresc, 
sunt la fel. Iar alţii, pe cea arătată prin cuvintele: «Prin răbdarea voastră veţi câştiga 
sufletele voastre» (Lc. 21, 29). Alţii, pe cea din cuvintele: «Privegheaţi şi vă 
rugaţi» (Mc. 14, 38). Alţii, pe cea din cuvintele: «Pregăteşte-ţi spre ieşire lucrurile 
tale». Alţii, pe cea din cuvintele: «Smeritu-m-am şi m-a mântuit pe mine» (Ps. 114, 
6). Unii se gândesc pururea la cuvântul: «Nu sunt vrednice pătimirile vremii de 
acum de slava viitoare» (Rom. 8, 18). Alţii, la spusa: «Ca nu cumva să-l răpească 
şi nu va fi Cel ce-l izbăveşte» (Ps. 49, 29). Toţi aleargă, dar numai unul ia cunună 
fără osteneală. 


42) Cel ce a înaintat nu lucrează numai când veghează, ci şi când doarme. De aceea 
unii ocărăsc pe draci chiar când vin la ei în vise şi îndeamnă femei desfrânate la 
neprihănire. Nu aştepta vizite şi nici nu te pregăti pentru ele. Căci starea de linişte e 
simplă şi liberă de orice legătură. 


43) Nimeni, voind să zidească turn şi chilie pentru liniştire, nu va porni la aceasta 
înainte ca şezând, să socotească şi să afle prin rugăciune de are cele trebuincioase 
pentru isprăvirea lucrării, ca nu cumva să se facă, după punerea temeliei, de râsul 
duşmanilor şi piedică celorlalți lucrători. 


44) la seamă la dulceaţa venită în sufletul tău, de nu cumva ţi s-a tocmit cu viclenie 
de către doftori răutăcioşi, mai bine zis uneltitori. 


45) Noaptea, dă cel mai mult timp rugăciunii şi mai puţin cântării, iar ziua, fii după 
puterile tale. Citirea ajută nu puţin la luminarea şi adunarea minţii. Căci cuvintele 


citite sunt ale Duhului Sfânt, care pun în bună rânduială pe cei ce se îndeletnicesc 
cu ele. Fie-ţi ţie celui ce eşti lucrător (al liniştii), cele ce le citeşti, lucrătoare. Iar 
lucrarea lor face de prisos citirea altora. 


46) Caută să luminezi cuvintele sănătăţii mai degrabă prin osteneli decât prin cărți. 
Nu te ocupa cu cuvintele unei cugetări străine, înainte de a fi câştigat putere 
duhovnicească; căci fiind cuvinte ale întunericului, întunecă pe cei fără putere. 

47) O cupă ajunge de multe ori pentru a cunoaşte gustul vinului şi un cuvânt al 
unui sihastru face cunoscute celor ce pot să înţeleagă toată lucrarea şi starea lui 
lăuntrică. 


48) Dobândeşte un ochi neîmprăştiat al sufletului împotriva închipuirii de sine. 
Căci nimic nu te poate fura şi pierde atât de mult, ca aceasta. 


49) Când ieşi afară, înfrânează-ți limba. Căci poate să risipească în grabă multe 
osteneli. 


50) Câştigă-ţi o stare sufletească neiscoditoare. Căci curiozitatea poate întina 
liniştea, cum nu o poate altceva. 


51) Celor ce vin la tine pune înainte cele de trebuinţă trupului şi duhului. De sunt 
mai înţelepţi, să le arătăm filozofia (înţelepciunea liniştii) prin tăcere. Iar de sunt în 
starea de fraţi, să le deschidem uşa pe măsura lor. Dar mai bine este ca pe toţi să-i 
socotim mai presus de noi. 


52) Voind eu să opresc cu totul pe cei ce sunt încă ca nişte prunci, de la lucrul 
mâinilor în adunările (slujbelor), m-a oprit cel ce purta toată noaptea nisipul în 
poala sa. 


53) După cum sunt opuse dogmele Sfintei, Neziditei şi închinatei Treimi, dogmei 
despre iconomia în trup a Unuia din prealăudata Treime (căci cele ce sunt în Sfânta 
Treime, la plural, în aceasta sunt la singular, iar cele ce sunt acolo la singular aici 
sunt la plural ) aşa altele sunt îndeletnicirile proprii liniştirii şi altele, cele proprii 
ascultării. 


54) Dumnezeiescul apostol zice: «Cine a cunoscut mintea Domnului ?» (Rom. II], 
35). lar eu zic: Cine a cunoscut mintea celui ce se linişteşte cu trupul şi cu sufletul? 
Puterea împăratului stă în bogăţia şi mulţimea supuşilor, puterea celui ce se 
linişteşte, în bogăţia rugăciunii. 


Cuvântul XXVIII - Despre fericita rugăciune, sfințita maică a tuturor 
virtuţilor şi despre înfăţişarea văzută şi gândită în vremea rugăciunii 


1) Rugăciunea este după însuşirea ei, însoţirea şi unirea omului şi a lui 
Dumnezeu; iar după lucrare, susţinătoarea lumii. 

— Este împăcare a lui Dumnezeu; 

— maica lacrimilor şi fiica lor; 

—  ispăşirea păcatelor; 

— pod de trecere peste ispite; 

— peretele din mijloc în faţa necazurilor, 

— zdrobirea războaielor, 

— lucrarea îngerilor, 

— hrana tuturor fiinţelor netrupeşti, 

— veselia ce va să vie, 

— lucrarea fără margine, 

— izvorul virtuţilor, 

—  pricinuitoarea harismelor (a darurilor), 

— sporirea nevăzută, 

— hrana sufletului, 

— luminarea minţii, 

— securea deznădejdii, 

— dovedirea nădejdii, 

— risipirea întristării, 

— bogăția călugărilor, 

— vistieria Sihaştrilor, 

— micşorarea mâniei, 

— oglinda înaintării, 

— arătarea măsurilor, 

— vădirea stării dinăuntru, 

— descoperirea celor viitoare, 

— semnul slavei. 


Rugăciunea este celui ce se roagă cu adevărat tribunal, dreptar şi scaun de 
judecată al Domnului, înaintea scaunului Judecăţii viitoare. 


2) Ridicându-ne în picioare, să ascultăm pe această împărăteasă a virtuţilor 
strigând şi grăind cu glas înalt către noi: «Veniţi la mine toţi cei osteniți şi 
împovăraţi şi eu vă voi odihni pe voi. Luaţi jugul meu asupra voastră şi veţi avea 


odihnă şi vindecare rănilor voastre. Că jugul meu este blând» (Mt. 11, 29) şi 
tămăduitor al unor mari greşeli. 


3) Cei ce pornim ca să ne înfăţişăm înaintea împăratului şi să vorbim cu EI, să nu 
facem drumul nepregătiţi, ca nu cumva văzându-ne de departe că nu avem arme şi 
haine cuvenite înfăţişării înaintea Lui, să poruncească slujitorilor şi dregătorilor 
Lui să ne lege şi să ne arunce departe de la faţa Lui, iar cererile noastre să le rupă şi 
să ni le azvârle în faţă. 


4) Când porneşti să te înfățişezi înaintea Domnului, să-ţi fie haina sufletului ţesută 
întreagă din firele, mai bine zis din zalele nepomenirii răului. Căci de nu, cu nimic 
nu te vei folosi. Să-ţi fie țesătura cererii tale simplă, neîmpestriţată în chip felurit. 
Căci, cu un singur cuvânt, vameşul şi fiul risipitor l-au împăcat pe Dumnezeu cu ei. 


5) Una este înfăţişarea celor ce se roagă, dar în acelaşi timp, felurită şi deosebită. 
Unii se înfăţişează ca unui Prieten şi Stăpân, aducându-l laudă şi cererea pentru 
alții şi nu pentru ei. Alţii vin să ceară bogăţie şi slavă şi îndrăzneală mai multă; 
alții, să se roage să fie desăvârşit izbăviţi de duşmanii lor. Unii cer să capete o 
oarecare dregătorie; alţii, desăvârşita scăpare de vreo datorie; alţii, eliberarea din 
închisoare; alţii, iertarea de niscai vinovăţii. 


6) Înainte de toate să punem pe hârtia rugăciunii noastre o mulţumire sinceră. în al 
doilea rând, mărturisirea şi zdrobirea sufletului întru multă simţire. Apoi să facem 
cunoscut împăratului toată cererea noastră. Chipul mai înainte arătat al rugăciunii 
noastre e cel mai bun, precum s-a spus unui frate oarecare de către îngerul 
Domnului. 


7) Dacă te-ai făcut vreodată vinovat faţă de judecătorul văzut, nu vei avea nevoie 
de alt chip în înfăţişarea rugăciunii tale, iar dacă nu te-ai înfățişat nici tu vreodată şi 
n-ai văzut nici pe alţii cercetaţi, învaţă aceasta din rugămintea celor bolnavi în faţa 
doctorilor, când e să li se taie şi să li se ardă vreo rană. 


8) Nu face pe deşteptul în cuvintele rugăciunii tale! Căci gânguritul simplu şi 
nemeșşteşugit al copiilor a înduioşat pe Tatăl lor cel din ceruri. 


9) Nu te porni la vorbărie, ca nu cumva prin căutarea cuvintelor să ţi se împrăştie 
mintea. Un cuvânt al vameşului a făcut pe Dumnezeu îndurător şi un cuvânt spus 
cu credință a mântuit pe tâlhar. Multa vorbire în rugăciune pricinuieşte minţii 
năluciri şi împrăştiere. lar un singur cuvânt o adună. 


10) Când simţi dulceaţă sau străpungere în rugăciune, rămâi în acea stare. Căci 
atunci se află cu noi păzitorul care se roagă împreună cu noi. 


11) Nu fi îndrăzneţ, chiar dacă ai dobândit curăţia. Mai degrabă apropie-te întru 
multă smerită cugetare şi mai multă îndrăznire vei avea. 


12) Chiar de ai urca toată scara virtuţilor, roagă-te pentru iertarea păcatelor, auzind 
pe Pavel care strigă că dintre păcătoşi «cel dintâi sunt eu» (| Tim. 1, 15). 


13) Indulcesc bucatele, untdelemnul şi sarea; inaripează rugăciunea, smerenia şi 
lacrima. 


14) De te vei îmbrăca în toată blândeţea şi nemânie-rea, nu te vei obosi mult ca să 
slobozeşti mintea ta din robie. 


15) Până ce n-am dobândit rugăciune vădită, ne asemănăm celor ce deprind pruncii 
la început să umble. 


16) Luptă să ridici, mai bine zis să închizi cugetarea în cuvintele rugăciunii, iar 
dacă, slăbind pentru pruncia ei, cade, ridic-o iarăşi. Căci e proprie minţii 
nestatornicia, dar e propriu lui Dumnezeu s-o poată statornici. 


17) De ai dobândit nevoinţa neîntreruptă, va veni în tine Cel ce, închizând între 
țărmuri marea minţii, îi spune în rugăciune: vino până aici şi să nu treci de aici. 


18) Nu poate fi legat duhul. Dar unde e Ziditorul duhului, toate se supun lui. 


19) Dacă ai vedea vreodată Soarele, cum se cuvine, ai putea să şi vorbeşti cu EI, 
după cuviinţă. lar de nu, cum poţi să te apropii de EI în chip nemincinos, odată ce 
nu-L vezi? 


20) Începutul rugăciunii alungă, printr-un singur gând atacurile, de la începuturile 
lor; la mijlocul ei, cugetarea se statorniceşte în cele spuse şi gândite iar 
desăvârşirea ei este răpirea la Dumnezeu. 


21) Alta este bucuria ce se naşte din rugăciune în cei ce petrec în obşte şi alta, cea 
care se iveşte în cei ce se roagă îndeletnicindu-se cu liniştirea. Cea dintâi e 
amestecată poate cu închipuiri; cea de a doua se umple întreagă de smerită 
cugetare. 


22) De deprinzi mintea să nu se depărteze niciodată, îți va fi aproape chiar şi când 
te afli la masă. lar dacă rătăceşte neîmpiedecată, nu va putea să rămână niciodată 
lângă tine. 


23) Marele lucrător al mării şi desăvârşitei rugăciuni zice: «Voiesc să spun cinci 
cuvinte cu mintea mea» şi cele următoare (| Cor. 14, 19). Celor mai prunci cu 
duhul acest lucru le este străin. De aceea noi, ca nişte nedesăvârşiţi, căutăm 
felurimea şi cantitatea în rugăciune. Dar felul al doilea e pricinuitor al celui dintâi. 
Căci se spune: «Dă rugăciune curată celui ce se roagă» fără pregetare în chip 
întinat şi cu osteneală. 


24) Altceva este întinăciunea rugăciunii şi altceva e pieirea ei şi altceva furarea şi 
altceva prihănirea ei. Întinăciunea ei este a sta înaintea lui Dumnezeu și a năluci 
gânduri necuvenite; pieirea este a se robi de griji nefolositoare. Furarea este 
împrăştierea cugetării pe nesimţite; prihănirea este un atac oarecare ce se apropie 
de noi. 


25) De nu suntem singuri în vremea stării la rugăciune, să dăm un chip lăuntric 
acestei stări. lar de nu sunt de faţă slujitorii laudelor, să dăm şi înfăţişării din afară 
chipul rugăciunii. Căci în cei nedesăvârşiți, de multe ori mintea ia chip comun cu 
cel al trupului. 


26) Toţi, dar mai mult cei ce se duc la împăratul ca să primească iertarea datoriilor, 
au nevoie de o zdrobire negrăită. 


27) De ne aflăm încă în închisoare, să urmăm lui Petru şi «să ne încingem cu 
şorțul» ascultării, să ne dezbrăcăm de nevoile noastre şi să ne apropiem, goi de 
acestea, de Domnul în rugăciune (sunt îmbinate loan 21, 18 şi Fapte 12, 8 ntr.), 
cerând să se facă numai voia Lui. ŞI atunci vei primi pe Dumnezeu de cârmaci al 
sufletului tău, ca să te cârmuiască fără primejdie. 


28) Sculându-te din iubirea de lume şi de plăceri, aruncă grijile. Dezbracă-te de 
gânduri, leapădă-te de trup. Căci rugăciunea nu e nimic altceva decât înstrăinarea 
de lumea văzută şi nevăzută. «Că ce-mi este mie în cer?» (Ps. 72, 24). Nimic. «Și 
ce am voit de la Tine pe pământ?» (Ibid.). Nimic, decât să mă lipesc de Tine 
neîmprăştiat în rugăciune. Unii doresc bogăţie, alții slavă, alţii agoniseală. «Jar 
dorul meu este să mă lipesc de Tine, să-mi pun în Tine nădejdea» nepătimirii 
mele (Ps. 72, 27). 


29) Credinţa înaripează rugăciunea. Căci fără ea nu se poate zbura la cer. 


30) Cei împătimiţi să cerem cu stăruință pe Domnul. Căci toţi cei neîmpătimiţi au 
înaintat la nepătimire din împătimire. 


31) Deşi judecătorul nu se teme de Dumnezeu ca Dumnezeu, dar pentru că sufletul 
din el, văduvit prin păcat şi cădere, îi pricinuieşte supărări, îi face dreptate 
împotriva dușmanului lui, trupul şi a duhurilor care-l războiesc (Lc. 18, 5). 


32) Pe cei recunoscători, Bunul nostru Chivernisitor îi atrage prin împlinirea 
grabnică a cererii, spre dragostea Lui; dar sufletele nerecunoscătoare ale dinilor le 
face să şadă, din foamete şi din setea după împlinirea cererii lor, lângă EI prin 
rugăciune. Căci câinele nerecunoscător, îndată ce primeşte pâinea, se depărtează de 
la cel ce i-a dat-o. 


33) Nu zice că zăbovind mult timp în rugăciune, n-ai dobândit nimic, căci iată ai şi 
dobândit. Căci ce bine mai înalt este ca acela de a fi fost lipit de EI şi de a fi stăruit 
neîntrerupt în unirea cu EI? 


34) Nu se teme cel osândit de executarea pedepsei lui, atâta cât se teme cel ce 
îngrijeşte de rugăciune, de starea la rugăciune. De aceea, de este cineva înţelept şi 
ager la minte, poate lepăda, gândindu-se la ea, toată defăimarea şi mânia şi grija şi 
ocupaţia şi necazul şi săturarea şi gândul şi ispita. 


35) Pregăteşte-te pentru rugăciunea neîncetată din suflet spre ridicare la rugăciune 
şi vei înainta degrabă. 


36) Am văzut pe unii care străluceau în ascultare şi se îngrijeau cu toată puterea de 
pomenirea lui Dumnezeu cu mintea, ridicându-se la rugăciune dintr-odată şi 
înălțându-se deasupra minţii lor degrabă şi vărsând şiroaie de lacrimi. Căci se 
pregătiseră prin cuvioasa ascultare. 


37) Cântării împreună îi urmează robiri şi împrăştieri, dar nu se întâmplă aceasta 
cu rugăciunea cântată de unul singur. Căci pe aceasta o războieşte lenea, pe când 
celei dintâi îi ajută râvna. 


38) Iubirea ostaşului faţă de împărat o arată războiul; iubirea călugărului faţă 
de Dumnezeu o arată vremea rugăciunii şi Starea la rugăciune. Starea ta 
lăuntrică ţi-o arată rugăciunea. Căci teologii (cuvântătorii de Dumnezeu n.tr.) 
au socotit-o pe aceasta oglinda călugărului. 


39) Cel ce se îndeletniceşte cu vreun lucru, dacă venind ceasul rugăciunii continuă 
să se ocupe cu el, e de batjocură dracilor. Căci scopul furilor e să fure rugăciunea, 
ceas de ceas, de la noi. 


40) Nu refuza, când ţi se cere să te rogi pentru un suflet, chiar dacă n-ai dobândit 
rugăciunea. Căci credinţa celui ce o cerea pe aceasta a mântuit de multe ori pe cel 
ce se roagă cu zdrobire de inimă. Nu te înălța dacă te-ai rugat pentru altul şi ai fost 
ascultat. Căci credinţa lui a lucrat şi a izbutit. 


41) Oricărui copil 1 se cere de învăţător în fiecare zi neîncetat să spună ceea ce a 
învăţat de la el. Oricărei minţi 1 se va cere cu dreptate în fiecare rugăciune puterea 
ce a primit-o de la Dumnezeu. 


42) Când te rogi cu trezvie, eşti mai repede împins spre mânie. Căci acesta este 
scopul vrăjmaşilor . Să împlinim toată virtutea, dar mai mult rugăciunea, cu multă 
simţire. Dar sufletul se roagă întru simţire, când se ridică mai presus de mânie. 


43) Numai cele agonisite cu multe cereri şi în timp îndelungat ne rămân statornice. 
Cel ce a câştigat pe Domnul, nu-şi mai spune sie în rugăciune scopul ei. Căci 
atunci Duhul Se roagă pentru el cu suspine negrăite (Rom. 8, 26). 


44) Nu primi în rugăciune nici o nălucire a simţurilor, ca să nu suferi vreo ieşire 
din minţi. 


45) Incredinţarea împlinirii oricărei cereri se iveşte chiar în rugăciune.lar 
încredințarea este izbăvirea de îndoială. Incredinţareaeste vădirea neclintită a ceea 
ce nu este vădit. 


46) Ingrijindu-te de rugăciune, fă-te foarte milostiv. Căci în ea călugării vor lua 
cele însutite. lar ceea ce urmează se va spune în ceea ce urmează. 


47) Venind foc în inimă, a înviat rugăciunea. lar sculându-se aceasta şi înălțându- 
se la cer, s-a făcut co-borârea focului în foişorul sufletului. 


48) Spun unii că rugăciunea e mai mare decât aducerea aminte de moarte. ar eu le 
laud ca pe două firi ale unui unic ipostas. 


49) Calul încercat, cu cât înaintează, cu atât se înfierbântă şi sporeşte în alergare. 
Prin alergare înţeleg cântarea şi prin cal, mintea bărbătească. Aceasta adulmecă de 
departe războiul şi pregătită fiind, rămâne cu totul neclintită. 


50) Urât lucru este să răpeşti apa de la gura însetatului. Dar mai urât este ca 
sufletul ce se roagă cu străpungere să se lipsească pe sine înainte de sfârşitul 
acesteia, de mult dorita stare la rugăciune. 


51) Să nu sari (din rugăciune) până ce nu vei vedea focul şi apa încetând prin 
iconomie. Căci nu vei primi un timp ca acesta pentru iertarea păcatelor în toată 
viaţa ta . Cel ce a gustat rugăciunea şi şi-a întinat de multe ori mintea cu un cuvânt 
greşit din neatenţie, stând la rugăciune nu află, deobicei, pe Cel dorit. 


52) Altceva este a supraveghea mai des inima şi altceva a conduce inima, prin 
mintea care stăpâneşte şi aduce, ca arhiereu, jertfe raționale lui Hristos. Pe cei 
dintâi, cum zice unul din cei ce s-au împărtăşit de numele de teolog, venind focul 
cel sfânt şi mai presus de ceruri, îi arde pentru nedeplinătatea curăţiei; pe ceilalți îi 
luminează, pentru măsura desăvârşirii la care au ajuns. 


Căci Acelaşi se numeşte foc mistuitor şi lumină luminătoare. De aceea unii, ieşind 
din rugăciune, sunt ca unii ce ies dintr-un cuptor de foc, simțind ca o uşurare de o 
murdărie şi de cele materiale. Alţii sunt ca luminaţi de o lumină şi îmbrăcaţi în 
veşmântul smereniei şi al veselici. 


lar cei ce ies din rugăciune neîmpărtăşiţi de aceste două lucrări, se roagă în chip 
trupesc, ca să nu spun iudaic. Dacă un trup ce se atinge de un alt trup, se 
preschimbă prin lucrarea aceluia, cum nu se va preschimba cel ce se atinge de 
Trupul lui Dumnezeu cu mâini nevinovate ? 


53) Trebuie să privim la Prea bunul nostru împărat, cum privim la împăratul de pe 
pământ. Căci şi acesta dăruieşte darurile sale ostaşilor săi, uneori prin sine însuşi, 
alteori printr-un prieten, alteori printr-un slujitor şi alteori şi într-un chip neştiut. 
Deci aşa ne dăruieşte şi veşmântul smereniei, potrivit nouă. 


54) Precum împăratul pământesc priveşte cu scârbă la cel ce stă în faţa lui dar îşi 
întoarce faţa de la el şi vorbeşte cu duşmanii stăpânului, aşa priveşte cu scârbă şi 
Domnul la cel ce stă înaintea Lui în rugăciune şi primeşte gânduri necurate. 


55) Alungă cu arma pe câinele ce se apropie şi de câte ori se obrăzniceşte din nou, 
nu-l îngădui! 


56) Cere prin plâns; caută prin ascultare; bate prin îndelungă-răbdare! «Că cel 


ce cere (astfel) va lua şi cel ce caută va afla şi celui ce bate, i se va deschide» (Lc. 
11, 10). 


Păzeşte-te să nu te rogi oricum pentru o femeie în rugăciunea ta, ca nu cumva să fii 
jefuit din partea dreaptă. 


57) Nu căuta să mărturiseşti faptele trupeşti cu de-a amănuntul, aşa cum sunt, ca să 
nu te ispiteşti tu însuți. 


58) Să nu ţi se facă ţie vremea rugăciunii, vreme sau ceas al unor cugetări 
trebuincioase sau al unor lucruri duhovniceşti. lar de nu, vei fi jefuit de ceea ce e 
mai bun. 


59) Cel ce ţine neîncetat toiagul rugăciunii nu se poticneşte. Şi chiar de i s-ar 
întâmpla aceasta, nu va cădea de tot. Căci rugăciunea este stăpânitoarea bine- 
credincioasă de la Dumnezeu. Folosul ei se dovedeşte prin biruirea împiedicărilor 
drăceşti ce ni se întâmplă în timpul adunărilor (slujbelor de obşte n.tr.). lar rodul ei, 
prin înfrângerea vrăjmaşului. «Că întru aceasta am cunoscut că m-ai voit pe mine, 
că nu se va bucura vrăjmaşul meu de mine» (în vremea războirii n.tr.) (Ps. 40, 11). 
«Strigat-am  - zice psalmistul - din toată inima mea» (Ps. 118, 10), cu gura, cu 
sufletul şi cu duhul. Căci «unde sunt cei doi de pe urmă adunaţi, acolo e şi 
Dumnezeu în mijlocul lor» (Mt. 18, 20). 


60) Nici cele trupeşti, nici cele duhovniceşti nu le au toţi la fel. Unora li se 
potriveşte mai mult cântarea repede, altora cea mai domoală. Cei dintâi se apără de 
robire, ceilalți se luptă cu lipsa de învăţătură. 


61) Dacă te rogi neîntrerupt împăratului împotriva vrăjmaşilor tăi, când vor veni 
asupra ta, îndrăzneşte, căci nu vei obosi. Că se vor depărta de la tine degrabă. 
Fiindcă nu voiesc nelegiuiţii să te vadă luând cununa în lupta cu ei prin rugăciune. 
Pe lângă aceasta vor fugi, biruiţi de rugăciune, ca de foc. 


62) Agoniseşte toată bărbăţia şi vei avea pe Dumnezeu ca învăţător al rugăciunii. 


63) Nu e cu putinţă a învăţa să vezi prin cuvânt. Ci vederea ţine de fire. Nici 
frumuseţea rugăciunii nu se cunoaşte prin învăţătura altuia. Căci ea are de la sine 
învăţător pe Dumnezeu, Care învaţă pe om cunoştinţa şi dă celui ce cere 
rugăciunea şi binecuvântează anii celor drepți. Amin. 


Cuvântul XXIX - Despre nepătimire sau cerul pământesc şi despre 
desăvârşirea şi învierea sufletului înainte de învierea cea de obşte 


1) lată-ne şi pe noi, cei afundaţi în groapa cea mai adâncă a neştiinţei şi în patimile 
întunecate şi în umbra morţii acestui trup, începând să vorbim (să filozofăm n.tr.), 
cu îndrăzneală despre cerul pământesc . Bolta cerească are ca frumuseţe stelele, iar 
nepătimirea, virtuțile. Căci eu n-am învăţat să fie nepătimirea altceva, decât cerul 
minţii în inimă, care socoteşte ca jucării uneltirile dracilor. 


2) Nepătimitor este şi se cunoaşte propriu-zis cel ce şi-a făcut trupul nestricăcios, 
şi-a înălțat mintea deasupra zidirii şi toate simţurile şi le-a supus minţii, iar sufletul 
şi l-a pus în faţa Domnului. Prin aceasta se întinde spre El peste puterea sa. Unii 
iarăşi spun că nepătimirea este învierea sufletului înainte de cea a trupului. lar alții, 
că e a doua, după a îngerilor, cunoştinţă desăvârşită a lui Dumnezeu. 


3) Deci această desăvârşită desăvârşire nedesăvârşită a celor desăvârşiţi, precum 
mi-a spus unul care a gustat-o, atât de mult sfinţeşte mintea şi o răpeşte de la cele 
materiale, încât cea mai mare parte a vieţii în trup, după ajungerea la limanul 
ceresc, o ţine ridicată în contemplare (în vederea duhovnicească), ca pe una ce e 
răpită în cer. Bine zice despre aceasta cel ce a cercat-o pe ea: «Că cei puternici ai 
lui Dumnezeu s-au ridicat foarte, de la pământ» (Ps. 44, 9). Unul din aceştia ştim 
că a fost şi egipteanul care nu şi-a lăsat mâinile sale întinse mult timp în rugăciune 
când se ruga cu unii. 


4) Unul poate fi nepătimitor, dar altul mai nepătimitor decât nepătimitorul. Cel 
dintâi urăşte cu tărie cele rele, cel de al doilea se îmbogăţeşte fără să se sature în 
virtuţi. 


5) Nepătimire a dovedit cel ce a spus: «Am dobândit mintea Domnului» (1 Cor. 6, 
1). Nepătimire a dovedit egipteanul care a zis că nu are frică de Domnul. 
Nepătimire a dovedit cel ce s-a rugat să se întoarcă la el patimile. Cine s-a 
învrednicit, înainte de strălucirea viitoare, de nepătimire, ca Sirul acela? Căci 
vestitul prooroc David a zis către Domnul: «La-să-mă ca să răsuflu» (Ps. 38, 13), 
iar acest atlet al lui Dumnezeu: «Slăbeşte, Doamne, valurile harului Tău». 


6) Nepătimire are sufletul care aşa de mult s-a îmbibat de calitatea virtuţilor, ca cei 
pătimaşi, de plăceri. 


7) Dacă lăcomia pântecelui stă în aceea că cel stăpânit de ea se sileşte pe sine să 
mănânce chiar fără poftă, firea înfrânării stă în aceea că cel ce se nevoieşte în ea, 
chiar când e flămând îşi stăpâneşte firea sa nevinovată. 


8)Dacă desfrânarea stă în aceea că cel stăpânit de ea se înfierbântă şi după 
animalele necuvântătoare, firea neprihănirii are faţă de toate o simţire ca faţă de 
cele neînsuflețite. 


9) Dacă hotarul iubirii de arginţi stă în aceea că cel stăpânit de ea nu încetează 
niciodată să strângă şi nu se poate sătura niciodată , hotarul neagonisirii stă în a nu 
cruța cineva nici trupul său. 


10) Dacă hotarul trândăviei e a nu avea răbdare în nici o odihnă, al răbdării este a 
se socoti cineva în orice necaz ca fiind în odihnă. 


11) Dacă oceanul mâniei stă în a se înfuria chiar când nu e nimeni de faţă, al 
îndelungii răbdări stă în a fi cineva la fel de liniştit fie că e de faţă, fie că nu e de 
faţă cel ce-l defaimă. 


12) Dacă înălțimea slavei deşarte stă în a face cineva schime şi fapte făţarnice, 
chiar când nu e de faţă nimeni care e obligat să-l laude, semnul lipsei de slavă 
deşartă se arată în a nu se lăsa cineva niciodată furat cu cugetarea de prezenţa celor 
ce-l laudă. 


13) Dacă semnul pierzaniei sau al mândriei stă în a se mândri cineva în orice stare 
sărăcăcioasă sau dispreţuită s-ar afla, dovada smereniei mântuitoare stă în a avea 
cineva un cuget smerit în faptele şi isprăvile cele mai înalte. 


14) Dacă dovada împătimirii totale stă în a se supune cineva repede tuturor 
gândurilor şi pornirilor semănate de draci, eu am învăţat că semnul sfintei nepăti- 
miri stă în a putea zice cu adevărat: «Abătându-se cel rău de la mine, n-am 
cunoscut» (Ps. 100, 5), nici cum a venit, nici pentru ce, nici cum a plecat, ci sunt 
întreg nesimţitor față de acestea, fiind în întregime unit cu Dumnezeu, acum şi 
pururea în viitor. 


15) Cel ce s-a învrednicit de o astfel de stare, fiind el încă în trup, îl are pe 
Dumnezeu cârmaci, sălăşluit în sine în toate cuvintele, faptele şi gândurile. De 
aceea simte înăuntru, prin iluminare, voia Domnului cum ar auzi un glas şi se află 
ridicat mai presus de toată învăţătura omenească. «Când voi veni, zice şi mă voi 
arăta feţei lui Dumnezeu?» (Ps. 41), căci nu mai pot suporta în mine puterea 
dorului şi caut spre frumuseţea nemuritoare pe care mi-ai dat-o înainte de lut. 
Nepătimitorul, ce trebuie să spunem mai mult, «nu mai vieţuieşte el, ci Hristos 
vieţuieşte în el» (Gal. 2, 20), cum zice cel ce s-a luptat lupta cea bună şi călătoria a 
săvârşit şi credinţa a păzit. 


16) Coroana împăratului nu e alcătuită dintr-o singură piatră. Nu se desăvârşeşte 
nepătimirea de vom nesocoti fie şi numai o singură virtute. Înţelege nepătimirea ca 
palatul împăratului celui din ceruri; iar multele locaşuri, ca locuinţele dinlăuntrul 
cetăţii. lar prin zidul acestui Ierusalim ceresc, înţelege iertarea greşalelor. 


17) Să alergăm, fraților să alergăm ca să ne bucurăm de intrarea în cămara de nuntă 
a palatului. Că de vom lipsi din vreo pricină oarecare, fie din pricina poverii 
vreunei patimi ce ne stăpâneşte de mai înainte, fie din pricina vremii, fie şi numai 
de vreun locaş din jurul cămării de nuntă, va fi mare nenorocire. Chiar de 
şchiopătăm încă şi suntem slăbănogi, să ajungem în tot chipul măcar înlăuntrul 
zidului. Că cel ce nu ajunge înainte de sfârşit la zidul acela, sau nu a trecut dincolo 
de el, se va sălăşlui în pustiul dracilor. De aceea se ruga careva: «întru Dumnezeul 
meu voi trece peste zid» (Ps. 17, 32). Iar altul zice ca din partea lui Dumnezeu : 
«Oare nu păcatele voastre sunt cele care fac despărţirea între voi şi Mine ?» (Îs. 59, 
2), 


18) Să dărâmăm, o, prieteni, peretele din mijloc al despărţiturii, pe care l-am zidit 
în chip rău, prin neascultare. Să primim chiar din această viaţă dezlegarea datoriei. 
Pentru că nu este în iad cine să poată ierta datoria. 


19) Să ne sârguim, fraţilor, de aici înainte. Căci de ne vom sili, vom fi scrişi în 
cartea vieţii (Apoc. 3, 5). Nu încape motiv de dezvinovăţire: nici căderea, nici 
vremea, nici povara . «Câţi au primit pe Domnul, prin baia naşterii din nou, le-a dat 
lor putere să se numească fii ai lui Dumnezeu» (În. 1, 12), zicând: «Opriţi-vă şi 
cunoaşteţi că Eu sunt Dumnezeu» (Ps. 45, 10) şi nepătimirea. Lui fie slavă în vecii 
vecilor. Amin. 


Fericita nepătimire înalță de la pământ mintea sărmană şi ridică pe cea săracă din 
patimi. Dragostea atot lăudată o face să şadă cu îngerii stăpânitori, cu căpeteniile 
poporului Israil. 


Cuvântul XXX - Despre legătura treimii virtuţilor: a dragostei, a nădejdii şi a 
credinţei 


1) «Iar acum, după toate cele spuse înainte, rămân aceste trei, legătura care 
strânge şi ţine toate: credinţa, nădejdea şi dragostea. Dar mai mare decât toate 
este dragostea. Căci Dumnezeu se numeşte dragoste» (I Cor. 13,13). 


Dar eu (pe cât pot să înţeleg), pe una o văd ca rază, pe alta ca lumină, iar pe 
cealaltă ca cerc. Şi toate sunt o strălucire şi o lumină. 


— Cea dintâi toate le poate face şi zidi; 

— a doua îmbrățișează mila lui Dumnezeu; 

— iara treia niciodată nu cade, nu încetează a privi şi nu lasă pe cel rănit de 
ea să-şi liniştească fericita nebunie. 


2) Cel ce voieşte să vorbească despre dragostea lui Dumnezeu încearcă să 
vorbească despre Dumnezeu însuşi. Dar a vorbi despre Dumnezeu prin cuvinte e 
greşit şi primejdios celor ce nu iau aminte. Cuvântul despre dragoste e cunoscut 
îngerilor, dar şi acelora, numai prin lucrarea iluminării. Dragostea e Dumnezeu. lar 
cel ce voieşte să arate hotarul (definiţia n.tr.) Acestuia, e ca cel ce orb fiind, 
numără nisipul de pe fundul oceanului. 


3) Dragostea, după calitate, e asemănarea cu Dumnezeu, pe cât e cu putinţă 
muritorilor. lar după lucrare, e o beţie a sufletului. După însuşire, e izvorul 
credinţei, adâncul fără fund al îndelungii-răbdări, oceanul smereniei. 


4) Dragostea este, propriu-zis, lepădarea a tot cugetul potrivnic, dacă dragostea nu 
socotește răul. Dragostea, nepătimirea şi înfierea se deosebesc numai prin numiri. 
Precum lumina, focul şi flacăra se unesc într-o singură lucrare, aşa înţelege şi 
despre acestea. În măsura în care îi lipseşte ceva din plinătate, încape în ea frica. 
Căci cel fără de frică, sau s-a umplut de iubire sau a murit cu sufletul. 


5) Nu e un lucru necuvenit a asemăna chipurile dorului, fricii, sârguinţei, râvnii şi 
robiei omenești, cu cele ale dragostei de Dumnezeu. 
— Fericit este cel ce are faţă de Dumnezeu un dor asemănător celui pe care-l 
are îndrăgostitul nebun faţă de iubita lui. 
— Fericit este cel ce se teme de Domnul aşa de mult, cât se tem cei pârâţi, de 
judecător. 
— Fericit este cel ce s-a făcut atât de sârguitor în sârguința cea adevărată, pe 
cât de recunoscător s-a făcut slujitorul faţă de stăpânul său. 
— Fericit este cel ce s-a făcut atât de râvnitor în virtuţi, pe cât sunt de atenţi în 
râvwna lor soţii faţă de soțiile lor. 
— Fericit este cel ce stă în rugăciune în faţa Domnului, precum stau slujitorii 
în faţa împăratului. 
— Fericit este cel ce se nevoieşte să placă aşa de neintrerupt Domnului, pe cât 
oamenilor. 


Nu se lipeşte pruncul de sânul mamei, cum obişnuieşte fiul iubirii să se lipească 
totdeauna de Domnul. 


6) Cel ce iubeşte cu adevărat, îşi închipuie pururea faţa celui iubit şi o îmbrăţişează 
cu dulceaţă înlăuntrul său. Unul ca acesta nu se mai poate linişti nici în somn de 
dorul aceluia, ci şi atunci se îndeletniceşte cu cel dorit. Aşa se întâmplă cu fiinţele 
trupeşti, aşa cu cele netrupeşti. 


7) Cineva rănit de săgeata dragostei a zis despre sine (lucru de care mă minunez): 
«Eu dorm», silit de trebuinţa firii, «iar inima mea veghează» (Cânt. Cânt. 5, 2), din 
pricina mărimii dragostei. 


8) E de amintit, o, iubitule, că după pieirea fiarelor din jurul sufletului, acesta se 
doreşte şi se sfârşeşte după Domnul, înfierbântat ca de un venin, de focul dragostei. 


9) Foamea lucrează nearătat şi nedesluşit, iar lucrarea setei se întinde şi se face 
tuturor arătată prin fierbinţeală. De aceea zice cel ce doreşte pe Dumnezeu: 
<însetat-a sufletul meu spre Dumnezeu cel tare, cel viu» (Ps. 41, 2). 


10) Dacă faţa celui iubit ne preschimbă în chip vădit pe toţi şi ne face luminoşi, 
veseli şi neîntristaţi, ce nu poate face faţa Stăpânului, când vine în chip nevăzut 
în sufletul curat? 


11) Frica, când se iveşte în simţirea sufletului, obişnuieşte să topească şi să 
mănânce întinăciunea. «Pătrunde cu frica, zice, carnea mea» (Ps. 118, 120). Iar 
cuvioasa iubire uneori obişnuieşte să-i mănânce pe unii, potrivit celui ce a spus: 
«Robitu-mi-ai inima, robitu-mi-ai inima» (Cânt. Cânt. 4, 9), iar alteori îi face pe 
alții să se bucure şi-i umple de strălucire: «Spre EI, zice, a nădăjduit inima mea şi 
m-am temut; şi a înflorit trupul meu» (Ps. 27, 10) şi: «Când inima se veseleşte, faţa 
înfloreşte» (Pilde, 15, 13). 


Când deci omul întreg se amestecă cu iubirea lui Dumnezeu, atunci strălucirea 
sufletului se arată în trup ca într-o oglindă. Aşa se umplea de slavă văzătorul de 
Dumnezeu Moise. Cei ce au atins această treaptă, deopotrivă cu a îngerilor, uită de 
multe ori de hrana trupească. Ba socotesc că nici nu o doresc pe aceasta. Şi nu e de 
mirare, dacă şi dragostea potrivnică respinge de multe ori hrana. 


Socotesc că trupul acestor nestricăcioşi nici nu se îmbolnăveşte oricum. Căci s-a 
făcut nestricăcios, curăţindu-se prin văpaia neprihănirii, care a pus capăt celeilalte 
văpăi. Socotesc că nici de mâncare nu se apropie cu plăcere. Căci focul ceresc 


obişnuieşte să hrănească sufletele acestora cum hrăneşte apa de sub pământ 
rădăcina plantei. 


12) Creşterea fricii pune început iubirii. lar capătul desăvârşit al neprihănirii e 
pricină a cunoaşterii lui Dumnezeu şi a cuvântării de Dumnezeu (a teologiei n.tr.). 
Cel ce şi-a unit simţirile cu Dumnezeu, e învăţat tainic de EI cuvintele Lui, iar fără 
unirea acestora (cu Dumnezeu), e greu a grăi despre Dumnezeu. 


13) Cuvântul ființial al lui Dumnezeu desăvârşeşte neprihănirea, omorând moartea 
sufletului prin prezenţa Lui. lar aceasta odată omorâtă, ucenicul se luminează în 
cunoaşterea şi cuvântarea de Dumnezeu. Cuvântul Domnului, cel din Cuvântul 
Tatălui, curat, rămâne în veacul veacului. Iar cel ce n-a cunoscut pe Dumnezeu, 
vorbeşte despre EI prin presupuneri. 


14) Neprihănirea a făcut pe ucenic teolog (cuvântător de Dumnezeu, n.tr.), întărind 
prin el dogmele Treimi. 


15) Cel ce iubeşte pe Domnul, a iubit mai întâi pe fratele său. Dovada primului 
lucru este cel de al doilea. Cel ce iubeşte pe aproapele, nu rabdă vreodată pe cei 
ce clevetesc şi fuge de ei mai degrabă ca de foc. Cel ce zice că iubeşte pe 
Domnul, dar pe fratele său se mânie, este asemenea celui ce aleargă în vis. 


16) Tăria iubirii este nădejdea. Căci prin aceasta aşteptăm plata iubirii. 
Nădejdea este bogăţia bogăției nearătate. Ea este vistieria neîndoielnică dinainte 
de vistierie. Ea este odihnă în osteneli. Ea este uşa iubirii. Ea omoară 
deznădejdea. Ea este icoana celor ce nu sunt de faţă. Lipsa nădejdii este pieirea 
iubirii. De ea sunt legate trudele, de ea atârnă ostenelile, pe ea o înconjoară 
mila. 


17) Călugărul cu nădejde tare junghie lenea, omorând cu sabia acesteia pe aceea. 
Cercarea (experiența) naşte nădejdea darurilor Domnului. Căci cel necercat nu 
rămâne neîndoit. Mânia risipeşte nădejdea. Căci aceasta nu ruşinează. lar cel ce se 
mânie are chip necuviincios. 


18) Iubirea dăruieşte proorocia. Iubirea pricinuieşte minunile. Iubirea este adâncul 
(abisul) luminării. 


Iubirea este izvorul focului. Cu cât ţâşneşte mai mult, cu atât îl arde mai tare pe cel 
însetat. Iubirea este statornicia îngerilor; iubirea e înaintarea veacurilor . 


«Spune-ne nouă, 0, frumoaso între virtuţi, unde-ţi paşti oile ? Unde te 
adăposteşti la amiază? Luminează-ne pe noi, adapă-ne pe noi, călăuzeşte-ne pe 
noi, povăţuieşte-ne pe noi, pentru că voim Să urcăm la tine. Căci tu stăpâneşti 
peste toate» (Cânt. Cânt. 1, 7). 


Iar acum mi-ai robit sufletul şi nu pot să suport flacăra ta. De unde să pornesc a te 
lăuda? «Tu stăpâneşti tăria mării, iar frământarea valurilor tu o potoleşti şi o 
ucizi. Tu smereşti cugetul mândru ca pe un rănit. Cu braţul puterii tale ai risipit 
pe duşmanii tăi» (Ps. 88, 11). lar pe cei ce te iubesc îi faci nebiruiţi. 


Dar eu mă grăbesc să aflu cum te-a văzut pe tine Iacob stând neclintit în vârful 
scării? Spune-mi mie, celui ce întreb, cum este urcuşul acesta? Şi care este chipul 
şi totalitatea treptelor lui, pe care cel ce te iubeşte le-a pus ca suişuri în inima lui? 
(Ps. 83, 6). Însetat-am să ştiu care este numărul acestora, cât durează timpul 
urcuşului ? Căci cel ce ţi-a cunoscut lupta şi vederea, ne-a arătat pe călăuzitori, dar 
nimic altceva n-a voit să ne lămurească. Mai bine zis n-a putut (Fac. 18, 12). Iar ea, 
împărăteasa (dar socotesc că e mai bine să spun EI), arătându-mi-se ca din cer, mi- 
a şoptit la urechea sufletului: de nu te vei dezlega, o, îndrăgostitule, de grosime, nu 
vei putea să cunoşti frumuseţea mea. lar scara să te înveţe totalitatea bine alcătuită 
a virtuţilor. Căci eu stau neclintit în vârful ei, cum a zis marele meu cunoscător: 
«lar acum rămân aceste trei: credinţa, nădejdea, dragostea; dar mai mare decât 
toate este dragostea» (1 Cor. 13, 14). 


Îndemnare scurtă şi la fel de puternică la cele spuse mai înainte pe larg 


Urcaţi, urcați, fraţilor, punând cu râvnă suişuri în inimă. Auziţi pe cel ce spune: 
«Veniţi să ne suim la muntele Domnului şi la casa Dumnezeului nostru» (Îs. 2, 
3); «a Celui ce a tocmit picioarele noastre ca ale cerbului şi ne-a pus pe noi peste 
cele înalte pentru a birui în calea Lui» (Ps. 17, 36). 


Alergaţi, rogu-vă, cu cel ce zice: «Să ne sârguim, până ce vom ajunge toţi la 
unitatea credinţei şi la cunoştinţa lui Dumnezeu, la bărbatul desăvârşit, la 
măsura vârstei plinătăţii lui Hristos» (Efes. 4, 13), Care botezându-Se la treizeci 
de ani, după vârsta văzută, a avut desăvârşita treaptă a treizecea, în scara cea 
înţelegătoare, dacă iubirea este Dumnezeu. Căruia 1 se cuvine cântarea, stăpânirea, 
întru Care este puterea, întru Care este, era şi va fi pricina cea una a tuturor 
bunătăţilor în veacuri fără hotare. Amin. 


Cuvântul XXXI — Al Cuviosului părinte loan Scărarul — Către Păstor 
Introducere 


1) În cartea de mai Jos te-am pus, Prea Cuvioase, pe tine, la urma tuturor. Dar în 
cea de mai sus, am fost încredinţat că eşti înaintea noastră a tuturor, dacă este 
adevărat ceea ce s-a spus: «Că vor fi cei din urmă după cugetul lor, cei dintâi după 
vrednicie» (Mt. 20,16). 


Capitolul 1 


2) Păstor este, în înţeles adevărat, cel ce poate căuta şi îndrepta prin nerăutate, prin 
sârguinţă şi rugăciunea sa, oile cele pierdute. 


3) Cârmaci este cel ce a luat tărie înţelegătoare de la Dumnezeu şi din ostenelile 
sale, ca să poată scoate corabia nu numai din valuri, ci şi din adâncul însuşi al 
mării. 


4) Doftor este cel ce are trupul şi sufletul nebolnave, neavând nevoie de nici o 
doftorie pentru ele . 


5) Învățător cu adevărat este cel ce s-a făcut carte înţelegătoare a cunoștinței prin 
degetul lui Dumnezeu sau prin lucrarea luminării de la EI şi nu mai are nevoie de 
celelalte cărți. Nu se cuvine învăţătorilor să povăţuiască după cărți (copiate) şi 
pictorilor să picteze după tablouri mai vechi. 

6) Tu, cel ce povăţuieşti pe cei mai de jos, învaţă din cele înalte şi călăuzeşte pe 
celălalt prin înfăţişarea ta văzută . Nu uita de cel ce zice: «Nu de la oameni, nici 
prin oameni am luat învăţătura, nici n-am fost învăţat» (Gal. 1, 2). Căci nu e cu 
putinţă celor de Jos să tămăduiască vreodată pe cei ce zac la pământ. 


7) Cârmaciul bun va scăpa corabia; păstorul bun va tămădui oile şi le va face 
sănătoase. În măsura în care oile urmează neîncetat pe păstorul care merge înainte, 
în aceeaşi măsură va putea da răspuns pentru ele Stăpânului. Păstorul să lovească 
cu cuvântul oile ce rămân în urmă din lene sau din lăcomia pântecelui. Căci şi 
acesta e un lucru al bunului păstor. 


8) Când oile vor începe, din fierbinţeala zădufului sau mai bine zis a trupului, să 
dormiteze cu sufletul, păstorul, privind spre cer, să privegheze cu şi mai multă tărie 
pentru ele. Căci în vremea acestui zăduf, se întâmplă ca multe să fie mâncate de 
lupi. Dar dacă şi ele, după obiceiul văzut la oi, îşi pleacă, în vremea zădufului, 


capul sufletului jos la pământ, se împlineşte cuvântul: «Inima zdrobită şi umilită, 
Dumnezeu nu o va urgisi» (Ps. 50, 18). 


9) Când peste turmă se abate întunericul şi noaptea patimilor, pune câinele să stea 
neclintit lângă Dumnezeu în paza de noapte. Căci nu e nepotrivit să înţelegi mintea 
ta ca un câine care sfâşie fiarele. 


Capitolul II 


10) E o însuşire a firii, făcută şi ea de Bunul nostru Domn, ca văzând pe doftor, 
bolnavul să se bucure chiar dacă nu se va folosi poate cu nimic de la el. 


11) Să ai şi tu, o, minunate, plasturi, băuturi, bisturiuri, picături, briciuri, burete, 
lame de tăiat vinele, fierul de ars rana, alifii, doftorii de somn, cuţit, feşe şi 
neîngrețoşarea. Căci de ne lipsesc acestea, cum ne vom arăta ştiinţa? Nicicum. lar 
plățile se dau nu pentru cuvinte, ci pentru fapte. 


12) 

— Plasturele este leacul patimilor văzute, adică al celor trupeşti; 

— băutura este leacul patimilor dinăuntru şi nimicirea lor; 

— bisturiul este ocărârea care taie rana, curăţeşte puroiul mândriei; 

— picăturile sunt curățirea ochilor sufletului, întunecat de tulburarea mâniei. 

—  Briciul este dojenirea care muşcă, dar după puţin vindecă. 

— Lamă de tăiat vinele este deşertarea grabnică a mirosului cel nearătat. Ea 
este şi zgăârierea şi împungerea aspră spre vindecarea celor bolnavi. 

— Buretele este mângâierea bolnavului şi răcorirea lui de către doftor după 
tăiere sau operaţie, prin cuvinte line şi blânde. 

— Fierul de ars este hotărârea şi regula aspră dată pentru o vreme, spre 
pocăință. 

— Alifia este mângâierea dată bolnavului după arderea rănii, fie prin cuvânt, 
fie prin puţină hrană. 

— Leac de somn înseamnă a lua povara celui ascultător şi a-i da prin supunere 
odihnă şi un somn neadormit şi o orbire cuvioasă, ca să nu vadă faptele cele 
bune ale sale. 


Legăturile sunt întărirea şi strângerea celor moleşiţi de slava deşartă şi lăudăroşi, 
prin răbdarea până la moarte. lar la urma tuturor, cuțitul este regula şi hotărârea şi 
scoaterea trupului mort sufleteşte şi a mădularului plin de puroi, ca să nu treacă şi 
la celelalte vătămarea sa. 


13) Fericită este la doftori neîngreţoşarea şi la întâistătători nepătimirea. Cei dintâi, 
neîngreţoşându-se, pot lucra la vindecarea oricărei boli rău mirositoare, fără 
greutate. Cei de al doilea pot învia orice suflet mort. 


14) Una dintre rugăciunile întâistătătorului să fie şi aceasta: să poată pătimi 
împreună cu toţi şi să trăiască starea lor, după treapta lor, ca nu cumva să vatăme şi 
el ca Iacob (Fac. 27) pe cei pe care îi iubea şi pe cei împreună cu el. lar aceasta 
obişnuiesc să o pătimească, fiindcă nu au simţurile sufletului cu desăvârşire 
deprinse spre deosebirea binelui şi răului şi a ceea ce e la mijloc. 


Capitolul III 


15) E mare ruşinea întâistătătorului care se roagă să se dăruiască celui supus lui 
ceea ce el nu are. Precum cei ce văd faţa împăratului şi şi l-au făcut prieten, pot să 
împace cu împăratul pe toţi slujitorii lui sau poate şi pe cei necunoscuţi de el sau 
chiar şi pe duşmanii lui, dacă voiesc şi să-i facă să se bucure de aceeaşi slavă, aşa 
înţelege şi despre sfinţi. 


16) Pe prietenii cei mai desăvârşiţi şi adevăraţi (ai împăratului) îi respectă prietenii 
şi îi ascultă. Ba poate se şi lasă siliţi de ei. Bine este a-ţi face prieteni pe prietenii 
netrupeşti. Căci nimenea nu ne ajută aşa de mult la virtute, ca ei. 

17) Mi-a spus unul dintre iubitorii de Dumnezeu, că totdeauna dar mai ales în 
sărbătorile anuale şi împărăteşti, Dumnezeu răsplăteşte pe slujitorii Lui cu daruri. 


Capitolul IV 


18)  Doftorul este dator să se dezbrace cu desăvârşire de patimi, ca să se poată 
preface, la vremea potrivită, că le are pe unele şi mai ales mânia. Căci de nu le-a 
lepădat cu totul, nu le va putea îmbrăca iarăşi în chip nepătimitor. 


19) Am văzut un cal în oarecare măsură nedeprins, care fiind dus de frâu şi păşind 
liniştit, deodată, slăbindu-i-se puţin frâul, l-a primejduit pe stăpân. Cu doi draci se 
obişnuieşte să se întâmple aceasta . Deci ce voiesc să caute, să caute cu osteneală. 
Doftorul va cunoaşte înţelepciunea dată lui de Dumnezeu, când va putea să vindece 
bolile pe care cei mulți nu le pot vindeca. 


Capitolul V 


20) Nu e învăţător vrednic de laudă cel ce face înţelepţi pe copiii învăţaţi, ci pe cei 
neînvăţaţi şi neînțelepţi, ducându-i la desăvârşire. Iscusinţa vizitiilor se arată şi e 
lăudată când ţin în frâu cai necercaţi şi-i scapă pe aceştia. 


21) Dacă ai ochi în stare să vadă de mai înainte furtunile pe mare, spune aceasta 
limpede celor aflaţi în corabie. Iar de nu, vei fi pricinuitorul scufundării corăbiei, 
pentru că ţi s-a încredinţat de către toţi, fără grijă, cârma ei. 


22) Am văzut doftori care nu au vestit înainte bolnavului pricinile îmbolnăvirii. De 
aceea, au pricinuit şi bolnavilor şi lor înşişi multă oboseală şi chin. 


23) Pe cât de multă credinţă în el vede întâistătătorul la supuşii săi şi la alții din 
afară, pe atâta trebuie să se păzească pe sine cu toată grija în cele ce le face şi le 
spune. Căci ştie că toţi privesc la el ca la o icoană pilduitoare şi socotesc cele spuse 
şi făcute de el ca dreptar şi lege. 


24) Pe păstorul adevărat îl dovedeşte iubirea. Căci din iubire S-a răstignit 
Păstorul cel mare. 


Capitolul VI 


25) Însuşeşte-ţi cele ale altora prin cuvinte şi nu vei avea nevoie totdeauna de 
multă sfială. 

26) Întristează pe cel bolnav pentru o vreme, ca să nu se lungească mult timp boala 
sau să moară din pricina tăcerii vrednice de osândă. Mulţi au socotit, din pricina 
tăcerii cârmaciului, că plutesc bine, până ce s-au izbit de stâncă. 


27) Să auzim pe marele Pavel scriind lui Timotei: «Stăruie pe lângă ei cu timp şi 
fără timp» (II Tim. 4, 2). «Cu timp», socotesc, când cei mustraţi rabdă mustrarea 
cu plăcere; «fără timp», când sunt muşcaţi de ea. Căci şi izvoarele izvorăsc apa, 
chiar când nu însetează nimeni. 


28) Este în firea unor întâistătători, ca să zic aşa, să se sfiască şi de multe ori să nu 
spună celor supuşi cele de trebuinţă, ci să tacă. Dar aceştia să nu se ferească să-şi 
împlinească datoria de învăţători faţă de ucenicii lor şi să însemneze pe o hârtie 
poruncile de trebuinţă ce se cade să le dea acestora. 


29) Să ascultăm ce spune în privinţa unora dumnezeiasca Scriptură: «Taie-l, căci 
pentru ce să mai ocupe pământul fără rost?» (Lc. 13, 7) şi: «Scoateţi pe cel rău 
dintre voi» (| Cor. 5, 13) şi: «Nu te ruga pentru poporul acesta!» (ler. 7, 16) şi 


despre Saul la fel. Toate acestea e dator să le cunoască păstorul: cu care, cum, şi 
când trebuie să se întâmple. Căci nimic nu e mai adevărat decât ceea ce spune 
Dumnezeu. 


30) Dacă cineva, mustrat îndeosebi, nu se ruşinează, va face şi din mustrare în faţa 
mai multora, prilej de neruşinare, urându-şi de bunăvoie însăşi mântuirea sa. 


Capitolul VII 


31) Ţin seama şi de ceea ce am văzut că se întâmplă şi la mulţi bolnavi conştienţi. 
Aceştia, cunoscându-şi frica şi neputinţa lor, au rugat pe doftor să-i lege, fără voia 
lor şi să-i trateze cu sila, de bunăvoia lor. Pentru că «duhul este râvnitor», pentru 
nădejdea viitoare,, «iar trupul este neputincios» (Mt. 26, 42), pentru slăbiciunile de 
mai înainte. lar eu văzând aceasta i-am rugat pe doftori să se lase înduplecaţi de 
aceia. 


32) Povăţuitorul nu trebuie să le ceară tuturor celor ce vin la el să meargă pe calea 
îngustă şi plină de necazuri. Nici nu e fiecăruia jugul blând şi sarcină uşoară. Ci 
trebuie mai degrabă să se aplice leacurile potrivite. Celor împovăraţi de păcate 
grele şi uşor aplecaţi spre deznădejde, le este potrivit leacul al doilea. Celor ce tind 
spre un cuget înalt şi mândru, le este potrivit leacul dintâi. 


33) Unii, voind să facă o cale lungă şi întrebând pe cei ce o cunosc, au auzit de la 
ei că este dreaptă şi neprimejdioasă. Dar moleşindu-se în cursul călătoriei, din 
pricină a ceea ce au auzit, pe la mijlocul ei sau s-au primejduit sau s-au întors, 
aflându-se nepregătiţi pentru greutăţile ei. Dar socotesc că se poate întâmpla şi 
lucrul dimpotrivă. 


34) Acolo unde dragostea dumnezeiască s-a atins de inimă, frica din cuvinte n-a 
avut putere. Şi unde s-a ivit frica gheenei, acolo s-a născut răbdarea tuturor 
durerilor şi ostenelilor. Unde se cunoaşte nădejdea Împărăției, acolo se iveşte şi 
dispreţuirea tuturor celor de Jos. 


35) Conducătorul de oaste destoinic cunoaşte limpede starea şi treapta fiecăruia din 
cei conduşi. Căci poate sunt în mulțime unii fruntaşi în luptă şi luptători de unul 
singur, putând să fie aşezaţi în linişte în fruntea ostaşilor. 


36) Nu poate scăpa cârmaciul corabia singur, fără împreună lucrarea corăbierilor. 
Nici doftorul nu poate vindeca pe cel ce suferă, nerugat mai întâi de el şi neajutat 


prin arătarea ranei lui cu deplină încredere. Cei ce s-au ruşinat de doftori şi-au 
pricinuit puroi şi adesea mulţi au murit. 


Capitolul VIII 


37) Păzind oile la păşune, păstorul să nu înceteze să se folosească de fluierul 
cuvântului, mai ales când vor să meargă la culcare. Căci de nimic altceva nu se 
teme lupul, ca de sunetul fluierului păstoresc. 


38) Întâistătătorul nu trebuie să se umilească totdeauna fără judecată, nici să se 
înalțe totdeauna nebuneşte. Ci să privească la Pavel, folosindu-se de amândouă (II 
Cor.10-13). Domnul a acoperit ochii celor călăuziți față de lipsurile 
întâistătătorului. lar acesta arătându-le lor pe acestea, a trezit în ei necredinţa. 


39) Am văzut întâistătător, lăsându-se, dintr-o smerenie adâncă, sfătuit în unele 
lucruri de fii săi. Şi am văzut pe altul voind să le arate acelora, din mândrie, 
neînţeleapta lui înţelepciune şi râzând de ei. 


40) Am văzut, e drept foarte rar, în câte o împrejurare povăţuitori pătimaşi 
stăpânind peste cei nepătimaşi, care ruşinându-se pe încetul de cei conduşi, au pus 
capăt patimilor lor. Aceasta cred că a lucrat-o în ei plata celor mântuiți. Şi aşa 
stăpânirea lor pătimaşă li s-a făcut pricină de nepătimire. 


Capitolul IX 


41) Să luăm aminte să nu risipim vreodată cele încărcate în port, în largul mării. O 
ştiu aceasta cei încă nedeprinşi cu zgomotele din afară. 


42) Cu adevărat, mare lucru este a răbda cu hotărâre şi cu bărbăţie zăduful şi pacea 
şi tihna liniştirii şi a nu căuta împrăştierile şi mângâierile din afara corăbiei sau a 
chilici, cum caută corăbierii trândavi, în vremea liniştită, scăldarea în mare. Dar 
neasemănat mai mare lucru este a nu avea frică de zgomote, ci a rămâne, în vremea 
ciocăniturilor lor în inimă, petre-când neclintit cu oamenii în afară şi cu Dumnezeu 
înăuntru. 


Capitolul X 


43) Să-ţi fie, o, minunatule, ceea ce se petrece la judecătoriile din afară, pricină de 
gândire la cele ale noastre: cine vine ca un osândit la judecata înfricoşătoare şi 


adevărată a noastră şi cine, nevinovat, sârguindu-se spre lucrarea şi slujirea lui 
Dumnezeu ? Căci sunt două sosiri contrarii şi au nevoie de judecăţi potrivite lor. 


44) Întâi de toate să fie întrebat cel vinovat, care au fost faptele lui după felul lor, 
pentru două motive: ca prin mărturisire să se simtă totdeauna împuns (în 
conştiinţă) şi să rămână fără îndrăznire şi ca cunoscând ce răni a primit, să fie trezit 
la iubirea noastră. 


45) Să nu uiţi nici aceasta, o, preacinstite, precum ştii de fapt. Să nu fie! Să fie 
judecate de voi şi locurile şi chipul de viaţă nouă şi deprinderile celor vinovaţi. 
Căci e o mare felurime şi deosebire în acestea. De multe ori cel mai slab e şi cel 
mai smerit cu inima. De aceea trebuie să fie pedepsit şi mai uşor de către doftorii 
duhovniceşti. lar ceea ce se cere pentru cel dimpotrivă, e vădit. 


Capitolul XI 


46) Nu e drept ca lupul să păzească oile şi nu e neprimejdios ca cei pătimaşi să 
conducă peste cei pătimaşi. 


47) Neplăcută privelişte este vulpea pentru păsări. Dar nimic nu e mai neplăcut 
decât un păstor care se înfurie. Cea dintâi tulbură păsările; al doilea tulbură şi 
pierde sufletele cuvântătoare. 


48) la seama să nu cercetezi cu de-amănuntul lucrurile cele mai mici, căci nu vei fi 
următor lui Dumnezeu. 


49) Să ai şi tu pe Dumnezeu iconom şi întâistătător al tuturor celor dinlăuntrul şi 
din afara ta, ca un cârmaci prea bun. Şi tăindu-ţi prin EI voia ta, te vei face şi tu 
fără griji, călăuzit numai de voia Lui. 


50) Trebuie să iei seama şi tu şi toți şi lă aceasta: nu cumva harul a rânduit să 
lucreze prin noi cele mai multe din credinţa celor ce vin la noi şi nu din curăția 
noastră? Căci mulţi din cei pătimaşi au făcut lucruri minunate în chipul amintit. 


51) Dacă «mulţi, spune, vor zice către Mine în ziua aceea, Doamne, Doamne, oare 
n-am proorocit în numele Tău ?» şi celelalte (Mt. 7, 22), nu e de necrezut ceea ce 
s-a spus mai înainte. 


52) Cel ce şi L-a făcut pe Dumnezeu sieşi milostiv poate să-i facă bine pe cei 
bolnavi, fără ca ei să simtă şi într-un chip ascuns lor, dobândind două lucruri mari: 


să se păstreze pe sine ferit de slava oamenilor, ca de o rugină şi să facă pe cei 
miluiți să mulţumească numai lui Dumnezeu. 


Capitolul XII 


53) Dă celor ce-şi fac drumul cu curaj şi bărbăţie, mâncări mai tari şi mai vârtoase; 
iar celor rămaşi în urmă, fie prin fire, fie prin voinţă, dă-le lapte, ca unora ce sunt 
încă prunci. Căci toată mâncarea e la vremea ei. 


54) Aceeaşi mâncare le pricinuieşte adeseori unora râvnă, iar altora întristarea. 
Trebuie ţinut seama la aruncarea seminţei, de cele de faţă: de timp, de persoană, de 
calitate, de cantitate. 


55) Unii socotind ca nimic luarea asupra lor a grijii altora, au pornit să păstorească 
sufletele fără judecată şi cu toate că întreceau pe alţii cu multă bogăţie (în virtuţi), 
au plecat cu mâinile goale, trecând altora această purtare de grijă a acelora. 


56) Precum există copii adevăraţi şi legitimi, şi alții din a doua căsătorie şi alţii din 
slujnice şi alţii din curvie, aşa se cunosc multe feluri asemănătoare ale purtării de 
grijă a altora. Există o purtare de grijă adevărată, o dăruire a sufletului pentru 
sufletul aproapelui în toate. Şi există o luare-asupră-şi numai a păcatelor mai 
înainte săvârşite şi alta, numai a celor făcute după aceea. Şi există o purtare numai 
a poverii poruncilor proprii, din puţinătatea puterii duhovniceşti şi din lipsa 
nepătimirii. Dar chiar în cea dintâi şi desăvârşită, purtăm povară după măsura 
tăierii voil. 


57) Fiul legitim se cunoaşte când lipseşte tatăl. Aşa să înţelegi şi în cazul celor de 
sub ascultare. Să ia seama întâistătătorul şi să însemneze pe cei ce se împotrivesc 
în cuvânt şi lucrează împotrivă şi să-i certe cu cele mai grele mustrări în faţa unora 
mai mari, insuflând şi altora frică prin ei, chiar dacă aceia s-ar simţi greu muşcaţi 
de ocări. Căci mai de folos este înţelepţirea multora, decât păgubirea unuia. 


58) Sunt unii care, din iubire duhovnicească, au primit poveri de ale altora peste 
puterea lor, aducându-și aminte de cel ce a zis : «Mai mare dragoste ca aceasta 
nimeni nu are» (În. 15, 13) şi celelalte. Şi sunt alţii, care primind de la Dumnezeu 
puterea purtării altora, nu s-au supus cu dulceaţă greutăților pentru mântuirea 
fratelui. Şi eu i-am plâns pe aceştia ca pe unii ce nu au avut dragoste. lar despre cei 
dintâi am aflat spunându-se undeva: «Cel ce-şi stoarce cinstiri de la cel nevrednic, 
gura mea este» (ler. 15, 19) şi: «Să-ţi fie ție după chipul în care ai făcut». 


59) Îţi cer să iei aminte şi la aceasta: de multe ori păcatul cu gândul al 
întâistătătorului se judecă mai rău decât cel cu fapta al ascultătorului, dacă mai 
uşoară este greşeala ostaşilor, decât porunca rea a conducătorului de oaste. 


60) Sfătuieşte pe ascultători să nu-şi mărturisească cele trupeşti şi desfrânate în 
amănunt. lar celelalte păcate să le mişte în minte noaptea şi ziua, după chipul lor 
amănunţit. 


61) Deprinde pe cei de sub ascultarea ta să fie nevinovaţi întreolaltă şi foarte 
înţelepţi faţă de draci. 


62) Să nu-ţi rămână ascuns scopul oilor în legăturile dintre ele. Căci scopul 
dracilor este să destrame pe cei sârguitori, prin trândăvie. 


63) Nu pregeta când ţi se cere să te rogi şi pentru cei cu totul fără grijă; roagă-te nu 
pentru ca să fie mântuiţi (căci aceasta este deocamdată cu neputinţă, dacă ei nu 
conlucrează), ci ca să fie mişcaţi de Dumnezeu la sârguinţă. 


64) Cei slabi să nu mănânce împreună cu ereticii, precum s-a spus în canoane. Cei 
tari în Domnul, dacă sunt poftiți de cei necredincioşi cu credinţă şi vor voi să 
meargă la ei, să meargă spre slava lui Dumnezeu. 


65) Nu te scuza cu neştiinţa: căci cel ce nu ştie şi face lucruri vrednice de pedepsire 
se va bate că nu a învăţat. 


Capitolul XIII 


66) E ruşine păstorului să se teamă de moarte. Cândo cere ascultarea,nu trebuie 
să existe frică de moarte. 


67) Caută, o, fericite, virtutea fără de care nu va vedea nimenea pe Domnul şi fă pe 
fiii tăi să câştige înainte de toate pe aceea, izbăvindu-i pe ei cu totul de vederea 
oricărei feţe netede şi asemănătoare celor femeiești. 


68) Felurile de vieţuire şi locuinţele tuturor celor de sub ascultarea voastră să fie 
deosebite după vârstele trupului. Căci nu trebuie a trimite pe cineva din port”. 


69) Să nu punem peste nimenea mâinile înainte de a fi ajuns la vârsta înţelepciunii, 
legiuită potrivit lumii, ca nu cumva ridicând pe vreunele dintre oile aflate în 
neştiinţă, acestea ajungând apoi la cunoştinţă, să nu poată răbda povara şi arşiţa, ci 


să se năpustească spre lume. Acest lucru nu va fi fără primejdie celor mai înainte 
hirotoniți. 


70) Cine este oare un astfel de iconom al darului lui Dumnezeu, ca, ne mai având 
nevoie de lacrimile, de suspinele şi de ostenelile sale, să se folosească de ele fără 
cruţare către Dumnezeu pentru curățirea altora? 


71) Să nu încetezi vreodată să speli şi să cureţi sufletele întinate şi mai ales 
trupurile, ca să poţi cere cu îndrăznire de la Conducătorul luptei cununi, nu numai 
pentru sufletele alor tăi, ci şi pentru ale celor străini. 


72) Am văzut pe neputincios curăţind neputinţa altui neputincios, folosindu-se de o 
îndrăzneală vrednică de laudă pentru acela către Dumnezeu şi punând sufletul său 
pentru alt suflet întru smerenie şi prin vindecarea aceluia vindecându-se pe sine 
însuşi. Şi am văzut pe altul făcând la fel din închipuirea de sine şi auzind certarea: 
«Doftore, vindecă-te pe tine însuţi» (Lc. 4, 23). 


73) Este cu putinţă a se lipsi cineva de un bun, pentru un altul mai mare, aşa cum 
cel ce a ocolit mucenicia a făcut-o nu din frică, ci pentru folosul celor ce se 
mântuiau prin el. 

74) 

Există câte unul care se predă pe sine necinstirii, pentru cinstirea altora; acesta e 
socotit de mulţi ca iubitor de plăceri sau ca amăgitor, deşi spune adevărul. 


75) Dacă cel ce are cuvânt de folos şi nu-l împărtăşeşte cu îmbelşugare, nu va 
rămâne nepedepsit, la ce mare primejdie nu trebuie să se aştepte, prietene, cei ce 
pot, ca şi prin însăşi sârguinţa în fapte să se ostenească cu cei ce se ostenesc şi nu 
voiesc să o facă? 


176) Izbăveşte şi tu, cel ce ai fost izbăvit de Dumnezeu. Mântuieşte, tu cel ce ai fost 
mântuit, pe cel dus la moarte şi nu cruța nimic ca să răscumperi pe cei omorâţi de 
draci. Căci aceasta e marea luptă înaintea lui Dumnezeu, mai presus de toată 
lucrarea şi contemplarea oamenilor şi a îngerilor. 


77) Cel ce spală şi curăţă, cu curăţia dată lui de la Dumnezeu, întinăciunea altora şi 
din cele prihănite, face daruri neprihănite pe care le aduce lui Dumnezeu se 
dovedeşte împreună lucrător al Puterilor netrupeşti şi înţelegătoare. Acesta şi 
numai acesta este lucrul de totdeauna al celor ce liturghisesc lui Dumnezeu. «Că 
toți cei dimprejurul Lui îi vor aduce daruri», suflete (Ps. 75, 11). 


78) Nimic nu arată aşa de mult iubirea de oameni şi bunătatea cea către noi a 
Făcătorului, ca a lăsa cele nouăzeci şi nouă de oi şi a căuta pe cea rătăcită. la 
aminte, deci, o, minunate şi arată-ți toată sârguinţă, dragostea, căldura, grija şi 
rugămintea către Dumnezeu pentru cel foarte rătăcit şi zdrobit. Căci unde sunt mari 
bolile şi ranele, fără îndoială mari vor fi şi răsplătirile date. 


79) Să luăm aminte, să privim şi să facem. Căci nu întotdeauna întâistătătorul 
trebuie să judece potrivit dreptăţii, ci să ţină seama de neputinţă. Eu am văzut doi 
inşi judecaţi de către un prea înţelept judecător. Şi acesta l-a declarat pe cel nedrept 
drept, pentru că era mai slab; iar pe cel drept l-a osândit ca nedrept, pentru că era 
mai bărbătesc şi mai plin de tărie sufletească. Aceasta, pentru ca să nu se facă 
dezbinare mai mare prin dreptate. Dar între patru ochi a spus fiecăruia cele 
cuvenite lui şi mai ales celui bolnav sufletește. 


80) Câmpul înverzit e potrivit pentru oi. Dar mai potrivită e învățătura şi 
pomenirea morţii fiinţelor cuvântătoare, acestea putând vindeca întinăciunea lor. 


81) Cercetează pe cei tari cu sufletul şi-i ceartă fără motiv de faţă cu cei slabi, ca să 
vindeci, prin leacul unuia, rana celuilalt şi să-i înveţi pe cei moleşiţi să se facă tari. 
82) Nicăieri Dumnezeu, ascultând o mărturisire, nu Se arată să o fi făcut cunoscută 
public, ca nu cumva să-i oprească pe cei ce se mărturisesc, prin darea pe faţă a lor, 
şi aşa să-i facă de nevindecat în boala lor. 


83) De ne bucurăm de darul cunoaşterii de mai înainte, să nu spunem de mai 
înainte, celor ce au greşit, greşalele lor, ci mai degrabă să-i îndemnăm prin vorba 
cu înţeles spre mărturisire. Căci şi prin mărturisirea lor către noi, li se pricinuieşte 
nu puţină iertare. Să-i învrednicim pe aceştia după mărturisire de mai mare 
îndrăzneală către noi şi de o mai mare îngrijire decât cea de mai înainte. Căci prin 
aceasta înaintează la o mare încredere şi dragoste faţă de noi. Şi suntem datori să 
ne arătăm lor chip de smerenie dusă până la culme; dar să-i învăţăm să aibă şi frică 
faţă de noi. Întru toate trebuie să fii răbdător faţă de ei, în afară de neascultarea lor 
în cele zise. 


84) la seama ca nu cumva smerenia ta peste trebuinţă să adune cărbuni de foc 
asupra capului fiilor tăi. 


85) la seama de nu cumva vezi în țarina ta vreun pom care face pământul 
neroditor, dar care ar putea să rodească în altă țarină. Să nu ne ferim să răsădim 
aceşti pomi cu sfatul, în altă parte, printr-o apropiere iubitoare. 


86) E cu putinţă ca întâistătătorul să lucreze virtutea fără primejdie, chiar şi în 
locuri mai nepotrivite, adică mai lumeşti şi mai iubitoare de plăcere. 


87) Când doftorul propăşeşte în sănătatea sufletească, nu are nevoie aşa de mult de 
îngrijirea trupească a celor bolnavi. 


88) Să ia seama întâistătătorul la primirea tinerelor vlăstare; căci nu toată 
neprimirea şi alungarea e oprită de Dumnezeu. 


89) Nici un dar nu e aşa de bine primit de Dumnezeu de la noi ca acela de a aduce 
suflete cuvântătoare prin pocăință. Căci toată lumea nu are un preţ deopotrivă cu al 
unui suflet. Lumea trece, iar sufletul e nestricăcios şi rămâne. Drept aceea nu ferici 
pe cei ce aduc bunuri; ci fericeşte pe cei ce aduc lui Hristos oi cuvântătoare. 


Capitolul XIV 
90) Fă-ţi arderile de tot fără prihană. Căci altfel nu te-ai folosit cu nimic. 


91) Dacă trebuie să primim cuvântul: «Se cădea să fie vândut Fiul Omului; dar vai 
celui prin care a fost vândut» (Mc. 14, 21), tot aşa trebuie să primim şi lucrul 
dimpotrivă: se cade ca mulţi să se mântuiască şi negreşit, cei ce voiesc; dar plata se 
va da celor prin care s-a făcut mântuirea, după Domnul. 


92) Avem nevoie înainte de toate, o prea sfinţite, de puterea duhovnicească, pentru 
ca celor pe care am pornit să-i călăuzim spre Sfintele Sfintelor, să căutăm să le 
arătăm pe Hristos, odihnindu-Se pe Masa cea de taină şi ascunsă. De aceea, când îi 
vedem tulburaţi şi strâmtoraţi de mulțimea gândurilor ce voiesc să-i împiedece 
(mai ales în pridvorul intrării), să-i luăm de mână ca pe nişte copii şi să-i izbăvim 
de mulțimea gândurilor. 


lar dacă unii sunt foarte prunci sau neputincioşi, e de trebuinţă să-i luăm pe umerii 
noştri şi să-i purtăm până ce vor ajunge la uşa intrării celei cu adevărat strâmte. 
Căci acolo are loc toată îngustarea şi strâmtorarea. De aceea a şi scris careva 
despre ea: «Aceasta este osteneala înaintea mea, până ce voi intra în locul cel sfânt 
al lui Dumnezeu» (Ps. 72, 16-17). 


93) Am spus, o Părinte al Părinților şi în cele de mai înainte despre acel părinte al 
părinților şi învăţător al învăţătorilor, cum era îmbrăcat în întregime în 
înţelepciunea cea de sus, nefăţarnic, mustrător, cu luare aminte la toate, înţelept, 
pogorâtor, cu sufletul luminos; iar ceea ce era mai minunat dintre toate ale lui, era 


că pe cei ce-i vedea că voiesc să se mântuiască îi povăţuia cerându-le mult, iar pe 
care-i vedea ţinând la voia lor sau având vreo împătimire, îi depărta în aşa fel de la 
lucrul de care erau împătimiţi, ca toţi să ia seama să nu-şi arate voia lor faţă de 
nimic din cele de care fuseseră alipiţi. 


Mai spunea pururea pomenitul şi aceasta: că e mai bine să fie alungat cineva din 
mânăstire, decât să fie lăsat să-şi facă voia lui. Căci cel ce-l alungă îl face de multe 
ori mai smerit pe cel alungat şi prin aceasta, să-şi taie singur voia lui. lar cel ce 
pare să se poarte cu aceştia cu iubire de oameni şi cu pogorământ, îi face ca în 
ceasul morţii să-l blesteme, ca pe unul ce mai degrabă i-a amăgit în loc să-i 
folosească. 


Acest mare păstor putea fi văzut după rugăciunile de seară şezând pe un tron (pe 
dinafară alcătuit din lemn, iar pe dinăuntru din daruri duhovniceşti), ca un împărat, 
pe care-l înconjura obştea cea bună şi adunată întreagă ca nişte albine înțelepte şi 
ascultă cuvintele şi poruncile lui ca pe ale lui Dumnezeu. Şi unuia i se poruncea 
să rostească cincizeci, altuia treizeci, iar altuia o sută de psalmi înainte de culcare; 
altuia i se poruncea să facă atâtea îngenuncheri, altuia, să doarmă şezând; altuia, să 
citească un anumit timp; iar altuia, la fel să stea la rugăciune. 


Pe lângă această a rânduit doi dintre fraţi ca supraveghetori, având să ia seamă la 
întâlnirile şi la lenevirile de peste zi şi să le oprească; iar noaptea, la privegherile 
necuvenite şi la cele ce nu se pot preda scrisului. Dar nu numai atât, ci marele 
păstor rânduia şi în privinţa mâncării ceea ce i se potrivea fiecăruia. Căci nu era 
pentru toți o singură dietă, nici una asemănătoare, ci se rânduia fiecăruia alta, după 
starea lui. Unora le rânduia, bunul chivernisitor, una mai uşoară, altora, alta mai 
zemoasă. Şi lucru minunat era că porunca se împlinea fără murmure, ca şi când ar 
fi ieşit din gura lui Dumnezeu. Sub ascultarea vrednicului de pomenire se afla şi o 
lavră, în care cel în toate desăvârşit trimitea din mânăstire pe cei puternici pentru 
liniştire. 


94) Să nu-i conduci, rogu-te, pe cei mai nevinovaţi la multe feluri de gânduri 
meşteşugite. Mai degrabă, condu-i şi pe cei cu gânduri de tot felul, la simplitate. 
Acesta e un lucru minunat. 


95) Cel ce s-a curăţit la culme, din nepătimirea lui la culme, se va folosi ca un 
dumnezeiesc judecător şi de o judecată aspră. Căci lhpsa nepătimirii împunge inima 
judecătorului şi nu-i îngăduie să pedepsească cum se cuvine şi să curăţe. 


96) Lasă fulor, înainte de toate, moştenirea credinţei nepătimaşă (nepătată) şi a 
dogmelor binecredincioase, ca să călăuzeşti la Domnul nu numai pe fii, ci şi pe 
nepoți, pe calea dreptei credinţe (a ortodoxiei n.tr.) . 


97) Să nu te oprească mila de a pune pe tineri la strâmtoare, de a-i veşteji şi 
domestici, ca să te slăvească în vremea ieşirii (sufletului). 


98) Să-ţi fie chip, preaînţelepte, şi în privinţa aceasta, marele Moisi. Că n-a putut 
elibera pe ascultători de faraon, măcar că-l urmau cu supunere, până ce nu au 
mâncat azima cu ierburi amare (leş. 12). Azima e sufletul care nu are ca punct de 
plecare voia sa. Căci aceasta îl poate umfla şi înălța. Dar azima e pururea smerită. 
Iar prin ierburi amare, să înţelegem când amărăciunea care vine din poruncă, când 
strâmtorarea ce se naşte din amărăciunea postului. 


99) Iar eu, Părinte al Părinților, trimiţându-ţi-le acestea, mi se pare că aud pe cel ce 
zice: «Tu cel ce înveţi pe altul, nu te faci învățătorul tău?» (Rom. 2,21). Dar acum, 
după ce am spus acestea, opresc cursul cuvântului. 


Capitolul XV - Lauda chinoviarhului Raithului, alcătuită după istoria lui 
Moisi 


Sufletul, unit cu Dumnezeu prin curăţie, nu va avea nevoie de alt cuvânt pentru 
învăţătură, deoarece poartă în sine Cuvântul cel veşnic, ca învăţător tainic, ca 
povăţuitor şi luminător. Şi aşa ştiu că este şi preasfinţitul şi atot luminosul tău 
suflet de corifeu. Căci cunosc nu numai prin cuvânt, ci prin lucrare şi cercare, prea 
curata lui cugetare, pierzătoare de fiare, strălucitoare de smerenie, asemenea acelui 
mare Legiuitor. Fiindcă lui îi urmezi pas cu pas cu cea mai mare stăruință şi 
înaintezi pururea spre înălțime, puţin trebuind ca să-l şi întreci, în ce priveşte 
vrednica de laudă curăție şi cununa neprihănirii, prin care ne putem apropia mai 
mult decât prin altele de Dumnezeu, Cel Prea Curat şi Dătătorul a toată 
nepătimirea şi Ajutătorul în ea, de Cel ce strămută prin aceasta la cer pe cei ce 
petrec încă pe pământ. 


În acestea, ca într-o căruţă de foc, asemenea iubitorului de curăţie Ilie, suindu-te cu 
picioare neobosite, nu numai pe egiptean l-ai omorât (leş. 2, 12) şi ai ascuns fapta 
biruitoare în nisipul smereniei, ci şi pe munte ai urcat şi pe Dumnezeu L-ai văzut 
prin vieţuirea spinoasă şi greu de străbătut, iar acolo te-ai bucurat de glasul 
dumnezeiesc şi de strălucirea luminii; ba încă şi încălțămintea, adică tot 
acoperământul cel muritor, ai dezlegat-o şi apucându-l de coadă sau de sfârşitul la 
care ajunge, pe cel preschimbat din înger în balaur, l-ai aruncat ca într-un cuib al 


lui în groapa cea mai de jos, închizându-l în întuneric şi apoi ai biruit pe faraon, pe 
cel înalt şi semeţ şi ai lovit pe egipteni şi pe întâii lor născuţi i-ai omorât (care e cea 
mai mare faptă de biruinţă) . 


De aceea şi Domnul ţi-a încredinţat ţie, ca celui neclintit, povăţuirea fraţilor, pe 
care tu, povăţuitorule, povăţuindu-i fără frică i-ai izbăvit de faraon şi de lucrarea 
murdară a cărămizilor de lut, dându-le mai departe întreaga cercare a focului lui 
Dumnezeu şi a curăţiei norului, care stinge toată văpaia poftei. Dar nu numai atâta, 
ci le-ai despărțit şi marea Roşie şi arzătoare (de care ne primejduim cei mai mulți, 
n. tr.) şi i-ai făcut biruitori şi purtători ai cununilor de biruinţă prin toiagul tău şi 
prin priceperea pastorală, înecând cu totul pe toți cei ce-i urmăreau. 


Dar nu numai atât, ci ai doborât şi pe Amalic al mândriei, pe cel ce obişnuieşte să 
vină în calea învingătorilor, după biruinţa asupra mării; l-ai doborât prin întinderea 
mâinilor, stând în mijlocul făptuirii şi al contemplaţiei (vederii) pentru poporul tău 
luminat de Dumnezeu. Ai biruit popoarele, i-ai urcat pe cei împreună cu tine pe 
muntele nepătimirii; ai aşezat preoţi; ai rânduit tăierea împrejur, ai arătat că fără 
curățirea prin ea e cu neputinţă a vedea pe Dumnezeu; ai urcat la înălțime, 
înlăturând întunericul, negura şi furtuna, adică întunecimea de trei ori întunecată. 


Te-ai apropiat de lumina cu mult mai luminată, mai strălucitoare şi mai înaltă decât 
rugul. “Te-ai învrednicit de glas, te-ai învrednicit de vedere şi de proorocie. Ai 
văzut vieţuind încă aici, cele ce vor fi pe urmă, adică cea din urmă iluminare a 
cunoştinţei ce va fi. Ai auzit prin glas: «Nu va vedea omul» (leş. 23, 30). De aceea 
te-ai şi coborât în cea mai adâncă vale (a Horebului; P.G. = a smereniei, n. tr.), din 
vederea lui Dumnezeu, aducând tablele urcuşului în cunoaştere şi având slăvită 
faţa sufletului şi a trupului. 


Dar vai de priveliştea facerii de viței (căci aceasta o face obştea mea), vai de 
sfărâmarea tablelor! 


Apoi ce a urmat? Ai luat poporul de mână, ai străbătut pustiul. Te-ai făcut 
poporului, înfierbântat poate de văpaia focului propriu, izvor de apă a lacrimilor 
prin lemn, adică prin răstignirea trupului împreună cu patimile şi cu poftele lui 
(Gal. 5, 24). Ai bătut război cu neamurile ce ţi-au ieşit în cale şi le-ai biruit, 
mistuindu-le cu focul Domnului. Ai venit la Iordan (căci nimic nu mă împiedică de 
a prelungi puţin istoria), pe care l-ai despărțit cu cuvântul pentru popor şi apele 
dintâi le-ai dat mării sărate şi moarte, iar pe cele ale iubirii de mai sus le opreşti în 
ochii acestor izraeliţi înţelegători (spirituali) ai tăi. 


Ai poruncit apoi să se aducă douăsprezece pietre, fie arătându-le chipul apostolilor, 
fie dându-le să înţeleagă înfrângerea celor opt neamuri şi patimi şi însuşirea celor 
patru virtuţi atot cuprinzătoare. Ai lăsat apoi cu totul în urmă Marea cea moartă şi 
neroditoare. Ai venit la cetatea vrăjmaşului, unde trâmbiţezi, prin rugăciune, în 
acest ciclu înşeptit al vieţii omeneşti. Şi aşa ai surpat-o, biruind-o. De aceea îi cânţi 
Ajutătorului tău nematerialnic şi nevăzut: «Săbiile vrăjmaşului au pierit cu totul şi 
cetăţi ai surpat» (Ps. 9, 6). 


Voieşti să spun şi lucrul cel mai de căpetenie şi mai tare decât toate? Te-ai suit la 
Ierusalim, la vederea păcii desăvârşite a sufletelor. Vezi pe Hristos, Dumnezeul 
Păcii. Pătimeşti împreună cu EI, ca un bun ostaş. Îţi răstigneşti împreună cu EI 
trupul cu patimile şi cu poftele lui şi pe drept cuvânt, ca unul ce te-ai făcut şi tu 
dumnezeul lui faraon şi al întregii lui puteri duşmane. Te îngropi împreună cu 
Hristos şi cobori împreună cu EI în iadul cuvântării de Dumnezeu (al teologiei), al 
tainelor negrăite. Ai fost uns cu miruri şi cu bune miresme de către femeile 
înrudite şi prietene sau de către virtuţi. Ai înviat (căci ce mă împiedică să spun şi 
aceasta, odată ce te afli şezând şi în cer, la dreapta. O,  furare prea lăudată a 
slavei!), ai înviat şi tu a treia zi, după biruinţa asupra celor trei tirani sau poate, ca 
să spun mai potrivit, după biruinţă asupra trupului, sufletului şi duhului sau după 
curățirea celor trei părți ale sufletului, adică a patimii, a iuţimii şi a părții 
cugetătoare. 


Apoi, ai mers la Muntele Măslinilor (că se cade a scurta cuvântul şi a nu face 
tâlcuiri de prisos, mai ales că-ţi trimitem acest «Cuvânt» - ţie, care eşti plin de 
înţelepciune şi ne întreci în cunoştinţa tuturor celor ce sunt mai presus de noi). E 
Muntele despre care socotesc că un bun alergător suindu-se spre el zicea: «Munţii 
cei înalți cerbilor» (Ps. 103, 19), adică sufletelor, care ucid fiarele. La acesta 
alergând deci şi tu împreună (cu Hristos), ai ajuns la poale şi ai privit spre cer (căci 
iarăşi aduc la cuvânt chipul Cuvântului), binecuvântându-ne pe noi ucenicii şi ai 
văzut scara virtuţilor pusă înainte şi bine răzimată. 


Temelia ei tu ai aşezat-o ca un înţelept arhitect, prin harul lui Dumnezeu dat ţie; 
mai bine zis ai arătat-o în plinătatea ei, deşi îndemnându-ne, din smerita cugetare, 
pe noi cei simpli, ne-ai silit să-ţi împrumutăm gura noastră întinată faţă de poporul 
tău. Şi nu e de mirare. Căci şi Moisi obişnuia, potrivit pildei istoriei, să se 
numească pe sine slab la grai şi zăbavnic la limbă. Tu însă, cunoscătorul tainic al 
celor negrăite, nu ştiu de unde pornind, ai ajuns la un izvor fără de apă şi plin în 
întregime de broaştele, mai bine zis de cărbunii egipteni. 


Dar - de vreme ce nu mi se cade, ca lăsând neisprăvit cursul «Cuvântului» tău, să 
mă duc, o alergătorule, spre cer, ţesind mai departe cele culese de la bunătatea ta - 
zicem că apropiindu-te de munte şi aţintindu-te spre cer cu ochiul tău cel sfânt şi 
punând piciorul la poale, ai alergat iarăşi, ai alergat în sus, te-ai suit peste 
heruvimi, te-ai întins şi te-ai urcat cu strigare, surpând pe vrăjmaş. Şi păşind 
înainte mergi în frunte, mai bine zis ne povăţuieşti pe noi toţi, încă şi acum, 
alergând spre vârful însuşi al cuvioasei scări şi unindu-te cu iubirea. lar iubirea este 
Dumnezeu. 


Lui 1 se cuvine Slava. Amin. 


